ПРЕДГОВОР

Протојереј Валентин Свенцицки, еминентни пастир–мученик Руске Цркве XX вијека, родио се 1882. године у Казању, у дворјанској православно–католичкој породици (отац – католик, мајка и дјеца – православни)
. Могуће је да се баш због те разлике у вјероисповјестима унутар породице код младог Валентина рано пробудио интерес за религиозна питања. У гимназијским годинама велики утицај на њега је имао учитељ Закона Божијег у Казањској гимназији, свештеник Молчанов, човјек велике ерудиције, прекрасних ораторских способности, који је касније постао Егзарх Грузије
.

Породица Свенцицких се преселила у Москву када је Валентин имао 15 година, и ту је прво ишао у Прву московску Класичну гимназију, а затим је похађао приватну гимназију Крејмана.

Ускоро се уписује на Филолошки факултет Московског универзитета, а похађа и Правни и Историјско–философски факултет Универзитета.

Промислом Божијим млади Свенцицки улази у круг мисаоних људи који су трагали за Правдом Божијом, и за чија имена је везан развој руске религиозно–философске мисли краја XIX и почетка XX вијека. Његови другови и блиски познаници били су Владимир Ерн, Павел Флоренски, Сергиј Булгаков, Николај Бердјајев, Андреј Бјели, кнез Евгеније Трубецкој.

Догађаји 1905. године надахнули су В.П. Свенцицког идејама хришћанског социјализма и побудили га да организује нелегално друштво “Хришћанско братство борбе”, чији су чланови били и П. Флоренски, В. Ерн, А. Јељчанинов.

У тим годинама Свенцицки почиње да наступа у Религиозно–философском друштву “Вл. Салавјов” и Политехничком музеју, са лекцијама на теме: “Хришћанство и насиље”, “Терор и бесмртност”, “Атеизам и љубав” и т.д.

Скупови окупљају велики број слушалаца. Снага његових ријечи, њихова убједљивост, покоравала је слушаоце. И у младим данима, као и касније, В.П. Свенцицки је умио да својом ријечју необично снажно утиче на људе, и у својим лекцијама, и у проповједима, и у приватним бесједама.

Године 1906. он пише: “Савремена црквена кретања се могу окарактерисати као “либерално хришћанство”, а либерално хришћанство је само полуистина. Душа, преграђена на двије просторије – религиозну и свјетовно–животну – не може себе одати у потпуности ни на служење Богу, ни на служење свијету.

Као резултат се добија жалосна полуистина, млако, либерално хришћанство, у којем нема ни правде Божије, ни правде човјечије. Представници таквог хришћанства лишени су религиозног ентузијазма, међу њима нема мученика, обличитеља, пророка.

И савез “црквено–обновљених” – то није први луч наилазеће апокалиптичке жене, обучене у сунце, него један од многих професионалних савеза, и ја сам убијеђен да прави црквени покрет неће бити такав, и да ће се он испољити сасвим не на тај начин” (Питања религије. 1906. Издање 1. С. 5–8). Управо те ријечи је у свом позиву од 15. (28.) јуна 1923. године цитирао Најсветији Патријарх Тихон, када је описивао идеологију обновљеништва
.

В.П. Свенцицки сарађује са часописима “Слободна савјест”, “Питања религије”, објављује есеје о стваралаштву Ф.М. Достојевског, Н. Кљујева, Х. Ибзена, пише приче, приповјетке, драме (“Пастор Релинг”, “Смрт”, “Интелигенција”), у чијим сижеима лежи конфликт друштвеног и индивидуалног морала. Драму “Пастор Релинг” је на сцену поставио (и у њој играо главну улогу) чувени глумац Арљонов.

У интелектуалној Москви Свенцицког већ знају, о њему се прича. Наступа В.П. Свенцицки и у Петербургу, а учествује и у издавању часописа “Нова земља”. Пише књигу “Друго распеће Христа”, у којој се прича како Христос долази у савремени град и улази у цркву за вријеме васкршње зајутарње службе. Он види како нико не мисли на Њега, како су мисли свих заузети свјетовним бригама. По граду некога воде на погубљење. На крају скуп виших духовних представника хапси Христа. Нико Га не препознаје и не признаје, Он бива осуђен и протјеран.

Књига је одштампана, али са великим пропустима, замијењеним тачкама, и ускоро бива забрањена, а њен аутор осуђен на неколико година затвора.

Године 1908. излази књига В.П. Свенцицког “Антихрист, или Забиљшке чудног човјека”. У тој књизи, у лику двају жена, насликане су двије силе у човјеку које се боре између себе. Са једне стране – лаж и чулност, а са друге – правда и чистота. Коријен неблагородних поступака хероја романа био је у погубној мисли да онај који избјегава искушења не може достићи светост.

Издавање тих књига, сложене драме у личном животу, осуда блиских другова, искључење из “Религиозно–философског друштва” довели су В.П. Свенцицког у стање дубоке духовне кризе, из које је било веома тешко наћи излаз.

После свих тих догађаја, Свенцицки 1909. године бјежи у Француску, под туђим именом, скрива се од полиције, другова и родбине, покушава да побјегне од самог себе.

Године проведене у изгнанству наводе изгубљеног интелектуалца да осмисли читав свој дотадашњи живот, и представљају почетну тачку на његовом путу ка моралном очишћењу – кроз бол патњи и дубоко покајање.

Избор је направљен. Свенцицки оставља сво своје мудровање и свој живот зацијело предаје Христу и Његовој Цркви.

Послије повратка у Русију почетком 1910–их година Валентин Павлович одлази на Кавказ, у жељи да сопственим очима види монахе–отшелнике, да се дотакне православне светости. То му у потпуности полази за руком, и ускоро, 1915. године, под утиском онога што је видио на Кавказу, пише књигу “Грађани неба. Моје путовање код пустињака кавкаских планина”, прожету дубоким разумијевањем суштине хришћанског живота и хришћанског подвига.

Међутим, најважнији догађај послије повратка из иностранства било је његово упознавање са великим оптинским старцем, јеросхимонахом Анатолијем (Потаповом), који је “усиновио” Валентина Свенцицког, даровао му наду на праштање гријеха и потупно обновљење живота у Христу. Од старца је Валентин Павлович примио благослов – да се учи непрестаној молитви и другим духовним дјелима, карактеристичним, углавном, за монаштво. Та упутства старца он је брижно пронио кроз сав свој даљи живот, она су постала основа његовог сопственог “монаштва у свијету” и помогла многим другим људима да стекну чврстину вјере у епохи прогона која је ускоро наступила.

Револуција 1917. године избавља В.П. Свенцицког од илузија хришћанског социјализма. Он стреми да служи Цркви. В.П. Свенцицки моли свог духовног оца јеросхимонаха Анатолија да му да благослов на монаштво, али му старац указује на друго служење. 1917. године, у Петрограду, В.П. Свенцицки прима свештенички чин. Рукоположен је у Јовановом манастиру, гдје је сахрањен праведни отац Јован Кронштатски, којег је отац Валентин увијек дубоко љубио и поштовао. Рукоположио га је митрополит Петроградски Вениамин (Казањски), свештеномученик Руске Православне Цркве, којег су пет година касније стријељали бољшевици.

Духовно чедо оптинских стараца, о. Валентин је био свештеник пламене вјере и непрестаног молитвеног подвига. Сјединивши у себи дух монашког “умног дјелања” и пастирства, он је на себе примио крст свештеничког служења у револуционарној Москви 20–их година. Проповједи, бесједе, једном ријечју – сво духовно насљеђе оца Валентина одликује се кристалном чистотом и јасношћу, које су својствене стварној православној мисли.

Убрзо послије рукоположења о. Валентин прима учешће у грађанском рату као свештеник Бијеле армије.

Под непосредним утиском ратних догађаја, он 1919. године у Растову издаје брошуре “Општи пложај Русије и задаци Добровољачке армије” и “Рат и Црква”, гдје позива на супротстављање бољшевизму силом
.

Послије завршетка грађанског рата он не емигрира, него остаје у Русији и 1920. године се враћа у Москву. У почетку је као проповједник служио по разним храмовима, често је саслуживао Најсветијем Патријарху Тихону, којег је веома волио и уважавао. В.П. Свенцицки је сматрао да Најсветији Патријарх Тихон вјерно и правилно води брод Цркве у најсложенијим и најтежим условима живота који је окружио Цркву у то вријеме. “Док он постоји, што се тиче Црке, до извјесног степена можемо бити спокојни. Вјероватно је било међу патријарсима и људи са већом ерудицијом и наизглед и талентованијих од Најсветијег Патријарха, али он је некакав – сав благодатан, тих и веома, веома мудар”, – говорио је о. Валентин.

Послије проповједи у Крстовоздвиженском манастиру, гдје је тврдио да дјелатностима обновљенаца управљају органи ЧеКа, о. Валентин бива ухапшен и депортован у Пеџикент у Средњој Азији. У пеџикентском изгнанству пише рад “Тајне поуке о нашем спасењу” (о молитви Исусовој) – намијењен његовим духовним чедима, о молитвеном дјелању и надвладавању многобројних искушења на том путу.

Вративши се 1925. године из првог изгнанства, отац Валентин почиње да служи у храму свештеномученика Панкратија у улици на Сретенки и води редовне бесједе са парохијанима о питањима вјере, црквеног живота, Светог Писма. Његова духовна дјеца записивала су те бесједе и дијелиле их вјерницима. На тај начин састављена су “Сабрана дјела протојереја Валентина Свенцицког” у 9 томова, која су се преписивала и прештампавала у црквеном самиздату и које су вјерници предавали из руке у руку.

На Велики Пост 1926. године отац. Валентин је у храму св. Панкратија прочитао свој рад – “Шест читања о Тајанству покајања у његовој историји”, – усмјерен против тада јако раширене праксе опште исповиједи.

1926. године отац Валентин организује и води ходочасничка путовања у Саров и Дивејево. Тамо му блажена Марија Ивановна прориче да ће прећи на службу у други московски храм – храм св. Николе Чудотворца на Илинки, “Никола Баљшој Крест”. Тако је и било: отац Валентин је одређен да буде старјешина тог храма
.

Отац Валентин је у Никољском храму саздао крепку парохију. Увео је редовну и честу личну исповијед, често причешћење Светих Христових Тајни. У својим поукама и проповједима откривао је духовним чедима пут моралног и духовног усавршавања у условима гоњења Цркве.

Отац Валентин је аутор идеје нарочитог пута духовног усавршавања, који је он назвао “манастир у свијету”. То није значило да људи који стану на тај пут постају тајни монаси и безгласно примају неке монашке завјете. Овдје се радило на томе да се унутрашње, духовно уздигне као неки манастирски зид између своје душе и свијета, који у злу лежи, да се не допусти да његов метеж и зло његово обухвате душу.

Да би се то постигло, наравно, мора се одрећи од многих ствари којима човјека обмањује и заводи савремени живот, развратан и прожет безбожништвом. То је тежак пут. Извана живјети као што живе сви, трудити се, налазити се у срцу безбожништва, у породичним свакодневним бригама и тркама, и само снагом унутрашње одлуке, са Божијом помоћу, не допуштати да у душу продре разлагајући дух свијета. На тај скривени подвиг, познат само њиховом духовном оцу, позивао је отац Валентин своја духовна чеда.

Декларација митрополита Сергија (Старогородског) од 16/29 јула 1927. године изазвала је код о. Валентина оштри протест. Он пише писмо митрополиту Сергију:

“Митрополиту Сергију.

У име Оца и Сина и Светога Духа!

Бивајући свјестан све одговорности пред Господом за своју душу и за спасење душа повјерене мени пастве, са благословом Димитрија, епископа Гдовског, ја прекидам каноничко и духовно заједништво са Вама и са савјетом епископа који се организовао око Вас, који је незаконито присвојио себи име “Патријаршијски Синод”, а такође и са свима који се налазе у каноничком заједништву са Вама, и не сматрам Вас више Замјеником Мјесточувара Патријаршијског пријестола, на сљедећим основама:

Декларација Ваша од 29. јула и све што је општепознато о Вашем управљању Црквом од времена издавања Декларације, са несумњивошћу говори да Ви стављате Цркву у исту ону зависност од грађанске власти, у коју су је хтјели поставити два прва “обновљења”, – упркос светим канонима Цркве и декретима саме грађанске власти.

И “Жива Црква”, која је запосјела власт Патријарха, и григоријанство, које је запосјело власт Мјесточувара, и Ви, злоупотребљујући његово повјерење, – сви ви чините једно те исто, заједничко, антицрквено обновљеничко дјело, при чему Ви представљате најопаснију његову форму, пошто, отказујући се од црквене слободе, у исто вријеме чувате фикцију каноничности и Православља. То је горе од нарушавања појединачних канона!

Ја не правим нови раскол, и не нарушавам јединство Цркве, него одлазим и одводим са собом своју паству из перфидне обновљеничке клопке: “Да се не изгуби мало–помало, непримјетно, слобода коју нам је даровао Крвљу Својом Господ наш Исус Христос, ослободитељ свих људи” (из 8. правила III Васељенског Сабора).

Остајући вјеран и послушан син Једине Свете Православне Цркве, ја признајем за Мјесточувара Патријаршијског Пријестола митрополита Петра, признајем и епископе који су, не присвајајћи самовољно црквену власт, већ прекинули са Вама каноничку везу, по њиховом свједочењу: “напријед, па све до суда Сабора Помјесних Цркава”, то јест, са учешћем свих православних епископа, или до отвореног и пуног покајања пред Светом Црквом самог митрополита.

г. Москва, 12.01.1928. г.

Протојереј Валентин Свенцицки”

Године 1928. отац Валентин бива ухапшен и послан у Сибир у изгнанство. Главни повод за слање у Сибир је било његово отворено неслагање са Декларацијом митрополита Сергија од 16/29 јула 1927. године. Управо у изгнанству отац Валентин је написао своје “Дијалоге”, које је по дијеловима слао у Москву, гдје су их ручно преписивала његова духовна дјеца. У прогонству, кроз патњу, отац Валентин је престрадао, осмислио и донио одлуку да се врати у заједницу са митрополитом Сергијем, са којим је 1927. године прекинуо своје каноничко општење. Познат је текст покајничке посланице оца Валентина митрополиту Сергију, прожет дубоким смирењем:

“Ваше Високопреосвештенство, Најсвемилостивији Архипастиру и Оче. Ја умирем. Већ давно мене мучи савјест, зато што сам тешко сагријешио пред Светом Црквом, и пред лицем смрти мени је то постало несумњиво.

Преклињем Вас да ми опростите мој гријех и да ме присаједините Светој Православној Цркви. Приносим покајање за то што сам био горд да, упркос светим канонима, не признам Вас за законитог првог епископа, за то што сам поставио лични разум и лично осјећање изнад саборног разума Цркве и дрзнуо да се не потчиним светим канонима. Моја кривица је посебно страшна због тога што сам увукао у ту заблуду многе људске душе. Мени ништа више не треба: ни слобода, ни промјена прилика које ме окружују, јер сада ја чекам своју кончину, него, Христа ради, примите моје покајање и дајте ми да умрем у једињењу са Светом Православном Црквом.

11/IX – 1931. г.









Валентин Свенцицки”

У исто вријеме он пише родбини и духовним чедима:

“Мила моја дјечице, данас сам добио писмо од вас. Толико тога требам да кажем, а тако мало снаге имам да то учиним. Питате, за шта ја од вас тражим да ми опростите? За страдање, ма колико на мојој страни била истина, али по мојој грешци ја изазивам та страдања, и не само код вас, него код свих. Са свом тугом, на коју је способно моје срце, молим од вас да ми то опростите.

Али даље ви нисте у праву када говорите да вам није јасно шта се са мном дешава. Оно, може бити да вам није јасан смисао преживљавања која су ме довела до тога, али то, до чега су ме она довела – савршено је јасно. 

Свој разум и своја осјећања ја сам поставио изнад Саборног разума Цркве. Мудрост људска заклонила је вјечно и премудро. Сабори су прозрели сву историју, и знали су какве ће ужасе чинити они који буду сједили на патријаршијским пријестолима, колико ће бити борби, суровости, неправде, недопустивих компромиса који ће граничити са злочином, и знали су каква ће то бити саблазан за људске душе (у такву саблазан сам вас увукао ја) и да ће све бити раздробљено у кључању – они су премудро оградили људске душе од саблазна најстрожијим канонима, по којима се (одлуке јерархије) не признавати могу само ако оне изопачују догмат вјере.

Ви ћете рећи – а до сада ти то ниси знао. Знао сам, него у томе и јесте и ужас свих тих опсесија и опасност њихова. Зар не знате ви, како некада све одједном постане другачије, и оно што је било лијево одједном постане десно, и оно што је било десно одједном постане лијево? Већ око годину дана мене мучи тај црв, али сам га ја, као искушење, одбацивао, и он се повлачио.

Како се десило да ми се открије пуна истина – испричати је готово немогуће, али знајте да је то у директној вези са мојим крајем, и, можда ме је Господ само због тога и сачувао до сада, да бих пред смрћу још имао могућност да принесем покајање.

Не мислите, Христа ради, да ја не схватам све страшне посљедице мојег покајања за моје ближње. Све разумијем, све сам преживио, престрадао, до посљедње црте, али у овом питању се не смије руководити ничим другим, осим савјешћу. То је страшно – то није у нашим силама да издржимо – савјест. Таква је то страшна ствар. Она налаже таква ужасна бремена, али без ње се не смије живјети. Схватите све ово, не губите се пред тешким животним искушењима и схватите ме до краја, као што сте ме и до сада увијек схватали.

Немам више снаге да пишем. Господ с вама”.

7/20 октобра 1931. године починуо је отац Валентин Свенцицки, у сеоцету Тракт–Ужет, под Тајшетом, послије тешке болести, добивши пуни опрост од митрополита Сергија.

Родбина је добила дозволу да превезе гроб са тијелом оца Валентина у Москву. Три недјеље је ишао теретни вагон са тијелом починувшег протојереја; вагон су пребацивали са једног воза на други, са једног колосијека на други, са једног пута на други. НКВД се пренуо и послао наређење да се вагон задржи, али вагон нису нашли, због бесконачних његових премјештања.

Ковчег са тијелом оца Валентина стигао је у Москву 6. новембра, на дан празновања иконе Богоматере “Всех скорбјашћих радост”
. 7. новембра увече био је постављен у цркви Свете Тројице у Лишћу на Сретенки. Панихиду је служио владика Вартоломеј (Ремов). 8. новембра, у 6 сати увече, почео је заупокојни парастос. Служба је ишла пред огомном масом народа. Послије парастоса су отворили ковчег. Сви су били потресени. Отац Валентин је лежао као жив, са спокојним, просвијетљеним лицем, без икаквих знакова тљења.

9. новембра служили су заупокојну обједну службу и отпојавање. Служио је епископ Дмитровски Питирим (Крилов). Саслуживао му је епископ Вартоломеј. Пред отпојавањем, у опроштајном слову, он је рекао: “Ми се данас опраштамо од изузетног, истински хришћанског пастира који, прешавши тешки пут, дође данас до нас без признака тљења, да би нам јавио силу духа једињења с Православљем во вјеки вјеков.” За вријеме Литургије, послије читања Јеванђеља, епископ Дмитровски Питирим је рекао: “Митрополит Сергиј ми је поручио да опростим и разријешим сва духовна чеда почившег баћушке оца Валентина; сва она од данас опет постају чланови једине Руске Православне Цркве”. Отпојавање је дуго трајало. У њему су учествовали о. А. Звјерев, о. Александар Пјатикрестовски, о. Сергиј Успенски, о. Владимир Амбарцумов, укупно – 11 свештеника и 5 ђакона, између њих и протођакон Георгије Хахлов и друг покојног оца Валентина о. Николај Офренов.

Бескрајним потоком је текао народ ка ковчегу, и по благослову Владике Питирима за сваког се подизао ваздух са лица, да би они који се праштају са оцем Валентином могли да се убиједе у нетљеност тијела љубљеног пастира.

Отац Валентин је сахрањен на Пјатницком гробљу, поред храма. 1940. године његови остаци били су пренесени на гробље “Ваведењске горе”, пошто се спремала ликвидација Пјатницког гробља. Гроб протојереја Валентина Свенцицког на Ваведењском (Њемачком) гробљу и данас често посјећују вјерници
.

Књига “Дијалози” је најзначајније дјело о. В. Свенцицког. Књига је написана у духу православне црковности, одликује се необичном убједљивошћу у одбрани основа православне догматике у спору “Духовника”, представника православног свештенства, са “Непознатим”, интелектуалцом који нема вјеру и који пати од неспособности да је приобрете помоћу закључака хладног ума. У току спора “Непознати”, а по његовом трагу и читалац, постепено али сигурно и непоколебљиво бива убијеђен у истинитост хришћанског вјероучења. Књига посједује такву снагу убједљивости, да су многи и многи људи, од којих су неки касније постали свештенослужитељи, прочитавши је у рукопису, стицали вјеру и укрепљивали се у њој. Као и 60 година раније, она је сазвучна са тражењима савремених, истину тражећих људи, зато што је основана на православној вјери и на непромјенљивим законима духовног живота – на јединственом правилном путу, Богом датом путу ка спасењу.

Ђакон Леонид Калињин

ДИЈАЛОГ ПРВИ

О БЕСМРТНОСТИ

Непознати. Код тебе нисам дошао да се исповиједам. Ја бих хтио тек онако, да попричам са тобом, но, да ли је то могуће?

Духовник. Зашто не би било могуће?

Непознати. Па, видиш, ја хоћу да разговарам са тобом о вјери, али ја сам сам човјек који уопште не вјерује у Бога.

Духовник. Зашто онда хоћеш да разговараш са мном?

Непознати. Ти ћеш ми дозволити да на твоје питање одговорим искрено?

Духовник. Да.

Непознати. Ја не само да не вјерујем; ја не могу уопште да замислим како неко може вјеровати, уз савремено стање науке. Мене интересује, и хтио бих да схватим, шта, на крају крајева, стоји иза вјере образованих људи, које не можеш назвати окорјелим лажовима? Ја сам одлучио – ако ти не одбијеш – да попричам са тобом отворено и, да тако кажем, очи у очи – у чему је ту ствар?!

Духовник. Ја ни најмање не сумњам у истинитост своје вјере, и спреман сам да је браним.

Непознати. Одлично. Али, има још и ово: о чему ја с тобом могу да причам? Мислиш ли ти да је могуће разматрати сва питања са човјеком невјерујућим, и потпуно непознатим?

Духовник. Говори о свему што сматраш да је потребно.

Непознати. Прије свега, ја бих хтио да говорим о бесмртности. Одреди вријеме, када ћеш бити слободан.

Духовник. Говори одмах.

Непознати. Бојим се да ће се наш разговор отегнути.

Духовник. Наставићемо га сљедећи пут.

Непознати. Добро. Само не тражи од мене да будем у свему досљедан. Ја ћу говорити онако, како размишљам када останем сам... Бесмртност... Шта је то – живот послије смрти? А ко ће то тада живјети? Неко или нешто што се налази у мени, што не бива уништено послије уништења мојег тијела? Ако мене баце у ватру, од мојег тијела – мозга, срца, костију – остаће само шака пепела. И ето, ја морам због нечега да вјерујем да ћу ја, упркос томе, негдје, ко зна гдје, наставити да постојим. Какве су основе за ту вјеру? Није ли то проста жеља за вјечним животом и страх од уништења? Мој разум одбија да замисли било какво постојање без материјалне основе. Ја не могу да на човјека гледам као на видљиву футролу у коју је смјештена невидљива душа. И ево, футрола се сломила. Њу можеш да спалиш, а душу да узмеш, извадиш и ставиш на друго мјесто? И шта значи то друго мјесто? Хоће ли она заузимати неки простор? Или је та тајанствена, бесмртна душа, осим што је невидљива, још и “беспросторна”? Шта је онда она? За мене је то чиста бесмислица. И какве тврдње и докази могу присилити мој разум да “повјерује” у ту бесмислицу?.. За сада ћу се зауставити на овоме.

Духовник. Прије него што одговоримо на твоје питање: “какве су основе за такву вјеру?”, пробаћемо да размотримо да ли је то баш толика “апсолутна бесмислица” за твој разум, како се чини на први поглед. Узми чисто физичку област. Бачени камен пада на земљу. То виде сви. И сви знају да је разлог пада камена – привлачна сила Земље. Али нико ту силу, коју називају тежа, не види.

Непознати. Али какве везе има сила са душом? Да би сила имала дејство, неопходна је материјална средина. А ви сматрате да душа може постојати без тијела, то јест, без икакве материјалне средине.

Духовник. Савршено тачно. Ја сам ти и рекао да као примјер узимам област чисто физичку. Природно је да ту појаве могу бити само у материјалној средини. Ја хоћу да укажем на то да су и у физичкој области могућа различита својства битија, – ево, напримјер, силе немају све особине материје. Видљива су само дејства сила.

Непознати. Да, наравно. Особине сила и материје јесу различите, али то поређење није убједљиво за питања о постојању душе изван тијела. Научни експерименти са несумњивошћу откривају и утврђују да је такозвани психички живот, заправо, резултат физичко–хемијских процеса, и због тога се живот никако не може одвајати од материје. А одатле слиједи да са уништењем тих физичко–хемијских процеса у живом организму – мора бити уништен и сав живот. Значи, никаква “душа” не може остати.

Духовник. О каквим ти експериментима говориш?

Непознати. О оним који су установили да је мисао резултат одређених физичко–хемијских процеса мозга. Вјештачко надраживање неких жлијезда изазива одређене психичке реакције. Повреда одређених ћелија резулатира, као механичка посљедица, промјеном одређених психичких стања, и т.д. и т.д. Ти, наравно, то знаш. Па зар ти факти не доказују, и то непобитно, да су све појаве “душевног” живота, заправо, просте посљедице тих промјена, односно, биолошких процеса који се одвијају у нашем тијелу?

Духовник. Доказују, али сасвим не то. Они доказују да се душа, сјединивши се са тијелом, налази у некој чврсто спрегнутој вези са њим и, да би дјеловала у материјалном свијету, захтијева одређене материјалне услове. То је најбоље појаснити примјером, опет узетим из физичке области. Узми електричну енергију и електричну сијалицу. Када је сијалица исправна, електрична енергија даје свјетлост, сијалица свијетли. Али, ево, танка нит у сијалици се прекинула. Нестало је струје. Сијалица не свијетли. Значи ли то да електрична енергија не постоји и да су струја и сијалица једно те исто? Струја постоји независно од сијалице. Али да би себе испољила, потребан јој је цијели низ материјалних услова. Баш као и она “енергија” коју називамо “душа”. Ако повриједиш материјални апарат који служи за изражавање душевног живота, напримјер, овај или онај дио мозга, – душевни живот неће моћи да се изражава, или ће се изражавати неправилно и непотпуно. Али из тога уопште не слиједи да је твој мозак исто што и твоја душа, или да је твој душевни живот резултат физичко–механичких процеса у ћелијама мозга. Као што не слиједи да су сијалица и струја једно те исто.

Непознати. Али постојање електричне енергије не потврђује се само исправном сијалицом, него и мноштвом других примјера и експеримената. Чиме се доказује битије душе?

Духовник. Причекај. О томе ћемо касније. За сада ми говоримо само о томе – може ли се сматрати да је за разум потпуна бесмислица – тврдити да постоји неко битије и без матријалне основе. Затим, ја те морам питати: узима ли у обзир елементарни, примитивни људски рацио, који највише и прави препреке вјери, узима ли у обзир он научно поимање материје? Јер, по научној представи материје, она уопште није то што ти видиш. Зар ти видиш атоме који се непрестано крећу, а управо они чине – за око непокретну – материју? Зар ти видиш мноштво електрона који се крећу унутар тих покретних атома? И можеш ли ти сасвим да занемариш тезе философије које говоре да, спознавајући материјални свијет, ти спознајеш, ти постижеш само она “субјективна стања своје свијести”, која зависе од твојих спољашњих чула, те зато о суштини саме материје ништа и не можеш знати. Да имаш другачије органе вида, другачије органе слуха, опипа и укуса – цијели свијет би ти изгледао другачији. И можеш ли ти у потпуности одбацити тврдње философије да простор и вријеме нису ништа друго, до категорије твог разума? Ако се у обзир узме све то, неће ли се теби учинити да је питање “материје” толико сложено, да је савршено немогуће његово упрошћавање на груби, и већ сасвим ненаучни, материјализам?

Непознати. Допустимо да је тако. Али какве закључке ти одатле извлачиш?

Духовник. Закључци које ја одатле извлачим немају велику тежину. Ја сам само хтио да кажем како о суштини материје ми знамо много мање него што мислимо да знамо, и да нам појаве и феномени који су савршено несумњиви дају основу да не сматрамо да је обично материјално битије, које се опажа помоћу пет наших чула, једино могућа форма материјалног битија уопште.

Непознати. Али из тога се не може извести закључак о постојању таквог битија, као што је душа.

Духовник. Разумије се. И ја такав закључак за сад и не правим. Штавише: ја морам да ти кажем да, чак и када у животу који нас окружује стварно не би било никаквих признака постојања битија које нема материјалну основу, само то ни у којем случају не би рјешавало питање – да ли такво битије може постојати. Ми смо обучени у материјалну форму, сви наши органи су потчињени материјалним законима. И ништа чудно нема у томе што помоћу њих можемо спознати само оно што има материјалну основу. Али идемо даље. Какве су то основе за нашу вјеру у бесмртност? Може ли се бесмртност доказати? Ја сам те правилно схватио? Ти управо тако постављаш питање?
Непознати. Да.

Духовник. Шта ти подразумијеваш под ријечју “доказати”?

Непознати. Под тиме ја подразумијевам или факте, или логичка расуђивања која су општеобавезујућа за човјеков разум.

Духовник. Добро. Што се тиче питања бесмртности, какви докази би тебе задовољили?

Непознати. Прије свега, наравно, факти. Када би са “онога свијета” била дата било каква свједочанства да се живот човјекове душе наставља послије смрти тијела, ја бих питање сматрао ријешеним. Али тога нема. Остаје друго: логика. Логика је, наравно, мање убједљива од факата, али у некој мјери може да их замијени.

Духовник. Свједочанстава о којима ти говориш има мноштво. Али таква је особина невјерја: оно увијек захтијева и тражи факте, а онда их одбацује. Тешко је било шта доказати помоћу факата, када људи захтијевају да, када им се презентују, сами ти факти, са своје стране, буду доказани.

Непознати. И – шта да се ради? Нећемо ваљда да као вјеродостојне факте морати да прихватамо приче из житија светих?

Духовник. Наравно да бисмо могли, само, ја знам да се теби сада таквим фактима ништа не може доказати, зато што за тебе ти факти имају потребу за доказивањем, и то не мање од потребе за доказивањем бесмртности душе.

Непознати. Апсолутно тачно.

Духовник. Ми ћемо рјешењу питања приступити мало другачије. Такође ћемо поћи од факта. Али од факта који је за тебе несумњив и неспоран: од твог сопственог унутрашњег искуства.

Непознати. Не разумијем баш сасвим.

Духовник. Причекај, разумјећеш. За сада ћу да те питам ово. Напримјер, ти својим властитим очима видиш зелено дрво. А теби путем логичких закључивања докажу да то дрво, уствари, не постоји. Хоћеш ли ти послије тога рећи: “То је лаж – оно постоји”?

Непознати. Рећи ћу, наравно.

Духовник. Е, тако. Управо такав пут сам ја изабрао у својим расуђивањима. Узимам оно што ти видиш и у шта не сумњаш, а онда условно стајем на тачку гледишта “негирања бесмртности”. Доказујем ти да је оно што видиш и у шта никако не сумњаш, заправо, једна обична “бесмислица”, и да оно уствари уопште не постоји. Хоћеш ли ти тада рећи: “То је лаж, оно постоји – ја то знам”? 

Непознати. Хоћу, рећи ћу.

Духовник. Али тада ћеш морати да се одрекнеш од моје полазне тврдње, условно допуштене, наравно: од негирања бесмртности.

Непознати. Све то ми није баш најјасније.

Духовник. Биће ти јасно ускоро. А сада ми реци – признајеш ли ти у човјеку слободну вољу?

Непознати. Наравно да признајем.

Духовник. Признајеш ли неку – било какву – моралну разлику у поступцима људи, то јест, једне поступке људи сматраш добрим, а друге лошим?

Непознати. Разумије се.

Духовник. Признајеш ли некакав – какав било – смисао у свом постојању?

Непознати. Да, признајем. Али остављам себи за право да тај смисао видим у ономе што се мени чини да је смисао. За мене је он у једном, за друге може бити у нечем потпуно другом.

Духовник. Одлично. И тако, дакле, за тебе су несумњиви факти: слобода воље, разликовање добра и зла и некакав смисао живота?

Непознати. Да.

Духовник. Све ти то видиш, у све то ти не сумњаш?

Непознати. Да.

Духовник. А сада ја на извјесно вријеме постајем човјек који ни у шта не вјерује, и који никакав други свијет, осим материјалног, не признаје. Почињем логички да расуђујем, и долазим до неизбјежног закључка да је то што је за тебе “несумњиво”, уствари, једна обична бесмислица: нема ни слободе воље, ни добра, ни зла, ни смисла живота. И ако у мојим доказима не нађеш ни најмању грешку, хоћеш ли ти мени рећи, упркос томе, да ја говорим неистину, да слобода воље постоји, да постоје добро и зло и смисао живота, да то није бесмислица, него несумњиви факат?

Непознати. Да, рећи ћу.

Духовник. Али, ако то кажеш, зар нећеш онда морати да одбациш полазну моју тезу, из које су изведени сви ти закључци, односно, моје невјерје?

Непознати. Хм... Па, да...

Духовник. Је ли ти сада јасан пут мојег расуђивања?

Непознати. Да.

Духовник. Добро, почнимо са логичким расуђивањем. Пред нама је питање о слободи воље. Шта се подразумијева под тим појмом? Очигледно, такво начело, чија дејства нису одређена неким узроком, односно, које само одређује своја дејства, и представља њихов првоузрок. Воља човјекова порађа низ узрочно–условљених акција, сама при томе остајући слободна, то јест, неусловљена узроцима. Слажеш ли се да тачно дефинишем појам слободе воље?

Непознати. Да.

Духовник. Можемо ли ми признати постојање таквог начела? Разумије се: не можемо. За нас материјалисте, појам “слободе” је очигледна бесмислица, и наш разум никаква друга дејства, осим узроком условљених, ни замислити не може. Јер, свијет се састоји од различитих комбинација атома и електрона. Никаквог другог битија, осим материјалног, нема. Човјек ту није никакав изузетак. И он је својеврсна комбинација атома. Човјечије тијело и човјечији мозак се могу разложити на одређену количину хемијских једињења. У смислу материјалности нема никакве разлике између живог организма и такозване не–одушевљене ствари. А свијет материјални потчињен је одређеним законима, од којих је један од основних – закон узрочности. У том материјалном свијету нема никаквих бесмислених и апсурдних појмова “слободних” дејстава. Лопта се котрља када је ми шутнемо. Не може се покренути док је не ударимо, и не може а да се не покрене када ударимо по њој. Она би била смијешна када би, уз претпоставку да има свијест, почела да друге лопте убјеђује да се она котрља по својој слободној вољи и да је то, што је била гурнута, била њена слободна жеља. Она није ништа више до лопта која се котрља у зависности од тога како је и колико јако ударено по њој, тако да она, с обзиром да је, заправо, само ствар, узалуд умишља да је некакво “слободно” биће.

Све до сада речено може бити изнесено у сљедећем – логички неизбјежном – реду: никакво друго битије, осим материјалног, не постоји. Ако је то тако, онда је и човјек – само дјелић материје. Ако је човјек само дјелић материје, он је онда потчињен свим законима по којима живи материјални свијет. Ако свијет живи по законима узрочности, онда и човјек живи по истим тим законима. Ако материјални свијет не познаје слободне, “безузрочне” појаве, онда ни воља човјекова не може бити слободна, и сама мора бити узрочно–условљена. И тако, дакле, слобода воље не постоји. Слажеш ли се: ја размишљам строго логично?

Непознати. Да.

Духовник. А слажеш ли се са закључком таквог размишљања?

Непознати. Не, наравно, не слажем се. Ја осјећам своју слободу.

Духовник. Идемо даље. Пред нама је питање о добрим и лошим поступцима. Један човјек је дао посљедње парче свог хљеба другом гладном човјеку. А други, сит човјек је од гладног отео његово посљедње парче хљеба. Признајеш ли ти моралну разлику та два поступка?

Непознати. Признајем.

Духовник. А ја тврдим да никакве материјалне разлике између та два поступка нема, зато што су, уопште, појмови добра и зла – чиста бесмислица. Ми смо већ показали бесмисленост појма слободе воље у материјалном свијету. За исту такву бесмислицу ми морамо признати и појмове добра и зла. Како се може говорити о моралном понашању лопте која се котрља када је ударају и зауставља се када наиђе на препреку? Ако су све појаве условно–узрочне, онда у моралном смислу између њих нема разлике. Појмови добра и зла логички неизбјежно претпостављају постојање појма слободе. Како се може говорити о лошим и добрим поступцима, када и једни и други једнако не зависе од лица које их чини?

Замисли аутомат који даје само покрете који зависе од натегнуте опруге: зар ћеш рећи да је аутомат поступио морално или неморално када је спустио своју ручицу? Он ју је спустио, зато што није могао да поступи другачије, зато што је тако направљена његова опруга, и зато се његова механичка дејства никако не могу морално оцјењивати.

А чиме се жив човјек разликује од аутомата? Само тиме што је опруга аутомата видљива, а опруга човјека није. Како је један, тако је и други – само комад материје, тако да они никакве друге акције, осим механичке, односно, узрочно–условљене, предузимати не могу.

Све што смо до сада рекли опет ћемо довести у кратак и логички досљедан низ мисли: никаквог другог свијета, осим материјалног, нема. Ако је то тако, онда је и човјек – само дјелић материје. А ако је он дјелић материје, онда је потчињен законима материјалног свијета. У материјалном свијету све је узрочно–условљено, и зато човјек нема слободу воље. А ако он нема слободу воље, онда се сви његови поступци, као механички неизбјежни, у моралном смислу не разликују. Дакле, “добро” и “зло” у материјалном свијету не постоје. Да ли се ти слажеш са мном, односно, да ли ја расуђујем логички потпуно досљедно?

Непознати. Да, ја нисам примјетио никакву грешку у твојим расуђивањима.

Духовник. Значи, ти се слажеш са мојим закључцима?

Непознати. Не, не слажем се.

Духовник. Зашто?

Непознати. Зато што у мени постоји осјећање за добро и зло, и ја се никада нећу сагласити са тврдњом да нема моралне разлике између подлих и благородних поступака.

Духовник. Врло добро. Идемо даље. Пред нама је питање о смислу живота. Ти признајеш да живот има неки смисао?

Непознати. Да, признајем.

Духовник. А ја тврдим да никаквог циља и никаквог смисла у човјековом животу нема, зато што ни о каквом смислу не може бити ни говора тамо гдје се одбацује слобода воље и гдје се на сав живот гледа као на ланац механичких појава. Када кажеш: пружио сам руку да узмем чашу – ти имаш два факта која су узајамно повезана онако како је циљ повезан са средством. Циљ је да се узме чаша, а средство је пружена рука. И мада си ти, као парче материје, лишен слободе воље, па због тога и твој циљ и средство нису ништа друго до обичне механичке појаве, ипак се у извјесном смислу може рећи да је у покрету твоје руке био неки циљ. Ако узмеш сав свој живот, у његовој цјелокупности, и поставиш питање о циљу тих, међусобно повезаних сврсисходних факата – таквог циља, ако се негира вјечни живот, не може бити. Смрт прекида твој живот, и самим тим се прекида и циљ, ма каквог га ти себи задао ради оправдавања читавог свог живота, и сав живот чини “бесциљним”. Ако се негира бесмртност и призна само материјални свијет, о циљу се може говорити искључиво у строго ограниченом и уском смислу – као о циљу одвојених поступака, а да се при томе никада не смије сметнути са ума да је сваки човјеков поступак само механички условљена акција његовог материјалног аутомата. Слажеш ли се ти са тим?

Непознати. Не, не слажем се. Зар човјек не може за циљ свог живота имати тако узвишено стремљење, као што је срећа будућих покољења?

Духовник. Не, не може. Као прво, не постоји ништа узвишено, као и ништа ниско; јер, све што се чини, чини се једнако не–слободно, аутоматски, по овим или оним законима материје. Ако један човјек умире ради будуће среће људи, а други те исте људе издаје непријатељу, то није зато што један поступа узвишено, а други ниско, него зато што они, једноставно, поступају различито, као два различита аутомата са различитим опругама, и те опруге проузрокују различите, али ипак само аутоматске реакције. Ако се питање посматра и са друге стране – са тачке гледишта условне сврисходности тих појава – тај “узвишени циљ” никако не може оправдати човјеков живот. Заиста, ако човјеков живот нема циљ, како се онда тај циљ може наћи у срећи будућих покољења? Јер, живот сваког појединачног представника тих будућих покољења такође нема никаквог смисла. На који начин људски живот може осмислити срећа бесмислено живећих будућих људи? Ма како да бесмислицу и бесциљност помјерамо у будућност, она од те далеке удаљености не добија ни на циљу, ни на смислу.

Непознати. Међутим, људи који потпуно негирају вјечни живот, управо у име тог циља жртвују себе, и то не на ријечима само, него и на дјелу. Очигледно, за њих “срећа будућих покољења” није празан звук. За празан звук нећеш дати свој живот.

Духовник. Као прво, они не жртвују свој живот из неких тамо – ко зна каквих – циљева, него опет због истог оног основног разлога: тако се код њих комбинују атоми, тако дјелује механичка побуда, да они другачије и не могу поступити. Наравно, ако останемо вјерни логици, такву ћемо жртву морати назвати потпуно бесмисленом. И ако ти кажеш човјеку: иди да умиреш за срећу људи који ће живјети послије неколико деценија, – он ће бити у праву када ти одговори: какве везе имам ја са срећом тих мени непознатих и потпуно непотребних људи, да бих ја за њих дао свој властити живот?

Непознати. То су, ипак, ужасни закључци.

Духовник. Да, ужасни. Али да њих се неизбјежно мора доћи. И ако не можеш да их прихватиш, ако осјећаш њихову неистину, мораш одбацити полазну тезу, односно, мораш одбацити негирање бесмртности. Јер ови су закључци, на крају крајева, за твој разум много бесмисленији од признавања битија без материјалне основе или “беспросторности” душе.

Непознати. Да, наравно. Нарочито је тешко прихватити закључак о непостојању смисла живота. Тако је величанствена историја човјечанства, тако су прекрасни производи умјетности, на крају крајева, у сопственом животу сваки човјек има толико узвишених стремљења, толико унутрашњих борби, да ти заиста изгледа дивља помисао да је све то бесмислено. Али шта се ту мијења уз твоју вјеру у бесмртност?

Духовник. Све се мијења! Вјечни живот, као нешто што нема граница и самим тим нема потребу за својим оправдавањем у нечем што слиједи иза њега, сам себи може бити довољан циљ, и због тога може да да смисао свом претходном низу појава, односно, свим коначним тренуцима земаљског живота. Зауставимо се на овоме подробније. Са формалне стране, земаљски живот људи је континуални низ узрока и посљедица на који се може, са тачке гледишта сврсисходности, гледати као на низ средстава и циљева. Напримјер: идем улицом да купим хљеб. Чиним низ покрета који представљају средство за достизање циља – куповину хљеба. Какав је циљ куповине хљеба? Гладан сам, и хоћу да утолим глад. Али, да ли се може рећи да је циљ мог живота да утолим глад? Такав циљ не може оправдати живот, зато што се све што је коначно одређује оним што долази послије њега, и то нешто за њега представља циљ. Коначни циљ, који даје смисао свим дотадашњим претходним моментима у животу, може бити само онај који остаје заувијек, и због тога нема потребу за неким сљедећим циљем као својим оправдањем. Такав циљ и јесте живот вјечни. У њему је смисао живота земаљског.

Непознати. И како ћеш одредити тај смисао? Ради чега треба живјети, ако постоји бесмртност?

Духовник. Одговор је прост и јасан. Треба живјети тако, да би се у процесу земаљског живота достигло најбоље устројство своје бесмртне душе. Нас чека вјечни живот и, у зависности од овдје достигнутог духовног стања, овако или онако ће протицати наше вјечно битије. Освијетљен тим вјечним задатком, сав земаљски живот, до посљедње ситнице, добија велики смисао. При одрицању бесмртности најкрупнији догађаји имају ништаван значај, зато што је сав твој живот, у свој својој цјелокупности, бесмислен, те зато и ништаван. Уз вјеру у бесмртност, напротив, најништавнији догађај добија велики смисао, зато што твој вјечни живот има велики смисао. За вјерујућег човјека у животу нема ситница. Све може имати позитивно или негативно значење за унутрашње устројство душе, зато што је све у животу важно, све је повезано са вјечним његовим начелом, у позитивном или негативном смислу.

Непознати. Да, одговор је јасан. Али, колико се, опет, рађа нових питања и недоумица! Зашто се онда рађају идиоти? Какав је смисао у томе да умре тек рођено дијете, и тако даље, и тако даље?..

Духовник. Да, има много питања на које не можемо одговорити. Зато што нам много тога није откривено у Божијем Откровењу, и за човјеков разум је, без откровења с висине, недоступно. Али зар они који признају само материјални свијет могу одговорити на сва питања, и зар су сви феномени њима јасни? Ипак, тебе то не тјера да посумањаш у оно што сматраш основним истинама о материји. Тако је и овдје. Ако на неко питање немамо одговор, то уопште не треба да нас збуњује – под условом да смо појмили главно: да свијет има још једно битије, осим видљивог, материјалног, и да човјек, осим тијела, има и бесмртну душу. А што се тиче твог питања о дјеци и идиотима – ми њих, у извјесној мјери, можемо објаснити. Ми знамо какав је смисао човјековог живота на земљи. Али уопште не знамо зашто је потребно да се он роди, зашто је потребно сједињење душе и тијела. Очигледно, само то сједињење је неопходан услов вјечног живота који је човјеку даровао Господ. Ако је то тако, и новорођенчад, и идиоти – имају тај услов као учесници у вјечном животу. И тиме се већ оправдава њихов долазак на свијет. Само не знамо због чега је процес земаљског живота неким људима потребан у цјелости, а другим уопште није неопходан, и они умиру само што су се њихове душе обукле у материјалну форму, док трећи, на крају, као идиоти, морају претпјети физичко одрастање, имајући душу савршено заграђену слабошћу разума.

Непознати. Још једно питање. Ако је смисао живота негдје тамо, на небесима, онда све овдашње постаје исто, и све разлике нестају. Зашто се борити против зла? Трпи. Кад умреш – е, онда ћеш бити блажен. Међутим, против преношења смисла живота у загробну област у мени се буни моје право на живот овдје, на земљи.

Духовник. То, што ти говориш – то је увријежена и потпуно лажна предрасуда. Баш напротив: вјера у бесмртност улијева енергију за борбу против зла. Човјек није парче материје подложно распаду, него нешто што има велику вриједност, зато што је он носилац вјечног, бесмртног начела. Зато сво биће вјерујућег човјека бива обухваћено жељом да се бори против онога што унаказује и убија ту вјечну вриједност.

Човјеку вјерујућем је онолико важније да се бори против зла, него што је то човјеку невјерујућем, колико је вјечност већа од кратког магновења земаљског живота. Ако се невјерујући људи, за које човјек није ништа више од комада материје, и који живе не зна се због чега неких 50–60 година а затим се распадају на саставне дијелове, ако се, кажем, они боре против зла, како тек мора да се бори онај, за којег човјек има вјечну, бесмртну душу?

Непознати. Све је то тако компликовано, тако апстрактно, и тако тешко за прихватити!

Духовник. Простота невјерја је само привидна. Невјерујући људи поступају несавјесно. Они поричу бесмртност, и тиме себе ослобађају од моралних обавеза које на човјека налаже религија. Невјерје даје простор за удовољавање страстима, и необузадни егоизам постаје човјекова главна покретачка снага. Али, прокрчивши себи пут за егоистички живот, они у исто вријеме не желе да извуку све закључке и логичке консеквенце на које их обавезује невјерје. А када би они те закључке извели савјесно, из тога би испао такав ужас, да им не би преостајало ништа друго, осим да бјеже од својег невјерја и да од безнадежног очајања спас траже у религији. Умјесто тога они више воле грубу самообману. Настављају да користе ријечи које, из њихових уста изречене, немају никаквог смисла: “слобода”, “добро” и “зло”, “смисао живота” – и тим ријечима спасавају себе од ужаса неизбјежних консеквенци невјерја. Али те су ријечи туђе, оне невјерницима не припадају. Тим ријечима стварни садржај даје само религија. А овако, код њих – то је самообмана, прилично вјешта, мада не и стабилна. Невјерје је одбацило религију – зато што му је тако било удобније, позајмило од ње ријечи на које нема никакво право (зато што му је, такође, тако удобније), али оно не може задовољити човјекову савјест. Јер, она ће неминовно рећи, више или мање чујно, оно што си рекао ти: ја осјећам слободу воље. Значи, човјек није ствар. Ја осјећам разлику између добра и зла. Значи, постоји други, не само матријални свијет. Ја осјећам да живот има смисао. Значи, невјерје је лаж. Против насиља свакодневног, профанисаног, елементарног рација протествује наш бесмртни дух и побуђује савјест да тражи истину. Не рацио, него сама душа зна – и тајанствено, непостижно начело слободе која јој је дарована, и корјенито разликовање добра и зла, и виши, вјечни смисао живота. Зато се и може рећи потврдно: савјесно невјерје приводи ка вјери.

Непознати. А шта ако се покаже да је лакше прихватити ужас, него вјеру? Шта ако ти мене заиста убиједиш да су ријечи “слобода”, “добро” и “зло”, смисао живота – туђе ријечи, и да треба изабрати: или потпуно одбацивање тих ријечи и признавање свих ужасавајућих закључака досљедног невјерја, или право на те ријечи, и заједно са тим њихову религиозну основу? И, шта ако, уз тако постављено питање, ја не будем у стању да одаберем друго и, упркос свему, изаберем прво, како ћеш ти тада мене убјеђивати у истинитос твоје вјере?

Духовник. Ја те тада уопште нећу убјеђивати, и готово.

Непознати. Зашто?

Духовник. Један велики човјек је рекао да апсолутна истина и апсолутни апсурд подједнако немају потребе за доказивањем.

Непознати. Како немају потребу? Закључци до којих си ти дошао у свом расуђивању – ужасни су. Али не можеш себе присилити да вјерујеш само због страха од неизбјежности њиховог прихватања. Твоје расуђивање може довести човјека до овакве безнадежне одлуке: ништа, осим материје, не постоји. Ја сам у то убијеђен. Из тога слиједи да је човјек аутомат, да добро и зло не постоје, и да живот човјеков нема никаквог смисла. То је ужасно. Али нека је и тако. Ако су такви закључци неизбјежни, ја прихватам и такве закључке. Шта можеш ти да кажеш таквом човјеку у заштиту вјере? Чиме ћеш оповргнути његово невјерје? По теби испада да са таквим човјеком, просто, не вриједи разговарати?

Духовник. Не, ниси ме схватио. На крају крајева, и вјера и невјерје су подједнако недоказиви. Шта може учинити логика? Она може открити лаж основне претпоставке од које полази невјерје, тако што ће показати до каквих апсурдних закључака оно доводи. Али ако је човјек радије спреман да прихвати очигледно апсурдне закључке, него да се од те претпоставке одрекне, – ту је употреба логике бесмислена. Њему не треба ништа доказивати, њему треба показати позитивни садржај истине. И ако му његово непосредно чуло и осјећање за истину каже да то заиста јесте истина – он ће је прихватити.

Непознати. Каквог метода ћеш се ти придржавати у разговору са мном?

Духовник. И једног, и другог. Говорећи о бесмртности, ја сам се користио логичким методом, зато што си ми обећао да ћеш у случају очигледно апсурдних логичких закључака до којих доводи логика остати при својим убјеђењима о слободи воље, добра и зла и смисла живота, и да ћеш се одрећи од невјеровања у бесмртност као основне, полазне претпоставке. А што се тиче наших разговора, у њиховој свецјелости, ја се надам да ће они дати оно што се достиже другим методом, односно, да ће они раскрити пред тобом сам садржај истине. Али то се тиче будућности. Ми се сада вратимо нашим расуђивањима, и из свега што смо до сада говорили изведимо закључак.

Непознати. Добро. Изведи закључак, а онда ја теби морам нешо да кажем.

Духовник. Прекрасно. Дакле, разматрање вјере у бесмртност нас је довело до сљедећих закључака. Као прво, вјера у бесмртност не противрјечи разуму онолико колико се то чини на први поглед, зато што и у материјалном свијету постоје појаве које се не поклапају у потпуности са нашим уобичајеним представама о материји. Као друго, условно допустивши истинитост негирања сваког другог битија, осим материјалног, ми смо дошли до читавог низа – логички неизбјежних – апсурдних закључака, таквих, као што су негирање слободе воље, разлике добра и зла и смисла живота.

Као треће, ти апсурдни закључци, који противрјече непосредним и несумњивим информација које нам даје наша свијест, натјерали су нас да одбацимо полазну претпоставку из које су они проистицали, то јест, нашу тврдњу да никаквог другог свијета, осим материјалног, нема, и да је човјек само честица тог материјалног свијета.

Непознати. Да, исправно. Само, ово посљедње ја не бих могао да прихватим у тако категоричној форми. Ја бих рекао овако: ти су закључци ставили под сумњу истинитост полазне тезе – да је човјек само честица материје.

Духовник. Нека за тебе то буде тако – твоје субјективно стање од моје логике не зависи. Али логички, односно, објективно, ја тврдим да ће логика – неизбјежно – не само ту тезу ставити под сумњу, него ће је одбацити у потпуности.

Непознати. Допустимо да је тако. Али мени није толико важна апстрактна, или, како ти говориш, објективна истина, колико субјективна увјереност. И на то се односи оно што сам хтио да те питам.

Духовник. Шта конкретно?

Непознати. Може ли се назвати вјером оно што дају – каква било да било – логичка расуђивања?

Духовник. Наравно да не може.

Непознати. Ето видиш, и ти се слажеш да су логичка расуђивања јалова. Мене, у крајњој линији, могу убиједити само факти, зато што беспоговорну убијеђеност увијек даје само лично проживљено искуство. Апстрактни докази у најбољем случају доводе до мисли: “па, можда и јесте тако”. Када би “логика” у апстрактним питањима имала снагу математичких доказа, тада – да, она би могла замјенити факте. Али тога нема. И ако ја не знам шта да ти приговорим, из тога не слиједи да си ме убједио. У мени снагу твојих закључивања поткопава мисао: а како други? Колико великих научника не вјерују и признају само материјални свијет! Није ваљда да они не знају за ово твоје закључивање? Очигледно, њима се има шта приговорити, само што конкретно ја не знам шта. У противном случају, сви би морали да буду вјерници. Јер, сви признају да се Земља окреће око Сунца, и да се збир не мијења ако сабирци промјене мјеста. Значи, бесмртност није математичка истина. Оваква размишљања твоју истину за мене претварају, просто, у обичну могућност. Али могућност у питањима вјере – то готово да није ништа.

Духовник. Рецимо да се ја слажем са многим од онога што си рекао. Али моји закључци су сасвим други. Прије него што будем говорио о њима, уклонићу се мало у страну: да попричамо мало о научницима и математичким доказима. Јер, ми ћемо, све су прилике, разговарати много, и о много чему, тако да ће нам и то устребати. Ево, ти помену научнике – невјернике, како ти помисао на њих поткопава безусловну вјеру у бесмртност. Али зашто онда имена научника који вјерују не поткопавају непоколебљиву чврстину твог невјерја? Зашто ти исто тако не кажеш: “Није ваљда да њима нису позната размишљања невјерујућих људи? Очигледно, аргумената против невјерја има, само их ја не знам. У противном случају, сви би морали бити невјерници”? Јер, ти си ваљда чуо за Пастерове ријечи: “Ја знам много, и вјерујем просто, као сваки Бретонац; а када бих знао више, вјеровао бих као бретонска сељанка”. Ти врло добро знаш да је велики Лоџ, предсједавајући на међународном конгресу природњака–научника, у свом јавном говору посвједочио своју вјеру у Бога. Ти знаш да наш Пирогов, у постхумно изданом “Дневнику”, сумирајући сав свој живот, говори: “Мајчица–живот доведе ме напокон до мирног пристаништа. Ја сам постао, али не одједном, као многи, и не без борбе, вјерник...” “Мој ум може да се саживи са искреном вјером, и ја, исповједајући се врло често, не могу а да не вјерујем себи да искрено вјерујем у учење Христа Спаситеља...” “Ако данас себе запитам – какве сам ја вјероисповијести – на то могу да одговорим позитивно: православне, оне у којој сам се родио и које је исповједала моја породица”. “Под вјером ја подразумијевам психолошку способност човјека која га, више од свих других, разликује од животиња...”

А Фламарион, Томсон, Вирхов, Лајел? Да не говоримо о великим научницима, философима, писцима. Није ваљда да сви ти велики учени људи нису знали нешто што ти знаш, није ваљда да су они знали мање од савременог просјечног човјека (невјерника)? Зашто та имена не натјерају тебе да кажеш барем исто оно што си рекао за вјеру: “Таква размишљања за мене невјерје претварају, просто, у обичну могућност”? А сада о математичким истинама. Чак ни ту није све тако безусловно, како се теби чини. Понекад се елементарне математичке истине налазе у противрјечности са истинама вишег поретка. У елементарној геометрији “математичка истина”, свима нама позната, говори да се све тачке двају паралелних правих линија налазе на једнакој удаљености једна од друге. Али виша математика тврди да се у бесконачности те праве пресјецају. Из елементарне математике ми знамо “математичку истину” да се збир не мијења ако сабирци промијене мјеста. Али механика тврди да се овај збир мијења са промјеном мјеста сабирака.

Вратимо се сада питању о значају логичког расуђивања у стварима вјере. Да, ти си у праву када говориш да безусловну вјеру може дати само непосредно проживљено искуство. Не факти, него баш непосредно проживљено искуство. Сваки факат се може довести у сумњу. Искуство, емпирија – друга је ствар. Непосредно проживљено искуство и јесте најтврђи темељ вјере. На тај начин, из твоје исправне оцјене значаја апстрактних логичких расуђивања за вјеру слиједи ово: док човјек не буде посједовао религиозно искуство, ни факти ни логичка расуђивања му неће дати праву вјеру. Без тог искуства он може само “допуштати” истинитост онога чему учи вјера, али увијек са опаском: “а можда и није тако”. Али ако ти видиш сунце својим сопственим очима: није ваљда да ће твоја увјереност да оно постоји и у каквој мјери зависити од тога – да ли сунце виде и други? Није ваљда да би ти, када би већина изгубила способност да виде сунце и почела да тврди да га нема, почео да сумњаш у оно што видиш сопственим очима, и почео говорити да сунце, мож’ бит’, и постоји?

Непознати. Али ја не схватам – какво искуство може дати увјереност у бесмртност.

Духовник. Оно унутрашње проживљено искуство, које је код религиозних људи исто толико несумњиво, и исто им онолико потврђује реалност невидљивог, колико теби искуство које добијаш преко спољашњих чула потврђује реалност видљивог.

Непознати. Реци подробније, шта подразумијеваш под тим “унутрашње проживљеним искуством”?

Духовник. Унутрашње осјећање свог духовног бесмртног начела.

Непознати. Али сунце виде сви, а осјећај о којем ти говориш имају само неки.

Духовник. Да. И за то постоје разлози. Већина људи живи недуховним животом. Највише, тајанствено начело у човјеку, које се зове дух, остаје изван њиховог живота. Природно је да они губе и само осјећање своје духовне природе. Оно је потпуно заклоњено и потиснуто свјетовним чулним утисцима и преживљавањима. Сви они живе тјелесним, чулним животом, те зато сви имају чулно искуство. Не живе сви духовним животом, те зато и не могу сви имати духовно искуство. Мора се дубоко загледати у свој унутрашњи свијет. Треба повратити у живот оглувљело духовно начело, треба га почети хранити духовном храном. Тада ће се, мало–помало, у тим унутрашњим преживљавањима, све несумњивије и несумњивије разоткривати реалност постојања душе, стварност вјечног начела у њој, суштинско разликовање у човјеку његове тјелесности од онога што не подлијеже тљењу. Све што се тиче унутрашњег живота – тешко је изразити ријечима. Зато је тешко описати унутрашње преживљено искуство за које питаш. У том искуству ти свој живот осјећаш потпуно другачије, на нов начин, као да се сав загњуриш уњ, и то ти открива да се суштина његова потпуно разликује од материје. Ти кроз такво осјећање живота осјећаш неки нови додир са иним свијетом, нематеријалним, и са другим људским душама, ти почињеш да у себи запажаш унутрашња стања која прије ниси примјећивао, стања која су очигледно неземаљског поријекла. Открива ти се да на тебе стално дјелују силе које су ти раније биле непознате и које немају ништа заједничко са силама које дјелују у материјалном свијету. Почињеш да кроз та преживљавања својом душом улазиш у савршено другачији свијет, и твоје тијело, и сав свијет тварни, почињу да те обремењују својом инертношћу и тежином. Са радошћу ћеш се тада повлачити у себе, да би био у том, ином свијету, који ће ти постати дражи, ближи и рођенији од инертног и тешког материајлног свијета. И што је човјек духовнији, тим му непобитније унутрашње његово искуство свједочи о посебном, непостижном, али несумњивом свијету, којем припада и његов бесмртни дух. Невјерје, то јест, одсуство тог непосредног знања бесмртности, почеће да му се чини исто тако чудним, као што би се човјеку који види учинило чудно да човјек који има очи одједном изгуби способност да види сунце. Заиста, настаје оваква ситуација: стоји човјек који у себи има непобитан доказ постојања другог, нематеријалног свијета и вјечног свог живота, и тврди да никаквог вјечног живота нема и да његов разум не може да прихвати такву бесмислицу, као што је бесмртност.

Рекло би се, нема се шта мудровати, и логика никаква није потребна, и никакви други факти нису потребни, осим једног, који је у теби самом, пред твојим унутрашњим погледом, али који ти упорно и тврдоглаво не желиш да видиш: “докажи ми бесмртност”, “натјерај ме да повјерујем”, “наведи ми факте”. Но, наравно, најубједљивије од свега – то нису философска закључивања ума о слободи, добру и злу, смислу живота, него властито искуство, односно, најубједљивије би било када би човјек могао завирити у сопствену душу и тамо осјетити своју бесмртност.

Непознати. Али тада се питање преноси у другу раван – раван достизања тог искуства?

Духовник. Да, то је већ потпуно другачије, и врло велико питање. Говорити о њему – значи говорити о Цркви, о тајанствима, о молитви и много чему другом. А како се о томе може говорити, ако се нема вјера у Бога?

Непознати. Значи – нама би било најбоље да пређемо на питање о Богу?

Духовник. Да. И ја тако мислим, најбоље је почети од тога.

Непознати. Да, у праву си, које год питање да узмеш, неминовно ћеш доћи до питања о Богу. Зато ми дозволи да прострем пред тобом све што од мене чини невјерника. Много од тога што ћу да кажем вјероватно неће бити у директној вези са нашим питањем и можда ће нас одвести мало у страну. Али другачије ја говорити не умијем.

Духовник. Говори, не размишљајући о форми, потрудићу се да те разумијем.

Непознати. Као прво, ја унапријед морам да ти кажем да су сви сколастички докази постојања Бога – чини се, има их седам комада – мени добро познати. Не труди се, молим те, да жонглираш њима. Ја мислим да они још ни од кога нису направили вјерника, а најмање од оних који су те доказе смислили.

Духовник. Не бој се. У питању о Богу ја ћу се логичким методом користити мање него у питању о бесмртности.

Непознати. Значи, нећеш доказивати, него показивати истину?

Духовник. Да.

Непознати. Потрудићу се да је савјесно размотрим. До сада ја, наиме, у учењу о Богу нисам видио ништа осим фантастичне бајке, у коју, узгред буди речено, већ одавно не вјерује нико. Кад сам сретао образоване људе, који живе, авај, потпуно исто као и сви невјерници, али који говоре о својој вјери – ја сам нехотице мислио: није ваљда да се они не претварају? Није ваљда да се озбиљно може вјеровати у све те басне?

Духовник. Признање безусловне искрености једног према другом је неопходан услов овог нашег разговора.

Непознати. Да, да, наравно. Ја сам ову своју мисао навео само ради илустрације – да бих ти показао колико је мени тешко да допустим могућност вјере. И тако, дакле, од чега почети? Од мање важног. Ево, ти си православни свештеник, и убијеђен си да знаш истину. По твојој истини, Бог је Тројичан у лицима и Један по суштини. Ти вјерујеш у тог Бога и сваку другу вјеру сматраш заблудом. Ако пођем код муле, он ће почети да ми говори о свом једином Алаху, и такође ће тврдити да он зна истину, и твог тројичног Бога он сматра лажју која апсолутно не одговара учењу Мухамеда. А затим могу да одем код будисте. Он би ми почео да прича легенде о свом Буди. И тврдио би да само он зна истину. Па онда бих ја лијепо отишао код паганина. Он би ми набројао неколико десетина својих богова и такође би тврдио да само он зна истину. То мноштво разноразних религија, које често искључују једна другу, и које увијек, свака за себе, тврде да се истина налази само код њих, више од свега наводи на сумњу да се и у једној од њих заиста налази истина. Логика је у питањима вјере беспомоћна, а субјективна убјеђеност је, очигледно, недовољна. Јер, сви представници тих различитих религија имају подједнаку субјективну убјеђеност, али им то не смета да само своју истину сматрају правом. Другим ријечима, само својим субјективним стањем они придају објективно значење.

Духовник. Твоје мишљење је налик на то, као када би неко почео да сумња у истинитост научног знања само због тога што о сваком научном питању десетине научника износе различита мишљења. Јасно је да је неко од њих, ипак, у праву. И за тебе ће научна истина бити она која одговара твом поимању те истине. Узми на примјер питање о поријеклу врста. Зар је ту достигнута потпуна сагласност? До дан–данас многи потпуно побијају и негирају Дарвинову теорију. Многи се враћају Ламарку. Постоје и неоламаркисти и неодарвинисти. До дан–данас се у науци још увијек провлаче спорови о том, основном питању биологије. Међутим, ти не говориш: “Биологија не зна истину, зато што разни научници разне теорије сматрају истинитим”.

Непознати. Да, али у науци постоје питања која су једнако разријешена за све.

Духовник. Постоје она и у религији. Све религије признају битије Божије. Све признају Бога као првоузрочника свега што постоји. Све признају реалну везу божанске силе са човјеком. Све признају да Бог захтијева испуњавање моралног закона, све признају, осим материјалног, и невидљиви свијет; све признају загробни живот. Зато једна религија не искључује потпуно другу. У свакој религији има дјелић истине. Али пуноћа њена стварно се садржи само у једној, у хришћанској, зато што је она откривена и чува се у Православној Цркви.

Непознати. Ето, видиш, опет нова класификација и нова подјела: зато што је она откривена и чува се у Православној Цркви. А католици? А протестанти? Англиканци? Калвинисти? А мношто свакојаких секти? Менонити, баптисти, квакери, молокани, духоборци, хлисти и други – јер, сви они само себе сматрају правим хришћанима, и Православље је за њих грубо унаказивање Јеванђеља. Шта онда? Коме од вас човјек да вјерује?

Духовник. Колико било да било различитих праваца, истина од тога неће престати да буде истина. Ти то схваташ и знаш у односу на науку. Схвати то и када је у питању религија. Дјелимичну истину многи из разних разлога признају за пуну истину, али пуна истина постоји, и када је видиш, одмах је препознајеш.

Непознати. Зашто је онда не препозанју сви?

Духовник. У огромној већини случајева из незнања, зато што им није познато учење Православне Цркве. А ако им је и оно познато, а и даље не виде истину, онда разлоге неприхватања њезиног треба тражити у моралној области. Религија није наука. Високо морално стање човјека је неопходан услов за спознају религиозних истина.

Непознати. Значи, по теби, пуноћу истине у Православљу не виде захваљујући својим гријесима?

Духовник. Да. Гордост, егоизам, страсти – чине људе толико неспособним да осјете истину, да је они, и видећи је, не препознају. Такви бивају, углавном, родоначелници заблуда, и први њихови сљедбеници. А даље заблуда наставља да дјелује из покољења у покољење, зато што се у тој заблуди они васпитавају и одрастају, чак се и не труде да сазнају праву истину.

Непознати. То је, у сваком случају, оштроумно. Ако ме твоја истина не убиједи, ти увијек можеш да кажеш: сам си крив! – да си мањи грешник, повјеровао би.

Духовник. Да, то је потпуно тачно, ја и могу тако да ти кажем, и рећи ћу ти. Зато што сам ја савршено убијеђен у то да – заиста знати истинито Православно учење, а не осјећати његову истинитост – могуће је само уз неку моралну помраченост.

Непознати. Нека ти буде. Јер, мени није важно како ћеш ти оцјенити моје морално стање, него како ћеш оправдати своју вјеру. Слушај даље. Све сумње моје у вези невидљиве душе још се у већој мјери тичу невидљивог Бога. И јасно је због чега. Јер, кад се говорило о души, пред нама је, окрени–обрни, било неко несумњиво битије – “људска личност”, и питање се тицало само њеног састава. А овдје ми говоримо о нечему савршено фантастичном. О неком тамо непостојећем “лицу” које је саздала наша властита машта, и ми се правимо да говоримо о нечем што стварно постоји. А што је најинтересантније – то је да је тај Бог, Којег смо сами измислили, снабдјевен (од нас самих) најапсурднијим особинама. То је тако, вјероватно, да се не би лако открила његова фантастичност. Јер, када би о Богу све било разумљиво, одмах би постало јасно да Њега нема. Шта је то, по вашем мишљењу, Бог? Изгледа, некаква личност. У сваком случају, вјерници Га ките свакојаким особинама људске личности. Он има разум, вољу, осјећања, разгњевљује се, воли и т.д. Али та личност, у исто то вријеме, посједује и особине које су директно супротне самом појму личности. Бог не само да је свемогућ и све зна. Он нема никаквих граница, одувијек јесте и свуда је присутан. Како, поставља се питање, уклопити представу о личности са појмовима “свудаприсутан” и “безграничан”? Под ријечју личност ми увијек подразумијевамо нешто што има границу, која оно што није личност “одваја” од онога што личност чини. Како личност може бити свуда? Тада, све и јесте та личност, и изван те личности, очигледно, ничега и нема. Додуше, видећи очигледну апсурдност свих ових тврдњи, вјерници хитају да додају да је Он још и непостижан. Али таква поправка их неће спасити. Не можеш, наиме, прво напричати мноштво бесмислица, а онда их оправдавати непостижношћу онога о коме су оне напричане. Ако је Бог непостижан, зар није онда боље рећи отворено: Бога има, али ја не знам зашто у Њега вјерујем, зато што је Њега постигнути и спознати – немогуће. Шта мислиш, да се на овоме за сада зауставимо? Или да причам даље?

Духовник. Да, мислим да је боље да се зауставимо на овоме. Прије свега, увијек ћемо имати на уму релативност свих људских појмова када се они примјењују на вјеру. Ево, ти говориш “личност”. А можеш ли ти, одвојивши појам “личности” од појма “тијела”, са довољном основаношћу говорити о њеним “границама”? Ти овдје опет нама намећеш “просторност”, толико неопходну твојим опажањима материјалног свијета, и потпуно туђу битију духовном. Особине о којима си говорио – ум, воља, осјећања – саме по себи не заузимају никакав простор, те стога, када говориш да између Божијих особина и поимања Бога као личности постоји непомирљива противрјечност, ту противрјечност (која је само привидна) видиш зато што у својем уму пред собом ствараш материјалну, тјелесну представу личности, и уз њу прилажеш појам који нема ниакакве везе са тјелесношћу или материјом. А када би допустио да личност може постојати и без материјалне основе, када би јој оставио само разум, вољу и осјећања, – ти би одмах прешао у потпуно нову, “непросторну” раван, и престао би да се збуњујеш том привидном противрјечношћу. Морао би тада признати да су и Бог и душа једнако беспросторни, и да разлика између личности Бога и личности човјека није у томе што човјек заузима “мало” мјеста, а Бог је свуда присутан, тј. заузима “много” мјеста, него у томе што је невидљиво и нама непознато битије једног релативно, а Другог апсолутно. Када у земаљским појмовима описујемо та апсолутне особине, ми у исто вријеме мислимо да се оне односе на оно чему ће ти земаљски појмови одговарати тамо, у савршено другачијим условима постојања. Али нешто од тога тамо одговара нашем простору овдје. То “нешто” у Богу је апсолутна пуноћа, а у човјековој души је само релативно, и због тога ограничено. Због тога ми и тврдимо, имајући у виду апсолутност те особине, која је аналогна земаљској просторности, да је Бог свуда присутан, да свугдје постоји.

Непознати. Мене до извјесног степена задовољавају твоја објашњења. Али ја не разумијем – због чега ви говорите о непостижности Бога.

Духовник. О непостижности Бога ми говоримо због тога што – говорити о неким особинама Божијим, које је Сам Господ открио о Себи људима – још не значи постићи, ограниченом људском свијешћу спознати сав безгранични садржај Бића Божијег.

Непознати. Како се онда може постизати оно што је непостижно? Јер, да нешто постоји – ми признајемо онолико колико то нешто можемо постићи разумом.

Духовник. Ни у којем случају. Постоји нешто што је потпуно реално, што разум који не вјерује у Бога признаје да постоји, а у исто вријеме не може а да не призна да је непостижно.

Непознати. Шта то?

Духовник. Бесконачност простора и вјечност времена.

Непознати. Мени то није баш најјасније.

Духовник. Па, ти, признавајући само материјални свијет, признајеш реалност простора и времена онако како су дати у твојој свијести. Ти њих мислиш “метафизички”, они су за тебе реална “протегнутост”, која служи за мјерење ствари и хронолошко уређење догађаја. Зато за тебе савршено реалан смисао има и појам “бесконачности” – у смислу простора који нема краја, и појам “вјечности” – у смислу времена које нема граница. За тебе то није “тривијална” бесконачност, него објективно и реално постојање.

Непознати. Да.

Духовник. Али, зар твој разум “постиже” појмове бесконачности простора и бескрајности времена? За тебе је апсурдан, зато што је непостижан, свуда постојећи Бог. Али колико је тек апсурдан, иако је исто толико непостижан, “бесконачни” простор! Зар ти можеш, по својствима твојег ума, да мислиш о нечему што нема краја и граница? А како је простор за тебе “реалност”, пробај да водиш мисаону нит “без краја”, пробај да замислиш васељену која нема краја. Замисли да си се мислима удаљио коју милијарду километара од Земље на којој стојиш: ма колико ти километара у свом путовању пребројао, уопште се нећеш приближити крају. Могао би те километре да бројиш хиљадама година, и сво вријеме би остајао у истом положају, зато што краја уопште нема... Пробај да замислиш све то – и са потпуном јасношћу ћеш појмити сву неспособност човјековог разума да постигне појам бесконачности. Све, о чему ти мислиш – има границе. Таква је особина твог ограниченог разума. И ако исти такав задатак себи поставиш у вези времена, твој разум ће се наћи у истом таквом беспомоћном положају. Пробај да замислиш трилионе већ протеклих вијекова и трилионе вијекова будућих, и затим осјети, са свом реалношћу, како чак и чудовишне бројке година у прошлости и будућности никако не могу да те приближе некој граници, зато што за вријеме нема ни почетка ни краја. И постаће ти потпуно очигледна крајња неспособност твојег разума да постигне појам вјечности. Али, ето, без обзира на ту немогућност да постигнеш бесконачност простора и времена, ти потврђујеш несумњиву реалност и једног и другог.

Непознати. То је неизбјежно. А како бих ја могао да допустим крај? То је јасно: мада мој ум и није у стању да замисли нешто што нема краја, још већи би апсурд било допустити и крај; јер, какву год огромну величину наведеш – увијек је можеш увећати.

Духовник. Потпуно исправно. Положај твог разума је безизлазан: са једне стране, немогуће је замислити бесконачност; са друге, немогуће је поставити границу. Из тог безизлазног положаја ти налазиш излаз тако што признајеш да непостижни појам бесконачности несумњиво постоји. Зар није тако?

Непознати. Да, тако је.

Духовник. Али исти је такав положај људског разума када је у питању Бог. Постићи Га – немогуће је. Негирати Га – апсурдно је. Остаје само једно: признати да је Његово битије и непостижно и несумњиво.

Непознати. Аналогија тешко да може послужити као доказ.

Духовник. Ја и не доказујем. Ја се само буним против тврдње: “ми признајемо да нешто постоји у оној мјери, у којој то нешто можемо постићи разумом”. Ја хоћу да ти, штитећи невјерје, не шириш своја права у на уштрб онога који штити вјеру. Оно што захтјеваш од разума људи вјере, захтјевај и од разума људи који вјеру побијају. Ако, по теби, разум који вјерује мора признавати да реално постоји само оно што се може “спознати”, тада нека и разум који не вјерује признаје да реално постоји само оно што се може спознати. А ако невјерницима дајеш право да признају за разум непостижно постојање бесконачности, на каквој основи вјерујући разум лишаваш права да признаје непостижног Бога?

Непознати. Али, негирајући бесконачност, ми долазимо до апсурда.

Духовник. По мени, негирајући Бога, ми долазимо до истог таквог апсурда.

Непознати. Хм, да... твоја аналогија је исправна. Али, хоћеш ли ти мени показати до каквог апсурда долазимо када негирамо постојање Бога?

Духовник. Обавезно. У своје вријеме.

Непознати. Одлично. А сада могу да наставим?

Духовник. Настави.

Непознати. Мојој вјери смета очигледно бајколики карактер ваших откровења. Те бајке, ја се слажем, на свој начин јесу прекрасне. Али то су ипак само бајке. И не може се ваљда вјеровати у њих само због тога што су оне прекрасне. Замисли једног озбиљног човјека који памти оно што су му причали у дјетињству. Како би било лијепо, када би постојале капуљаче које те чине невидљивим, летећи ћилими, сточићи који се сами постављају. У дјетињству нам се чинило да све то постоји “зауправе”. И ето, одраслог човјека убјеђују да он настави да вјерује у сва та бајколика чудеса само због тога што су “много добра” она. Наравно да су добра. Али шта да се ради, кад стварност није бајка. Добре су ваше приче о Богу, о спасењу, о вјечном животу, о души, али, нажалост, све је то – капуљача која те чини невидљивим. Не могу пак ја себе да лажем и да по старом тврдим да у све то вјерујем. Не могу да се натјерам да вјерујем да постоји Бог са дугом сиједом брадом, да Он има Сина Исуса Христа, Спаситеља свијета, и Духа Светог, у облику голуба, и да је тај свемогући старчић за шест дана направио свијет. Посљедњи дан је узео гомилицу земље, дунуо у њу, и из ње је одједном испао човјек. Затим је из ребра тог човјека направио жену за њега. А онда их је смјестио у рај, гдје су Адам и Ева појели некакав забрањени плод, и послије тога почињу свакојаке несреће и т.д. и т.д. За сада ћу се зауставити на овоме. Хоћу да те питам – како ти гледаш на ове басне? Није ваљда да ти то узимаш здраво за готово? Или је то опет некаква “алегорија”? И шта је Богу требало да посеже за откровењем у таквој чудноватој форми? Зар се није то могло испричати просто, без икаквих летећих ћилима?

Духовник. Не, библијске приче нису алегорија, и зато се оне не могу препричавати како коме падне на памет, али то није ни просто описивање догађаја, као у историји или у природним наукама, па се зато оне не смију тумачити у грубо материјалном смислу. Библија – то је Божије Откровење, дато човјеку у условима његовог земаљског живота, у оквирима његових појмова, језика и моралног развоја. Кад читаш о стварању свијета, не можеш прилазити томе као научно–природњачком описивању. Господ је Својем Пророку у некој врсти виђења открио тајну стварања свијета. Мојсије је пред собом видио, једну за другом, етапе стварања Васељене. И ма колико према тврдњама науке трајале те одвојене етапе – Божије Откровење ће и даље тврдити да су то били дани. И биће у праву, и никаквог суштинског неслагања са науком у томе неће бити. Божије Откровење ће то тврдити, не зато што је тако важно аритметичко пребројавање – од тога се ништа не мијења: и у току огромних временских периода, и у току тих неколико “дана”, дејствовала је једна те иста сила Божија – него зато што је у Откровењу то било јављено у данима. Тебе збуњује форма, али те не запањује смисао. А чини се да би невјерујући разум тебало много више да запањи суштинско подударање Откровења са посљедњим научним открићима, о којима Мојсије, разумије се, није могао ништа да зна. Са научним открићима се подудара хронологија у данима стварања. И оно што је у Библији изгледало потпуно несхватљиво – стварање свјетлости прије небеских видјела – показало се да то уопште није очигледна бесмислица, како су то донедавно тврдили невјерници, него да је то посљедња ријеч науке, према којој је прије формирања небеских тијела у васељени постојао “свјетлосни етар”. Не смије се као на алегорију гледати ни на стварање човјека. Човјек је заиста саздан онако како о томе говори Откровење. Али оно што тамо пише се не смије схватати грубо, материјалистички, као вајање фигуре из земље а онда претварање ње у живог човјека. И овдје у библијску причу треба проникнути духом, да би се у пророчким виђењима постигла божанствена тајна Откровења. Човјек – то је заиста комад твари, исто што и сав материјални свијет, који живи по законима узрочности. То је оно у њему, што је било саздано када је већ била саздана земља. Али господ је узео то парче материје, ту материјалну основу, и удахнуо у њу дах живота, то јест, дао јој Свој Божанствени дух и, прије свега, Своје Божанствено начело слободе. И јавио се човјек – образ и подобије Божије.

Непознати. Када о томе говориш тако, све добија призвук вјероватности, зато што ти ствараш некакву апстрактну слику, нешто изван времена и простора. Али чим се са облака те апстракције спустиш на конкретну ситуацију и питаш: а како је то, ипак, Бог “дунуо” у то “парче”, и шта је, заправо, представљала та материјална основа сама по себи, када она још није била “човјек” – одмах се показује да све то, у тим “причама”, уопште није никакво “Откровење”, него, просто–напросто, занимљива бајка.

Духовник. Ти називаш апстракцијом стање у којем се ми за извјестан степен уздижемо изнад чулних опажања која заклањају од нас суштину ствари, и у којем почињемо да видимо нешто што се налази иза граница видљивих феномена. Узми, напримјер, природно појављивање живота. Шта ти знаш о томе? Ти знаш биолошке процесе који прате и који условљавају зачеће живота. Али шта је то живот, и шта се дешава у тренутку зачећа новог бића, не са тачке гледишта физичко–хемијског описивања биолошког процеса, него у самој његовој суштини – како је било, тако и остаје тајна. Додир материјалног и нематеријалног увијек је “изван простора и времена”, те зато, ма колико ти пратио и изучавао оно што се види на површини приликом стварања живота – та граница, гдје неживо прелази у живо, увијек ће ти исклизавати, као за тебе неуловљива “апстракција”. Зато је бесмислено – онако како би ти то хтио – “конкретно” говорити о томе како је Бог створио човјека и питати како је “дунуо” Бог у “грудву” земље. То је било могуће показати само у Откровењу, гдје постаје видљиво оно што је било невидљиво, и опипљиво оно што је било неопипљиво. “Конкретно” – “грудва” из које је створен човјек је могла да буде видљива свима, а Дух Божији, Који је се дотакао, није могао бити видљив ни за кога. Он је ту “грудву” озарио човјечијом свијешћу. И та свијест је дала човјеку могућност да види Бога. У Откровењу је показан тај, у “конкретним условима” невидљив, тренутак. Да, то је велика тајна. Али, велика је тајна и сав свијет који нас окружује: и у њему се сво вријеме видљиво сједињује са невидљивим, опипљиво са неопипљивим. И када би нама то могло бити показано, ми бисмо то неизоставно видјели у истим онаквим формама, у каквим су нам дата библијска откровења. “Бајколикост” о којој говориш је једина могућа форма откровења која потпуно одговара тајанственом садржају који се у њу облачи, и нашој ограниченој свијести чини доступним оно што је за њу непостижно и што није чулно.

Непознати. Али, на крају крајева, ако се и допусти да иза тих бајки заиста стоји неки тајанствени садржај, ти и тада, просто–напросто, у њега само вјерујеш, ти га не доказујеш.

Духовник. Логички не доказујем. Али њихову истину ја осјећам, не само непосредним осјећањем, него и разумом утврђујем, зато што те приче мени објашњавају необјашњиво, и сав хаос приводе у уређен и савршен поглед на свијет.

Непознати. Но, о “савршеном погледу на свијет” говорити – још ти је рано. Саслушај за почетак моје главне аргументе. Јер, до сада сам говорио само о спољашњим сметњама за вјеру. Сад ћу прећи на унутрашње.

Духовник. Одлично.

Непознати. Колико сам пута пред собом питање о Богу постављао овако: допустимо да тај непостижни Бог и постоји. Допустимо да сам извршио насиље над својим здравим разумом и натјерао себе да признам невидљивог, непостижног, личног Бога. Али, могу ли се умирити ја тим признањем? Јер, разум ће од мене тражити одговоре на читав низ питања која ће проистицати из тог признања. Прво и најубиственије ће бити – о злу. Допустимо да сам ја повјеровао да постоји свемогући, свуда постојећи Бог, Који је све створио и “без Њега ништа није постало, што је постало”. Откуда онда зло? Шта је оно? Ко је зло створио? Такође Бог? Очигледно, није. А ако није Бог – онда, ипак, испада да није Бог баш све створио? Али зашто тај свемогући Бог трпи зло, када га није Он створио? Због чега се мора играти та трагикомедија од “борбе против зла”, ако свемогући Бог једним јединим покретом може да га уништи и да остави у свијету само добро? Какав одговор на та питања може дати вјера? Опет да све сведе на непостижност? Стандардно склониште, кад вјернику задаш неразрјешиво питање. Али у датом случају неразрјешивост питања о злу мора да нас доведе – не до признања “непостижности” религиозних истина, него до неизбјежног негирања постојања Бога, зато што постојање зла у свијету чини вјеру у Бога бесмисленом.

Друго, не мање смртоносно, је питање о страдањима. По вашој дефиницији, Бог је љубав. Апсолутна, савршена, непостижна и остало. И гле, та љубав допушта да све што живи на земљи – не човјек само, него све, до посљедње инфузорије – страда безмјерним страдањима.Чак и огрубјело срце осјећа сажаљење према оном ко због нечега пати. А ето, тај Бог, сама та љубав – види и чује како стење земља, али неће да прекрати њене муке. Јер, Бог је свемогућ: а то значи, ваљда, да Он може дати срећу свему што је живо? Какав је онда смисао у томе што Бог ћутке “гледи” како се свијет превија од бола? И у томе постоји, претпостављам, такође, виши, “непостижни” смисао? Изванредно. Али, као прво, због чега је Бог створио човјека таквог, да он згријеши? А као друго, плод са забрањеног дрвета је појео човјек – какве везе са тим има инфузорија? Јер, она, барем, није никакве заповијести нарушила, а ипак, и њу боли када је ставе у некакву тамо киселину? Ви волите да говорите како у природи видите Бога. Шта је то? Сљепило, или самообмана? Јер, са тачке гледишта “више правде”, природа је – страшни и свеопшти ужас. Гдје је тамо Бог? Тамо све једе једно друго. Једна буба једе другу, птичица једе бубу, кобац једе птичице. Жаба гута пуноглавца, змија гута жабу, јеж једе змију, лисица једе јежа. И све је то Бог у природи? Или, мож’ бит’, ви видите Бога у мађионичарским триковима попут онога са гусјеницом и јајетом–паразитом? Пробити гусјеницу, положити у њу јаје из којег ће се развити ларва, појести утробу гусјенице, а када се она, на крају крајева, претвори у лутку, изаћи из ње! Све је то Бог? Ти ћеш рећи: “то је посљедица гријеха”. Прекрасно! Али зар Бог није “свезналица”? Значи, Он је знао какав ће бити резултат (стварања човјека) – зашто је онда уопште стварао свијет? Опет ћеш, вјероватно, рећи: “тајна”, непостижно, неописиво. Али, стани, то још није све! Ви, који признајете Бога, са свим Његовим “апсолутним” особинама, тврдите даље да ће Бог–љубав тог жалосног, несрећног, испаћеног човјека, када овај напокон нађе мир у смрти, послати, још, због његових гријеха, и у пакао, гдје ће се несрећни преступник патити вјечно – “тамо, гдје је плач и шкргут зуба”. Мало му било плача и шкргута зуба овдје, на земљи? Показује се – свељубећи Господ је и на оном свијету припремио, на вјеки вјеков, вјечне, још веће муке. Каква бесмислица! Какав ужас! И, успркос свему томе, ја морам да вјерујем! Никад! Никад! Ако, а и то са великим натезањем, и могу да допустим битије непостижног и “невидљивог” Бога – кад себи поставим питање зла и патњи, ја осјећам да је вјера у Бога – просто, ружна глупост.

Духовник. То, што си сада испричао, заиста јесу убиствена питања, али не за оне који у Бога вјерују, као што ти мислиш, него, напротив, за оне који у Њега не вјерују. И мени је веома драго што си ти тако јасно и тврдо поставио та питања – јер, из њих нема другог излаза, осим вјере.

Непознати. То је величанствено. Хоћеш сво моје оружје да окренеш против мене? Хајде да видимо како си наумио да то изведеш.

Духовник. Ја ћу се потрудити да ти разоткријем како на твоја питања одговара вјера, и одмах ћеш увидјети како је пред тим питањима немоћно невјерје.

Непознати. Надам се само да ћеш ме поштедити цитата светих Отаца Цркве и осталих ауторитета.

Духовник. Ти си, вјероватно, примјетио да ја у разговорима са тобом избјегавам такве цитате, мада сво вријеме имам на уму и Слово Божије и дјела Отаца Цркве. Али, овом приликом, ја ћу навести ријечи светих Отаца, не зато што сматрам да они за тебе представљају ауторитет, него зато што они савршено изражавају оно што је скоро неизразиво људским ријечима.

Непознати. Авај. С обзиром да си ти мени дао пуну слободу да се изражавам како ја нађем за сходно, – није у реду да ја тебе ограничавам у том смислу. Слушам те.

Духовник. Зашто свемогући Бог допушта постојање зла? Зашто Он једним јединим актом Своје свемогуће Воље не уништи зло? И зашто свих не учини добрим? То је прво питање које си ми поставио. Ипак, сам начин на који је питање постављено мени говори да је у питању нека врста неспоразума. Замисли, напримјер, питање: може ли свемогући Бог починити гријех? Очигледно, не може. Али ако Он не може починити гријех – значи, Он није свемогућ. Може ли озбиљан човјек постављати таква питања? А твоје питање само на први поглед изгледа да није такво. “Може ли свемогући Бог учинити све људе добрим?” Али, то онда значи уништити основно својство добра, и добро претворити у морално ништа.

Непознати. Уопште не разумијем – шта хоћеш да кажеш?

Духовник. Када би добро било проста и неизбјежна посљедица силе Божије, оно би, као и свака појава материјалног свијета, било узрочно–посљедично условљено, и због тога би изгубило свој морални садржај. Ја сам ти већ показао, кад смо причали о бесмртности, да појава која је условљена узрочно–посљедичним везама не може бити оцјењивана морално. Оно што је лишено слободе – не може бити ни добро, ни зло; оно је неизбјежно. Појмови добра и зла подразумијевају слободу избора у човјеку. Али тамо, гдје се говори о слободи, нема мјеста за узрочно–посљедичну зависност. Дакле, у логичко–формалном смислу, твоје питање садржи противрјечност, или барем неспоразум, који постаје видљивији ако се питање постави у овом облику: зашто свемогући Бог, Сам, Својом силом, не учини људе добрим, односно, зашто их не лиши слободе, без које никакво добро уопште не постоји, нити постојати може?

Непознати. Наравно, у таквој формулацији, питање нема смисла.

Духовник. Али та формулација проистиче из суштине појма добра. Дакле, одговор на питање – зашто Бог Сам не учини људе добрим и неспособним да чине зло је – јасан. Зато што им је Он даровао слободу. И на том појму, појму слободе, ми ћемо се сада зауставити подробније. Када смо разговарали о бесмртности, ја сам о слободи воље говорио да бих показао бесмисленост тог појма за невјернички разум. Сада ћемо покушати да размотримо тај појам са стране његовог позитивног садржаја, толико важног не само за рјешење питања о злу, него и за многа друга питања. Појам слободе спада у ону групу појмова, који су, као и вјечност и бесконачност, са једне стране непостижни за наш разум, а са друге се утврђују као нешто што несумњиво постоји. Човјек мисли по законима узрочности. За ограничени људски разум свака појава мора имати свој узрок. Дејства и појаве које немају узрок он не може да замисли. Али слобода јесте оно што нема узрока, она је нешто примарно, ничим претходним неусловљено, неко тајанствено, за нас савршено непостижно начело. Слобода за наш разум такође нема граница у смислу узрочности, као што бесконечност нема граница у простору, или вјечност у времену. И када би нам пало на памет да слободу постигнемо као узрочност, дошли бисмо у исти онакав, безизлазан положај, у каквом смо се нашли када смо покушавали да постигнемо бесконачност у времену и простору. Ако прекинемо карику у узрочно–посљедичном ланцу и кажемо како, ето, та појава зависи од таквог и таквог узрока, и ту поставимо границу, наш разум ће одмах да се запита: а какав је био узрок који је довео до посљедњег од указаних узрока? А ако кажемо: не, то је био посљедњи узрок, а сам он ничим није условљен, тим самим ми утврђујемо да несумњиво постоји непостижни појам слободе воље као безузрочности.

Непознати. Али, зашто се узрочни ланац не може признати бесконачним?

Духовник. Може, али то ће бити негирање слободе воље. А ја и ти смо утврдили да је слобода воље несумњиви факат, и сада хоћемо само да установимо позитивно значење тог појма. Узрочно–посљедични ланац се може уназад водити до бесконачности само ради објашњења механичких узрока, појава условљених, а не ради објашњења слободе. Ако будеш говорио о бесконачном низу узрока и посљедица, ти ћеш се самим тим одрећи од рјешења питања слободе. То нарочито постаје јасно када се не говори о човјеку као о првоузроку овог или оног дејства, него о Богу као о првоузрочнику свега што постоји.

Непознати. Разјасни ми то подробније.

Духовник. За вјерујући разум Бог је првоузрок свега што постоји, почетак сваког битија, Сам немајући почетак и због тога вјечно пребивајућ. Постигнути то немогуће је исто онолико, колико је немогуће постигнути вјечно битије било чега. Негирати Бога као првоузрочника и рећи да свијет постоји вјечно – значи рећи нешто што је дупло непостижно.

Као прво, то је непостижно онолико колико је непостижно све што је вјечно, па је тако и са вјечним битијем Божијим; а као друго, то је непостижно у смислу одсуства првоузрока у свијету у којем све дејствује по закону узрочности, и у којем се не може доћи до првог узрока узрочно–посљедичног низа појава. Вјера у Бога рјешава то питање другачије. Она помјера стање вјечно постојећег Првоузрочника у област пред–материјалну, у област у којој нема појава пролазних, узрочно–посљедично условљених. То је оно што је било одувијек, прије стварања свијета. А свијет материални вјера мисли као свијет доступан поимању човјековог разума, с обзиром да има почетак и да је створен у времену. А зато што материјални свијет живи по закону узрочно–посљедичности – а не по закону слободе – он има и свој првоузрок – Силу Божију, која га је саздала.

Непознати. Зар то што ти говориш открива позитивно значење појма слободе? Ти сво вријеме мени доказујеш због чега се може, и због чега се чак мора признати тај непостижни појам, али ми никако не откриваш његов позитивни садржај.

Духовник. Да. Али ја неизоставно морам да ти укажем на то, зато што иначе твој разум неће хтјети да прихвати оно што слиједи а што је већ доступно поимању.

Непознати. Да, молићу лијепо, у праву си.

Духовник. Пређимо сада на сам садржај појма слободе. Ми смо саздани по образу и подобију Божијем и “слобода воље” је подобије у нама Божијег начела. Ми указујемо на различите особине Бога, али то не значи да ми мислимо Бога као нешто “сложено”, што се састоји из различитих елемената, као што наш материјализам мисли материју. Бог је апсолутно прост, неразложив и недјељив. Дакле, особине Његове нису ништа друго, до савршено људско “описивање” те једине и недјељиве суштине. Таква је и човјечија душа, саздана по Његовом подобију. Ми говоримо: мисао, воља, осјећања, али сви ти појмови немају аналог у сложености елемената душе. Душа је, као подобије Божије, не–сложена, она је јединица недјељива и проста. Слобода воље у тој јединици није један од њених саставних елемената, него једна од њених особина.

Непознати. То испада као некакав недјељиви духовни атом.

Духовник. Па, да. Али боље је да не употребљавамо тај термин. Дакле, начело слободе воље и јесте особина душе, која се састоји у непостижној могућности да се изван узрочно–посљедичне зависности врше различита дејства. Та особина, дарована души од Бога, чини човјека богоподобним, разликује га од свих других живих бића и у смислу морала отвара му пут ка богосавршенству, она даје одговарајући смисао појму добра и зла. Апсолутно добро – то је оно што твори воља Божија. За човјека чинити добро – то значи својом слободном вољом изабирати и чинити оно што је усклађено са вољом Божијом. Такав слободно учињен избор сједињује човјека са Божанским начелом, даје му, као заједничару Божанства, вјечни живот и чини – не апстрактним, него реалним, задатак богоусавршавања. И ево, сада, напокон, дођосмо до твог питања – шта је то зло, и ко га је створио? Зло није самостално постојећа суштина, и зато се не може рећи да га је створио Бог. У човјеку га је створило исто оно начело, које ствара и свако друго човјечије дејство – слободна воља. Шта је онда зло? Оно је слободно изабрана воља која се супротставља вољи Божијој. Такво супротстављање, одсуство јединства воље човјечије са вољом Божијом, одваја, оно као да чупа човјека од Божанског начела и повлачи за собом страшне посљедице које стварају многолико зло. И ја ћу ти ипак навести цијели низ изрека светих Отаца и учитеља Цркве о злу.

“Зло није никаква суштина која има стварно битије, као што га имају друга бића која је створио Бог; оно је само уклањање бића од свог природног стања, у које их је поставио Творац, уклањање у стање супротно овом. Због тога Бог није виновник зла, него оно проистиче из самих бића која су се уклонила од свог природног стања и предназначења” (Дионисије Аеропагит).

“Ми нисмо створени за смрт, али умиремо сами кроз себе, нас је погубила сопствена воља” (Тацијан).

“Адам је сам себи припремио смрт кроз удаљење од Бога. Тако, није Бог створио смрт, него смо је ми сами навукли на себе лукавим саизвољењем” (Василије Велики).

Сада, када имамо одређени одговор на питање шта је то зло и откуда је оно дошло, пробаћемо да одговоримо на твоје друго питање – о страдањима. У чему се састојао греховни пад човјека? У нарушавању заповијести Божије. Та заповијест је била израз Божије воље, са којом је слободна човјечија воља могла да буде у сагласности – и тада би сав живот био повезан са Божанским начелом. Или се она могла наћи у супротстављању тој вољи – и тада би се прекинула веза са Божанским начелом и почео би живот изван Бога. Човјек је пао, то јест, изабрао је други пут.

Непознати. Стани, стани: каква је то била слобода, ако је човјек морао да извршава заповијести Бога?

Духовник. Да, морао је, ако је хтио добра, ако је хтио да има живот без зла, али он је био потпуно слободан у свом избору и уз жељење зла, односно, уз жељење да се супротстави Божанској вољи – он је могао да изабере тај пут; он га је и изабрао.

Ти не волиш када се позивају на свете Оце, али, слушај како прекрасно о томе говори св. Иринеј Лионски: “Вјерници вјерују по њиховом сопственом избору, исто као што и они који се не саглашавају са Његовим учењем то чине по сопственом избору... Онима, пак, који пребивају у својој љубави према Богу, Он дарује општење са Њим. А општење са Њим јесте живот и свјетлост и наслађивање сваким добрима, каква само јесу код Њега. На оне, пак, који се по сопственом избору удаљавају од Бога, Он налаже разједињење са Собом, које су они сами, по сопственом избору, одабрали. Али разједињење са Богом представља смрт и лишавање свих блага која јесу у Бога. Зато ће они који кроз отпадништво губе горе наведене ствари бити лишени сваког блага, и трпјеће казне сваке врсте. Ипак, Бог њих не кажњава непосредно, Сам, него то кажњавање пада на њих зато што су они лишени свега што јесте благо” (Против јереси. Књ. 4, гл. 39,4).

Живот без Бога, “по својој вољи”, одмах је човјека одао у власт оним стихијама, које су у потпуној хармонији пребивале само при вези човјека са Богом. Кад је та веза прекинута падом у гријех и самоутврђивањем човјекове воље, све је дошло у стање поремећености, борбе, диобе, појавило се страдање, као супротност блаженству, и смрт, као супротност живота. Питање о страдању најтјеснијим могућим начином је повезано са питањем о злу, зато што је страдање директна његова посљедица. Зато ће и одговор на то питање бити исти. Ко је створио страдање? Није њега створио Бог, него слободна воља човјека који је отпао од Бога. Зато, уништити страдање значи уништити зло и поново успоставити апсолутно добро. Али учинити људе добрим силом Божијом – немогуће је, како је већ речено раније.

Непознати. Не разумијем. Јер, гријех је учинио један човјек, а пати и умире све што је живо?

Духовник. У хришћанском погледу на свијет, као у савршеном здању, не може се ишчупати једна цигла а да се не оштети све. То здање свијета не може се посматрати по дијеловима. Твоје питање опет се базира на неспоразуму. Ти на творевину Божију не гледаш као на једну цјелину, него као на скуп неких независних дијелова, у којем судбина једног дијела није ни утиче на друге дијелове, нити од њих зависи. Бог је све живо поручио човјеку, не само у смислу да му је дао власт над живим царством, него као најсавршенијем, као носиоцу образа Божијег у природи, као глави која све живо сједињује са Богом, и тиме му уручио одговорност за судбину читавог живота. Због тога је и пад човјека био пад свог живота, отпадање – у лицу човјека – од Бога. Зато је, како ћеш видјети даље, и поновно успостављање тог јединства кроз “Новог Адама” било у исто вријеме спасење не само човјечанства, него и свог живота.

Непознати. Ти и даље не одговораш на моје главно питање: зашто је свезнајући Бог, када је знао до чега ће довести слобода коју је даровао човјеку, уопште стварао свијет? И какав је смисао у томе да се створи човјек, ако унапријед знаш да ће он отпасти од Бога и превратити свој живот у непрекидну патњу, и то не само овдје, на земљи, него још и иза гроба.

Духовник. На то питање ја још нисам одговарао, зато што се оно не тиче толико битија Бога, колико се тиче судбине човјека. Ми смо до сада говорили о томе – шта је то зло и шта је то патња, и ко их је створио. А сада ти постављаш потпуно друго питање, питање о односу Бога према гријеху и патњи. То нас питање доводи до велике тајне Искупљења. Само вјера у Искупљење даје потпуни одговор на питање о судбини павшег човјека и односу Бога према њему. Али о томе је боље да говоримо други пут, јер тако важно питање ваља подробно и детаљно размотрити.

Непознати. Изванредно. Али зар си о Богу ти рекао све? Авај, ти си хтио да покажеш истину?

Духовник. Ја сам одговарао на твоја питања и у њима сам ти је показивао. За сада то није сва истина, него само њена главна основа. Ослободи се на неколико тренутака од свих карактерних особина и питања својих, и погледај на ту истину, онакву, каква она јесте, не унаказујући је својим сумњама.

Непознати. Хоћеш да покажеш позитивни садржај вјере у Бога?

Духовник. Да.

Непознати. Говори. Потрудићу се да те саслушам онако како ти хоћеш.

Духовник. Ми вјерујемо да Бог, по својој суштини, јесте Љубав. Да се у Њему садржи савршени свезнајући разум и савршена свемогућа Воља. Одувијек је био Бог, и о животу Божијем, од вијека бившем, прије стварања свијета у времену, – ми не знамо ништа. Разум Божији, помисливши о васељени, Љубав Божија, пољубивша је, и Воља Божија, одлучивши да ње (васељене) буде, створили су свијет. Свијет – то је творачка креација Божанског Разума, Љубави, Воље. Свако дисање живота има источник у Божијем начелу. И свака честица материје има у основи својој разум, љубав и вољу – као у Богу пребивајућа. Све – и видљиво, и невидљиво – постоји Божанском силом. И све има живот и нетљену основу, јер све пребива у Божанском разуму, у Божанској Љубави и у Његовој светој Вољи.

Све живи по непромјенљивим законима које је Господ дао видљивом свијету, али све има, осим тих механичких закона, и виши, разумни смисао, јер је све сједињено са Богом и стреми ка свом првоисточнику. Свијет – то није раздробљени, бесмислени, мртви хаос, који има само привид реда и закономјерности, него разумна, живим Духом Божијим одухотворена, једним животом живећа, за вјечно, нетљено битије припремљена творевина Божија. Највише у њој – то је човјек, образ и подобије Божије, носилац свијести, која је одбљесак Божанског Разума, љубави, која је искра Љубави Божанске и слободе воље, тајанственог начела које је подобије непостижне Воље Божије. Кроз њега, у савезу љубави човјека са Богом, као са Оцем и Творцем – утврђује се и слободни савез све васељене. Ту истину о Богу ми познајемо и у свом духу, када урањамо у духовно самопознање, и у читавој васељени, када се уздижемо до молитвеног созерцавања.

Непознати. Бајка, бајка, бајка. Феноменална, величанствена, само не знам – ко ју је измислио, и за кога.

Духовник. Ти истину називаш бајком; како ћеш онда назвати лаж? Послушај сада оно што сам ја теби хтио да кажем на почетку нашег разговора: до каквог апсурда доводи негирање постојања Бога. “Нема Бога”... Са каквим тријумфом многи изговарају те страшне ријечи! Међутим, да ли они који их говоре разумију – шта оне значе? Не разумију; да разумију, другачије би их изговарали. Да, њих није тешко изрећи. Али какав ужас у души мора да лежи иза њих! Јер, само изгубивши разум се може свечано и са ликовањем говорити о својој погибији. Чему се радовати? Чиме се поносити? Какво ту може бити славље? А ријечи “нема Бога” – то није само твоја погибија, то је погибија дефинитивно свега чиме је жив човјек. И ти се, упркос свему, смијеш и изругаваш над вјером? Упркос свему, на себе гледаш као на побједника? И ти ћеш рећи да то није лудница, него нормално стање људи? Нека, само на један тренутак, изгледа као да си ти у праву. Нека је твоје невјерје постало несумњива, непобитна истина. Нека буде тако. И погледај каква ће се “истина” тада открити пред тобом. Васељена – то је безгранична маса материје која се налази у покрету. Окреће се Земља око Сунца. Мјесец се окреће око Земље. Свака планета има путању по којој се креће, и сваки планетин сателит се окреће око ње, по тачној математичкој фигури. Али и само Сунце, са свим својим планетама, са своје стране, креће се некуда у правцу звијезде Веге. И свака звијезда – то је исто такав сунчев систем који се налази у кретању. Креће се сав небески свод. Креће се небројено мноштво звијезда Млијечног Пута. И креће се сваки атом материје из које се састоји свијет, а у сваком атому крећу се, по строго одређеним математичким законима, електрони. У непрестаном кретању пребива тај свијет који нико није створио. Без смисла и без циља. Као у некој чудовишној машини окрећу се његови точкови и носе га у вјечност. И шта је онда у таквом свијету – “Ја”? “Ја” – то је комадић исте такве твари. “Ја” је иста таква комбинација атома. И мој је живот – бесциљна, ни за шта непотребна игра тих покретних, невидљиво малих честица које су се у свом кретању искомбиновале тако да се појавила моја, ни за шта непотребна, личност, е да би се опет распали, баш као неке коцкице различитих облика и боја, тек тако, ради нечије забаве. Наступиће тренутак када ће Земља изгорјети и охладити се. То јест, атоми материје ће се тако искомбиновати у њој, да ће се прекинути сав живот. Атоми, пак, и електрони, наставиће своје бесмислено постојање (кретање). Вјечно ће се кретати точкови огромне машине, уништаваће се и поново ницати свјетови. Нема вишег разума. Нема вишег смисла. Нема вишег циља у животу васељене. Бездушна, хладна материја, која је одувијек постојала и која ће одувијек постојати. И то је све... Ето, то је твоја истина. Ето чиме се ти поносиш. Ето шта прослављаш. И ти ћеш рећи –то није безумље?

Непознати. Ако о томе размишљаш онако како си ти сад говорио, мало ко би се сагласио да живи. Боље је, и то што прије, пустити себи метак у чело.

Духовник. Да, оно би тако и било. Али ђаво је лукав. Да људи не би могли да се дозову, он их је увјерио да они, управо они, који су изгубили разум, да су баш они ти који мисле здраво–разумно. Научио их је да трабуњају које–шта о величанствености науке, о чудесима технике, о некаквим необичним достигнућима, о томе како ће они нешто – само не знам шта – да побиједе и све да покоре, и свим тим бунцањем је тако добро нафиловао несрећне људе, да они уопште не желе да се лијече. И тек ће, можда, пред смрћу својом, осјетити они, како се са њима поиграо ђаво. А тада је већ касно почињати све испочетка...

Непознати. Да, ти си моју истину насликао као не баш привлачну. Али шта, на крају крајева, шта, осим апстрактних мисаоних конструкција, даје и твоја вјера? Јер, у стварности, и вјерник, и невјерник, имају једно те исто.

Духовник. Вјера у Бога не даје “апстрактне мисаоне конструкције”. Она препорађа живот.

Непознати. Ах, значи, и ту долази непосредно проживљено искуство!

Духовник. Неизоставно.

Непознати. Хтио бих ја да знам – какво је то искуство, које бајку претвара у стварност?

Духовник. Ако без унутрашње проживљеног искуства не може бити вјере у бесмртност, тим прије се то тиче вјере у Бога.

Непознати. Молим те да ми о томе испричаш подробније.

Духовник. Да, треба причати. Али су моје ријечи ништавне. Како предати оно чиме живи душа и што озарује свјетлошћу својом сав наш живот? Јеси ли се икада пео на високу планину? Сјећаш ли се осјећаја који те обузме кад се попењеш на врх, кад пред тобом пукне поглед на бескрајну даљину? Е, то је само блиједо поређење са оним што осјећају људи који вјерују у Бога. Само, пред њима се не откривају даљине земље, него даљине безграничног савршенства. Осјећати Бога – то значи осјећати јединство васељене, нетљеност живота, виши његов смисао. Ми имамо посебно – вама потпуно непознато – чуло које нам говори да се о нама брине Господ, и то нам даје увјереност. Ми никада нисмо сами. Ми смо увијек са Њим. Све је за нас огријано љубављу Божијом. Осјећање радости – то је најосновније, најпостојаније наше осјећање. Ум наш, као и код сваког човјека, није у стању да замисли бесконачност, не може постићи шта је то слобода, не зна циљ стварања свијета. Али у осјећању Бога има нешто што је свему томе налик, као када би у једном тренутку све то спознао, иако ниси у стању да задржиш у памћењу, а срце у свом памћењу то задржава у теби заувијек. Вјера у Бога нас препорађа, зато што нам открива извор потпуно нових, за нас до тада непознатих душевних стања. Видимо ли ми Бога? Не, то је више од вида. Можемо ли Га ми опипати? Не, то је више од опипавања. Чујемо ли Га? Не, то је више од слуха. Бог – то је најнесумњивије, најсавршеније моје знање. Све може да се покаже да је била грешка, сан, фантазија. А Бог – ЈЕСТЕ. Па – нисмо ли ми они који треба да славе? Нисмо ли ми они који треба да се поносе? Нисмо ли ми они који треба да прослављају побједу? Нисмо ли ми они који знају истину?

Непознати. Признајем, мој положај није лак: твоја размишљања и даље не могу скроз да ме убиједе.

Духовник. Ја теби показујем истину. Гледај, и одабери, гдје је истина, а гдје лаж.

Непознати. Да, тако је. Али ја, ти мене извини, не могу тек тако, одмах, да одаберем.

Духовник. Значи, ни да ни не?

Непознати. Па... Заиста је много лијепа та твоја бајка, примамљиво изгледа признати је за стварност.

Духовник. А шта ти смета да то урадиш?

Непознати. Још много тога. А више од свега, да ти право кажем, непостижност. Ти си ме дјелимично већ приучио да допуштам постојање непостижног, али и даље остају неријешена питања о злу и страдањима.

Духовник. На њих ћемо се ми још вратити, кад будемо говорили о Искупљењу.

Непознати. Мени се све чини да та нова бајка о Искупљењу не само да неће смањити, него ће још и увећати сметње мојој вјери.

Духовник. Ни у којем случају. Што ти се истина буде потпуније откривала, тим ће ти више бити несумњивија.

Непознати. Али може се рећи и обратно – што више буде лажи, то ће се теже у њих моћи повјеровати.

Духовник. Потпуно тачно. Зато истинита вјера и јесте једно од најнесумњивијих свједочанстава о истини.

Непознати. Није, ваљда, да ти мислиш да твоја вјера може да ме убиједи чак и у такву истину, као што је Искупљење?

Духовник. Да, мислим.

Непознати. Чудно. Међутим, не знам. Послије ових разговора мени почиње да се чини да ипак нисам узео све у обзир када сам се утврђивао у свом невјерју.

Духовник. То је врло добро. Не тјерај то осјећање од себе. Ја сам убијеђен да ће надаље оно у теби бити још јаче.

Непознати. Видјећемо. Скоро да сам спреман да кажем: дај Боже.

ДИЈАЛОГ ТРЕЋИ

О ИСКУПЉЕЊУ

Непознати. Овај пут немам намјеру да ти постављам питања. У претходним разговорима ја сам доказивао истинитост свог невјерја и хтио да сазнам – шта стоји из твоје вјере. Али – Искупљење? Јер, то значи – учење о Светој Тројици, о оваплоћењу Сина Божијег, о Божијој Матери, о Голготи, о Васкрсењу... Шта ту питати? Мени је све то једна таква апсурдна ствар, тако јасна и чиста “митологија”, да ја, једноставно, немам шта да питам. Исто као кад би се говорило о рођењу Венере или о некаквом прикованом Прометеју. Сумње могу да се изражавају у односу на нешто што је барем у минималној мјери вјероватно. Али када се поведе разговор о очигледно глупој и измишљеној ствари – какве ту могу бити сумње и питања?

Духовник. Зашто ме онда уопште слушаш?

Непознати. Морам да признам да си ме натјерао да се на један другачији, нов начин понашам према вјероватноћи и могућности да се може “нормално” вјеровати. А пошто је, како си рекао у нашем разговору о Богу, учење о Искупљењу – неопходни завршетак свега што си говорио о гријеху, страдању и смрти, – како да ме не заинтересује шта ћеш рећи о томе. То је, ако баш хоћеш, једноставно, интелектуална знатижеља.

Духовник. Одлично. Твоја знатижеља није испразна. Иза ње стоји несвјесно стремљење ка познању Истине.

Непознати. Ти све окрећеш у своју корист. Али гарантујем ти да ја ни замислити не могу да бих ја икада–икада могао почети да као истину доживљавам оно о чему ти сада хоћеш да ми причаш.

Духовник. Ја сам рекао – несвјесно стремљење ка Истини, а не свјесно.

Непознати. Авај. Ја се, наиме, још нисам научио да говорим о ономе што је изван моје свијести. И тако, дакле, слушам те.

Духовник. Сада ћемо говорити о највећим тајнама које је човјеку открио Бог, о догађајима који се јесу десили у овом свијету, али по законима савршено другачијег, нематеријалног битија; зато ти догађаји морају бити прихваћени вјером. Под тим не подразумијевамо просто повјерење према туђим ријечима, то није обично признавање без икаквих доказа да нешто стварно постоји, то није (само) вјера “на ријеч”, него оно више познање, савршеније од познања само умом, оно свеобухватно осјећање Истине, које те, за разум непостижне Тајне чини најнепобитнијим и најнесумњивијим истинама, каквим их не би могла учинити никаква логичка доказивања. Теби се сигурно дешавало, и то не једном, да нешто слично доживиш у свом животу или да то видиш у твом окружењу. Напримјер, слушаш потпуно непознатог човјека. Све што он говори – потпуно је вјероватно. Али ти, ни сам не знајући како, не умом, него свим својим бићем, осјећаш да он лаже. И обратно: ти слушаш другог човјека, такође непознатог, и исто то осјећање тебе овај пут тјера да вјерујеш свакој његовој ријечи. И кад се у теби појави то осјећање повјерења, потпуно ти непотребно изгледа доказивање истинитости једног и лажљивости другог. Шта ће ти докази, кад вјерујеш? Сви најубједљивији могући докази могу дати мање него што може дати та твоја унутрашња увјереност. Нешто слично, само много савршеније и свеобухватније, може се рећи и за вјеру у религиозном смислу. Ево, ти рече: говорити о Искупљењу – значи говорити о Тројици, о Богооваплоћењу, о Божијој Матери, о Голготи, о Васкрсењу... Да, тако је. Али какви су ту докази? Бог открива човјеку оно што је изван сваког разумијевања, а ми бисмо да од ништавног људског разума тражимо да нам докаже истинитост онога што је човјеку о Себи открио Бог?

Не, боље нам је да са благоговенијем и страхом пажљиво слушамо Божанско Откровење.

Непознати. Ти, чини се, заборављаш да говориш са невјерујућим човјеком?

Духовник. Не, врло добро памтим. Али ја говорим са човјеком који није изгубио способност да осјети истину, односно, да јој повјерује када је угледа.

Непознати. А ја ћу те, као Пилат, упитати: шта је Истина? И мислим да ће моје питање, такође, остати без одговора.

Духовник. Питање Пилатово остављено је без одговора зато што је пред њим стајала Истина за коју је питао. И ако он Њу није хтио – сваки одговор, то јест, доказ – био је сувишан. И твоје ће питање остати без одговора, у истом том смислу. Ја теби свједочим о Истини. А ако ме будеш питао – гдје је она, докажи ми је – такво твоје питање, несумњиво, остаће без одговора.

Непознати. Добро. Слажем се. Немој ми доказивати, него ми покажи своју истину. На крају крајева, свеједно је на који начин ћу ја доћи до ње.

Духовник. То што ми о Богу знамо – човјек никада не би могао сам да дозна. У исто вријеме, то је знање потпуно неопходно да би човјек могао да живи у Богу, да би свјесно ишао путем богосавршенства. Човјечија свијест би могла да дође до мисли о битију Божијем. Али о суштини, о природи Божанства човјек сам ништа не би могао да дозна – нити из свијета и живота који га окружује, нити из мутних обриса свог богоподобног лика. Он би из тога добио само основу за Истини мање или више блиске фантастичне представе. Такве су све религије, осим хришћанске, у којима се природно откровење, дато у самој суштини човјекове душе, као и у природи која га окружује, мијеша са поетском и философском маштом. Само је Сам Бог могао да о Себи каже људима: “На почетку бијаше Слово, и Слово бијаше у Бога, и Слово бијаше Бог. Оно бијаше на почетку у Бога. Све је кроз Њега постало, и без Њега није постало ништа што је постало” (Јн. 1:1–3).

Само је Бог могао да каже људима: “А када дође Утјешитељ, Којег ћу вам Ја послати од Оца, Дух Истине, Који од Оца исходи, Он ће свједочити о Мени” (Јн. 15:26).

У тим ријечима Божијег Откровења утврђује се основни догмат Православља о Богу Тројичном у Лицима и Једином по суштини. То откровење о тајни Пресвете Тројице утврђено је приликом Крштења Спаситеља, када су се три Ипостаси јавиле у формама земаљског битија.

“А када се крсти сав народ, и Исус пошто се крсти и мољаше се Богу, отвори се небо, и сиђе на Њега Дух Свети у тјелесном облику као голуб, и чу се глас с неба говорећи: Ти си Син Мој љубљени, у Теби је Моје благовољење!” (Лк. 3:21–22).

Непознати. Не, не, не могу! Док ти философираш, односно, док оно што вјера говори препричаваш у апстрактним философским формулама, – ја некако и могу да те слушам. Али кад почнеш озбиљно да ми причаш о тим легендама и митовима, и њима потврђујеш своје “истине”, ја губим ту способност! Мало ти је, изгледа, било да искушаваш мој разум бесмисленом тврдњом да је три једнако један, него ми још причаш о “проломљеним небесима”, о гласовима са неба, о претварању једног од богова у голуба, о “Сину” Бога Оца, Који при свему томе стоји и крсти се у води. И све то говори образован човјек, који је у здравом уму, у двадесетом вијеку, у периоду блијеска и процвата научног знања. Ништа ја ту не разумијем!

Духовник. Смири се. О “блијеску и процвату научног знања” ми смо довољно говорили. Ваљда не бисмо требали на то да се враћамо: па, Лајел, Пастер, Пирогов, Томсон, Фламарион, Лоџ, Вирхов и мноштво других научника се нису мало помучили да до тог процвата дође. И то им није сметало да у деветнаестом вијеку вјерују у то о чему ја сада говорим са тобом. Батали ти испразне фразе лакомисленог и несавјесног безбожника. Нека ти ништа не смета да трагаш за Истином. Вратимо се, дакле, том трагању. Из догађаја које сам описао, и из наведених ријечи Божијег Откровења, ми сазнајемо нешто о унутрашњем битију Божијем. Наравно, тако и мора да буде – много шта овдје не може да стане у људски ум, као што он не може да појми бесконачност времена и простора, битије без материјалне основе, безузрочност у слободи воље. Међутим, могуће је, не постижући непостижно, осазнати његову истинитост и несумњивост. Шта нам је, дакле, откривено о Богу? Бог – то је оно што је било увијек. То је оно што нас изводи из бесконачног низа вјечно промјенљивих појава, из бесмислености ни због чега непотребног кружења. Бог даје почетак васељене у времену, Сам будући без почетка. Ми налазимо покој у апсолутности Његових својстава, зато што она у себе примају све вјечно, све што надвисује човјечије разумијевање. Али Бог, Који је изван граница промјенљивог битија које има почетак, није слијепа, безлична сила, или нешто апстрактно, некаква празна, беживотна апстракција. Ми из Откровења знамо нешто о Његовом Предвјечном животу. Бог је јединосложен по Својем саставу, апсолутно прост. Али то, једино по суштини, апсолутно Начело, Почетак, све створивши и силом Својом све држећи, има три Лица, три Ипостаси, које не раздробљују и не разједињују Његову суштину (природу, биће). Зато Бог јесте Један по Трима Лицима Својим – Пресвета, Јединосуштна и Нераздјељива Тројица.

Непознати. Не разумијем: три лица, ма шта да под њима подразумијевао, – у сваком случају јесу нешто сложено.

Духовник. Нису. Ипостаси – то су лица Божија, која никакву сложеност у суштини својој не изражавају. Свети Оци у видљивом свијету који нас окружује указују на неке појаве у њему, које нам помажу да уз помоћ аналогија са њима уразумијемо ту велику Тајну. Ево, напримјер, Сунце, чије битије има три модуса: у материји која сачињава само његово небеско тијело – као први, у свјетлости коју исијава – као други, и у топлоти којом оно огријева Земљу – као трећи модус. Све то јесте једно сунце, али, као, у три “лица”, која изражавају јединствену појаву: материја, свјетлост, топлота. Теби није јасно: како број “три” може да не буде сложен и да се изједначује са јединицом? Али број посједује количинска својства само када се примјењује на појаве материјалног свијета, и та својства за тебе чине неприхватљивим појам несложене Тројице, једнаке Јединици. Јер, и твоја јединствена личност само се условно, када се на њу примјењују земаљске особине бројева, дефинише као тројична по свом саставу, јер се састоји од ума, осјећања и воље. Али у стварности и твоја је личност “јединствена у суштини”, недјељива и неразложива на та три вида, који, ипак, не раздјељују твоју природу на три.

Непознати. У мојој личности та три начела имају различите функције, али немају битије одвојено једно од другог, немају самостални живот, који ви допуштате у одвојеним лицима Тројице.

Духовник. Међусобна одвојеност ума, осјећања и воље човјека представљају неку врсту подобија међусобне одвојености Ипостаси Божијих. Ум дјелује у својој сфери, осјећања у својој, воља у својој, али они чине јединствено биће, које ми осјећамо као једно, недјељиво “ја”. Али личност је створена у времену, те зато ум, воља и осјећања човјекове личности јесу само релативно подобије, а не поптпуно одговарајући пандан Троипостасног састава Бога. И ја овдје говорим о личности човјека – не да би ти личност Бога мислио исто као што мислиш личност човјекову, него да би, видјевши нешто слично, престао да будеш тврдоглав у својем негирању највеличанственије Истине, само зато што ти се, због аналогије са материјалним свијетом, она чини бесмислена.

Непознати. Управо сам те тако и схватио.

Духовник. Прекрасно. Отвори, дакле, срце своје, не преграђуј му пут ка вјеровању тој Истини. Без противљења саслушај оно што ми о Њој знамо из Божијег Откровења.

Непознати. Да. Потрудићу се да те управо тако слушам. Јер, ко зна због чега, иза привидне бесмислености твојих ријечи ја назирем нешто друго. Не могу да кажем – нешто истинито, али у сваком случају више од онога што сам раније мислио.

Духовник. Ти мутно осјећаш оно што је кристално јасно људима вјере, а нарочито светим угодницима Божијим. То осјећање је натјерало св. Григорија Богослава да ускликне: “Тројица, Чије нејасне сјенке у мени изазивају усхићење!”

Али идемо даље са удубљивањем у познање Истине. Шта нам је откривено у Божијем Откровењу о бићу Божијем? – “Бог је Љубав” (1 Јн. 4:16). Или, како говори св. Григорије Богослов: “Ако нас неко запита – чему се ми поклањамо, шта осјећамо? – ми имамо спреман одговор: љубав”.

Шта ми знамо о љубави? Ми познајемо њено дејство, и у том дејству, мада и не постижемо, али са трепетом осјећамо и саму њену суштину. За нас љубав, ма гдје и ма како она дејствовала у свијету, увијек јесте сила Божија, која нас са бићем Божијим сједињује. То је тако задивљујуће рекао св. Василије Велики, у свом “Шестодневу”: “Цијели свијет, састављен од разнородних дијелова, Бог је повезао неким савезом љубави у јединствено општење и јединствену хармонију, тако да дијелови, по положају својем веома раздијељени једни од других, бивају сједињени посредством симпатије”.

Зар све то не открива и суштину Бића Божијег? Зар се особине Божије не односе на ту суштину? Зар није Бог–Љубав свемогућ, непостижан, невидљив, благ, праведан? Зар нам и стварање, и битије, и јединство васељене не објашњавају суштину Бића Божијег?

Непознати. Значи, љубав и јесте личност Божија? Ја то не разумијем.

Духовник. Када говоримо личност, ми под тим подразумијевамо сав садржај датог бића: силе, стање, све што се у њему садржи и чиме оно пројављује себе извана. Бог је љубав. Шта подразумијевамо ми под том ријечју? На философском језику то би се могло објаснити овако. Ми о материјалном свијету знамо само оно што о њему спознајемо кроз наше опажајне органе. Шта је то ствар “сама по себи” – ми не знамо. Е, оно што је ствар “сама по себи” у материјалном свијету, – у Богу је љубав. Другим ријечима, љубав – то је Бог у Себи. Ако питаш: шта је то Бог у својој суштини, ми ћемо ти одговорити: Љубав. Та ријеч је недоступна нашем разумјевању, али је доступна нашем осјећању. Али ако будеш питао даље – шта је то љубав у својој суштини, нећеш добити одговор, као и приликом питања о суштини физичких појава. И тамо ти познајеш само пројављивања једне или друге силе, а не саму силу “у својој суштини”. Ти изучаваш пројављивања и дејства електромагнетне силе, или силе теже, али, шта су те силе у својој суштини – то за тебе остаје непостижно. Ми о љубави знамо много. Нама су откривене њене особине, њена дејства, њена пројављивања. Све, све што човјек треба да зна у границама земаљског битија о Богу, он зна, зна да је Бог љубав, зна и које су особине, дејства и пројављивања љубави.

Зато, ако хоћеш да постигнеш тајну суштине Бића Божијег, читај ријеч Божију, шта се тамо говори о дејству Љубави у свијету: “Љубав дуго трпи, милосрдна је, љубав не завиди, љубав се не велича, не горди се, не чини што не ваља, не тражи својега, не срди се, не мисли зла, не радује се неправди, а радује се истини; све покрива, свему вјерује, свему се нада, све трпи. Љубав никада не престаје, мада ће се и пророчанства прекратити, и народи ће умукнути, и знање ће се уништити” (1 Кор. 13:4–8). “Више пак од свега обуците се у љубав, која је свеукупност савршенства” (Кол. 3:14). “У љубави нема страха, него савршена љубав изгони страх, јер је у страху мучење” (1 Јн. 4:18). “Ако ми љубимо једни друге, Бог у нама пребива, и љубав је Његова савршена у нама” (1 Јн. 4:12). “Ко не љуби, тај није познао Бога, јер је Бог љубав” (1 Јн. 4:8).

Непознати. Од свега што си до сада говорио о Богу, мојем поимању најдоступније је било ово што си говорио сада. Али како то повезати са тројединством? Љубав је јединствено начело, и “лица” Божија раздробљују га у нашој представи.

Духовник. Нипошто. Биће Божије је јединствено. То биће је Љубав. А Испостаси – то су три лица једног Бића. Нама је откривено да је Бог Отац био одувијек, да се Бог Син предвјечно рађа од Оца, и да Бог Свети Дух предвјечно од Оца исходи.

Непознати. Опет недоумица. Бог Отац је одувијек. Бог Син се рађа од Оца, Бог Свети Дух од Оца исходи. Али, појмови “рађања” и “исхођења”, шта год они значили у односу на Бога, у сваком случају показују неко ново, раније не бивало стање. Значи, раније је увијек био Бог Отац, а тек онда Бог Син и Бог Дух Свети. Али, ако су Они почели да буду потом, како онда Они могу бити јединствени по природи са Оцем?

Духовник. Опет ти не можеш да се ослободиш од својих материјалистичких представа и за њих неизбјежно везаних појмова времена и простора. Када прелазимо на мисао о Богу, подобије тројединства у нашој личности о којем сам малоприје причао мора бити пренесено у вјечност. Ако кажемо: воља човјекова рађа се од ума, и осјећања његова исходе из његове свијести – зар ће то значити да је у времену ум био прије воље и прије осјећања? Међусобни односи лица Пресвете Тројице стоје изван питања о сложености природе Бога у времену. Ми се морамо унутрашње напрегнути, унутрашње се избавити од ограничених представа, духом се винути до созерцавања вјечности, и тамо, иза граница пролазног материјалног битија, нама ће се открити вјечно пребивајући Бог, у вјечности рођени од Оца Син, у вјечности од Оца исходећи Свети Дух. Није било тренутка у времену када није било Сина или када није било Светог Духа. За Њих нема почетка у времену. Они су одувијек, као и Бог Отац, јер Они су – исти тај, једини по суштини Бог. Бог је одувијек Пресвета Тројица, и одувијек је Бог Отац, од Њега рођени Син и исходећи од Оца Дух Свети.

Непознати. На моје велико запрепаштење, без обзира на јавну недоказивост и фантастичност, оно што си сада говорио мени не изгледа безусловно бесмислено. Не знам да ли ће тако бити и кад пређеш на питање о Искупљењу. Јер, иза учења о Искупљењу стоји јавно раздијељена представа о лицима Божијим. Како се при томе може задржати и представа о јединству Бића Божијег, мени је савршено несхватљиво!

Духовник. Сад ћемо прећи на то питање. Сјети се свог питања о гријеху и страдању. Човјек, којег је Бог створио, образ и подобије Божије, собом сједињујући сав свијет са Божанством, у својој слободној одлуци је изабрао пут који није усклађен са Божанском вољом. Посљедица тога било је отпадање од Бога и почетак живота изван Бога. Успоставио се невидљиви хаос, појавило се зло, страдање и смрт. Да ли је човјек могао сам да се поново сједини са Богом? Није. Јер, живот у складу са вољом Божијом могао је да се одвија захваљујући томе што је човјек био са Богом. Његова слободна воља је била довољна да сачува то јединство. Али она апсолутно није била у стању да сама, без Бога изађе из општег хаоса који је настао као посљедица пада човјековог у гријех, да васпостави општу хармонију. Јер, заједно са човјеком, изван Бога је почео да живи и читав свијет. Дакле, на човјеку је било да и сав свијет врати јединству у Богу. Али то још није све. Зло се јавило у свијету. И ма колико се човјек трудио да исправи свој живот, оно није могло бити уништено. Сам човјек није могао да учини да оно престане да постоји. У таквим условима није могла да се васпостави апсолутна хармонија, што значи, и безусловно јединство са Богом. Међутим, свијет није могао да остане ни у таквом, отпавшем стању, зато што то није могла да допусти Љубав Божија. И ето, Сам Бог–Љубав је захтио да поново сједини човјека, а са њим и сав свијет, са Богом. Да га сједини – не насилно, не помоћу механичке узрочно–посљедичне зависности, него – очувавајући у пуном обиму човјекову слободу. Бог Отац, као савршени Разум, помислио је да за то дјело Искупљења ода Својег Јединородног Сина, у пред–знању Својем знајући све што ће да буде. Морао је да се оваплоти и да живи међу људима Син Божији, друго Лице Пресвете Тројице, Господ наш Исус Христос. Он је морао да постане човјек, остајући при томе да буде Бог. У Њему су морале да буду двије природе и двије воље: Божанска и човјечанска. Он је од човјека морао да има све, осим гријеха. Зло, које се зацарило у свијету, морало је убити оваплоћеног Богочовјека. И то највеће злодјело морао је да опрости људима Христос, у том праштању изливши на свијет сву пуноћу љубави Божије. Човјек се опет у Спаситељу помирио са Богом, у Њему је поново успостављено јединство, уништен је, силом Љубави и праштања, гријех који је починио Адам. Тиме су била задовољена требовања и Божије Љубави и Божије Правде. Васпостављала се апсолутна хармонија, побјеђивала се смрт васкрсењем Богочовјека, Господа нашега Исуса Христа. Као што је из “грудве земље” био саздан први човјек Адам, тако је из “нове земље”, из павшег човјечанства устао други Адам – Христос. Први Адам сједињавао је са Богом свијет: и други Адам – Христос – сјединио је са Богом свијет који је од Њега отпао. Сви људи могу ући у то јединство са Богом, кроз вјеру у Христа васкрслог. Та вјера сједињује човјека са Христом, а заједно са тим васпоставља и опште јединство са Богом. Човјек, кроз вјеру у Христа, сараспињући се са Њим, постаје насљедник и причесник вјечног живота. Поново му се отвара пут ка богосавршенству. А заједно са човјеком поново се са Богом сједињује и сва твар. Како говори Апостол: “... сва твар уздише и мучи се с нама до сад” (Рим. 8:22). Али она “са надом чека да се јаве синови Божији, јер се твар не покори тљењу добровољно, него по вољи оног ко ју је покорио, у нади да ће и сама твар бити ослобођена од ропства тљењу, на слободу славе дјеце Божије” (Рим. 8:19–22). На тај начин, вјера у Христа ослобађа од гријеха, патњи и смрти човјека, и сав свијет. Прочитај о томе ријечи Писма. Нећеш ли и ти осјетити у њима силу Божијег Откровења: “Како у Адаму сви умиру, тако ће у Христу сви оживјети” (1 Кор. 15:22). “... Први човјек Адам поста душа жива; а посљедњи Адам јест дух животворни”. “Први је човјек од земље, земљан; други је човјек Господ с Неба. Какав је земљани, такви су и земљани; и какав је небески, такви су и небески. И како смо носили обличје земљаног, тако ћемо носити и обличје небеског” (1 Кор. 15:45,47–49).

Непознати. Да, слика је величанствена, нема шта. Али ти мене извини. Ја тој величанственој слици нећу прилазити као умјетник, него као груби профан: каква је то боја и чиме сте премазали платно?

Духовник. Питај, наравно.

Непознати. Почећу од онога чиме си ти завршио: “Вјера у Христа ослобађа од гријеха, страдања и смрти”. Како то она ослобађа, када до дан–данас свуда унаоколо царују и зло, и страдања, и смрт! Ти говориш да је Христос на Голготи искупио првородни гријех Адама и тиме онима који вјерују у Њега дао могућност да се ослободе од гријеха и његових посљедица – страдања и смрти. Али ми у стварности видимо нешто сасвим друго. Сви људи – и вјерници и невјерници – праве гадости, муче се сав свој живот и, на крају крајева, сви, без изузетка, умиру. Ти говориш – свијет је спасен, а ја видим, и послије распећа Христа, исто оно зло, исте оне патње и смрти, које су биле и прије Његовог распећа.

Духовник. Ту нема никакве противрјечности. То што је учинио Христос, учинио је за вјечно битије свијета. Поново је успостављена и хармонија живота у вјечности: зло је уништено, зато што је дата могућност светости. Нема бола страдања, зато што је човјеку поново отворен пут за вјечно блаженство. Побијеђена је смрт, зато што је васкрсао Христос и нас очекује свеопште васкрсење. Али процес земаљског живота наставља да тече по старом, а да ли је и могло да буде другачије? Свијет у злу лежи, исто као и послије пада у гријех, зато што је то зло запечаћено у његовој тљеној тјелесности. Али зато се одвија и други процес, у којем постепено, кроз вјеру, људске душе примају оно што им је дао Христос. Христос – то је пут спасења. Пут живота, могућ за свакога ко оде од свијета који у злу лежи и почне да живи у Христу. Прочитај о томе ријеч Божију: “... али како ви учествујете у Христовим страдањима, радујте се, да се и у јављању славе Његове обрадујете и прославите” (1 Пет. 4:13). “... Дарована су нам драгоцјена и превелика обећања, да бисте кроз њих постали заједничари Божанске природе, ако се удаљите од тљења похоте која у свијету господари” (2 Пет. 1:4). “Не оклијева Господ са испуњењем обећања, као што неки мисле да оклијева, него нас дуго трпи, јер не жели да ко од нас погине, него да сви дођу до покајања” (2 Пет. 3:9), “јер, ако устима својим будеш исповиједао Исуса као Господа и срцем својим вјеровао да Га је Бог васкрсао из мртвих, бићеш спасен” (Рим. 10:9).

Непознати. Претпоставимо да је тако. Допустимо да је Искупљење заиста могло бити извршено и, у исто вријеме, процес живота је могао да се настави по старом. Резултати Искупљења одгурнути су на крај процеса, зато што је сам процес у времену – неопходан услов Искупљења. То се и може разумјети. Али какав бездан питања и недоумица изазива само учење о Искупљењу! Прије свега – о смислу Искупљења. Оваплотио се и почео да живи међу људима Син Божији. Људи су Га убили, то јест, починили злодјело, неупоредиво горе од гријеха Адамова у рају. Тамо су појели забрањени плод и нарушили заповијест Божију, а овдје – разапели на крсту Самог Бога. Одједном, то убиство, то ужасно злодјело – не да дефинитивно погубљује свијет, него, напротив, спашава тај свијет. Ту је неки чудовишни неспоразум. Ако је Бог већ хтио да се помири са човјеком, зар није било једноставније просто опростити, него чекати да човјек почини гријех који ће надвисити све његове дотадашње гријехе?

Духовник. У твојим питањима све је од мудрости човјечије. И мудрост човјечија, заиста, нема снаге да одговори на њих. Ти си у праву. Када би праштање било довољно да се васпостави нормално битије васељене, какво је оно било да пада човјековог у гријех, онда, наравно, не би било рашта страдати Христу. Али, да ли је оно могло бити довољно? Праштање је већ било дато оног тренутка кад је донесена одлука о спасењу свијета жртвом Сина, зато што је само опростивши било могуће учинити оно што је учинио људима Бог. Очигледно, та је жртва за то и била неопходна, да би дарована жртва могла спасити свијет. Грешка човјечије мудрости се састоји у томе да она о свему мисли тако што све раздјељује на дијелове, као што на дијелове раздјељује материју. Та мудрост, неспособна да постигне бесконачно, тим самим је лишена способности да постигне и нераздјељиво. Треба се уздићи, духовним созерцавањем, до осјећања јединства васељене у Богу, и појмити да послије првородног гријеха више није било старог свијета. Гријех је могао бити опроштен, то је оно што је људима могао дати Бог. Али да би се искупио човјек који има слободну вољу, односно, ненасилно – није било довољно то праштање. Нешто је и човјек морао да учини, да би се поново успоставило јединство, да више не би било свих посљедица почињеног гријеха. Очигледно, човјеку се морала дати могућност да се препороди из павшег стања у ново, блажено, гдје је, као у рају, живот вјечни. Опет је то велика, величанствена тајна, али ми вјером осјећамо њену Божанствену истинитост: поновно успостављање јединства са Богом, препорађање човјека, уништавање свих посљедица гријеха и задовољење Апсолутне Правде Божије, нарушене гријехом – захтјевали су такву жртву, такав савршен израз Љубави, такво потпуно слијевање воље човјечије са вољом Божијом, какво је могао дати само Богочовјек. Сјети се учења о Пресветој Тројици, о предвјечном рођењу Сина. Каква онда Апсолутнија жртва може да буде – од жртвовања вазљубљеног Сина Својег? И, у Искупљењу, та се Апсолутна Жртва приноси. Какво савршеније изражавање љубави може бити – од спремности одати Себе за ослобођење свијета од свих његових страсти, а то је и било дато добровољном голготском смрћу, којом је Свој живот одао Исус Христос за спасење људи, када се Он молио за оне који су Га распели и када је све опростио Својим непријатељима. Каква дакле савршенија сагласност воље људске са вољом Божијом уопште може бити – од сагласности њихове у лицу Богочовјека? И управо је то било дато у Божијој и људској вољи оваплоћеног Сина. Не злодјелом, које је заиста неупоредиво ужасније од гријеха Адамовог – то је злодјело било само крајња граница тог пада – него жртвом, љубављу и савршеним јединством воље људске са вољом Божијом.

Човјек постаје учесник Искупљења кроз своју вјеру, јер вјера од њега чини сапричесника и Крста, и Голготе, и Васкрсења.

Непознати. Добро. Објаснио си ми смисао Искупљења. Али мој ум се тиме не задовољава. Он пита даље: како је могуће оваплоћење Божије. Како се од жене могао родити Богочовјек? Куд се дједе Бог након што се оваплотио? Или се Бог раздвојио? Један Његов дио остао у Пресветој Тројици, а један закључан у Христу? Како су у Христу могле бити двије воље? Значи, сада, када се Христос након вазнесења поново сјединио са Богом Оцем и Духом Светим, тамо је још у састав Божанства ушла и Његова људска воља?

Духовник. Ти и даље остајеш, свим својим чулима, и свим својим разумом, у свијету материјалном, у пролазном, по физичким законима постојећем, материјалном битију, а у исто вријеме хоћеш да појмиш оно што ни Ангели не могу појмити. Како се од жене могао родити Богочовјек? То је тајна, којој се приближити може само унутрашњим, посебним чулом. Мора се ући у сферу иног битија. Мора се ослободити свој дух од ропске потчињености опажањима тварног живота. Како је могуће битије видљивог свијета? Како је могуће сједињење душе човјекове са тијелом његовим? И у животу, и у битију свијета, и у постојању душе човјечије показује се други свијет, али тамо је он заклоњен оним што је доступно опажању наших спољашњих чула, а овдје пред нама стоји нешто највеличанственије, што нас наводи на благоговејни трепет, о чему ми не смијемо да дрзнемо ни да мислимо, и са чега је свучено све инертно, тварно, све што је доступно нашем разуму. Ти не можеш да кажеш ништа суштински о томе како се рађа живот; ипак, беспомоћност разума пред рађањем живота ти не осјећаш – само због тога што физички можеш да опишеш његов биолошки процес. Ти не можеш ништа да кажеш о томе како се у физичком тијелу оваплотила душа човјечија. Али ти ту не осјећаш тајну, зато што нећеш у човјеку да видиш ништа друго до физичку његову природу. Али и рађање живота, и сједињење душе са тијелом су непостижни за разум, као феномени који излазе из оквира чисто материјалног битија. Ти их не негираш – не зато што можеш да их разумијеш, него зато што су они стално пред тобом. Не негирај онда и тајну Богооваплоћења, не дрзај да говориш: како се од жене могао родити Бог – само зато што то не можеш појмити својим разумом. Тебе у истинитост природног рођења утврђује несумњивост факта, чије би негирање било бесмислено. Нека те у истинитост Богооваплоћења увјери то, што без тога сва основна питања стварања свијета постају бесмислена и неразрјешива. Изађи, унутрашњим самоудубљивањем, на свијетли простор осјећања иног, оностраног живота и, не разумом само, него свим својим бићем прихвати то велико дјело Божијег домостроја. Не питај како су се обистиниле тајанствене ријечи: “Дух Свети наићи ће на Тебе, и сила Свевишњег ће Те осјенити”. Не покушавај, упрљан гријесима, да уђеш у свјатаја свјатих вјере, него са благоговенијем поштуј Најчистију и Пресвету Дјеву Марију, Која је послужила овој великој тајни.

Потпуно су неумјесна када се примјењују на духовни свијет и сва остала твоја питања: куда се дјенуо Бог послије оваплоћења, како су у Христу могле бити двије воље и улази ли сада воља човјечија у састав Бића Божијег. Ту свако питање подразумијева материјалне карактиристике, мјеру, број, сложеност. Ти постајеш налик на човјека који се пита каква је боја звука или који метром мјери тежину тијела. Све има своја својства, и једно је својство свјетлости, друго је својство звука, на један се начин мјери тежина, а на други дужина. И број, када се примјењује на појам воље, нема исто значање као када се примјењује на количину материје. Овдје број указује само на то да је оно једино, што се оваплотило, што јесте “Син Божији” – имало, у земаљском смислу, не сложено, али ни сливено (такође у земаљском смислу) начело човјечије, слободну човјечију вољу. То је од оваплоћеног Слова чинило Богочовјека. То је био основни услов за Искупљење. Само захваљујући таквом непостижном сједињењу је и могла бити принесена жртва за људе, само кроз то је и могао бити спасен свијет. Гдје се дјенула воља људска? Воља људска није била “саставни дио” у материјалном смислу – она је била то што је од Другог Лица Пресвете Тројице, предвјечног Слова, учинило Господа нашега Исуса Христа. Јасно је: Слово, какво је било, такво је и остало, и оно што се десило послије оваплоћења није унијело промјену у суштину Бога, него је само на нов начин Њега откривало у свијету.

Непознати. Допуштам, условно, да је све што си рекао истина. Али, није ваљда да ти сматраш за истину и Васкрсење Христово? Па зар твој разум не протествује против вјере у то да је Христос три дана лежао у гробу, да би послије тога почео да хода по земљи, причао са ученицима, јео пред њима да би доказао да није дух, а у исто вријеме пролазио кроз затворена врата? И онда, након што је истекло четрдесет дана, пред очима свих ученика одлетио на небо?

Духовник. Да, вјерујем. Вјерујем и исповиједам да је Христос васкрснуо из мртвих по плоти, у току четрдесет дана се јављао Својим ученицима, говорећи им о Царству Божијем, и затим се вазнио, пред очима својих ученика. Без те вјере нема хришћанства. “...Ако Христос није васкрсао, онда је и проповјед наша узалудна, узалудна је и вјера ваша” (1 Кор. 15:14).

Шта теби смета да повјерујеш у ту истину? Необичност догађаја? Људи не васкрсавају? То није у складу са природним поретком? Али, зар се обични поредак дотиче Богочовјека, оваплоћеног Сина Божијег? На који се начин питање о јединственом факту може рјешавати на основу многих факата који су се дешавали на потпуно другим основама? Зашто твој разум, ако се он макар мало приближио истинитом разумијевању смрти, не може да прихвати васкрсење Онога, Ко је уништио узрок смрти, сјединивши Божије и Човјечије. Зашто је за твој разум неприхватљива вјера у Васкрсење, ако себе већ можеш да одријешиш од потпуно неумјесног гледања на живот као на материју у покрету, када се објашњење устројства све твари не исцрпљује “комбинацијом атома” и када у материјалном свијету признајеш духовну, нетљену основу? Мало напрезање ума, чула и осјећања лако ће те ослободити од препрека да прихватиш истину Васкрсења. И тада ћеш свим својим бићем да осјетиш силу основа на којим је та вјера утврђена. Она је утврђена, прије свега, на пророчанствима. У Старом Завјету се наговјештава долазак Спаситеља, и то са масом детаља. Сва историја земаљског живота Христа, не само са указивањем на догађаје, него и са прецизирањем мјеста гдје ће се они одиграти, испричана је у њима, као да то говоре очевици. Као друго, ту су и свједочења Његових ученика. Та свједочења су испуњена таквом снагом, она одишу таквом истинитошћу, да је њима немогуће не вјеровати. И, осим тога, потпуно апсурдна и необјашњива би изгледала сва историја првобитног хришћанства, да проповјед Апостола није била заснована на стварном догађају. Како, заиста, разумјети да су хиљаде људи постајали хришћани, прихватали вјеру у Христа васкрслог, односно, вјеру у нешто за разум апсолутно неприхватљиво, да слушаоци нису у ријечима Апостола осјећали, и видјели, вјеродостојна свједочења очевидаца? Како је могуће објаснити мучеништво, спремност да се претрпе било какве муке, ако су једни проповједали очиту лаж, а други, због нечега, опет, вјеровали у ту бесмислену лаж?

Да се и ништа друго не може рећи у потврду вјере у Васкрсење, само епоха мучеништва би била довољна да се човјек утврди у тој вјери.

Непознати. Чекај, чекај! Али, зашто ти потпуно ћукте заобилазиш најновију теорију, према којој Христа уопште није ни било, према којој је то, просто–напросто, мит који је створила народна машта у току неколико вијекова.

Духовник. Најновија теорија! Али, као прво, тој “најновијој” теорији има мало мање од стотину година. Као друго, кад се појавила, нису је богослови, него историчари, филолози и археолози, – једном ријечју, сви европски научници – одбацили, и то тако једнодушно, да је она неповратно и дефинитивно одбачена у архиву. Јер, да би се прихватила та “теорија”, треба уништити све споменике, све документе, сву историју, не само првих вијекова хришћанства, него и историју Римске империје. Нису богослови, него историчари и филолози, педантни кабинетски специјалисти који су изучавали сваку ријеч, сваку цртицу у документима који су дошли до нас – били они који су утврдили да се вријеме писања књига Новог Завјета не може помаћи даље од краја првог вијека. Ја о тој “најновијој теорији” нисам говорио ништа зато што се њено садашње извлачење из научних архива може објаснити само мотивима који немају ништа заједничко, ни са научном теоријом, ни са богословљем, нити, уопште, са било каквим трагањем за истином. То се на савременом језику може назвати “агитовање” против Христа. Какве везе онда то има са тобом и са мном, када је наш циљ да узнамо истину, јер, без те Истине, живот за нас нема никаквог смисла.

Непознати. Нека ти буде. Слушам те даље.

Духовник. Осим тих, да тако кажем, спољашњих основа за вјеру у Васкрсење, могу бити дати и још тврђе основе за њу – основе унутрашњег поретка. Васкрсење Христово завршава дјело Искупљења и рјешава питање о злу, страдању и смрти. Васкрсење представља дефинитивну побједу над злом, васпостављање блаженства и уништење смрти. Патње човјекове и “стон” све твари, неизбјежна смрт свега живог, која је претварала живот у безнадежни, безизлазни и бесмислени хаос, у Васкрсењу добија своје разрјешење. Помоћу Искупљења достиже се ново вјечно битије, вјечно Царство Божије. Сјети се само феноменалних ријечи Божијег Откровења: “...ми, – говори Апостол Петар, – очекујемо ново небо и нову земљу, на којима правда пребива” (2 Пет. 3:13). “Доћи ће дан Господњи, као тат ноћу, и тада ће небеса с хуком проћи, стихије ће од ватре пропасти, а земља и сва дјела што су на њој ће изгорјети” (2 Пет. 3:10). “А онда крај, кад преда Царство Богу и Оцу, кад уништи свако поглаварство и сваку власт и силу. Јер Њему ваља царовати докле не положи све непријатеље Своје под ноге Своје. А посљедњи ће непријетељ бити истријебљен – смрт”. “... Да буде Бог у свему”. “Казујем вам тајну: нећемо сви умријети, него ћемо се сви одједном измјенити, у трен ока, уз посљедњу трубу; јер ће да затруби, и мртви ће васкрснути нетљени, а ми ћемо се измјенити. Јер тљено ово ће се обући у нетљеност, и смртно ово ће се обући у бесмртност” (1 Кор. 15:24–26,28,51–53). “А они неће ни гладовати, ни жедњети, и неће их пржити сунце и никаква жега... и отријеће Бог сваку сузу са очију њихових” (Откр. 7:16–17).

Непознати. Стани, стани! А шта је са паклом? Ти говориш – све ново, ново небо и нова земља, “Бог у свему”, “отријеће сваку сузу”... А шта је са мукама вјечним, плачем и шкргутом зуба? Хоће ли се наћи неко и те сузе да отре? Оне ће тако и остати, на вјеки вјеков... Гдје је онда ту побједа над патњама? Гдје је ту твоја “апсолутна гаранција”?

Духовник. Да. Страшно је питање о вјечним мукама. Али и овдје главна тешкоћа лежи у истој оној нашој поробљености свим земаљским. Под ријечју “мучење” ми подразумијевамо патње које су налик на наше земаљске патње. Али “муке вјечне” јесу нешто потпуно друго. Ти стално мораш да памтиш да оне нису некакво физичко “кажњавање”, него су оне нешто као неизбјежна посљедица грешног стања душе која је дефинитивно пољубила зло и за себе изабрала пут изван Бога. То није бол физички и није патња душевна какви су нам они овдје, на земљи, познати, него потпуно посебно стање, стање које представља вјечну смрт. И то стање неће настати зато што Бог неће хтјети да да опрост грешницима, него зато што ће они у слободном својем избору стајати изван Бога.

Господ је све учинио да би се људи могли спасити. Он им је дао могућност за то. Али Он не може, Својом Божанском вољом, умјесто њих самих, то јест, лишивши их њихове слободе, насилно учинити да они постану саучесници сопственог спасења. Послије смрти нама непознат процес у смислу дефинитивног самоопредјељења душе ка добру или злу, очигледно, трајаће све до Страшног Суда, – јер, ту помажу молитве Цркве. Али зато послије Страшног Суда, када ће се дефинитивно опредјелити душа човјечија у слободном својем избору између добра и зла, као посљедица тог слободног избора, душа, прихвативши зло као своје дефинитивно стање – пребиваће у ужасном, за нас непостижном стању вјечне смрти. У свему ће бити Бог. Сво битије ће бити закључано у нетљено Царство Божије. Све ће бити приведено у безусловну хармонију. А оно што је изван Бога – то неће бити битије, него нешто попут његовог негирања, неће то бити живот, него његова супротост: биће то вјечна смрт.

Непознати. Тешко је све то прихватити разуму човјековом.

Духовник. Да, тешко. Ти и ја смо се уздигли до посљедњих врхова Откровења. Осврни се уназад и погледај на сав пређени пут. Нека стане пред тобом, у свој својој величини, оно што је откривено у Божијем Откровењу. И нека, напокон, у оном непостижном дијелу тебе, осјетиш ти Божију Истину. Нека се – не органској твојој свијести, него бескрајном твојем чулу – открије вјечно Постојање Божије. Тада ћеш, очима вјере, увидјети тајанствено, непостижно, предвјечно рођење Сина од Оца и исхођење од Оца Духа Светога, Љубав Божију, која је захтјела да спаси свијет, да у нови савез сједини Бога и човјека, да да човјеку живот вјечни у Богу, да га уведе у Царство Божије, да га избави од робовања гријеху, од патњи и смрти. Ти ћеш појмити, али не умом, него оним што је више од твог ума – како се извршило то велико дјело: послао је Отац Бог Сина Својега у свијет, да би Он одао Себе у жртву за гријехе људске, и на Гологотском Крсту се извршила тајна Искупљења силом Љубави Божије. Васкрсао је Христос и донио свијету благу вијест о побједи над смрћу, јер је све смртне са–васкрснуо Собом. Може ли се о томе рећи љепше од онога, како је о томе речено у Васкршњој пјесми: “Всју низложив смерти державу Син Твој, Дјево, Својим воскресенијем, јако Бог крепки, савознесе нас и обожи, тем же воспјевајем Јего во вјеки
”.

Сав је живот земаљски добио нови смисао, другу, невидљиву основу, јер је она за оне који вјерују – пут до вјечног блаженства. Могу ли ја својим ријечима о томе да говорим, када је о томе тако савршено рекао св. Јован Златоусти: “Замисли стање тог живота, колико га само можеш замислити – зато што за право насликавање нама недостају праве ријечи; само на основу тога што ми чујемо, као из неких нагађања, ми можемо добити неку нејасну представу о њему... Тамо се свјетлост не помрачује ни ноћу, ни налетом облака, не пржи и не пали тијело, зато што тамо нема ни ноћи, ни вечери, ни хладноће, ни жеге, ни друге неке промјене времена; другачије је то стање, онакво, какво ће узнати само достојни. Нема тамо старости. Све тљено је истјерано, зато што тамо свуда господари нетљена сила. Погледај на небеса и пређи на оно што је изнад њих, замисли преображену сву твар, јер она неће остати оваква, него ће бити много прекраснија и свјетлија. Ни у чему тада неће бити пометње и борбе... Не треба се тамо бојати ни ђавола, ни демонских замки, ни пакла, ни смрти”.

А сада ти одговори на моје питање. Зар ти не осјећаш да ова “фантазија” више одговара твом осјећању непостижности живота и величанствености васељене, од уског и површног учења о “материји у кретању”? Реци, зар не осјећаш како то, за разум непостижно откровење Божије обухваћа сав живот васељене и нехотице налази отклик у твојој души, повезујући вјечно начело, у теби закључано, са Оним Који Својом силом држи и тебе и сав свијет? Није ваљда да не осјећаш како се разрјешавају сва неразрјешива питања, све сумње, како се умирује бол узнемирене савјести, како се задовољава – незадовољна земаљским животом – чежња за савршеном правдом и како, напокон, сав живот твој добија своје највише оправдање и највиши свој смисао?

Непознати. Да, морам да признам, тако је...

Духовник. То, шо ја теби говорим сада, вјерници преживљавају у сваком тренутку свог живота. Све око њих и све у њима потврђује Богооткровење истина вјере. Ти ћеш рећи: опет унутрашње проживљено искуство. Да, унутрашње проживљено искуство. Послушај исповијед било којег вјерујућег човјека, и од сваког ћеш чути једно те исто. Постаће ти јасно да је његов унутрашњи живот – потпуно посебан свијет. Вјерници и невјерници су само по свом вањском изгледу једнаки људи; уствари, они су – разна бића. Може ли осјећати невјерујући човјек, за којег је свијет бесмислено, бездушно кретање материје, – радосно осјећање љубави Божије? “... И обрадоваће се срце ваше, и радост вашу нико од вас неће моћи да отме...” (Јн. 16:22).

Како су се обистиниле те ријечи Спаситеља! Какву величанствену, од човјека неодвојиву радост даје вјера! “Нећу вас оставити сироте; доћи ћу код вас” (Јн. 14:18). И ваистину, долази у срце сваког вјерујућег човјека. И ваистину, сваки вјерујући човјек не осјећа усамљеност. То стално осјећање љубави Божије распламсава и у нашим срцима љубав према Христу, према свијету као творевини Божијој, према људима, према свом животу. Патње земаљске ми преживљавамо као спаситељну Голготу, и живот за нас није неуређено низање пријатних и непријатних догађаја, него крсни пут, којим ми идемо у вјечно Царство Божије. Очи срца нашега увијек су окренуте према вјечности, и зато све земаљско само по себи нема вриједности, и чини нам се само као један метеж и збрка. Све то нас чини слободним. Јер, гдје је Дух Господњи – тамо је и слобода. И најглавније наше осјећање, које је недоступно невјерујућим људима, јесте Васкрсење Христово. Оно се може упоредити са оним што осјећа човјек који је осуђен на смртну казну и тик пред њеним извршењем бива ослобођен. На нов начин сија за њега небо, на нов начин дишу његове груди, на нов начин види он сав живот који га окружује. Свијет у злу лежи, али ми тријумфујемо, зато што је Христос побједио свијет. Живот – то је патња, али ми се радујемо, зато што је Христос васкрсао и патњи више нема. Све умире, све се предаје тљењу, али ми ликујемо, зато шо је уништена смрт, и иза пролазног, тљеног свијета открива се вјечни живот, ново небо, нова, преображена земља. Ево зашто: “Псују нас – ми благосиљамо; гоне нас – ми трпимо; хуле на нас – ми се молимо...” (1 Кор. 4:12–13). Ето зашто су мученици хришћански ишли на невјероватна мучења као на бљештаве празнике, и мученички вијенци су за њих били вијенци побједе. Само ми, људи вјере, познајемо праву срећу. Само за нас стварно сија дан. Само у нашим срцима живи права радост – зато што је само нама дарована слобода.

Непознати. И да би све то добио, потребна је вјера?

Духовник. Да, потребна је вјера, потребан је живот у Христу, Благодат Божија; потребно је оно што је извор и вјере, и живота, и благодати.

Непознати. Не разумијем.

Духовник. Потребна је Црква.

Непознати. Црква? То је за мене потпуно неочекивана ријеч. По теби, испада да се без Цркве не може ни вјеровати, ни живјети моралним животом, нити имати општење са Богом?

Духовник. Да.

Непознати. О томе ми мораш причати посебно.

Духовник. Добро. Сљедећи пут ћемо говорити о Цркви.

ДИЈАЛОГ ЧЕТВРТИ

О ЦРКВИ

Непознати. Хоћеш да разговараш са мном о Цркви. Али, да ли ти знаш зашто је мене толико запањило то што си рекао – да без Цркве нема праве вјере, моралног живота и општења са Богом?

Духовник. Можда и знам. Али боље је да ми сам кажеш.

Непознати. Послије три разговора са тобом не може се рећи да сам постао вјерник. Мада ми се у једном тренутку учинило да сам био готово дошао до тога. У сваком случају, осјетио сам да је мој унутрашњи свијет и сложеност живота који ме окружује више “сродан” религиозним “фантазијама”, него веома простом, али ништа не објашњавајућем мојем пређашњем погледу на свијет. Одједном – ти изговараш неочекивану ријеч: “Црква!.. ” И изговараш је, не да би оправдао, на овај или онај начин, људске слабости, и не да би заштитио своју вјеру, која остаје истинска, упркос постојању Цркве, него – у најпозитивнијем могућем смислу, наглашавајући, у питањима вјере, њен примарни значај. Ја сам био потпуно запањен твојим ријечима. 

Духовник. Знао сам да ће бити тако.

Непознати. Знао? Значи, ти схваташ да у твојим ријечима нешто шкрипи?

Духовник. Не, не зато. Ја сам знао да ти мислиш о Цркви оно што мисли већина невјерника. Али говори даље. Слушам те.

Непознати. Што се тиче Истина вјере код мене је било сумњи. Али што се тиче Цркве сумњи код мене нема. Овдје се ради о нечем потпуно другом. У питању о Цркви нема ничега “непостижног”, и са те стране не може бити никаквих тешкоћа за разум. Али зато су ту и сумње и тешкоће сасвим другачије природе. Јер, ја понешто и знам из историје. А у томе што из ње знам се и крије тешкоћа.

Духовник. А шта конкретно тебе у твојим знањима збуњује?

Непознати. Чисто земаљски карактер развоја Цркве. Црква – то је људска организација, која себи при томе поставља далеко не искључиво религиозне циљеве, и која је на себи одразила све људске слабости и гријехе. У животу Цркве све промјене је тако лако објаснити вањским факторима, да је дефинитивно немогуће пронаћи у њој било шта “натприродно”! Чак и такви догађаји, као што је тријумф хришћанске вјере над многобоштвом, или побједа аријанства над православљем, а онда православља над аријанством, или, у новијој историји, напримјер, одвајање англиканске цркве од католичке и тако даље и тако даље – једном ријечју, сваки покрет црквеног живота условљен је политичким, економским и свакојаким другим, чисто вањским факторима, што уопште важи за све историјске феномене. Какве онда то може да има везе са вјером, моралним усавршавањем и општењем са Богом? Због чега је таква једна организација неопходна за испуњавање “натприродних” и унутрашњих задатака о којима ти говориш?

Духовник. Јеси ли завршио?

Непознати. Нисам. То је главно, али то није све: има још нешто, што је само по себи важно, и што индиректно поврђује истинитост оног главног. Ви за Цркву говорите да је она Једина, Света, Саборна и Апостолска. Зар то није апсурд? Јер, Црква нема ни једну од тих особина! Гдје је та ваша “једина Црква”, када је свима познато постојање, у крајњем случају, четири велике Цркве – православне, католичке, лутеранске и англиканске. Неколико малих – григоријанство, калвинизам, хусизам и бесконачно мноштво “секти” – које за себе такође мисле да су “једине” истините цркве. Света? То је још апсурдније! О каквој “светости” се уопште може говорити, ако човјек макар мало зна њену историју, а поготово њено садашње стање. Колико насиља, колико лажи, обмана и отворених злочина је чинила и чини до дан–данас Црква. Гдје је та њена светост? Како се та ријеч може изговарати без подсмијеха, и над светошћу, и над Црквом? Саборна? Опет неистина. Можда су, некада давно, скоро у предисторијским временима, њени “Сабори” нешто и значили; али, почевши од такозване “велике епохе” Васељенских сабора, па све до наших дана, Црква није ништа друго, до слушкиња свјетовне власти и оруђе разноразних њених, апсолутно земаљских, циљева. Апостолска? Сумњиво. Али, о томе, ипак, нећемо говорити: формална пријемственост од Апостола, чак и да је има, за мене није од суштинског значаја. И ето, познавајући потпуно земаљски, “узрочно–условљени” карактер историје Цркве, видећи да у њој нема ни једне од особина о којима говоре вјерници – ни јединства, ни светости, ни саборности – ја и даље морам да вјерујем да је Црква – све у стварима религиозног живота. Ја сам у потпуној недоумици због твојих ријечи о Цркви. И оно што је било почело да ми се чини скоро као да је истина – опет је одгурнуто некуда далеко и покрило се маглом. Боље је ипак непостижност, са њом се човјек и може некако помирити, него “јасност” коју не можеш а да не “примјетиш”.

Духовник. Ти говориш да у питању о Цркви нема ничега непостижног, да нема никаквих тешкоћа за поимање разумом. Ту се и крије твоја заблуда. Учење о Цркви је и тајанствено, и непостижно. И, твоје ријечи свједоче само о томе да ти не познајеш то учење. То што ти говориш да за тебе представља тешкоћу за разумијевање, и све што си говорио о историји Цркве и о одсуству у њој особина које су указане у Символу Вјере – све је то, такође, посљедица твојег елементарног непознавања учења о Цркви. Зато ни мој одговор неће бити онакав каквог га ти очекујеш. Прије него што поченомо говорити о историјском животу Цркве, или о њеном јединству, светости и саборности, ја ћу се потрудити да пред тобом разоткријем – онолико, колико је то уопште могуће – саму тајну учења о Цркви. И овдје, као и приликом разматрања свих истина вјере, ти се мораш припремити да чујеш много тога што је непостижно за разум.

Непознати. Слушам те са нарочитом пажњом. Мени није јасно шта се може рећи о Цркви, осим онога што сви знају.

Духовник. Који “сви”? Невјерујући људи? Њима се може рећи много тога новог, зато што они о Цркви не знају ништа. А за вјернике нећу рећи ништа ново, зато што нећу говорити о некаквом свом учењу, него о црквеном учењу, које је откривено у Божијем Откровењу и које се садржи у Цркви као Њено савршено самопознање.

Непознати. Није ваљда да је и овдје за све криво то чудно, на свој начин такође непостижно, осљепљење невјерујућих људи?

Духовник. Несумњиво: они, поред очију, не виде, и поред ушију – не чују.

Непознати. Можда си и у праву.

Духовник. Унутрашња суштина Цркве такође је непостижна за човјечији разум, као што је тајна Пресвете Тројице, чије она и јесте подобије.

Непознати. Не разумијем. Какве везе има организација вјерника, макар она имала и најузвишеније могуће циљеве, са питањем о суштини Бога?

Духовник. Црква у својој суштини уопште није некаква организација, него организам – жив организам, са циљем и смислом. Њено савршено унутрашње јединство, уз одвојеност саставних дијелова, иста је таква тајна, као што је свака множина коју разум вјером прихвата као једнину. 

Непознати. Објасни ми то мало подробније.

Духовник. Ти си већ видио колико је површно и лакомислено тврђење ограниченог рација о апсурдности мишљења да су Лица Пресвете Тројице Један Бог. Ти си видио како су ништавни покушаји разума да одбаци тајну оваплоћења Сина Божијег и двије природе у Њему – Божанске и човјечије, садржане у јединој Личности Богочовјека. Видио си како премудрост вјере преодолијева премудрост разума. Сада си ти пред истом таквом тајном, и пред истим таквим задатком: да прихватиш суштинско јединство Цркве, уз множину и видљиву раздијељеност њених удова. Јединство Цркве је немогуће постићи разумом. У јединство Цркве човјек може да се увјери само вањском формом спознаје – вјером.

Непознати. Ја и даље не могу да схватим твоја поређења. Кад си говорио о Тројичности Једног Бога, говорио си о томе – какве су особине Његове Ипостаси, и о томе – како се Њихова Тројичност тајанствено умијешта у јединство Божијег бића. А овдје? Гдје је овдје тајна? О каквом бићу Цркве ти говориш? Шта има заједничко између Цркве и Пресвете Тројице? Множину ја видим. Али гдје је јединство?

Духовник. Да би схватио то о чему се овдје говори, прво треба да истински разумијеш карактер црквеног јединства. Јединство Цркве уопште није исто што и организационо или материјално јединство видљивог свијета. Разлика је у томе што црквено јединство има савршено другачију природу. Када тврдимо да је јединство Цркве налик на јединство Пресвете Тројице, ми не користимо обичну аналогију, него успостављамо стварно подобије, које нам разјашњава тајну суштине бића Цркве.

Непознати. Све је то тако апстрактно, да је мени јако тешко да схватим о чему уопште ти причаш.

Духовник. Сјети се ријечи Спаситеља: “Оче Свети! Сачувај их у име Твоје, оне које си Ми дао, да буду једно, као и Ми”. “... Да сви буду једно; као Ти, Оче, што си у Мени, и Ја у Теби, тако и они у Нама да једно буду...”. “И славу коју си Ми дао Ја дадох њима, да буду једно, као Ми што смо једно” (Јн. 17:11,21,22).

Ето гдје је основа и суштина и тајна јединства Цркве. Зар не видиш да је то јединство исто онакво, какво је и Јединство Ипостаси Тројице, при Њиховој видљивој раздјељености?

Непознати. Али, у чему је његова суштина?

Духовник. У истом оном, у чему је суштина Једног Бога Који има три Ипостаси. Та суштина Божијег јединства је – Љубав. Љубав сачињава суштину и тајанственог јединства Цркве. Читамо у Божијем Откровењу: “... Да љубав, којом Ти вазљуби Мене, у њима буде, и Ја у њима” (Јн. 17:26). “... Да љубите један другог, као што Ја вазљубих вас” (Јн. 15:12).

Непознати. Али зар људи не љубе једни друге и изван Цркве?

Духовник. Љубе. Али, када ми говоримо о љубави као о суштини Цркве, – ми говоримо о нечем потпуно другом. Не ради се ту о одвојеним осјећањима појединачних људи, него о цијелом живом организму, који се састоји од људских душа рођених с висине. У црквено јединство се не може ући насилно, својим, макар и љубави обилним, срцем. Сјединити се са суштинским јединством Цркве, могуће је само ако се кроз ново рођење надвлада греховна природа павшег човјека.

Црква у основи својој има искупитељну жртву Христа, која нам даје могућност да кроз вјеру, новим рођењем постанемо сапричесници љубави Божије, сапричесници бића Божијег. Због тога, иако живот Цркве протиче у спољашњим, природним условима, и има видљиве вањске форме, он је, у својој суштини, натприродан. То објашњавају за невјернике чудне ријечи које је Спаситељ рекао о положају вјерника у свјетском животу: “... свијет омрзну на њих, јер нису од свијета, као ни Ја што нисам од свијета” (Јн. 17:14). “Кад бисте били од свијета, свијет би љубио своје; а како нисте од свијета, него вас Ја из свијета избрах, зато вас мрзи свијет” (Јн. 15:19). “Ја више нисам у свијету, али они су у свијету, а Ја к Теби идем” (Јн. 17:11).

Даље се у Божијем Откровењу са још већом јасноћом открива то, за разум непостижно, учење о унутрашњој суштини Цркве и њеним особинама. Овдје треба отворити своје срце, и без икаквих лукавих мисли читати оно што говори Господ устима Апостола: “... непрестано благодарим за вас Бога, и спомињем вас у молитвама својим, да вам Бог Господа нашега Исуса Христа, Отац славе, да Духа премудрости и откровења, да Га познате, и да просвијетли очи срца вашега, да бисте познали у чему је нада позива Његовог, и какво је богатство славе насљедства Његовог у светима, и колико је безмјерна величина свемоћи Његове у нама који вјерујемо, по дејству превелике силе Његове којом је Он дејствовао у Христу, васкрснувши Га из мртвих и поставивши Га Себи с десне стране на небесима, над сваким Началством, и Властима, и Силама, и Господствима, и над сваким именом што се може назвати, не само у овом вијеку, него и у будућем. И све покори под ноге Његове, и постави Њега изнад свега, за главу Цркве, која је Тијело Његово, пуноћа Онога Који испуњава све у свему” (Еф. 1:16–23). “Јер се једним Духом сви ми крстисмо у једно тијело, били Јудеји или Грци, били робови или слободни, и сви се једним духом напојисмо” (1 Кор. 12:13). И још: “Јер, као што у једном тијелу имамо многе уде, а немају у једном тијелу сви уди исти посао, тако смо и ми, многи, једно тијело у Христу, а по себи смо уди једни за друге” (Рим. 12:4–5). “... Бог постави све уде у тијелу како је кога хтио. А кад би сви били један уд, гдје би било тијело? Сад је пак уда много а једно тијело”. “И ви сте тијело Христово, а уди међу собом” (1 Кор. 12:18–20, 27). “... Христос је глава Цркве, и Он је Спаситељ тијела” (Еф. 5:23). “... Он је прије свега, и све Њиме стоји. И Он је глава тијелу Цркве” (Кол. 1:17–18). “Сад се радујем у страдању својему за вас, и пуним недостатак патњи Христових у тијелу својему за тијело Његово, које је Црква...” (Кол. 1:24).

Ево, то је откровење о тајни Цркве. Ето, то је та, за разум непостижна, истина. То је оно што ми знамо, и то не мудрошћу метежног и сујетног разума нашег, него премудрошћу благодатне вјере. Како онда одговорити на твоје питање: шта је Црква?

Црква – то је благодатно, натприродно, на основу голготске жртве Самим Господом на земљи положено јединство с висине рођених људи који сачињавају тајанствено тијело Христово, напојено Духом Светим, и које за своју главу има Самог Господа Исуса Христа.

Непознати. Све што си ми ти сада испричао, све је то апстрактно богословље. Гдје је та Црква? У вашим дисертацијама, које нико не чита? На полицама библиотека? У животу ње нема. “Натприродна љубав”, “рођени с висине” људи, “непостижно јединство”... А гдје вам је све то? Ја, насупрот томе, видим страшну раздијељеност – непрекидно непријатељство, а сви ти са висина рођени људи, ако нису гори, а оно, у сваком случају, нимало нису бољи од обичних људи!

Духовник. Ти опет не можеш да се одвојиш од својих површних представа о Цркви. Теби не смета знање историје, како ти мислиш, него иста она навика да количински, земаљски вагаш и мјериш појаве које су сасвим другачијих димензија. Да, ти видиш потпуно правилно, по–земаљски ти мјериш потпуно правилно када говориш о људским гријесима. Наравно, и у вјерницим има мало љубави, много гријехова и нечистоте, али ти апсолутно не видиш, и мјериш апсолутно неправилно, када то говориш за Цркву: јер, нечистота појединачних душа налази се изван Цркве – Тијела Христовог.

Непознати. Па то је заиста некаква супер–натприродна аритметика! Црква је скуп вјерника. Вјерници су грешници. А Црква, која се састоји од тих грешника – по теби тако испада – са тим нема никакве везе, јер су, као, гријеси – “изван Цркве”. Ништа ја ту не схватам!

Духовник. Потрудићу се да ти објасним. Пред отпуштањем гријеха на исповиједи свештеник се моли: “Подажд јему образ покајанија, проштенија грјехов и отпуштеније, праштаја јему всјакоје согрешеније вољноје и невољноје. Примири и соједини јего свјатој Твојеј Церкви, о Христе Исусе Господе нашем”.

Каже се “сједини”: не значи ли то да је до тада грешник био разједињен од Цркве?! Црква управо тако и доживљава гријехе својих чланова. У сваком чину гријеха вјерник се тим гријехом разједињује од Цркве. Онолико колико је човјек згријешио – толико он отпада од њеног тијела. Ти питаш – гдје је та Црква? А ја ћу да ти одговорим: некада, у епохи мучеништва, свети су говорили: “Ми себе називамо истинским синовима Божијим; такви и јесмо” (св.муч. Јустин Философ).

Ми данас не можемо то да кажемо за живот савремених хришћана. Али Црква, каква је била тада, таква је и данас, јер је и тада она била Тијело Христово, она је то остала, и остаће да буде Тијело Његово заувијек! То није апстрактна богословска мисао, него живо, реално, напосредно наше осјећање. Дух Свети је осјенио славну епоху мучеништва, и вјера њихова, пожртвована њихова љубав, њихова пламена молитва – чини ону Цркву, коју ти не видиш, коју називаш апстрактном дисертацијом, и за коју питаш – гдје је она у животу?

Какво торжество Божанског начела над нашом природом, какво молитвено озарење ми видимо код подвижника, у њиховима пећинама, затворима, пустињама: то је Тијело Христово; то није апстрактна, него жива, истинска, света Његова Црква. Колико је свијетлих, узвишених стања, напојених благодатним дејством Светог Духа – преживљено удовима Цркве, од Апостола до наших дана! То је Света Црква! Колико молитви, смирених суза неизречене љубави су пролила људска срца у православним храмовима! То је истинска Црква, то је Тијело Христово. Ти питаш: “гдје је та Црква? гдје је то натприродно јединство?” А шта је то – Божанствена Литургија? То је, по теби, такође апстрактно богословље? Али за нас је то – жива, истинска Голготска Крв и истинско Тијело Христово, које даје нама, павшим, нечистим и покајаним, оно једињење љубави у Божанственом тајанству, у којем се реално, мада и невидљиво, све надвладава и сједињује у једино Тијело и једину Цркву: “Један је хљеб, и ми многи јесмо једно тијело; јер се сви причешћујемо од једног хљеба” (1 Кор. 10:17).

Непознати. Да, ја Цркву никада нисам посматрао са те стране. Ја сам у њој видио само одређену, историјски промјенљиву религиозну организацију, која је налик на било коју другу организацију и која себи поставља ове или оне друштвене задатке.

Духовник. Управо тако. Управо то, елементарно незнање истине је тебе и довело до потпуно изопаченог погледа на Цркву. Али идемо даље. Сада ће ти бити лакше да схватиш моје ријечи. Ми, вјерници, дакле, имамо заједничку основу на којој стојимо. Црква, са главом – Христом, јесте јединствани чувар апсолутне истине. Никаква, чак и најузвишенија индивидуална свијест, због повријеђености људске природе, не може да прими апсолутну истину. Тамо гдје почиње индивидуална људска мудрост – почиње веће или мање изопачавање истине. Ограничени људски разум може да прими само дјелимичну истину, а за то, да би се могла открити и сачувати истина апсолутна, мора постојати – не индивидуална свијест, макар она припадала и најмудријем човјеку свијета, него – апсолутна, савршена и натприродна свијест Цркве. Одавде је јасно да без Цркве не може бити вјере. Зато што нема првог и основног услова за њу: да би се вјеровало, треба знати у шта вјеровати.

Непознати. Али добија се као некакав зачарани круг: са једне стране, да би постао члан Цркве, потребна је вјера, а да би имао вјеру, мораш већ да будеш члан Цркве – како то?

Духовник. Да би постао члан Цркве, потребан је степен вјере који је доступан свакој људској души која није изгубила образ и подобије Божије. То стање се изражава ријечима: “... вјерујем, Господе! Помози мојем невјерју” (Мк. 9:24). Али вјера о којој ми говоримо – то је нешто сасвим друго, она се исто онолико разликује од вјере изван Цркве, колико се индивидуална свијест разликује од свијести црквене. Само у Цркви она добија сву пуноћу и могућност безграничног усавршавања.

Непознати. Мени је јако стало да разјасним питање о вјери, па бих те замолио да ми што је могуће подробније причаш о томе.

Духовник. Прекрасно. Ми смо се већ неколико пута, када је требало, дотицали појма вјере. Већ смо говорили да вјера није (само) просто повјерење у туђе ријечи, односно, (није само) површно, непровјерено знање. Вјера – то је виша форма познања. Она види и осјећа оно што не могу видјети очи и што не могу опазити чула. То је нарочита врста перцепције, тајанствене и непостижне, која превазилази све друге форме спознаје и која све њих садржи у себи. Она иза видљивог открива невидљиво, и невидљиво чини исто онолико реалним, колико је реално оно што је видљиво: јер, вјера у својој пуноћи обухвата и разум, и тјелесна чула човјекова, и сву његову душу. Орган вјере је сво унутрашње биће човјека, доведено у одговарајући ред. Ум ту заузима своје, њему одговарајуће, скромно мјесто. Када је разум затрован лажју, а душа изломљена страстима, – апарат вјере је покварен.

Вјера без Цркве не може бити савршена. Не само зато што за савршену вјеру треба знати савршену истину, него и зато што за њу треба имати благодат Светог Духа. Јер, да је питање само у знању истина вјере, њих би могао научити – зато што се оне чувају у Цркви, те су зато извана доступне свакоме – а да сам и не припадаш Цркви. Али да би повјеровао у те истине, а не само познавао њих, није довољно да их изучиш, него је неопходно да их познаш спознајом вјере. Ако немаш благодати Божије, то је немогуће. Како говори Апостол: “... нико не може назвати Исуса Господом, осим само Духом Светим” (1 Кор. 12:3). Значи, за вјеру је неопходно примити Духа Утјешитеља, Који је сишао на Апостоле у облику огњених језика, и Који до дан–данас пребива у тајанствима Цркве. Ето шта је вјера, и ето због чега вјере без Цркве не може бити.

Непознати. Право да ти кажем, ја бих могао и да се сложим са овим. Али мени је тешко да схватим – каква је веза између Цркве и моралног стања човјека? Ево, и сам говориш да вјерујући људи гријеше. Значи, Црква не гарантује, без обзира на своја тајанства, заштиту од моралних падова. Ако је тако, посљедња инстанца у питању о моралном животу ипак није Црква, него сам човјек. Зашто онда без Цркве није могуће морално усавршавање? А да и не говорим да то противрјечи искуству које даје свакодневни живот. Ти си ме приучио да се према стварности односим са сумњом. Али, није ваљда неистина да има много високоморалних људи беспријекорног поштења и чистоте који, не само да не вјерују, него се и са индигнацијом односе према Цркви? Очигледно, морално усавршавање човјека може протицати независно од Цркве?

Духовник. Претресимо мало боље то питање. Можда ми не говоримо о истом, када говоримо о моралном савршенству? Сваки човјек, сложићеш се, има своју моралну свијест. Морални закони који одређују његов живот могу бити различити, у зависности од различитих појава и историјских околности. Али свеопштост моралних норми у човјеку – ма на каквом степену развоја он стајао – остаје тврдо установљена чињеница, и свједочи о природном поријеклу моралности као о особини која је својствена само људској свијести.

Непознати. Условно допустимо да је тако. Али тада – тим прије – не смијеш на Цркву да гледаш као на неопходан услов моралног усавршавања.

Духовник. Причекај. То ће да произађе из онога што слиједи. Природне, или примарне основе моралности, у њиховој свеукупности, на извјесном степену културног развоја, када друштво постаје држава, одређују минимум моралних норми у форми законодавства. Кодекс закона, чије се нарушавање сматра злочином, у моралном смислу није ништа друго, до морални минимум који на себи одражава моралну свијест датог друштва, организованог у одвојену правну државу. Али, осим тог моралног минимума, ограђеног законодавством, постоји и такозвани индивидуални морал, који значајно надвисује морални минимум кривичног закона и који нема строго дефинисане, за све обавезне норме. И ту поједини људи заиста могу да се узвисе до веома високих моралних стања.

Непознати. Засад ти потврђујеш моје ријечи.

Духовник. Да. Али то није све. Оно морално усавршавање, онај пут спасења и истинитог живота, који је људима дао Христос, и на који се не може стати без Цркве – то није грађанско законодавство као минимум друштвеное моралности, и није индивидуално осјећање као ствар личних људских напора и достигнућа.

О том усавршавању сам човјек, захваљујући повријеђености своје моралне природе, никада не би могао ни да зна, да је све зависило само од његове природе. Оно је за разум непостижно, и као животни задатак неоствариво. Ми о њему знамо из Божијег Откровења, и оно се достиже само у Цркви: “Будите дакле савршени, као што је савршен Отац ваш Небески” (Мт. 5:48). “Јер Ја вам дадох примјер да и ви тако чините као што Ја вама учиних” (Јн. 13:15). “Ово да се мисли међу вама што је и у Христу Исусу” (Флп. 2:5).

Колико дубоко је таквим поимањем усавршавања од најдревнијих времена прожета Црква – може се видјети и из сљедећих ријечи хришћанског мученика Јустина: “Сви се људи удостојише да постану богови, да имају силу да буду синови Свевишњег”.

Ето шта ми подразумијевамо под појмом “морално усавршавање”. Вјероватно је и теби јасно да такав задатак превазилази људске моћи – зато што су оне ограничене, а тај је задатак безграничан. Морално усавршавање у том смислу постаје богоусавршавање.

Непознати. Да. То схватам. Али каква је веза између богоусавршавања и природног морала?

Духовник. Природни морал чини могућим жељење таквог савршенства. Али само богоусавршавање захтијева такво поновно рођење, које би човјека учинило способним да прими натприродне силе, и које би зрну природног морала дало да из индивидуалних оквира исклија на безгранично пространство богоусавршавања. Морално усавршавање за људе вјере – то је пут ка светости. По том путу се не може ићи својим снагама. Потребна је благодат Божија. Потребно је осјењивање Духом Светим, потребно је то што ми називамо “рођење с висине”. Све је то могуће само у истинитој Цркви Христовој, зато што Црква није само чувар истине, него и извор благодати, чувар дарова Светога Духа. Ето какво поимање морала исповједамо ми, када утврђујемо за невјернике чудновату мисао да је без Цркве немогућ морални живот. Без Цркве је могућ морал дивљака, могућ је и морал “доброг човјека”, али је без ње немогућ морал у чијој основи лежи духовно рођење, морал чији је врх – достизање благодати Божије светости која од човјека чини “сина Свевишњег”.

Непознати. Да, са те тачке гледишта, ти си у праву: врло је могуће да је такав морални задатак без Цркве неостварив.

Духовник. Остаје још питање: да ли је без Цркве могуће Богоопштење?

Непознати. Да. Чак и након што сам те саслушао, и на нов начин почео да гледам на појам Цркве, ја и даље не могу да схватим – због чега је немогуће осјећати Бога и молити се Њему без икаквих посредника и извана установљених форми? Није ваљда да за то није довољно имати вјеру, за коју и ти говориш да је може имати сваки човјек који није изгубио “образ и подобије Божије”, и морал “доброг човјека”, који је и по теби могућ као индивидуално достигнуће. Није ваљда да је и ту обавезно присуство нечег натприродног?

Духовник. Наравно. Неминовно је потребно. И ја мислим да се и у овом питању, исто као и у питању о моралу, наша несугласица може објаснити тиме што ми говоримо о потпуно различитим стварима. Када ти говориш да је општење са Богом могуће без Цркве, а ја говорим да оно није могуће, ми под појмом “општење са Богом” не подразумијевамо једно те исто.

Непознати. Објасни онда у чему је разлика.

Духовник. Свезнајући Господ зна све што се чини у душама човјечијим. Зна Он и за молитве које ка Њему обраћају људи изван Цркве. Са друге стране, и душа човјечија која у себе не прима пуноћу Црквене Истине није у потпуности лишена образа и подобија Божијег, и може до одређеног степена да прима у себе Божије начело. То и јесте оно општење са Богом о којем ти говориш, и које је могуће и изван Цркве. А ми вјерници говоримо о другом. Богоопштење о којем ми говоримо није само молитва, или магловито осјећање Бога – то је тајанствено, суштинско сједињење са Њим. Такво сједињење, такав жив, да тако кажемо, органски утицај Бога на нас могућ је само у тајанству Евхаристије. Само причесници Тијела и Крви Његове налазе се у реалном, дјелотворном, стварном општењу са Богом. То није могуће изван Цркве. И само то, најтјесније, органско, Црквено сједињење у Тајанству Евхаристије и може бити названо општењем са Богом у правом смислу те ријечи.

Непознати. Да, ја сам под ријечју “општење са Богом” подразумјевао нешто сасвим друго.

Духовник. Ето видиш, како је тешко невјерницима да схвате вјернике. Како изопачено, како профано представљају они сво учење Цркве. Тебе су запањиле моје ријечи да су без Цркве немогући вјера, морално усавршавање и Богоопштење. Оне су ти се учиниле бесмислене и ружне. Али када се пред тобом, макар и у најопштијим, најнејаснијим обрисима појавио истинити лик Цркве, ти не само да си схватио да то није бесмислица, него си и увидио да и вјера, и морал, и општење са Богом – када се човјека дотакне чудесно, натприродно и непостижно биће Цркве – постају нешто друго. А шта ако се пред тобом открије оно што виде и осјећају људи вјере? Шта ако ти сам преживиш никаквим ријечима неописиво осјећање слијевања са тим тајанственим, новим тијелом Цркве? И ако Црква за тебе постане – не апстрактни богословски појам, него чудесна и најнесумњивија могућа стварност, коју ниси у стању да постигнеш умом, али коју осјећаш свим својим бићем: да ли ћеш тада моћи да за Цркву кажеш барем једну од оних ријечи које о њој говоре невјерујући људи, за којих је она обична “историјска појава”?

Непознати. Да, твоје ријечи ми изгледају убједљиве. Али ја осјећам неку врсту подвојености. Са једне стране – све што ти говориш мени се чини да је близу истине, а са друге – тешко ми је да се одрекнем од сумњи о којима сам ти говорио на почетку нашег разговора. Преда мном су сада двије цркве: једна, о којој ти говориш, и друга, коју сам навикао да видим ја; и никако не могу да их спојим у једну.

Духовник. Да. Дошло је вријеме да попричамо о твојим сумњама. То ће нам дати могућност да обучемо истинито поимање Цркве, откривено пред тобом, у конкретније вањске форме. И то ће ти помоћи да у једну Цркву спојиш твоју удвојену о њој представу.

Непознати. Могуће.

Духовник. И тако, на почетку нашег разговора ти си рекао да тебе збуњује чисто земаљски карактер црквене историје. За тебе је Црква чисто људска организација, која је на себи одразила све уобичајене људске слабости и гријехе. Све догађаје у животу Цркве, према твојим ријечима, лако је објаснити вањским факторима, као и сваку другу историјску појаву. А онда си ту основну мисао потврдио негирањем свих особина Цркве – њеног јединства, светости, саборности и, са сумњом, апостолске пријемствености. Ја сам ти на то одговорио да су све твоје сумње засноване на непознавању истинитог учења о Цркви и да се мора почети од показивања тог учења. Поимање Цркве као природне, људске организације је лажно. Замисли да у човјеку видиш само његов физички живот, само ређање унутрашње ничим не повезаних факата. Какву биографију о њему ћеш моћи написати? Како год тачни били факти из биографије тог човјека које ти опишеш, они ће, од почетка до краја, бити лажни. Нешто слично се дешава и са човјеком који, не видећи унутрашњи живот Цркве, пише или изучава њену “историју”.

Црква је појава натприродна, и по свом поријеклу, и по свом развоју. Њена историја – то је само вањско изражавање, у земаљским условима, њеног натприродног садржаја. Не може се схватити стварна историја Цркве ако се не види или ако се (што је још горе) негира унутрашњи садржај који се крије иза историјског ређања догађаја из њеног живота. Стварни историчар Цркве може бити само онај који сам живи црквеним животом, и захваљујући томе види и разумије њен унутрашњи, тајанствени живот. Твоја збуњеност мени је скроз јасна, зато што Црква, да је она заиста онаква каквом је ти замишљаш – само “људска организација” – не би могла имати никаквог унутрашњег односа према религиозном животу, и сва би била одређена, у својем развоју, разноразним спољњим факторима. Лако је указати на везу између неког спољашњег, историјског догађаја или неке вањске, историјске околности са неком појавом у црквеном животу. Али сав проблем је у томе – како схватити ту везу? Јер, она се може схватити различито. Све зависи од твојег општег погледа на суштину и живот Цркве. Једни те исти факти ће на различит начин бити тумачени и схватани, у зависности од разлика у поимању тог основног питања о суштини Цркве. На догађаје црквеног живота се може гледати као на механичке посљедице грандиозних политичких и економских промјена, а може се, напротив, и на саме промјене у свјетском животу гледати као на посљедице дјеловања невидљивих сила које живе у Цркви. Да би се могла разумјевати историја Цркве, не треба знати неке непознате и од непосвећених људи сакривене чињенице. Чињенице које о Цркви знају и вјерници и невјерници јесу једне те исте. Али треба вјеровати да Црква није људска, него Божија установа, да је глава Цркве заиста Господ наш Исус Христос, да је она стварно и живо тијело Његово, да Дух Свети стварно пребива у њој и води је; због тога црквена историја није ништа друго до земаљски пут који пролази натприродна и непостижна Црква у природним, извана опипљивим условима. То је одговор на твоје питање, и у том правцу лежи разрјешње твојих сумњи.

Непознати. Не знам да ли ја могу да се ставим на ту тачку гледишта. Али да се заиста о томе ради – теоретски, ја се слажем.

Духовник. Сад ћемо говорити о особинама Цркве, ни за тренутак не губећи из вида њен унутрашњи садржај који смо управо открили. Он ће приликом разматрања њених особина почети да се облачи у живи, савршени лик, у којем ће свој пуни израз обрести и унутрашња суштина Цркве, и вањска њена форма.

Непознати. Ја сада, у извјесној мјери, већ могу да наслутим шта ћеш говорити.

Духовник. Одлично. У томе се такође може видјети потврда истине. Али од чега ћемо почети описивање Цркве? Није ли најбоље да почнемо од питања о светости? Према твојим ријечима, човјек који макар мало зна њену историју, за Цркву може само у иронији рећи да је света. Ти си оптужио Цркву за насиље, лажи, обмане и отворене злочине. Ти говориш тако, али, да ли ти знаш истинито учење о светости Цркве? Зар света Црква значи да се Црква састоји од светих и безгрешних људи? И, зар тешки гријеси појединих представника Цркве, макар били они и чланови јерархије, могу да се назову гријесима Цркве? То нису гријеси Цркве: то су гријеси према Цркви. Ти ми наведи макар једну одредбу црквеног сабора која би била “греховна”, или макар једно црквено тајанство, или обред, или правило, које би у себи садржало “лаж, обману или злочин”? Светост Цркве није светост појединачних лица. Црква је као болница, која својом светошћу лијечи и исцјељује човјечије душе, зато што њу не сачињавају само савршени и свети, него и немоћни и грешни људи. Како онда схватити светост Цркве а у исто вријеме не игнорисати гријехе људи који Цркву сачињавају? Какав се лик разоткрива у Символу Вјере када се Црква именује светом? Црква је света зато што је Христос њена глава. Зато што је она сасуд који у себе прима благодатне дарове Светог Духа у својим светим тајанствима, зато што она човјечијој души даје све што је неопходно за њено спасење и достизање светости, зато што је она истинито Тијело Христово, у којем су вјерници сједињени у тајанственом јединству љубави, зато што се све што је у њима свето налази у тијелу Цркве, зато што она, не отсјецајући их, води павше душе ка савршенству, и зато што она људе који у сваком својем акту гријеха отпадају од Цркве омива и поново сједињује са собом у тајанству Покајања и у Божанственој Евхаристији. То што ти називаш “гријеси Цркве” који су неспојиви са појмом светости – јесу гријеси појединих њених представника, који Свету Цркву не могу учинити грешном, зато што су они онолико удаљени и разједињени од Цркве, колико се у гријеху налазе.

Непознати. Да. То сам већ схватио.

Духовник. Ти не признајеш “саборност” Цркве и тај назив сматраш за лаж, на основу тога што је Црква увијек била слушкиња свјетовне власти. Говорећи тако, ти пред собом видиш ове или оне злоупотребе Цркве, које су свјетовној сили давале могућност да за своје циљеве користи вањску црквену организацију и поједине њене представнике. Али ти не видиш истинити лик Цркве, и због тога не осјећаш саборност њене свијести и Духа Који кроз ту саборност дејствује у њеном животу. Није “слушкиња” свјетске власти, него је носитељица благодати Духа Светог била Црква, када је њен саборни разум постизао догмате и непобитно утврђивао непостижне божанствене истине вјере. Тај саборни разум утврдио је и сав унутрашњи живот Цркве, светим канонима који, у суштини својој, нису мртва слова људског законодавства, него живе заповијести Духа. Зато они и не могу бити укинути субјективним актом људске свијести и воље, али, у исто вријеме, као и све што је живо и Духом преиспуњено у Цркви, саборна свијест, у одређеним случајевима, може да их употпуни или модификује и привремено заустави њихово дејство.

Има епоха када су носиоци саборне свијести Цркве и тумачи заповијести Духа Светог у мањини, док је већина представника Цркве носилац свјетовних, субјективних, нецрквених начела. Тада је у поретку натприродном носилац судбине Цркве, на крају крајева, мањина, зато што она чува црквену истину. Црква је саборна – не зато што је увијек била независна од утицаја на њу свјетовне власти, и не зато што су њени представници слободно управљали Црквом према одредбама сабора, него зато што је она, некада и упркос ужасавајућих притисака власти, сама себе одређивала и развијала, како у области догмата, тако и у области свог унутрашњег живота, Духом Светим, Који је дјеловао кроз саборну свијест Цркве.

Непознати. То је мени мало теже да прихватим; али, допустимо да је тако. У сваком случају, ту унутрашњу страну Цркве ја уопште нисам узимао у обзир.

Духовник. Ти си за апостолску пријемственост црквене јерархије рекао да ти је јако сумњива, али да не мислиш да је то нешто много важно. Зашто је теби то сумњиво? Јер, ту су и историја и црквено предање малтене поименице сачували пријемствени низ епископа, почевши од првих Епископа, које су рукоположили Апостоли, па све до дана данашњег. А питање пријемствености је од првостепеног значаја. У њему је један од суштинских одличја истинске Цркве, јер је у тој пријемствености залог неуклоњивог идења Цркве по путу на који ју је кроз свете Апостоле поставио Господ Исус Христос.

Непознати. Мени то није баш најјасније. Али нећу се због тога препирати са тобом.

Духовник. И ево, сада ја тебе питам: може ли таква Црква да не буде једина? Ти говориш о “множини” Цркви. Али шта показује та множина? Није ли то оно на шта је упозоравао Спаситељ, када је рекао да ће “многи доћи у име Моје говорећи: ја сам Христос. И многе ће преварати” (Мт. 24:5). Није ли Он назвао Цркву Своју “мало стадо”? Није ли Он рекао: “... Син Човјечији, када дође, хоће ли наћи вјеру на земљи?” (Лк. 18:8). “Тада, ако вам ко каже: ево, овдје је Христос или ондје, не вјерујте” (Мт. 24:23). Колико ће бити отпадништва, колико изопачења, какав ће велики бити спољашњи тријумф заблуда и лажи. Али истинита Црква ће бити једна. Колико ли ће грана да отпадне од лозе сасвим, колико ли ће их се једва држати на не сасвим осушеном стаблу; међутим, само ће једна, истинита Црква остати на лози као зрео грозд. Света, Саборна и Апостолска Црква – чувар истине и благодатних дарова Духа Светог – не може се раздјелити на неколико истина. Таква Црква може бити само једна.

Непознати. Али, како је познати? Јер, свакоме се чини да је баш његова црква та једна–јединствена Црква, о којој ти говориш. Која су одличја те Цркве?

Духовник. Истинита Црква, каква је била, таква ће и остати, навјеки вјеков, “не од свијета овога”. Дух Христов у њој се никада неће смијешати са свјетским духом Велијара, па ће зато она увијек бити слободна од свјетовних стихија. У њој ће се непромјенљиво сачувати све што је Цркви даровао Свети Дух: и апостолска пријемственост јерархије, и саборност црквеног строја, и чистота догмата вјере, и непромијењеност њених светих канона, и вјерност њеном предању. Тамо гдје буду те одлике, биће и једина Истинска Црква. Важи и обратно: ондје гдје се прекида апостолска пријемственост јерархије, или гдје се укидају свети канони, или ако она уђе у савез са Велијаром, или се одрекне од Слободе Христове и управљања Светим Духом и ода се у ропство свјетовним стихијама – тамо више неће бити Истините Цркве.

Непознати. Али, како је тешко пренијети твоје ријечи, да тако кажем, на реално тло, то јест, да се са сагласности умом пређе на стварно осјећање свега тога.

Духовник. То може дати само унутрашње преживљено искуство, то се не може добити од туђих ријечи.

Непознати. Али ја бих ипак волио да од тебе чујем нешто о том искуству.

Духовник. Осјећати Цркву – значи осјећати блаженство које нам је откривено као обећање за будући вијек, али које почиње већ у овом. И ма како те плашила свијест и сазнање о почињеним прегрешењима твојим, ма како злочиначки и прљав био твој живот, ма како себе видио недостојним пред Богом, сазнање да се и ти причешћујеш Јединог Хљеба, да и ти, својом вјером, покајањем, молитвом, сваким живим дјелићем својег срца и неугаслом искром своје свијести, сваким неугушеним добрим покретом твоје душе, по највећем милосрђу Божијем, сачињаваш честицу тајанственог свијетлог Тијела Христовог, увијек те испуњава осјећањем благоговејног усхићења и радосног умиљења. Ти увијек, негдје, у највећој дубини својег срца, осјећаш наду да ће и теби опростити за све Господ, и да ће ти дати да будеш барем најмањи дјелић прослављене Цркве. Ма какве да те муке посјећују, у ма како унижен положај тебе поставио живот – ти се увијек осјећаш као побједник, јер преживљаваш побједу и славу Цркве Христове, која је обећана и на неки начин се већ види очима вјере. У свијету ти ниси усамљена скитница. Увијек осјећаш пуноћу љубави, која те обухвата, која те сједињује са собом и која ти не даје да дефинитивно отпаднеш и неповратно упаднеш у околни смрад свјетовног живота. Ти дрзаваш да се молиш за сав свијет, а не само за себе, зато што се молиш у Цркви, и ти не само да молиш, него и славословиш Господа, зато што твоје личне нужде теби изгледају толико ништавне пред том радошћу и општим торжеством. Другачије ти видиш и сам материјални свијет, јер његову нетљену основу, као ново небо и нову земљу, обухвата Света Црква.

Осјећати Цркву – значи осјећати пуноћу живота, мир и созерцавање Истине, радост од наде на спасење и стално, све освјетљавајуће, све очишћавајуће дејство Божије Љубави. Уђи у Цркву са отвореним срцем и, ако Господу буде угодно, све то ће ти бити дато.

Непознати. Ко зна – можда то и јесте тако...

Духовник. Постати вјерник и остати изван Цркве – то је исто што и бити жедан, гледати пред собом прозирну посуду пуну чисте воде и не пожељети да подигнеш руку да би је узео и принио својим уснама.

Непознати. Изгледа да си у праву. Ја још не могу за себе да кажем да вјерујем, али већ осјећам нешто што је налик на оно о чему ти причаш. Само, зар је могуће рећи – нећу, не могу?

Духовник. Не, ти управо нећеш, мада се теби и чини да је у питању нешто друго. Ти хоћеш само једним крајичком својег бића, а треба хтјети свим својим бићем. Велика је срећа имати вјеру. Али – каквом ријечју описати оно што даје осјећање Цркве?

Непознати. Да, разумијем те. И, вјероватно, без тајанстава, односно, без натприродних сила – то је, заиста, нешто апстрактно, некаква прекрасна, али недостижна машта.

Духовник. Апсолутно тачно.

Непознати. Видиш, како је тешко такозваном “образованом човјеку” направити барем један корак на том путу. Опет су се код мене појавила питања, опет препреке.

Духовник. Шта конкретно?

Непознати. Па, око тајанстава. Мени је ту много тога неприхватљиво и нејасно.

Духовник. Немој да те то збуњује. Ти си већ близу познања Истине. А што се тиче нових препрека, покушаћемо и њих да савладамо.

Непознати. Ја бих то веома волио.

Духовник. Одлично. Сљедећи пут говорићемо о тајанствима Цркве.

ДИЈАЛОГ ПЕТИ

О ТАЈАНСТВИМА

Непознати. Ех! Мени ни на крај памети није било да ћу имати прилику да са тобом разговарам о тајанствима.

Духовник. Зашто?

Непознати. Па, био сам убијеђен да ће се наш разговор завршити много раније.

Духовник. А ја, напротив, уопште нисам сумњао да ћемо их довести до краја.

Непознати. Сад ја тебе питам – зашто?

Духовник. Зато што сам вјеровао да ти стварно хоћеш да сазнаш Истину. А онај ко хоће да је дозна, не може се зауставити на пола пута.

Непознати. Могуће. И – од чега да почнемо наш разговор?

Духовник. Испричај ми своје сумње.

Непознати. Моје сумње се тичу и самог учења о тајанствима уопште, а и сваког тајанства појединачно. Од чега почети?

Духовник. Разумије се, почнимо од општег, а онда ћемо прећи на појединачно.

Непознати. Одлично. Црквена тајанства су мени до сада личила на грубо изопачење хришћанског учења. Ја сам на њих гледао као на измишљотине необразованих људи, који се нису могли винути до стварног поимања хришћанства, те су због тога схватали сваку ријеч Јеванђеља грубо, буквално. Ја сам увијек мислио да би се Христос згрануо када би видио како се Његова бесједа са Никодимом превратила у “тајанство Крштења”, посљедња, опроштајна бесједа са Његовим ученицима у “тајанство Евхаристије”, ријечи о томе како се не смије подати разврату у “тајанство Брака”, и т.д. Ја не могу прихватити то учење као истину, прије свега зато што се мени чини да је оно неразумно и, као друго, зато што је оно, очигледно, “историјског поријекла”.

Духовник. Зашто неразумно? Хоћеш да кажеш – нејасно?

Непознати. Не, управо неразумно. Зар паметном човјеку није очигледна бесмисленост некаквих спољашњих, каткад и веома чудних тјелесних покрета и манипулација, наводно неопходних да би Божија сила могла да помогне човјеку приликом рјешења унутрашњих задатака које сам није кадар да изврши. Као да се та благодатна помоћ не може пружити без икаквих вањских церемонија. Није ваљда да се, да би се “родио с висине” – неминовно мора три пута бити загњурен у воду, није ваљда да је, да би се “сјединио са Христом” – неминовно неопходно да поједеш парче просфоре са вином, или да се, да би се блуд превратио у “законити брак” – са незграпним крунама од разнобојних стакала на главама, три пута мора проћи око аналоја?.. Мени је догмате било тешко да прихватим зато што су они непостижни за разум. А тајанства, што се тиче разума, “ни за шта нису”. То је некаква очигледна непотебност. Ја разумијем да је за истиниту вјеру, за морални живот схваћен као богоусавршавање, и за пуноћу општења са Богом – човјечијих сила мало. Разумијем ја да су то задаци који превазилазе људске снаге и због тога захтијевају помоћ натприродне силе. Али зашто се та помоћ облачи у тако грубо вањску, чисто материјалну форму? То не разумијем.

Затим, “историјско поријекло тајанстава”. Како ја могу да повјерујем да је њих Бог установио, када је њихова вањска форма стварана постепено, и на себи носи очигледне трагове свакојаких утицаја? Јер, да је Богу толико било важно да се Божанствена сила људима предаје у форми спољашњих свештенодејстава, очигледно, било би дато и одређено упутство, како да се та свештенодејства врше. Ви сматрате да се тајанство неће ни извршити ако се не обаве ови или они покрети тијелом или руком. Уз тако важно значење вањске форме, потпуно је нејасно – због чега она није указана у Откровењу. И још је нејасније – због чега је у разним временима она могла да буде различита. Јер, да је некоме из првих вијекова хришћанства пало на памет да вјенча онако како вјенчавате ви, Црква то не би признала за “право тајанство”, и обратно, да данас неко “повјенча” онако како се вјенчавало у првим вијековима – ви бисте рекли да то није тајанство. Јасно је да се вањска форма тајанства мијењала, исто као и сав култ, у којем је лако наћи најразноликије утицаје, чак и паганских мистерија. Како се онда може вјеровати у тајанства као у некакво непобитно и неопозиво Божије постановљење?

Духовник. Јеси ли завршио?

Непознати. Да. О тајаствима уопште – јесам. Али о сваком посебно такође имам што–шта да кажем.

Духовник. То ћемо послије. Размотримо за почетак оно што си рекао о тајанствима уопште. За тебе су тајанства “неразумна” зато што Божија сила може да пружа помоћ човјеку непосредно и нема потребу ни за каквим спољашњим свештенодејствима. Али, шта ти подразумијеваш под ријечју “непосредно”?

Непознати. Човјек би у молитви могао да моли за ту помоћ, и Бог би могао да му је да. Шта ће ту купање у води, просфора са вином, круне од мједи? Шта, зар се без тога заиста не може? Није ваљда да су Богу, заиста, неопходне све те ваше абракадабре и церемоније?

Духовник. А ти мени одговори: због чега је било неопходно облачити људску душу у тијело, и уопште – стварати материјални свијет? Зар Бог није могао створити само душу и учинити да она може непосредно да учествује у Божанственом животу?

Непознати. Ти си поставио питање на које је немогуће одговорити. Јер, ти си сам говорио да је могуће спознати циљ од Бога већ створеног живота, али због чега је он створен и због чега је такав циљ пред њим постављен – човјеку је апсолутно немогуће спознати, зато што је то тајна унутрашњег живота Самог Господа Бога, која нама није откривена.

Духовник. Одлично. Ти си мене схватио потпуно исправно. Али, због чега заборављаш на то када говориш о тајанствима?

Непознати. Не разумијем: шта има заједничког између једног и другог?

Духовник. Заједничког има веома много. Ти питаш – ради чега су материјалне, видљиве, опипљиве форме потребне да би се човјеку предала благодатна Божија сила. Ја ћу да ти отворено кажем: не знам. Али, не знам – исто онако, као што не знам због чега је Бог захтио да створи материјални свијет, и због чега није створио само духовни свијет, него и свијет тјелесни, материјални, видљив и опипљив.

Непознати. И даље не разумијем: шта хоћеш тиме да кажеш?

Духовник. Непостижна и људима неоткривена тајна – због чега је Господ захтио да сазда видљиви свијет и зашто је обукао човјечију душу у тјелесну форму – нас нимало не лишава тврде увјерености да је циљ тог већ створеног живота и човјека нама познат: он лежи у достизању јединства са Богом. Ако се мисаоно удубиш у суштину тог јединства у Богу, које представља циљ човјековог живота и његово спасење, видјећеш да се то јединство не односи само на душу, него на читавог човјека. Свеопште васкрсење није васкрсење само душе. Тијело и дух у човјеку нису два супротна начела. Они сачињавају нешто цијело, јединствену људску личност. Тако дакле, ако кажеш да је бесмислица и непотребност сједињење душе човјека са његовом тјелесношћу – само тада ћеш имати право да кажеш да је непотребност и тјелесност тајанстава, то јест, нека спољашња форма предаје Божанствене благодати.

Непознати. Полако почињем да те схватам. Хоћеш да кажеш да је спољашња страна тајанства неопходна зато што се човјек састоји од душе и тијела?

Духовник. Да. Али то треба схватити не као формално требовање, него са стране унутрашње, и тада ће тајанства престати да ти личе на испразне церемоније.

Непознати. Како конкретно то треба схватити?

Духовник. Човјек није само дух, него и материја. Каква је унутрашња веза и унутрашњи однос између душе и тијела човјека са оним што сачињава његову тјелесност – ми не знамо. Али ми знамо да благодат Божија мора да прожме читавог човјека: “Зар не знате да су тијела ваша уди Христови?” (1 Кор. 6:15). И још: “Или не знате да су тијела ваша храм Светога Духа, Који живи у вама, Којега имате од Бога, и да нисте своји? Јер сте купљени скупом цијеном. Зато прослављајте Бога у тијелима вашим и у душама вашим, које су Божије” (1 Кор. 6:19–20). Тајанства и дају читавом човјеку благодат Божију. Кроз тајанства се не испуњава Духом Светим само душа човјекова, као нешто одвојено, или тијело његово, као нешто одвојено, него сав човјек у цјелости. Овдје је исто толико неопходно, и исто је толико тајанствено, значење материје, као што је оно и у личности човјековој. У тајанству ми не знамо каква је веза и какав је међусобни однос између плотског, материјалног начела и човјекове душе – духовне суштине његове, али знамо да та веза постоји, и да је она нераскидива. Ми не знамо због чега је за једно тајанство потребна материја воде, за друго уље, за треће вино и хљеб, ми не знамо зашто је неопходно изговарање одређених ријечи и вршење одређених дејстава, али ми вјером непобитно осазнајемо да то није нешто непотребно и чисто формално, него да је то – као нека тјелесност тајанства, која је неопходна да би преподавана благодат испуњавала Духом Светим читавог човјека: и његову душу, и његово тијело, и ту непостижну везу између њих, која је закључана у јединственој човјековој личности. У тајанствима ми видимо највеће пројављивање Божије љубави, која се спушта на нас, без обзира на сву нашу тљеност – и духовну, и тјелесну – и у своје нас крило прима у свој пуноћи нашег људског битија. Та љубав, снисхођење и милосрђе дају нам благодатну силу у материјалним, опипљивим, вањским формама, које обухватају читавог човјека, а не само његов дух. Тајанство – то је благодат Божија која је, попут душе човјекове, обучена у тајанствену тјелесност. У ту тјелесност обукао је Господ Своју силу, снисходећи к павшем и искупљеном човјеку, да би он сав постао, према ријечима св. Јустина – философа и мученика, “син Свевишњег”.

Непознати. Значи, без те вањске форме непосредно дејство благодати и препорађања човјекове душе није могуће?

Духовник. Да. Али ту треба у виду имати још нешто, што се односи на тајанства уопште. Тајанство – то је неопходно спољашње свештенодејство којим се предаје Божија благодат – такав је општи и непромјенљиви закон. Али увијек треба памтити да ондје, гдје је благодат – тамо су, по вољи Божијој, могући и изузеци. У неким случајевима, када је то угодно Богу, благодат Божија може бити преподана без спољашњих свештенодејстава. Принципијелно, та могућност важи за сва тајанства. Навешћу ти неколико примјера.

Опште је правило да је крштење водом и духом обавезно за присаједињење вјерника Цркви, али у неким случајевима мученици су постајали чланови Цркве и без тог спољашњег свештенодејства. У древним временима Дарови Светог Духа преподавали су се вјерницима кроз рукополагање. Али није било полагања руку на 120 мужева, на које је сишао Свети Дух у Јерусалиму. Капетан Корнелије је прије крштења и прије полагања руку био испуњен Светог Духа.

Такви изузеци, чија се могућност може принципијално допустити у сваком тајанству, морају се посматрати као изузетна, по вољи Божијој вршена дејства Њгове благодатне силе, и они уопште не доводе у сумњу опште учење о тајанствима и непобитност закона о неопходности одређених спољашњих свештенодејстава ради предаје Божије благодати.

Непознати. Претпоставимо да је тако. Али зашто онда та “тјелесност” тајанстава није дата од Бога као нешто тачно одређено и непромјенљиво? Одакле су људи сами дознали да баш таква и таква дејства треба вршити тако и тако, и да ријечи изговарати треба баш те и те, а не друге? Јер, на крају крајева, то су све људске мјере!

Духовник. Ти би био у потпуном праву, када би форму тајанства изван Цркве саздавали поједини људи. Али ти си опет, изгледа, заборавио шта смо ми говорили о Цркви: у Цркви је глава Христос, и Црква у себе прима Светог Духа. Зато се дејство силе Божије у њој наставља. Питаш – одакле су људи узели упутства како треба вршити тајанства, каква дејства треба предузимати и које ријечи изговарати? То им је казала Црква. У ријечи Божијој дата су основна начела свих Богооткривених истина. Али њихов даљи развој, који је по својем источнику исто тако Божанствен, раскрива те истине у свој њиховој пуноћи. Онако како се одрасла, процвјетала, обремењена плодовима биљка сва садржи у зрну из које је израсла, мада зрно и биљка која је из њега израсла нису иста ствар, тако и догмати Цркве, сво учење о Благодати, сав унутрашњи поредак црквеног живота – све се то садржи у ријечи Божијој, али Символ Вјере, учење о тајанствима и свети канони нису исто што и њихово зрно у ријечи Божијој, мада се сво то садржи у том зрну. Све што има Црква – саздано је силом Духа Светог, сада већ у процесу њеног земаљског живота.

Непознати. Не разумијем – због чега је за откровење неопходан процес? Зашто се није могло одједном све то открити људима, као што је одједном откривен људима морални Јеванђеоски закон? Зар не би било убједљивије да је истина одједном била откривена људима?

Духовник. Ти опет заборављаш да Црква није празна форма, сама по себи потпуно индиферентна, у којој се, као у некој мртвој посуди, садржи сила Светог Духа. Црква је живо Тијело Христово, којем је Он Глава и које је напојено Духом Светим; значи, и људи, као удови тог тијела, дејствују у њој. Одатле потиче специфични однос између њеног натприродног начела и природног земаљског процеса који се у њој одвија. Учествовање човјека у дјелу развоја Цркве, и њено земаљско Битије, учинили су неизбјежним постепеност њеног развоја у зависности од моралног и духовног стања људи, степена њихове вјере, припремљености свијести и читавог низа вањских фактора. Одатле је разумљива и различита форма тајанстава у разним вијековима. Црква живи –зато се и мијења. Али то није мијењање ових или оних човјекових умотворина – то је живо мијењање зрна положеног у земљу и постепено израслог у савршену биљку. “Ви сте Божија њива, Божија градња”, – говори Апостол Павле. И све док ти не будеш до краја прожет стварним поимањем учења о Цркви као натприродном Тијелу Христовом које живи у природној земаљској средини, теби ће се све чинити “чудно”, “неразумно”, “нехумано”, зато што ћеш у свему видјети само оно што је људско.

Непознати. Да, расуђујеш потпуно досљедно. Јер, ако се прихвати твоја основна премиса, морају се прихватити и твоји закључци, мада то за ум понекад зна да буде прилично тешко. Ипак, моја “појединачна” питања не могу бити разријешена твојим уопштеним размишљањима, и ја ипак морам прећи на свако тајанство посебно.

Духовник. Слушам те.

Непознати. Почнимо од Крштења. Према вашем учењу, тајанство Крштења – то је свештенодејство у којем се, приликом троструког загњуривања у воду, уз додатно изговарање одређених ријечи, човјек поново рађа, овај пут “с висине”, “одозго”, постаје други човјек, присаједињује себе Цркви, постаје њен члан, односно, уд. Је ли тако?

Духовник. Да, тако је.

Непознати. Допустимо да си ти у праву, па да та благодат, која препорађа читавог човјека, безусловно захтијева вањску форму: загњуривање у воду, изговарање одређених ријечи, односно, оно што ти називаш “тјелесност тајанства”. Али, поставља се питање: није ваљда да је потребна само та вањска форма, само та тјелесност?

Духовник. Разумије се да није.

Непознати. Али код нас је управо тако! Као да ништа друго, осим те вањске форме, није потребно!

Духовник. Зашто тако мислиш?

Непознати. Па то је барем просто. Јер, “рођење с висине” и присаједињење Цркви кроз одређена вањска дејства претпостављају један неизоставни услов: вјеру. Сјети се, како се у Дјелима говори о крштењу евнуха. Филип му је у путу приповиједао о Исусу и, очиледно, убиједио га. Дошли су били до воде. Евнух, показујући на воду, говори: “... ево воде; шта ми смета да се крстим?” Филип му одговара: “... ако вјерујеш од свег срца својег, можеш. Он му одговарајући рече: вјерујем да је Исус Христос Син Божији. И нареди да стану кола, и оба уђоше у воду, Филип и евнух; и крсти га” (Дјела Ап. 8:36–38).

Дакле, тајанство зависи од вјере. Без вјере не би било ни тајанства. А зар је код вас тако? Зар ви нећете сматрати да је тајанство извршено ако је крштени потпуно индиферентан, или чак и непријатељски расположен према вјери? И зар, према црквеном учењу, твоја формула неће извршити своје дејство и без његове вјере; зар ће он, ако којим случајем некада и заозбиље повјерује, морати поново да се крсти? Али од свега се јасније то негирање вјере као неопходног унутрашњег услова за вршења тајанства може видјети у крштењу новорођенчади. Ви их потапате у воду и увјеравате нас да су она већ “уди Цркве”, то јест, да су рођена “с висине”. А какву вјеру може имати одојче? Зар се ваше крштење, уз такве услове, не претвара у некакво магично заклињање, у којем ријечи и дејства имају самодовољно значење? И зар није јасно да је Црква овдје унутрашњи смисао тајанства фалсификовала спољашњим обредом? А због тога, ако се као истину и може прихватити апстрактно учење о “тјелесности благодати”, оно што је од тога произашло у стварности, апсолутно је неприхватљиво.

Духовник. Ти си потпуно у праву када говориш да је вјера неопходан услов за вршење тајанства. Али размотримо подробније то питање; видјећеш да су све твоје сумње биле неоправдане. У тајанству Крштења човјек добија ново рођење, којим он постаје уд Цркве. Физичко рођење човјека носи у себи начело првородног гријеха због којег, ако га не савлада, не може постати уд Цркве, не може постати честица Тијела Христовог. Сам човјек не може то учинити, зато што не може сам уништити начело првородног гријеха. То се може учинити само кроз ново рођење, силом Божије благодати и вјером у Онога Који је искупио свијет, у Господа нашега Исуса Христа. Та препорађајућа сила се садржи у Цркви, и Црква има неопходни за то момент вјере. Човјек, прихватајући крштење, добија то што му даје Црква и што од њега не зависи: душа његова поставља се у нове услове битија, он се поново рађа, постаје уд Цркве – и кроз то за њега постају дјелотворна тајанстава у којима благодат Божија може бити преподана само удовима Цркве.

Непознати. Није ваљда да лична вјера ту није неопходна?

Духовник. Није. Неопходна је. Црква неће ни крстити јавно невјерујућег човјека. Она ће га, исто као што је Филип питао евнуха, питати да ли вјерује у Христа. Али лична вјера је потребна и да би благодат постала стварни почетак (благодатног живота) у души човјека.

Непознати. А ако он тајанство прими из нерелигиозних побуда, а у стварности је невјерник – тајанство ће се и у том случају извршити?

Духовник. Да, извршиће се. У смислу да ће Црква дати оно што се садржи у тајанству. Али то ће бити исто као да човјек, који на дар добије живот, истог тог тренутка тај живот пресијече самоубиством: због својег невјерја у примљено тајанство, човјек ће бити мртви уд Цркве.

Непознати. Значи, ако он послије повјерује “заозбиље”, њега треба крстити поново?

Духовник. Не значи. Благодатна сила која поново рађа човјека, према учењу Цркве, може бити дата само једном, као што се човјек физички родити може само једном. Та сила му се даје у извршеном тајанству Крштења. Он је, мада и мртав, ипак уд Цркве. Ако повјерује, и принесе покајање за своју обману, благодат коју је добио од Цркве постаће дјелотворна у њему; он ће опет бити као нов.

Непознати. Допустимо да је тако. Али – шта ћемо са крштавањем одојчади? Јер, то је, просто–напросто, већ некакво насилно присаједињење Цркви. Када крштење прима невјерујући човјек, он ипак учествује у њему, макар и лицемјерно. А новорођенчад? Јер, то је исто као да би крстио човјека док је био у несвијести, а послије тога почео да тврдиш да је он постао “уд Цркве”.

Духовник. Новорођенчад немају личних гријеха, и то је довољан услов за дјелотворно примање тајанства. Што се тиче личне вјере, Црква је овдје нешто јединствено и цијело: личну вјеру, коју не могу имати одојчад и која је неопходна за стварну дјелатност тајанства – исповједају пред Господом његови крсни кумови.

Непознати. Опет апстрактно богословље. А зар је у стварности то заиста тако? Зар његови крсни кумови мисле о томе да морају исповједати своју вјеру пред Богом? Зар за њих то није празни обред, и зар је њихово учествовање мотивисано религиозним побудама, а не традиционалним односима у датом друштву?

Духовник. Могуће. И за то ће они дати одговор Господу. Благодат није слијепа сила, и онај који је се недостојно дотиче не може својом недостојношћу спријечити њено дејство, али зато сам чини тешки гријех. Тајанство је увијек свето само по себи. И вршиће се увијек, када га буде вршила Црква. То, о чему ти говориш – то су гријеси људи, а никако није Црквино фалсификовање благодатног тајанства спољашњим обредом.

Непознати. Ја сам спреман да прихватим твоје ријечи. Могуће је да у учењу Цркве ту нема недосљедности. Али понекад се стварност толико испреплете са учењем, да не знаш гдје се завршава једно а гдје почиње друго. Вјероватно – мени је најтеже од свега да прихватим тајанство Брака.

Духовник. Ја те разумијем. Ту је црквено учење заиста добрано затамњено. Али покушаћемо и њега да разјаснимо.

Непознати. Оно што је мени познато о Црквином односу према браку – до те је мјере противрјечно, а стварност је до те мјере јасна и одређена, да ја никако не могу себи да разјасним: какво је, пак, на крају крајева, црквено учење о браку.

Духовник. Скажи ми подробније, ште те збуњује.

Непознати. Тајанство Брака – то је свештенодејство у којем се даје натприродна сила за стварања хришћанске породице. Физичко сједињење мушкарца и жене које се, када је изван брака, према вашем учењу, сматра смртним гријехом – блудом, постаје супружнички однос. Рођење дјеце није тешки гријех безакоња, него испуњавање заповијести Божије. Сав живот се претвара у неку врсту домаће Цркве, и Апостол налази да је могуће казати: “Мужеви, љубите своје жене, као што Христос вазљуби Цркву”. Та љубав више није блуд, него нека “тајна”, у којој се силом Божије благодати човјек “приљепљује” својој жени и двоје постају једна плот. Је ли тако?

Духовник. Да. Управо је такво црквено учење.

Непознати. Ја бих рекао – то је једна страна црквеног учења. Она је нашла израз и у молитвама које се читају приликом вршења тајанства Брака. Тамо се говори: “Благослови брак сеј и подажд рабом Твојим сим живот мирен, благоденствије, цјеломудрије, друг к другу љубов, в сојузе мира...”

“Благослови ја, дажд им плод чрева, доброчадије, једномислије душ и тјелес...”

“Исполни доми их пшеници, вина и јелеја и всјакије благостињи...”

Рекло би се – питање је јасно. Црква признаје светост брака у потпуности. Моли се за једноумље не само душа, него и тијела. У сједињењу види тајну. Заповиједа мужу да љуби жену, као Христос Цркву. Моли се о рођењу дјеце и о материјалном благостању. И за све то Црква даје благодатну Божију силу. Је ли тако?

Духовник. Све је тако.

Непознати. Али даље почиње нешто сасвим друго. Прије свега, те се молитве читају само у цркви. И само приликом вршења тајанства. Али оне тамо и остају, у цркви, као чин “вјенчања”. Иза зидова храма Црква брак молитвом не прати. И то не зато што вјерници неће да се моле, него зато, очигледно, што је Црква принципијелно против тога. Иначе се никако и ничим не може објаснити чињеница да она није дала ни једну једину молитву за оно за шта се молила приликом вршења тајанства Брака, ни за кућу, ни за породицу, ни за мужа, ни за жену, ни за њихов брачни живот. То није пука случајност. То је тако, зато што у самој Цркви почива неки дуализам у односу њезином према браку: са једне стране, тајанство, а са друге – нешто “нечисто”.

Духовник. Не разумијем те баш у потпуности.

Непознати. Навешћу ти примјер. Једном сам са једним свештеником говорио о браку и, између осталог, рекао му ово: баш је то чудно – Црква вели молити се пред сваким, чак и најмањим и најтривијалнијим кораком у животу човјека. Али нема ни једне молитве пред великим тренутком брачног живота – сједињењем супруга. Он је замахаo рукама, насмијао се и рекао: “Ви ћете тако да кажете да се треба молити и пред вршењем ниских радњи”. Тако се односи према “једноумљу тијела” не само један, тамо неки свештеник, него сва Црква. Са једне стране, тајанство, “благодат”, рађање чеда, љубав, заповијест Божија: “приљепи се жени” и буди једна плот са њом, велика тајна која личи на однос Христа и Цркве, а са друге – “скврн”, нешто нечисто, забрањено да се извршава у одређене дане, некакве “ниске радње” умјесто “тајне”. Жена је испунила оно за шта јој је преподана благодат и за шта се она молила у Цркви, молитву је њену услишио Бог, родила је дијете, и за то јој је у току 40 дана забрањено да иде у цркву, и она се сматра недостојном причешћења, као “оскврњена”! Црква се на четрдесети дан моли: “Омиј јеја скверну тјелесну и скверну душевнују во исполненије четирдесјати дњеи творјајај ју достојну и причашћенија честнаго тијела и крови Твојеја”
. Значи, до тог дана она је била недостојна?! Због чега? Због тога што је испунила заповијест Божију?

У потпуном складу са стварношћу Црквиног односа према браку оформила се и наша стварност. Ви можете вољети једно друго само узвишеном љубављу, ви можете осјећати да вас ваша љубав чини једним бићем, у вама може бити јединство и једноумље душа и тијела, али због неких вањских фактора не можете ступити у брак. Ви живите “невјенчани” – и то је довољно да би ваш истински породични живот у љубави и једноумљу за Цркву био обичан блуд. А, са друге стране, гле: будући свештеник, који у одређеном року мора да се “ожени” да би имао право да добије црквени чин, иде за себе да гледа “невјесту”. Гледа једну, другу, трећу, као некакав живи или мртви инвентар. Налази, напокон, “одговарајућу”. Послије неког времена врши се тајанство Брака. Он к себи доводи потпуно туђу жену, коју види други или трећи пут у животу, коју уопште не познаје и не воли, али они су “вјенчани” и, као резултат, ложа није оскврњена, све је у реду, то јест, извршен је “Брак”, у којем сједињење супруга није блуд, него “законито извршење... ниских радњи”!

Према учењу и односу према њему свих вјерника, брак – то је некаква “слабост”, која се допушта као компромис, “боље то, него блуд”... И исти тај Апостол, који је једном за брак рекао да је то тајна у Христу, на другом мјесту говори потпуно друге ријечи: боље је ступати у брак, него се распаљивати, односно, оквалификовао је брак као неку врсту палијатива од блуда. Потпуно је јасно да, уз такав однос, Брак као тајанство није није ни могао ући у живот хришћана. Погледај, заправо, са каквом лакоћом се од њега одричу вјерници. Зашто? Зато што они осјећају његову непотребност. Зар хришћанин може да не крсти своје дијете? Не може! Али живјети изван брака – и те како може. Зато што тајанства Брака у животу нема. И чим је правна и обичајна страна брака изгубила свој смисао – постало је очигледно да у њему нема никаквог религиозног садржаја. Тајанство Брака, просто–напросто, није потребно. Није потребно, зато што се у животу супруга – и по учењу Цркве – ништа, заправо, није промјенило, није се препорађало, није се освештавало у браку, него је, како је било, тако је и остало: прљаво. И ја сам у потпуној недоумици, шта је то, на крају крајева, тајанство Брака?

Духовник. Ниси у праву ни за шта што се тиче црквеног учења. И у праву си за све што се тиче наше стварности. У учењу Цркве о браку нема никаквог дуализма, али је у стварном животу то учење толико унакажено, да се чини да се и у црквеном учењу о браку може назријети сијенка некаквог дуализма. Али то једноставно није истина. Светост брака Црква признаје безусловно и беспоговорно. Однос према браку као према скврни Црква је осудила и назвала га јересју. Али постоје два пута – пут дјевичанства и пут брачног живота. Црква први пут признаје као савршенији, зато што он отвара могућност велике близине Богу. Али такво признавање двају путева и преферирање дјевичанства супружништву – уопште није “дуализам”. Мање савршенство у односу на веће уопште није “скврн”. Јер, исто то ми видимо у односу према животу уопште. Ту такође постоје два пута – монашки и свјетовни. И иако је спасење могуће и у монаштву и у свијету, ипак је први пут узвишенији. Зато ти потпуно неправилно схваташ ријечи Апостола Павла да је боље ступити у брак него се распаљивати. Ту се уопште не ради о “палијативу” против јавног блуда. Апостол говори ово: постоје два пута – дјвичанство и брак. Боље је изабрати пут дјевичанства. Али не могу сви ићи тим путем. Тада је, чак и ако се стане на пут физичког дјевичанства, могуће погинути унутрашњим пороком, распаљивањем похоте. У таквом положају боље је изабрати чак и мање савршен, али такође свет пут – пут брака.

На крају, ти дуализам видиш и у молитвама Цркве на четрдесети дан. Те се молитве тичу првородног гријеха, који је запечаћен у нашем рођењу. То уопште није молитва да се очисти скврн брачних односа, зато што је брачне односе Бог благословио, него молитва за очишћење скврни првородног гријеха који дејствује у нама, гријеха који ми и даље носимо и који је запечаћен у нашем рођењу и у нашој плоти.

Али ти си у потпуном праву: учење Цркве је потпуно изопачено у животу. То изопачење потиче од неразумијевања унутрашњих услова који се траже од вјерника када ступају у брак и који су неопходни да би тајанство Брака било дјелотворно. Свако тајанство се извршава влашћу Цркве, али дјелотворност благодати која се преподаје у њему зависи од унутрашњег стања човјекове душе. Крштење човјеку даје благодат новог рођења. Али уз невјерје оно не саздаје нов живот, зато што ће се у таквом рођењу родити мртав човјек. И тајанство Брака даје благодат, која воду природне узајамне привлачности претвара у вино тајанственог сједињења мушкарца и жене у једну плот. Али ако у браку не буде љубави, ако жена буде “туђа жена”, а не љубљена љубављу која је налик, према ријечима Апостола, на љубав Христа према Цркви, – благодат ће бити недјелотворна, а брак, иако и законит у црквеном смислу, те зато не блудни, ће бити мртав, и породица ће бити дјело свјета овога, а не домаћа Црква. Јер, као што крштени, т.ј. човјек који је добио благодат рођења с висине, може бити гори од некрштеног, тако и они који живе у браку могу бити гори од оних који живе невјенчани; али то уопште не значи да се не треба крстити и да се не треба вјенчавати, ако се за то имају унутрашњи услови – вјера у крштење и љубав у браку, јер ће, у супротном случају, добијена благодат у нама бити јалова, и у крштењу, и у браку.

Да, ти си у праву, када говориш о лакоћи са којом су вјерници спремни да прескоче то тајанство, и правилно указујеш на узрок – он се крије у томе што већина вјерника није усвојила брак као тајанство; ти вјерници су у животу мало осјећали благодатне основе за развијање породице, тако да је, када је за њих тајанство брака изгубило правно и у животу увријежено значење, почело је да им личи на нешто непотребно. Али за то су криви људи, а не учење Цркве. Тако да је, дакле, твоја збуњеност у питању о браку резултат – са једне стране, дјелимично неправилно схваћеног учења Цркве и, са друге стране, мијешања тог учења са профанисаном стварношћу. Црква јасно, без икаквог дуализма или амбивалентности, брак сматра светим тајанством, и брачни пут благосиља, и то не као компромис, него као пут који је угодан Богу, иако дјевичанство признаје савршенијим. Изопачено поимање брака потиче од потпуног заборављања на унутрашње услове, који су неопходни да би благодат Брака била дјелотворна.

Непознати. Ја сам у општим цртама задовољан твојим објашњењима; она разрјешавају привидно противрјечје у црквеном учењу и дају унутрашње поимање изопачења тог учења у стварном животу. Сада бих хтио да ми кажеш неколико ријечи о тајанствима Миропомазања и Освештања јелејем, која су, по мени, просто, непотребна.

Духовник. Ја сам убијеђен да ће и овдје учење Цркве тебе у потпуности задовољити.

Непознати. Могуће.

Духовник. Зашто се теби та тајанства чине непотребним?

Непознати. Ево зашто. Тајанство Миропомазања мени изгледа непотребно зато што оно понавља оно што је већ дато у Крштењу. Јер, човјек се већ препородио. Дата му је благодат за нов, чист, духовни живот. Шта ће му онда још посебно тајанство, још некакве, специјалне, натприродне силе? Ради чега? Ако је већ дата човјеку благодат која га препорађа, остало, то јест, дјелотворност те благодати у његовом животу – зависи од њега самог. По мени, благодат би, уопште гледано, требала да буде јединствена, једна: Бог је један, једна је и сила која је у Њему. И све те појединачне врсте тајанстава мени личе на измишљотине људског ума, који је навикао на “дјелања”.

Тајанство Освештања јелејем мени нарочито изгледа чудно. Јер, Црква се моли за болесне, зато што, очигледно, вјерује да Бог чује и испуњава те молитве. Шта ће онда ту тајанство? Зашто се Бог за исцјељење не може молити без посебног свештенодејства и помазања уљем? Зашо је ту потребна још некаква посебна, додатна благодат?

Духовник. Прије свега, имај на уму да је и по црквеном учењу благодат једна у смислу Источника Који је даје: “Дарови су различити, али је Дух један...” (1 Кор. 12:4). “Свакоме пак од нас дата је благодат по мјери дара Христова” (Еф. 4:7).

Исто тако су различити дарови благодати и у тајанствима, мада је Дух један те исти.

А сада размотримо тајанство Миропазања. Да, рођење с висине, унутрашње, ново битије кроз тајанствено присаједињење Цркви, то јест, кроз сједињење са Тијелом Христовим – извршило се у Крштењу. Благодат да се стане на пут спасења је дата. То је један дар. Ипак, тим унутрашњим рођењем човјек није изузет из материјалног свијета. Он, родивши се с висине, наставља да живи у средини природног битија, и стихије свијета настоје да угасе духовни живот који тек што се зародио у човјеку и огријао га. Наш ум, наша осјећања, наша чула, наша воља – сво вријеме су подвргнути опасности да постану власништво не тог поново рођеног човјека, него оног старог човјека који је, док је на земљи, закључан у нашој плоти. Због тога је неопходан “печат дара Духа Светога”, који би том, Благодаћу Божијом поново рођеном човјеку, дао снагу да на нов начин мисли, осјећа, дејствује, гледа, слуша и доживљава сав свијет. Ето, тај печат Духа Светог, који, на неки начин, употпуњује тајанство Крштења, у којем се човјек поново рађа, Црква и преподаје у тајанству Миропомазања, које се обично и не одваја од Крштења. Одрећи се од тог тајанства – значи одрећи се од пуноће дарова Духа Светог, које нам, по милости Својој, дарује Господ.

Непознати. А зар те пуноће нема у тајанству Крштења?

Духовник. Не: исто тако рођење и почетак физичког живота још увијек није пуни развитак организма.

Непознати. Другим ријечима, од Крштења – духовно рођење, од Миропомазања – духовни раст?

Духовник. Апсолутно тачно.

Непознати. Сад разумијем. Али – Освештање јелејем? Оно што си рекао за Миропомазање не одговара на питање о Освештању јелејем.

Духовник. Наравно. Одговор на питање о овом тајанству повезан је са односом Цркве према нашим физичким немоћима. Медицина разликује разне физичке узроке људских болести. А Црква разликује разне духовне узроке. Болести бивају – као казна, као уразумљење, као испитивање у трпљењу и вјери, – али све оне у својем коријену имају гријехе наше, почевши од првородног гријеха; у том смислу, болест представља почетак наше физичке смрти. А с обзиром на разне духовне узроке болести, они који болују могу на разне начине да се обраћају Богу да их исцијели. Црква, молећи се за вријеме Богослужења за исцјељење немоћи оних који леже у постељи, сматра да акт вјере и љубави који она свједочи у тој молитви употпуњује оно што од душе болесног човјека тражи Господ. И Господ му даје да оздрави. Ипак, таква молитва, појединачних људи и све Цркве, некада бива недовољна. Болест се наставља. Господ у тим случајевима као да позива човјека на нешто веће. Он га том болешћу посјећује. Од њега Он тражи – или да се покаје, или да се исправи, или од њега тражи вјеру, тражи трпљење. Човјек то осазнаје, али осјећа да је духовно слаб – њему је потребна нарочита благодатна помоћ. И тада он тражи од Цркве тајанство Светог јелеја. То тајанство је у исто вријеме и покајање, и молитва за исцјељење, и обећање да ће, кад оздрави, посветити свој живот Богу, и прошење да му се дарује благодат Божија, која би му дала снагу да све то испуни. Прочитај молитве које свештеник чита у вријеме вршења тог тајанства: “Исцјели раба твојего од обдержашћа јего тјелеснија и духовнија немоћи и оживотвори јего благодатију Христа Твојего”
... “Јако да возстав рукоју Твојеју крјепкоју поработајет Тебје со всјаким благодаренијем”
... “Рабу Твојему в немоћи духовној и тјелесној суштему исцјељеније даруј, подаја јему остављеније грјехов и проштеније согрјешенији вољних и невољних...”

Зар ти заиста не уочаваш разлику између овога и обичне молитве за болесне? Овдје није само молитва, овдје је и покајање, и обећање, и прошење за благодатну помоћ ако исцјељење буде дато. Како се онда може говорити да је то тајанство непотребно! Тако може говорити само онај који никада није био болестан, или онај који болест не доживљава онако како је доживљавају људи вјере.

Непознати. Али, ипак, не оздраве сви послије тог тајанства.

Духовник. Не увијек. Али шта то показује? Наравно – не показује непотребност тог тајанства. То показује да је Господ одлучио да узме душу тог човјека и да пресијече његов земаљски живот. Због чега је Господ тако одлучио – ми не знамо. Таква је Његова света воља. Али знамо, и вјерујемо, да Свезнајући и Милосрдни Господ увијек пресијеца земаљски живот човјека у тренутку који је најбољи за његово спасење; тако да молитва за продужење живота некада личи на молбу дјетета које само не зна шта је за њега добро а шта лоше; зато такву молитву Бог и не услишује.

Непознати. Хм... Можда... Можда је то и тако... 

Духовник. Каквих још сумњи имаш?

Непознати. Прије него што почнем да говорим о најглавнијем – још пар ријечи о тајанству Покајања. О тајанству Рукоположења нећу ни говорити. Признајем – чим постоји јерархија, мора постојати и посебно свештенодејство, приликом којег се предају јерархијска права, а самим тим и силе да се она остваре. Али, ево, тајанство Исповиједи. За шта оно служи? Зар се човјек не може раскајати и добити опрост директно од Бога? Шта ће ту: “праштају и разрјешају”? Није ваљда да Бог без тога не може опростити грешнику? А онда, каква се благодат предаје човјеку у тајанству Исповиједи? Њему опраштају гријехе, које ко–зна–због–чега није могао да му непосредно опрости Сам Бог? И то је све? Али, шта ће, онда, ту тајанство?

Духовник. Ти питање постављаш овако: може ли човјек сам да се покаје пред Богом? Може. Може ли Бог опростити грешнику? Може. Али, може ли то раскајавање и то опраштање да замијени тајанство? Не може. Због чега? Као прво, због тога што Црква опрашта гријехе не само по мјери принесеног покајања, него, у великој мјери, на дуг. Св. Исак Сирин говори да је човјек који се удостоји да види своје гријехе блаженији од онога који се удостоји да види Ангела. Тако је тешко стварно сагледати свој гријех. Црква – влашћу која је дата њеној јерархији – као да употпуњује ту немоћ истинског покајања грешника, и тежину гријеха скида у потпуности. У тајанству Покајања опрашта Господ Исус Христос “благодатију и штедротами Својего человјекољубија”
, а свештеник свједочи о томе и, влашћу коју му је дала Црква Христова, не само да опрашта, него и разрјешава, то јест, ослобађа га од њега. Као друго, није довољно да гријех буде опроштен и да душа буде ослобођена од њега. Човјек се још мора поново сјединити са Црквом. Разједињеност која је произашла од тренутка гријеха мора бити уништена, и потпуно јединство са Црквом, које је неопходно за тајанство Причешћења, поново се успоставља, дејством нарочите благодати праштања. А управо то право, право да везује или избавља од гријеха, и јесте дато јерархији. Очишћење од гријеха, које је неопходно за поновно успостављање јединства са Црквом, може дати само сама Црква.
Непознати. Опет ме тјераш да признајем да су моје сумње проистекле из недовољног познавања црквеног учења.

Духовник. Мени је веома драго да почињеш да будеш свјестан тога. Али ти још ништа ниси рекао о тајанству Евхаристије. Морам да признам да сам очекивао да ћеш почети од тога. Ту је појављивање сумњи најприродније и најочекиваније.

Непознати. Ниси погријешио. Најозбиљније моје сумње заиста се тичу тог тајанства. У том смислу ја сам и требао да почнем од њих. Али ја сам пошао наопако. Одложио сам их за крај. Мени се чинило да ће, ако сва остала питања добију своје одговоре, и сумње везане за Евхаристију мало ослабити. Дјелимично је тако и било. Али је ипак много тога и остало. О томе ћеш ми причати сад, или да одложимо за сљедећи пут?

Духовник. Не, говори сад.

Непознати. Тајанство Евхаристије – то је нешто што се потпуно разликује од свих других тајанстава. Тамо се радило о предаји натприродних сила у форми потпуно природних спољашњих свештенодејстава. Али у тајанству Причешћења није тако. Ту ја морам да вјерујем не само у невидљиво и натприродно сједињење са Христом кроз невидљиву благодатну силу, него морам да вјерујем да је наизглед природна вањска форма – хљеб и вино – уствари нешто сасвим друго, не више хљеб и вино, него некаквим чудом претворено истинито Тијело и истинита Крв Христа. Ја морам да повјерујем у нешто ужасно и апослутно невјероватно, и при томе морам још да поједем парченце тог Тијела и да прогутам мало Крви, да бих се “стварно сјединио са Христом”! Против тога се у мени буни дефинитивно све. Као прво, ум. На који начин хљеб и вино, који се по свом спољашњем изгледу уопште не мијењају, могу одједном да не буду више хљеб и вино, него постају Тијело и Крв? Као друго, буне се моја осјећања. Мени то изгледа ужасно и чудовишно – да гутам Тијело и Крв, под условом да се такво претварање заиста дешава. На крају, протествује и здрав разум, који се, са своје стране, пита: а због чега уопште све то? Није ваљда да “сједињење са Христом” захтијева и има потребу за таквом, материјалном и чудноватом вањском формом, за тим гутањем парченцета Христа? Није ваљда да та примитивна и готово безобразна бесмислица, која се у Хришћанство прошверцовала очигледно због незнања, необразованости свештенства и под утицајем паганских култова, није ваљда и то, такође, “света истина”, у чију заштиту се, такође, може рећи нешто смислено?

Духовник. Да. То је, заиста, Света Истина. И више од тога. Без тајанства Евхаристије – нема Хришћанства, нема Цркве, нема спасења. Ти говориш – чудо. Да, чудо. Али чудо које се стално догађа у Цркви и које је њој даровано занавијек. И када бисмо имали све остало што нам Црква даје, а не бисмо имали тајанства Причешћења – ми бисмо били налик на богаташа којем је дато да уђе у раскошни дворац и да се користи свим благом у њему, али му је у исто вријеме одузет живот. Ти питаш – може ли се ишта разумно рећи у оправдање наше вјере? Е, па, морам да ти кажем да нису необразовани људи Цркве или пагански жреци, него је Сам Господ рекао Својим ученицима: “... заиста, заиста вам кажем: ако не будете јели Тијела Сина Човјечијег и пили Крви Његове, нећете имати живота у себи”. “Јер је Тијело Моје истинско јело, и Крв Моја истинско пиће. Који једе Моје Тијело и пије Моју Крв, у Мени пребива, и Ја у њему” (Јн. 6:53, 55–56). И на Тајној вечери, “кад јеђаху, узе Исус хљеб и благословивши преломи га, и даваше ученицима, и рече: “... узмите, једите: ово је Тијело Моје. И узе чашу и давши хвалу даде им говорећи: пијте из ње сви, јер је ово Крв Моја Новога Завјета која ће се пролити за многе ради остављења гријеха” (Мт. 26:26–28).

Непознати. Ја знам те ријечи, али оне се не смију схватати буквално. У противном, испашће бесмислица, чисти апсурд.

Духовник. У тајанству Евхаристије све је непостижно за разум. Ту је разуму све апсурдно. Страшни саблазан за ум и велико испитање вјере. Али, тим прије, оно се не смије изопачавати подилажењем поимању “здравог разума”. Ево, кажеш да је честица причести – “парченце Христа”. Ти говориш тако, зато што на за разум непостижно тајанство ти примјењујеш пребројавање раздробљених честица материјалног хљеба, по законима “здравог разума”. У стварности, у сваком Агњецу, на Литургији која се врши у разним храмовима, и у свакој честици тих раздробљених Агњеца, по учењу Цркве, садржи се сав Христос, а не неки Његов дио. Ја и ти већ знамо како је наш ум воли да дијели, и како се одупире да прихвати истину јединства. Али та истина, чија је суштина у посебном значењу броја у нематеријалном свијету, ипак остаје непобитна истина, и када говоримо о јединству Цркве која се састоји из много удова, и када говоримо о јединству Христа у тајанству Евхаристије.

Непознати. Али ти не одговараш на главно.

Духовник. Знам. Тебе највише збуњује нешто друго. На то и прелазим. Како могу хљеб и вино, не мијењајући свој вањски изглед, да постану Тијело и Крв Христа? Да, непостижно је то. Да, то је чудо. Али ти немој да заграђујеш пут својој вјери хулним представама, не би ли угодио “здравом разуму”. Када говориш о Божанственом Тијелу и о Божанственој Крви Христа, немој пред собом да ствараш слику тијела и крви какве их знаш у физичком свијету. Шта ми знамо о суштини материје, осим наших представа о њој? Шта ми познајемо из вањског свијета, осим онога што сами у њему опажамо? И како онда можемо – не познавајући суштину материје – дрско да одбацујемо учење Цркве о пресушествљењу те непостижне суштине материје хљеба и вина у Божанствено и нама још непостижније Тијело и Крв Христову? Због чега тебе збуњује то што тајанствена промјена суштине не повлачи за собом и промјену у твојим вањским опажањима, и ти као и прије видиш хљеб и вино – када не знаш суштину ни једног ни другог, и када не знаш шта се тачно десило у тренутку пресушествљења? Јер, спољашњи изглед једне те исте ствари са једном те истом суштином може бити различит чак и у физичком свијету – тако, напримјер, вода остаје вода и када тече, и када се заледи, и када испарава. Значи, вањска форма није безусловно повезана са суштином твари. Због чега онда твој разум не може да допусти обратно: очување вањски једнаке форме уз промијењену суштину, као што је то случај у Евхаристији? А, како се мени чини, теби и није то главно: главно је то што теби то тајанство изгледа потпуно “непотребно”. Оно је за тебе не само нека “примитивна и готово безобразна бесмислица”, него, што је још горе, бесмислица непотребна, сувишна, која се ничим не може оправдати; зато ти и питаш: “Није ваљда да јединство са Христом захтијева такву материјалну и страшну вањску форму?”

А за нас, вјернике, све је управо супротно. Све теоретске сумње код нас ишчезавају не толико од закључака разума, колико од пуноће осјећања. И ми не толико признајемо, колико осјећамо значај који има то Тајанство за наш унутрашњи живот. Ријечи Христове: “Који једе Моју Плот и пије Моју Крв, у Мени пребива, и Ја у њему”, – за сваког вјерника се потврђују у његовом личном искуству. Зашто је то тако? Шта је то тајанство Евхаристије, по својем унутрашњем значењу? Тијело и Крв Спаситеља, које ми окушамо у Тајанству, јесте Тијело које се за нас прелама и Крв која се за нас пролијева, то јест, Голготска искупитељна жртва. У Божанственој Евхаристији нам је дата Голгота у тајанству. У основи Голготе, како смо видјели када смо разговарали о догмату Искупљења, лежи Божанствена љубав. Највеличанственија милост Божија према нама је у томе, да је нама у овом страшном тајанству дата могућност да – не у маштањама нашим, него у непостижној реалности, у условима нашег реалног материјалног битија – постанемо причесници те Голготске жртве и Божанске љубави. За нас, вјернике, у тајанству Евхаристије ми се суштински сједињујемо са Христом, и сједињујемо се свим својим бићем, а не само умом или душом. Евхаристија – то је основа за оно реално јединство, које очекујемо у свеопштем васкрсењу, јер у пресушествљењу Дарова и у нашем причешћењу њима лежи залог нашег спасења и васкрсења, не само духовног, него и тјелесног. Тајанство Евхаристије – то је истинити извор живота, зато што у тренутку причешћења, по неизреченој љубави Божијој према нама недостојним, Христос борави у нама, и ми у Њему. То је огањ који пржи сва наша сагрешења и даје нам благодатну могућност да живимо у Христу. Ето шта је то тајанство Евхаристије; о томе ти говориш као о “непотребној, примитивној и готово безобразној бесмислици”.

Непознати. То, о чему си говорио сад – ја више не бих тако називао.

Духовник. Да. Ја сам у то убијеђен. Али, хоћеш ли још нешто да кажеш?

Непознати. О тајанствима сам рекао све.

Духовник. Онда ти мене саслушај. Не једном сам ти говорио да се истинитост црквеног учења не потврђује толико логичким доказивањима, колико унутрашње проживљеним искуством. И ако се потрудиш да се винеш душом до созерцавања Истине која је пред тобом данас откривена у учењима о тајанствима, ја сам убијеђен да ћеш осјетити благоговејни трепет, који ће утврдити твоју вјеру, јаче од свих логичких доказа узетих заједно. Логика је дјелотворна само онда када постоје опште премисе које признају оба учесника дијалога. Тада један од учесника условно може рећи: ако ти признајеш ове премисе, логички мораш да признаш и закључке који из њих проистичу. Зато је са људима који не вјерују, али признају слободу воље, разлику између добра и зла и какав било да било “смисао живота” као полазне премисе за вођење разговора о вјери – могуће водити логички спор и доказивати им да те основне логичке премисе приводе ка истинама вјере. Међутим, за људе који не вјерују, и који не признају те полазне премисе, немогућа су икаква даља доказивања, ни логичка, ни она која потичу од преживљеног искуства. Ти се људи крију од Истине, они бјеже у склониште тоталног скептицизма и стоје на тлу ужасавајуће индиферентности. Сав живот човјеков и све феномене у васељени они своде на физичко–хемијске “процесе”, и смјело прихватају све апсурдне закључке који проистичу из њихове примарне, богоборачке премисе, и не желе да у обзир узму свједочанства која даје унутрашње проживљено искуство. И њихова мртва душа налази сатисфакцију у мртвачком погледу на свијет, који лишава било каквог смисла људски и свјетски живот. Ако човјек каже: “На свијету ништа не постоји”, – како ти њему можеш рећи да говори бесмислицу? Ти му покажеш сунце, предложиш му да опипа предмете који га окружују. А он ти каже: “Никаквог ту сунца нема, нити има икаквих предмета који ме окружују”. Каквом логиком, каквим искуством се могу побити те бесмислене ријечи? Људима који апсолутно не вјерују, као и људима апсолутне вјере, подједнако, никакви докази нису потребни. За прве су они бескорисни, за друге – сувишни. Али, авај: несретни апсолутни безбожници на свијету се могу пребројати прстима једне руке; а апсолутна вјера је благодатни удио светости. Огромна већина невјерујућих људи у већој или мањој мјери сумњају у својем невјерју, и многи вјерници имају потребу за поткрјепљењем своје вјере. Због тога, све што се може рећи, и од логике, и од преживљеног искуства, има свој значај, како за искрене безбожнике, тако и за најискреније исповједнике вјере.

Ти и ја смо већ видјели да све религиозне истине, осим логике, имају иза себе и унутрашње проживљено искуство вјерујућих душа. Учење о тајанствима је нарочито богато тим. Јер, тајанства – то је тај благодатни живот, који нас већ овдје, на земљи, сједињује са Животом Божанственим. Тајанства – то је свијетло небо на грешној земљи, то је обећање које је почело да се испуњава. То је оно што нашу вјеру облачи у плот и крв, као огањ огријева хладноћу душа наших, омекшава окамењену безосјећајност срдаца наших. То је та свјетлост невечерња, озарујућа мрак који нас је поклопио... И погледај, каква је само у њима заложена мудрост, колико је у њима правде, колико истине, колико радости! Ваистину, спустио се до нас Дух Утјешитељ, о Којем је причао Господ својим ученицима. Тајанства Цркве обухватају сво наше биће, дају ново рођење, снагу да се живи новим животом. Омивају гријехе. Благосиљају породични живот. Суштински сједињују са Христом кроз причешћење Тијелу Његовом и Крви Његовој. Кад доживиш и преживиш све то – како ће ти се жалосним чинити булажњења о “физичко–хемијским процесима”! И ти ћеш, не колебајући се, рећи: ево гдје је Истина, ево гдје је правда, ево гдје је живот!

Непознати. Рећи ћу, то јест, можда ћу и рећи. Али, да би се то десило, мој ум мора да призна да је дефинитвно побијеђен том истином. А мој се ум и даље противи.

Духовник. Чему конкренто?

Непознати. Ти за тајанства кажеш да су то спољашња свештенодејства кроз која се човјеку предају благодатне силе. А у мени се појављује питање: ако благодат Божија даје моралне силе човјеку, какав је смисао онда у Божијем закону, чије испуњавање захтијева од човјека Бог?

Духовник. Другим ријечима, какав је узајамни однос закона и благодати?

Непознати. Да.

Духовник. То је питање заиста веома важно за разјашњење истине. Ако хоћеш, попричаћемо о њему сљедећи пут.

Непознати. Хоћу, разумије се. Али немој да мислиш да је то моје посљедње питање.

Духовник. А ја и не мислим. Ја сам само убијеђен да – колико год ти питања поставио – Истина се од тога неће поколебати, него ће ти се све више раскривати, у све већој и већој пуноћи.

Непознати. Можда... Можда... Хм. Било како било, ја данас више не бих могао да тврдим да неће.

ДИЈАЛОГ ШЕСТИ

О ЗАКОНУ И БЛАГОДАТИ

Непознати. Знаш ли ти како се ја сада осјећам? Као да смо се ти и ја дуго, дуго пели уз планину, и сад се налазимо на некој заравни. Пут даље је тежак, али ипак некако другачији. Као да не идемо узбрдо, него по равном. Ко зна, можда ме то осјећање вара, али оно је у мени несумњиво и готово опипљиво. 

Духовник. Не, не вара те. Јер, ми смо много тога имали да пређемо. Ограниченост нашег разума, инертност увријежених опажања материјалног свијета, хипнозу уобичајених свјетских појмова, расуђивања и осјећања. Све то, заиста, личи на неку високу планину. И ако надаље и буде тешкоћа, оне ће, наравно, бити сасвим другог карактера, и у том смислу се оне и могу назвати путем по равном.

Непознати. Вјероватно, и моје сумње су – такође, на свој начин, нека врста увријежених навика?

Духовник. Не. То је порок.

Непознати. Да. Можда. У сваком случају, док се не избавим од тог порока, није ли боље да о својим сумњама причам, него да их сакривам?

Духовник. Наравно.

Непознати. Тим прије, што је моја нова сумња – нека врста недоумице; ипак, дозволи ми да је, као и прије, изнесем у форми питања.

Духовник. Дозвољам ти. И уопште, говори онако како нађеш за сходно.

Непознати. Добро. Опет ћу говорити, као на почетку наших разговора, не бринући се о формалној повезаности својих мисли, него, онако, као да причам сам са собом.

Ево, убиједио си ме да су тајанства неопходна за извршење узвишених задатака које пред човјека поставља хришћанско учење. Неопходно је Крштење, као ново рођење с висине, Миропомазање, као печат дара Духа Светога, тајанство Покајања, као благодатно ослобођење од гријеха, Причешћење, у којем се сједињујемо са Христом, тајанство Брака, које препорађа наше животињско чуло узајамне привлачности и од породице у свијету саздаје домаћу Цркву, Освештање јелејем, у којем добијамо благодатно исцјељење, и тајанство Хиротоније, којим се утврђује хијерархијски строј Цркве. Ја сам то схватио, и сагласио сам се са тобом да је то све тако. Одједном – закон: човјек мора да поступа тако и тако. То од њега захтјева Бог. Рекло би се, чим Бог захтјева, значи – човјек мора. Али – према хришћанском учењу – уопште није тако. Бог је дао закон, Он тражи да се он поштује, али човјек не може да га испоштује. Сама помисао да се човјек може придржавати закона својим снагама – већ представља злочин, неопростиву гордост. Испунити закон се може само силом Божије Благодати. Другим ријечима, Бог даје човјеку Божији закон ради тога – да би га Сам, Својом Божијом силом, испунио?! Какав је ту смисао? Човјек мора да предузима одређене “напоре”, нешто он мора да “изврши”, јер, на сваком кораку његовог живота се говори како закон заповиједа ово или оно, како, нарушивши закон, он чини гријех, – њега позивају на борбу, на подвиг, на напоре, а у исто вријеме говоре: “... помиловање не зависи од онога ко га жели и чини подвиге да би га добио, него од Бога милујућег” (Рим. 9:16). И на другом мјесту: “Он нас је спасао не по дјелима праведним која учинисмо, него по Својој милости, бањом препорода и обновљењем Светим Духом, Којег изли обилно на нас кроз Исуса Христа, Спаситеља нашега, да бимо ми, оправдавши се Његовом благодаћу, по надама нашим, постали насљедници вјечног живота” (Тит. 3:5–7).

Какве онда везе овдје имају моји напори? Моје испуњавање закона? Мој подвиг? Помиловање не зависи од моје добре воље и од мојих подвига, него од Бога. Ми се не спасавамо “дјелима праведности”, то јест, испуњавањем закона, него бањом препорода, “благодаћу” која је обилно изливена на нас. А гдје сам ја ту? И гдје је ту закон? Зар то није очигледна противрјечност? А ако и није, какав је онда ту узајамни однос тих двају појмова – закона и благодати, у хришћанском учењу?

Духовник. Твоја недоумица је веома поучна. Ако се хришћанском учењу прилази онако како то чиниш ти – “противрјечја” можеш да нађеш на свакој страници. То је уобичајена грешка свакога који ријеч Божију хоће да разумије својим умом и разумјевању Божијег Откровења прилази као било којој другој, обичној, од човјека сазданој књизи. Божије Откровење треба узимати у цјелини, као јединствену, свеобухватну истину, и тада ће се све привидне “противрјечности” разријешити саме од себе. Али тај задатак сам човјек није кадар да изврши. Све “секте” су живи примјер за то. Пуноћу истине може да прими само Црква. И зато само Црква не познаје никаквих противрјечности у Божијем Откровењу. Све то се односи и на привидне противрјечности у учењу о закону и благодати, о којима ти говориш.

Непознати. Али, како те противрјечности мири Црква?

Духовник. Управо то и хоћу да покушам да ти разјасним. Ти знаш црквено учење о тајанствима. Ја и ти смо разматрали значај благодатних дарова у дјелу нашег спасења. Ти си онда поставио питање о узајамном односу Божије благодати и Божијег закона, пошто он, да би се испунио, захтјева личне човјечије напоре.

Непознати. Да. Ти си апсолутно тачно формулисао моје питање.

Духовник. Подсјетимо се сада шта говори ријеч Божија о закону и благодати. И од првих његових ријечи ћеш видјети те “противрјечности”, које Апостол нимало не умекшава да би угодио нашој немоћној свијести, него их пред њом показује у њиховом пуном обиму. Он говори: “... сад се независно од закона јави правда Божија, о којој свједоче закон и пророци, правда Божија кроз вјеру у Исуса Христа у свима и на све који вјерују, јер нема разлике, зато што смо сви сагријешили и изгубили славу Божију, и добићемо оправдање бадава, благодаћу Његовом, искупљењем Исуса Христа...” (Рим. 3:24). И даље: “Мислимо дакле да ће се човјек оправдати вјером без дјела закона” (Рим. 3:28). Питање је наизглед јасно и ријешено потпуно и категорички. Спасење је даровано бадава, оно је посљедица благодати, независно од дјела закона, а благодат се даје кроз вјеру. Значи, и спасење је само од вјере и кроз њу дјелујуће благодати. Послије свих тих тврдњи Апсотол предвиђа за човјекову свијест неизбјежни логички закључак, који искривљује истину. “И тако, дакле, ми закон потиремо вјером?”, – пита он. И одговара: “Никако, него га још утврђујемо” (Рим. 3:31).

Сваки невјерујући човјек би могао да повиче:

“Какве чудне ријечи! Ко то може слушати?” (Јн. 6:60).

И заиста, зар није чудно да ријечи “човјек се оправдава вјером независно од закона” утврђују, а не поричу закон? Али такве су тајне Откровења. Оне увијек имају двије стране, које наизглед побијају једна другу, али које се сједињују у свеобухватној пуноћи истине. Откривајући другу, “супротну” страну значења закона, Апостол говори: “Шта ћемо дакле рећи? Хоћемо ли остати у гријеху да се благодат умножи? Никако. Ми смо умрли за гријех: како онда да живимо у њему?” (Рим. 6:1–2). И још: “Гријех не смије да господари над вама, јер нисте под законом, него под благодаћу. И шта онда? Хоћемо ли гријешити, зато што нисмо под законом, него под благодаћу? Никако” (Рим. 6:14–15).

Као закључак, добијамо двије узајамно контрадикторне тврдње: “... помиловање не зависи од онога ко то помиловање жели и који чини подвиге да би га добио, него од Бога милујућег” (Рим. 9:16). То је једна. А друга? “А ономе који чини награда се не даје по милости, него по дугу” (Рим. 4:4). Зар то није очигледна контрадикција?

Непознати. Наравно да је очигледна контрадикција. Ти ту контрадикцију тако наглашаваш, као да и сам сматраш да она то и јесте.

Духовник. Напротив. Оштрина противрјечности утврђује цјеловитост истине.

Непознати. Али – у чему је та цјеловитост истине?

Духовник. Видјећеш је. Али ми прије тога морамо да размотримо учење Цркве о моралном савршенству.

Непознати. Да, и мени је јасно да се почети мора од тога.

Духовник. Морални закон је дат људима у Божијем Откровењу, на гори Синај, још прије Христа, у десет старозавјетних заповијести. Природно начело морала, које је и иначе одличје душе човјека по којем се он разликује од животиње, у том је откровењу добило свој савршенији и строжије формулисан израз. Тај закон је старозавјетним људима откривао онај идеал усавршавања, који је њихова свијест о моралу могла да прими. Суштина, пак, тог моралног закона је откривена у Јеванђељу. Један од фарисеја, законик, искушавајући Спаситеља, питао је: “Учитељу, која је заповијест највећа у закону?” А Исус му је одговорио: “љуби Господа Бога својега свим срцем својим, и свом душом својом и свим разумом својим. Ово је прва и највећа заповијест. А друга је као и ова: љуби ближњег својега као самог себе. На овим двјема заповијестима утврђен је сав закон и пророци” (Мт. 22:36–40).

Спаситељ је тај морални закон Својим ученицима открио у свој пуноћи: “Ви сте слушали како је речено старим: не убиј; јер ко убије, биће крив суду. А Ја вам кажем да ће сваки који се гњеви на брата својега ни за што, бити крив суду... Слушали сте како је речено старим: не чини прељубе. А Ја вам кажем да сваки који погледа на жену са жељом, већ је учинио прељубу у срцу својему... Још сте слушали како је казано старим: не куни се криво, а испуни што си се Господу заклео. А Ја вам кажем: не куните се никако... Слушали сте да је казано: око за око, и зуб за зуб. А Ја вам кажем да се не противите злу... Слушали сте да је казано: љуби ближњега својега, и мрзи непријатеља својега. А Ја вам кажем: љубите непријатеље своје...” (Мт. 5:21–44).

Оно ново, што се казује овдје, није било укидање старог закона, него је било савршенији израз исте оне заповијести о љубави, у којој се садржи сав закон, како стари, тако и нови. Господ није дошао да наруши закон, него да га изврши, зато што је Он Сам био савршени извршилац љубави. И – идеал, који није могла да прими старозавјетна свијест – постао је идеал новозавјетни, када је кроз Искупљење отворен пут Богоусавршавања и када је постало могуће добијање, кроз вјеру у Господа Исуса Христа и припадност Његовој светој Цркви, благодатне помоћи у тајанствима.

Шта сам по себи представља тај новозавјетни хришћански идеал? То је пут у пуноћу љубави. Шта значи живот у пуноћи љубави? То је живот у Богу. О том благодатном стању, као циљу моралног хришћанског живота, говори и Слово Божије, и Оци Цркве, и свети угодници Божији. Навешћу ти ријечи преподобног Серафима Саровског, и теби ће одмах бити јасно о чему се овдје говори: “Пост, бдјење, молитва, дјевичанство и све друге добродјетељи, које се ради Христа чине, – говори преподобни, – ма колико оне саме по себи биле добре, ипак, нису циљ хришћанског живота нашег, и нисмо се ми због тога родили, да бисмо само њих творили: него циљ живота нашег јесте иста та благодат Духа Божијега коју нам те добродјетељи доносе, и ето, баш у стицању, у ћарењу ње саме (коју кроз добродјетељи приобрећемо) се састоји циљ живота хришћанског”.

“Истински циљ живота хришћанског јесте стицање Светог Духа Божијег. Пост, пак, молитва, милостиња и свако ради Христа учињено добро – јесу само средства за стицање Светог Духа Божијега”.

Непознати. Ти наводиш ријечи преподобног Серафима. Али – то је идеал који су створили монаси. У њему се садрже све карактеристике “умног дјелања”. О томе ћу још да попричам са тобом. Зар је Христос постављао такав задатак пред Својим ученицима? Зар је хришћански идеал моралности и налик на ту истину?

Духовник. Да, управо тај идеал и јесте коначни циљ моралности живота сваког хришћанина. Тако учи и ријеч Божија, и света Црква, и Оци свети.

Непознати. Да ли би ми могао показати гдје се конкретно у Светом Писму или код светих Отаца говори о “стицању Духа Светога” као о коначном циљу моралног живота једног хришћанина?

Духовник. Изволи. У Јеванђељу од Јована читамо: “Који вјерује у Мене, у тога ће, како је речено у Писму, из утробе потећи ријеке воде живе. Ово рече Он о Духу, Којег су имали да приме они који повјерују у Њега...” (Јн. 7:38–39).

“И Ја ћу умолити Оца, и даће вам другога Утјешитеља, да буде са вама на вијек: Духа истине, Којег свијет не може примити, јер Га не види нити Га познаје; а ви Га познајете, јер Он са вама пребива и у вама ће бити” (Јн. 14:16–17). У Посланицама Апостолским читамо: “...љубав Божија изли се у срца наша Духом Светим Који нам је дат” (Рим. 5:5). “Али ви не живите по плоти, него по духу, само ако Дух Божији живи у вама” (Рим. 8:9). “Онај Који је васкрснуо Христа из мртвих оживјеће и ваша смртна тијела Духом Својим Који живи у вама” (Рим. 8:11). “...Сви које води Дух Божији јесу синови Божији” (Рим. 8:14).

Свети Оци од древних времена свестрано раскривају то учење, и света Црква га чува као свету истину. О томе бих могао да ти наведем мноштво свједочанстава, али, по нашем већ устаљеном обичају, нећу се претјерано служити цитатима ради потврде својих ријечи. Претпоставићу да су ти познати, а ако и нису, касније можеш попунити ту празнину у својим знањима. Али како си овај пут сам тражио од мене, ја ћу ти навести нешто од мноштва онога што тренутно имам у рукама. Ево, св. Игњатије говори да савршени хришћанин “има у себи Бога”. Св. Иринеј Лионски пита: “Шта ће учинити пуна благодат Духа?” – и одговара: “Она ће нас учинити сличним Њему”. Св. Симеон Нови Богослов говори: “Циљ свих који живе по Богу мора бити благоугађање Господу Исусу Христу и помирење са Богом Оцем, кроз стицање Духа Светога и кроз то добијање спасења: јер се само у томе састоји спас сваке душе. И ако у нама нема тог тражења Духа Светога – узалудан је сваки труд, ташта је и метежна свака жеља наша; бескористан је пут који ка овоме не води. А ко се пак обогатио овим небеским благом, разумијем под овим долазак и усељење у њега Христа, Који је рекао: “Ја и Отац Мој ћемо доћи и обитељ у њему начинити”, – тај из сопственог искуства зна какву је добио радост, какво благо има у срцу својем, када бесједује са Богом, као друг са другом, када без дрскости стоји он пред лицем Онога Који борави у њему свјетлошћу неприступном. Ко вјерује у ово што ја говорим, тај је блажен; ко се труди да и сам, заиста и стварно то достигне, тај је преблажен; ко је, пак, то достигао и, као син, дошао до Самог Бога, тај је, да не кажем нешто више, – анђео. А онај, пак, који мисли да у себи има Духа Светога, а у стварности Га заправо нема, тај, када слуша да су дејства Светог Духа очигледна и да их реално осјећају они који Га стварно имају, – тај никако у то не вјерује: јер, свако по сопственом стању суди и о другим. Али ко се није удостојио да приобрете ово благо, тај нека сам себе за то криви, и нека не говори, као изговор, да је то дјело – дјело немогуће. Будући разобличен и обавијештен Светим Писмом, нека зна такав да је дјело ово могуће, али због нарушења и неиспуњавања заповијести Божијих сваки сам себе лишава овог блага”.

Св. Григорије Палама говори: “Потребно је сталном молитвом стицати Духа Светога, и не само стицати, него и сачувати”. Код св. Макарија Великог читамо ријечи које се готово дословце подударају са ријечима преп. Серафима: “Ма како били прекрасни пост, молитва и други начини и подвизи, једнако, не смије се на њима заустављати своја пажња, него, испуњавајући њих, неопходно је све своје молитве обраћати на стицање Светог Духа Божијег...”

На другом мјесту он говори: “Када твоја душа буде у општењу са Духом Светим и ова Небеска Душа уђе у душу твоју: тада си ти савршени у Богу човјек, и насљедник, и син”.

Непознати. Да, да, видим, видим, у праву си. Ријечи преп. Серафима одговарају, ако не Јеванђељу – о томе ћу мало касније – оно, у сваком случају, учењу Цркве. Али, какве то везе има са питањем о противрјечностима у учењу о закону и благодати? По мени, те противрјечности и даље остају на снази. Ево, св. Иринеј Лионски говори како ће нас “пуноћа Благодати Духа учинити сличним Њему”. Значи, испада да је цијела ствар у благодати. А код св. Симеона Новог Богослова се каже: “због нарушења и неиспуњења заповијести Божијих сваки сам себе лишава овог блага”. Значи, све зависи од човјека – да је испуњавао заповијести Божије, добио би и Духа. Гдје је ту помирење противрјечја?

Духовник. Ти тражиш помирење логичко, вањско, формално, али, није ваљда да још увијек не осјећаш нарочити карактер религиозних истина, које су изнад логичког формализма?! Јер, непокретност вјечности и покретност времена мире се за тебе у созерцању цјеловитости битија. Исто тако се мире и апсолутно значење благодати са релативним значењем закона.

Непознати. Молим те да ми то објасниш.

Духовник. Неизоставно. Јер, управо се ту крије одговор на твоје питање о односу закона и благодати. Ти сада знаш да је коначни циљ моралног усавршавања хришћанског живота – стицање Духа Светога Божијега. Управо то стање јесте Царство Божије унутар нас, управо у том стању јесте наше спасење. Управо оно јесте почетак тог блаженог живота у Богу још овдје, на земљи, о којем је говорио Спаситељ за све који повјерују у Њега као у Сина Божијег и који пребивају у Његовој Светој Цркви. Али, како стећи тог Светог Духа? Шта за то мора учинити човјек? Он се мора придржавати закона.

Непознати. Није тако. Ми се не оправдавамо дјелима закона, него вјером, благодаћу.

Духовник. Чекај. Ти говориш почетак једне реченице, а заборављаш њен крај, и сјећаш се краја друге, а заборављаш њен почетак.

Непознати. Не разумијем. Зар није речено да се човјек оправдава вјером независно од дјела закона?

Духовник. Речено је.

Непознати. Значи, ту закон нема шта да тражи.

Духовник. Човјек се не оправдава испуњавањем закона – то је прва половина истине. Друга њена половина гласи: али Господ од нас захтјева да га испунимо.

Непознати. И у чему је ту помирење?

Духовник. У томе, да испуњење закона не даје права на спасење. Спасење је кроз вјеру, кроз благодат, по милости Божијој, али закон мора бити испуњен – то је обавеза човјека пред Богом.

Непознати. Ја и даље не могу да схватим – шта под тим подразумијеваш?

Духовник. Размотримо ти и ја – какво је значење закона у односу на бескрајни задатак Богоусавршавања и благодатно стање које даје Дух Свети. Закон – то је пут ка достизању вишег стања савршенства, чији пролазак захтјева личне напоре човјека.

Испуњење моралног закона – то је оно што мора учинити човјек. Управо о том моралном напору се и говори у ријечима Спаситеља: “... Царство Небеско силом се узима, и који се упињу, ти га и добијају” (Мт. 11:12). Али спасење, то јест, живот у Богу, “Царство Небеско” – мада се и не поклања без тих напора, не достиже се само тим напорима. Оно је од благодати, и зато: “Помиловање не зависи од онога ко га жели и чини подвиге да би га добио, него од Бога милујућег” (Рим. 9:16).

Објаснићу ти то оваквим примјером: замисли прекрасни дворац. Врата су његова затворена. Пут до њега је тежак и опасан. И господар дворца говори људима: “Хоћете ли да уђете у дворац?” Два човјека кажу: “Хоћемо”. Господар говори: “Могу да вам отворим врата дворца, и тада ћете моћи ући у њега”. Они одговарају: “Али шта ми за то морамо да учинимо?”. “Доћи до његових врата, проћи пут који вам Ја покажем”. И ево, оба су пошла. Долазе до врата, куцају, врата се не отварају, они опет куцају, и опет се не отварају врата. Господар их испитује: шта је код сваког од њих на срцу, са чим су дошли код господара. Један од њих говори: Зашто Ти мени не отвараш? Ја сам прошао сав пут, страдао, постио, молио се, придржавао се заповијести Твојих. Сад Ти мораш да ми отвориш врата дворца. Ја имам право на живот у њему. Ти си Сам рекао – дођи и живјећеш у њему. Ево, ја дођох, а Ти ме не пушташ”.

Господар одговара том човјеку: “Помиловање не зависи од онога ко га жели и чини подвиге да би га добио, него од Бога милујућег”, – и не пушта га.

Други каже: “Дођох, како си ми рекао. Ако је могуће, укажи ми Своју милост и пусти ме. А ако не може, ако ме сматраш недостојним да живим у дворцу, ја сам Ти захвалан зато што си ми показао пут, дозволи ми да живим барем поред врата”. И господин отвара врата и говори: “Улази, јер се Царство Небеско силом узима, и који се упињу, ти га и добијају”. Али – шта ће рећи господар онима који нису ни пошли на пут, а и даље се надају да ће се обрести у дворцу? Господар ће им рећи: “Идите од Мене, проклети, у огањ вјечни, припремљен за ђавола и анђеле његове”.

Непознати. Стани мало! Ако је већ тако, ако је све до милости, онда, очигледно, господар може да не пусти онога ко је прошао пут и, напротив, да пусти онога ко га је прошао лоше или га није прошао уопште?

Духовник. Твоје питање је исто тако неумјесно, као и – сјећаш ли се – питање: “Може ли Бог да згријеши?” и закључак: “Ако не може, значи да није свемоћан!” Јер, Бог није само свемоћан, него је и свесавршен, и зато Он “не може” згријешити, не зато што није свемоћан, него зато што је свесавршен. Тако је и овдје. Неће Господар дворца отворити врата зато што мора то да учини, и не зато што човјек који је дошао до дворца има право да то захтјева “по дјелима закона”, него зато што је Господар – савршена Љубав и савршени Судија.

Непознати. Хм. Чини ми се да полако почињем да те схватам. Питање се, значи, преноси у област унутрашњег самоосјећања. Спасење није по формалном критеријуму, него по духовном стању.

Духовник. Апсолутно тачно.

Непознати. Али, можеш ли ми, ипак, разјаснити узајамни однос закона и благодати?

Духовник. Узајамни однос закона и благодати је исти као узајамни однос човјекове воље и воље Божије. Човјек ради својег спасења мора да приведе своју вољу у одређени степен јединства са вољом Божијом. Зато испуњавање закона мора бити у потпуном јединству са дјеловањем благодати. Благодат не укида закон, него га употпуњује. И Господ не укида слободну вољу човјекову, него је употпуњује и обухвата Својом Божијом вољом. Понекад воља Божија може на извјесно вријеме да заустави дјеловање човјекове слободне воље. Благодат је изнад закона и зато у појединим случајевима може да заустави дјеловање закона.

Непознати. Шта ти подразумијеваш под ријечима: “Зауставити на извјесно вријеме дјеловање закона”?

Духовник. То ће ти бити јасно када наведем примјер. Закон говори – не лажи. Али у житијама светих има појединих случајева када је више, благодатно стање наредило да се каже неистина. Закон каже не убиј. Али у житијама светих постоје случајеви када су исповједници вјере, у ревности о Богу, убијали богохулнике. Закон каже: самоубиство је неопростиви гријех. Али у житијама светих постоје случајеви да су мученици, када им је пријетило бешчашће, вођени благодаћу Божијом, скончавали живот самоубиством, и Црква их је прибрајала лику светих, и на њихово самоубиство гледала као на мученички вијенац.

Непознати. Схватам. Али, ето, питање о практичном, а не теоретском, узајамном односу закона и благодати, мени и даље није баш сасвим јасно.

Духовник. Замисли да мораш да подигнеш терет од стотињак килограма, снаге имаш мало, али Господ ти наређује да га подигнеш. Како ћеш поступити? Одбићеш? Рећи: “Није у мојој моћи, не могу ја то”? То је страшни гријех. Латити се на посао, рачунајући само на своју снагу? То је гријех још сташнији. Ти мораш да извршиш наређење Господње, у пуном сазнању о својим ништавним снагама и у тврдој увјерености да ће стићи помоћ Божија. Шта од тебе тражи Господ? Он од тебе тражи оно што ти сам ниси у стању да извршиш. Он тражи да устанеш, пружиш своју руку и почнеш да свом својом снагом подижеш терет. То и јесте морални закон и твоје лично учешће у достизању савршенства. Кад то испуниш, невидљива, свемоћна рука ће се сјединити са твојом руком и заједно са тобом ће подизати, за твоје снаге претежак терет. То је благодатна помоћ у самом испуњавању моралног закона. То је оно што се преподаје теби у тајанствима. А даље ће свемоћна рука узети терет из твојих руку и сама га подићи на висину коју твоје руке не могу досегнути – то је оно више благодатно стање, које уопште не зависи од твојих напора, нити од твојих заслуга, које ти се даје милосрђем Божијим, по Његовој светој вољи. Ово је, ваљда, видљив примјер практичног односа закона и благодати.

Непознати. Сад ми је то потпуно јасно, али морам да те питам још нешто. Авај: оних који достигну то благодатно стање је мизерно мало, може се рећи – то су појединци, а ти наводиш ријечи св. Симеона Новог Богослова: “Ако у нама нема тог тражења Духа Светога – узалудан је сваки труд, ташта је и метежна свака жеља наша; бескористан је пут који ка овоме не води”. Значи, пут огромне већине је бескористан, зато што већина то узвишено благодатно стање не посједује. Како то може бити?

Духовник. Одговорићу ти ријечима св. Макарија Великог из његове 38. бесједе “О савршенству”. Тамо се говори: 

“Питање: Ако неки продају своја имања, отпуштају на слободу своје робове, покушавају да изврше заповијести Божије, али не настоје да у свијету овом приме Светог Духа, није ваљда да они неће ући у Царство Небеско?

 Одговор: То је предмет сложен и префињен, јер неки тврде да је Небеско Царство једно и пакао да је један; ми, пак, говоримо да има много степени, разлика и мјера, и у Царству Небеском, и у паклу”.

Непознати. Тај ме одговор није задовољио у потпуности. Али схватам да човјек, вјероватно, и не може више знати из те области.

Духовник. Каквих још питања имаш?
Непознати. Као и увијек, најтежа остављам за крај.

Духовник. Шта конкретно те мучи?
Непознати. Питање о самом идеалу хришћанског живота.

Духовник. Појасни то.

Непознати. Мада си ти мени цитирао ријечи из Јеванђеља о стицању Светог Духа као о циљу хришћанског живота, ипак, морални идеал Јеванђеоски, у пуном свом обиму, по мом мишљењу, потпуно се разликује од црквеног моралног идеала.

Духовник. Ја те и даље не разумијем.
Непознати. Па, ево, ти си говорио о благодати, како она обухвата сав живот човјека, укључујући и његову породицу. Она не лишава човјека земаљске радости, она све земаљско препорађа, чисти и, очистивши, сједињује са Богом. Управо се такав, благодатни, радосни дух и осјећа у Јеванђеоском хришћанству. Авај: идеал Цркве – то је пећина, то је пустиња, потпуно одрицање од живота. Ваши највећи подвижници бјеже од људи, бјеже од свијета, као од куге. Једном ријечју, благодатни идеал Јеванђеоски, који је оваплоћен у лику Исуса Христа – то је нешто управо супротно црквеном идеалу, који је заснован на презиру и мржњи према земаљском животу. Ти мене извини, али ја ћу да ти кажем отворено: тај црквени идеал мени изгледа безблагодатан.

Духовник. Другим ријечима, ти сматраш да је монаштво изопачење хришћанства?
Непознати. Да. А с обзиром да монашки идеал не изражава теоретско, него баш практично учење о моралу, испада, као неизбјежан закључак, да је Црква изопачила морално учење Христово.

Духовник. Сад те разумијем. Али одговор на твоје питање захтјева разматрање суштине монаштва. Сљедећи пут ћемо причати о томе.

ДИЈАЛОГ СЕДМИ

О МОНАШТВУ

Духовник. И тако, дакле, теби се чини да је монаштво изопачење хришћанског идеала...
Непознати. Да. Ја мислим да у Јеванђељу нема ни једне једине ријечи о монаштву.

Духовник. И мислиш да свети подвижници нису достизали више морално савршенство, да су изопачили морално учење које је људима дао Христос...
Непознати. Да. И мислим да је монашки аскетизам био потпуно туђ првобитном хришћанству, да се он зародио под утицајем древног источног фанатичног аскетизма и да између лика Апостола Јована и некаквог тамо Симеона Столпника, прекривеног крастама, нема ништа заједничког...

Духовник. Реци ми конкретно – у чему видиш разлику.
Непознати. Пробаћу. Хришћански идеал морала – то је идеал савршене љубави. Апостол Јован је, од свих ученика Христових, био најпотпуније Његово оваплоћење. Шта може бити прекрасније од старца који, посљедњим снагама својег живота, понавља само једно: “Дјецо, љубите једни друге”... Љубав – то је “свеукупност савршенстава”. Према ријечима Апостола Павла, љубав “дуго трпи, милосрдна је, љубав не завиди, љубав се не велича, не горди се, не чини што не ваља, не тражи својега, не срди се, не мисли зла, не радује се неправди, а радује се истини; све покрива, свему вјерује, свему се нада, све трпи” (1 Кор. 13:4–7).

Таква је љубав дјелотворно начело. То осјећање је је натјерало Самарићанина да се заустави код претученог човјека који је лежао на путу и опере његове ране. Лик савршеног хришћанина – то је лик савршене, свепраштајуће љубави, која себе одаје на служење људима. Јер, “нема веће љубави, до кад неко душу своју положи за другове своје”. Ја сам, више или мање, правилно окарактерисао морални идеал хришћанства?

Духовник. Да, потпуно исправно.
Непознати. Али ево га – монах. Шта један монах има заједничко са том свијетлом сликом Јеванђеоске љубави? Почнимо од одјеће. Зар је Христос био одјевен у црнину, а не у свијетлу хаљину? Зар је носио Он црну кукуљицу и црну мантију, која подсјећа на крила неке црне птице? Идемо даље. Шта је брига монаха за претучене, рањене, измучене људе, када он у пустињу бјежи – од свих: и од срећних, и од несрећних? Како он може положити своју душу “за другове своје”, кад данима и мјесецима сједи у затвору, или стоји на стубу, и занима се самоспасењем. Христос је опростио жени. Он је њу показао као примјер фарисеју. Жена је својим сузама прала Његове ноге, косом их је отирала. Похвалио ју је. А за монаха је у жени – смртоносни отров. Он жену проклиње. Бјежи, као од какве куге. Хришћанство – то је љубав, топлота која све огријева, радост, свјетлост. Монаштво – то је самоспасење, хладноћа, сталне сузе, тврди и сурови затвор, подземна пећина – без свјетлости, без ваздуха, без радости. Хришћанство – то је религија слободног човјека. Јер, гдје је Дух Господњи – тамо је и слобода. Монаштво – то је ропство. Монаштво је – сво буквално, по закону, по Уставу, чисто формално. Христос се није гнушао да “пирује” са митарима и грешницима. А монах – нити пије нити једе; и, без обзира на своје ниске поклоне, у својој души на све гордо гледа као на заражене грешнике и од свијета бјежи као од чуме. Хришћанство говори о светости тијела које је храм Духа Светога, а монаштво је сво прожето мржњом према том “храму”, оно мрзи и сав земаљски живот, проклиње га и сматра за велику срећу ако што прије оде из њега. “Увијек се радујте”, – говори Апостол. “Увијек буди тужан”, – говори египатски подвижник ава Исаија.

Шта има заједничко у том црном, суровом, живот омрзлом монаштву, са љубављу и радошћу испуњеним Јеванђеоским Хришћанством?

Духовник. Какво страшно неразумијевање... Колико је неистине у твојим ријечима... Авај. ко не погледа дубоко, и у Јеванђеоско учење, и у монаштво – може му се учинити да си ти заиста у праву.
Непознати. Шта? Није ваљда да нисам у праву? Све је ово, опет, само неспоразум и неразумијевање моје?

Духовник. Наравно да ниси у праву. Монаштво – то је неуништива тврђава хришћанства. То је највиши степен достигнутог савршенства. То је лествица по којој су се људи пели и по којој се пењу ка Богу. То је најдиректнији, најправији, мада и најтежи, пут истинитог хришћанског живота.
Непознати. Па, није ваљда да ти можеш да замислиш Христа у црној кукуљици?

Духовник. Није.
Непознати. Мени овдје ништа није јасно...

Духовник. Није ти јасно – зато што не разумијеш суштину монаштва.
Непознати. Могуће. Зато те и молим да ми то разјасниш.

Духовник. Ти си потпуно исправно окарактерисао идеал хришћанског савршенства. Али, да ли си ти помислио – какве препреке се појављују на путу ка том савршенству, нису ли оне указане у ријечи Божијој? И није ли указано да је борба против њих – неопходан услов нашег спасења?
Непознати. Мени се чини да препреке немају никакве везе са питањем о позитивном садржају моралног идеала.

Духовник. Да. Али оне имају везе са питањем о суштини монашког идеала.
Непознати. То ми није јасно.

Духовник. Монаштво – то је одрицање од свијета и одрицање од своје воље, борба пртоив својих страсти. Погледаћемо подробније, и видјећемо да ли монаштво, како ти кажеш, изопачује хришћанско учење.
Непознати. Да. Молим те да о томе причаш колико можеш подробније. Можда ћу ту и наћи одговор на питање које сам ти поставио на крају наше посљедње бесједе.

Духовник. Какав је однос хришћанства према свијету и према ономе што је свијету привржено? “Тешко свијету од саблазна...”, – рече Господ (Мт. 18:7). И однос “свијета” са хришћанством показао у ријечима: “Кад бисте били од свијета, свијет би љубио своје; а како нисте од свијета, него вас Ја из свијета избрах, зато вас мрзи свијет” (Јн. 15:19). 

У Посланицама Апостолским однос хришћана према свијету се дефинише крајње одређено: “Не љубите свијет, ни оно што је у свијету; ко љуби свијет, у томе нема љубави Очеве”, – говори Апостол Јован (1 Јн. 2:15). И на другом мјесту: “Сав свијет у злу лежи” (1 Јн. 5:19).

Ап. Јаков говори: “... не знате ли да је дружба са свијетом непријатељство са Богом? И тако, дакле, ко хоће да буде друг свијету, тај постаје непријатељ Богу” (Јак. 4:4). “... Ви са Христом умријесте за стихије свијета”, – говори Ап. Павле (Кол. 2:20). Привржености свијету – то је “саблазан”, који човјек мора да надвлада. За Спаситељем је ишло много народа, и Он им је, осврнувши се, рекао: “... ако ли ко долази к Мени и не замрзи оца својега и матер своју, и жену, и дјецу, и браћу, и сестре, не може бити Мој ученик...” (Лк. 14:26). На другом мјесту Он то потврђује у општој форми: “... сваки од вас који се не одрекне од свега што има, не може бити Мој ученик” (Лк. 14:33).

О истом том је испричао причу: један је човјек направио велику вечеру, позвао многе; али, кад је све било спремно, сви су почели, баш као да су се били договорили, да отказују позив. Први Му рече: “Купих њиву, и ваља ми ићи да је видим”. Други рече: “Купих пет јармова волова, и идем да их огледам”. Трећи рече: “Ожених се, и зато не могу доћи”. Расрђени домаћин је позвао, умјесто ових позваних, ниште, кљакаве, богаље и слијепе. А позваним, који су због својих привезаности за земаљске ствари одбили позив на пир, Он је рекао: “Ни један од оних званих неће окусити моје вечере” (Лк. 14:18–24).

Једном се Господ обратио једном човјеку оваквим ријечима: “Иди за Мном”. Овај је казао: “Господе! Дозволи ми да прије тога одем и сахраним оца својега”. Али Исус му је одговорио: “... пусти мртваце да сахрањују своје мртваце” (Мт. 8:22).

А други је рекао: “Ја ћу поћи за Тобом, Господе, али ми прије тога дозволи да се опростим са домаћим својим”. Али му Исус рече: “...ниједан који положи своју руку на плуг и обазире се натраг није припреман за Царство Божије” (Лк. 9:62).

Ето шта треба да преодоли на својем путу хришћанин док иде ка савршенству. Он мора да надвлада све привезаности које га поробљавају, зато што оне сметају његовом служењу Христу. Он мора да замрзи свијет са његовим саблазнима, и све своје блиске, чак и мајку и оца, ако они сметају том служењу. Он мора бити слободан и од власти свјетских стихија и свих земаљских брига.

Зар то није монаштво? Зар то није одлазак из свијета? Ти говориш да монаси бјеже од свијета као од окуженог. Да, бјеже. Али свијет и јесте окужен. Гдје је онда противрјечност, гдје је изопачење хришћанског идеала? Зар монаштво у свом животу не остварује све што казује ријеч Божија? Зар монах не раскида са свијетом? Зар не одлази он, у име духовног живота, од своје породице, од својих сестара, имања, волова, брига? Зар не налаже сваки подвижник на себе крст служења Христу?

Непознати. Ја онда ништа не разумијем. А шта је са служењем ближњем? Како је могуће нахранити гладног, напојити жедног, посјетити у тамници заточеног, угостити скитницу – ако се побјегне од свијета? Зар не значи то – више од свега мислити на себе, на сопствено спасење? И зар то није егоистичко спасење, прикривено спољашњом побожношћу?

Духовник. Ти на служење ближњем гледаш онако како на то гледају у свијету; зато тако и говориш.

Монаштво на своје спасење не мисли из егоистичних побуда, него из љубави према Богу. Душа човјечија припада Творцу, и подвижник хоће да је Богу ода у достојном стању. Навешћу ти један, мада прилично блијед, примјер из свијета: замисли послушног сина, који истиснки воли својег оца. Он хоће да учи добро, зато што тако хоће његов вољени отац, и његови успјеси у учењу ће и оцу бити пријатни. Он и не помишља на личну користи од учења. Боји се да огорчи оца својом љеношћу, и свим силама настоји да достигне велике успјехе, да би причинио радост оцу. Ето, управо такав, “син који добро учи” је сваки монах. То није егоистично самоспасење, то је самопожртвовано учење. Подвиг монаха пун је љубави према Богу, жеље да Њему угоди, да Га обрадује својим поправљањем, да на то ода све своје снаге, да, колико је у његовим моћима, успјешно заврши разред.

Ти говориш да монах не служи људима, не доноси им користи. Али ријеч “корист” на језику Јеванђеља уопште не значи исто што и на језику свијета. Наравно, добро је олакшати физичке патње ближњега свог, или нахранити гладног, или напојити жедног, али, како се може служити људима – ако осјећаш да си слијеп? Зар не треба прво излијечити себе од свог сљепила? Монаштво није било бјегство од људи у смислу нежељења да им се служи. То је било бјегство од саблазна и гријеха, да би сам подвижник прво постао достојан таквог служења. Сваки монах, одлазећи из свијета, знао је да мора свега себе одати Богу, а када би се појавила потреба за његовим служењем људима, Господ би га призивао на то служење. Ти се ругаш подвижнику који је стајао на стубу, али, колико су само користи донијели људима подвижници! Колико је кроз њих донесено учења, утјехе, спасења страдајућим и умирућим људима! И не само за њихове савременике, него и за нас, до дан–данас.

Непознати. Да. Што се тиче односа према свијету, морам да ти признам, у праву си. Монаштво јесте једнострано, али ријечи Јеванђеља оно спроводи у живот.

Духовник. Ти ћеш да увидиш да оно у живот спроводи и друге стране хришћанског учења. Хришћанин се мора одрећи не само од свијета и привезаности свијету, него и од своје воље, зато што она настоји да себе супротстави вољи Божијој. Он мора да се смири пред Господом и савлада свако у себи самоутврђење и гордост.

“Одрекни се себе, узми крст свој и иди за мном”, – говори Господ (Мт. 16:24). Треба ићи за Христом, да би у свему била једина воља Божија. Треба се смирити пред том вољом и одрећи се од сваке гордости, јер “ко хоће међу вама да буде први, да вам буде роб” (Мт. 20:27).

Смирење, то јест, одрицање од гордости и самости, основни је задатак хришћанина када је у питању његова воља, зато што се “Бог гордим противи, а смиреним даје благодат” (Јак. 4:6). И у молитви Господњој је речено: “да буде воља Твоја”.

А када се Господ по–човјечији молио пред Крсним страдањем Својим, Он је дао савршени примјер таквог одрицања од своје човјечије воље: “Оче Мој! Ако је могуће, да Ме мимоиђе чаша ова; али опет не како Ја хоћу, него како Ти”. И опет по други пут отиде и помоли се говорећи: “Оче Мој! Ако не може ова чаша да Ме мимоиђе, да је не пијем, нека буде воља Твоја” (Мт. 26:39,42). Смирење, одрицање од своје воље, потпуно “одрицање од себе” и јесте задатак монаштва. Гдје је ту изопачење хришћанства? Зар није баш то, напротив, његово достојно испуњавање?

Непознати. Да, наравно, хришћанство је религија самоодрицања. И у том монаштво не противрјечи Јеванђеоском учењу.

Духовник. Али у чему то оно противрјечи хришћанству? Да није можда борбом против страсти? Тим “аскетизмом” када је у питању његово тијело, који теби изгледа као нарочито изопачење Јеванђеоског учења? Прочитај шта говори Господ о борби против страсти: “А ако те рука твоја или нога твоја саблазни, одсијеци их и баци од себе: боље ти је да у живот уђеш без руке или ноге, него да са двије руке и са двије ноге будеш гурнут у огањ вјечни; и ако те око твоје саблажњава, ископај га и баци од себе: боље ти је са једним оком да уђеш у живот, него да са оба ока будеш бачен у пакао огњени” (Мт. 18:8–9).

Посланице Апостолске подробно разматрају ту борбу. Навешћу ти неколико мјеста из Посланица. “Љубљени! Молим вас, као дошљаке и луталице, да се клоните плотских похота које устају на душу” (1 Пет. 2:11). “Помисли плотске јесу смрт, а помисли духовне јесу живот и мир, зато што су плотске помисли непријатељство против Бога...” (Рим. 8:6–7). “...Ако живите по плоти, умријећете, а ако духом умртвљујете дјела плотска, живи ћете бити” (Рим. 8:13). “Смирујем и поробљујем тијело моје, да не би, проповједајући другима, сам остао недостојан” (1 Кор. 9:27). “... Умртвите земљане уде своје: блуд, нечистоту, страст, злу похот и грамзивост...” (Кол. 3:5). Ето шта говори ријеч Божија о страстима и борби против њих. А зар монаштво не говори то исто? Стасти су једна од најстрашнијих препрека на путу хришћанског самоусавршавања. Оне се не могу савладати без сурове борбе. Зашто? Зато што “... плот жели оно што је против духа, а дух – оно што је против плоти: они се противе једно другом, тако да ви не чините оно што бисте хтјели” (Гал. 5:17). Апостоли су овако осликали ту унутрашњу борбу: “... знам да не живи у мени, то јест у плоти мојој, добро. Јер жељење добра у мени јесте, али да учиним добро – то не налазим. Добро, које хоћу, не чиним, а зло, којег нећу, чиним.” “...У удима својим видим други закон, који се бори против закона ума мојега и који од мене чини таоца закона греховног, који је у удима мојим”. “И тако дакле исти ја умом својим служим закону Божијем, а плоћу закону гријеха” (Рим. 7: 18–19, 23, 25).

Ти говориш да монаштво проклиње жену. Неистина. Оно проклиње саблазан који од ње излази за оне који изаберу монашки пут. Монаштво је стало на пут дјевичанства, и у плотском саблазну је природно видјело страшног непријатеља на том путу. Оно је објавило одлучни рат том саблазну. И какве везе то има са проклињањем жене?! Јер, и жене стају на пут монаштва, и за њих исти такав саблазан носи мушкарац, и монахињи се исто тако, као што се монаху наређује да бјежи од љепоте женског лица, наређује да бјежи од љепоте лица мушког! И то не значи да монаштво проклиње мушкарца. Монаштво се бори против саблазна. А за пут дјевичанства плотска наклоност и страст представља страшни саблазан, зато оно и бјежи од њега “као од куге”. Дакле, у аскетском подвигу сваког хришћанина морална задаћа је дефинисана савршено јасно: морају се побједити страсти, мора се умртвити плот. Мора се распети своја плот са њеним страстима и похотама. И зар није то суштина монашког аскетизма? Подвижници су прошли управо тај пут борбе, и у својим писаним дјелима оставили су нам руководство и све потребне савјете и путоказе – како треба ићи по том путу, како водити “невидљиву борбу” да би се достигла побједа. Монашки подвиг “умртвљавања плоти” – то није изопачење хришћанства, него његово остварење. То је пролажење и оног унутрашњег пута, који мора проћи, без изузетка, сваки хришћанин.

Непознати. Значи – сви морају да буду монаси?

Духовник. Не. О томе ћу говорити мало касније. Али унутрашњу борбу са плоћу мора преживјети сваки хришћанин, неминовно. И монаштво, у којем је та борба доведена до највећег напона и савршенства, са највећом пуноћом остварује Јеванђеоски идеал, и николико га не изопачује.

Непознати. Али – зашто онда Христос није био монах?

Духовник. Зато што је монаштво пут. А Христос је савршена Истина. Али Христос је Својим човјештвом и примјером Својим показао тај пут. Пред почетком Својег друштвеног служења Он је отишао у пустињу и остао тамо четрдесет дана. Спаситељ је дао примјер савршеног самоодрицања, одбацивши искушења ђавола који Му је предлагао личну величину и власт над цијелим свијетом. Господ му је одговорио: “Господу Богу твојему се поклањај и Њему једином служи”. Христос је одбацио саблазан плоти, када је одбацио искушење ђавола који Му је предлагао да камење претвори у хљеб.

Непознати. Али ако Јеванђеоско хришћанство највише одговара монашком аскетизму, због чега је у хришћанству основно осјећање – радост, а у монаштву – осјећање туге?

Духовник. О каквој радости, и о каквој тузи ти говориш? Монаштво, проповједајући тугу, не посеже на благодатну хришћанску радост. Нити хришћанство, говорећи о радости, негира монашку тугу. Ава Исаија даје заповијест монасима да буду тужни. А Апостол Павле говори: “Увијек се радујте!” Али исти тај Апостол на другом мјесту говори: “Туга ради Бога неминовно производи покајање ка спасењу, а туга свјетска производи смрт”. Не о свјетској тузи, која проповједа смрт, говори египатски подвижник, него о тузи “ради Бога”, о тузи због гријеха, која непрекидно мора скрушавати срце истинског монаха. Али то њега не лишава оне радости, о којој говори Апостол. Јер је та радост – радост од вјере у Христа васкрслог, и од наде на своје спасење.

У Јеванђељу се указује на препреке на путу моралног усавршавања које хришћани морају да савладају. Препреке – то су саблазни свијета, лично самоутврђивање и страсти. Савладати њих могуће је одласком из свијета, самоодрицањем и умртвљењем плоти.

А све то и чини суштину монаштва. Тако да оно не изопачује, него остварује и у живот спроводи хришћанско учење.

Непознати. Али, у првим вијековима хришћанства није било манастира. И зашто ти задаци неизоставно морају бити задаци монаха, а не сваког хришћанина?

Духовник. То је потпуно друго питање, и да би се на њега могло одговорити, мора се прво упознати историја монаштва, и то са њене унутрашње стране.

Непознати. Љубазно те молим да ми помогнеш у томе.

Духовник. У временима Апостолским манастира у нашем, данашњем смислу – заиста није било. Али, да ли то значи и да га није било уопште? Не. Манастир је био. Али он је био у свијету, и били су монаси, мада нису носили монашке одежде.

Непознати. Шта ти под тиме подразумијеваш? 

Духовник. Сву првобитну Цркву. Сва она није била ништа друго – до манастир у свијету, а сви хришћани – монаси у том манастиру.

Непознати. Ја те и даље не разумијем.

Духовник. Првобитна Црква себе није ограђивала спољним, видљивим зидовима; она се сама, најодлучнијим могућим начином, ограђивала од свијета. И сви хришћани су себи постављали оне моралне задатке (све, разумије се, осим безбрачја), који ће касније постати задаци првенствено монаштва. Окрени књигу Дјела Апостолских, и одмах ћеш угледати тај манастир. Шта је било основно, животно дјело хришћана? Молитва. Они су живјели молитвеним животом. Живјели су за Бога и у Богу. “Сви они једнодушно пребиваху у молитви и мољењу, са неким женама, и са Маријом, Мајком Исусовом, и са браћом Његовом” (Дјела Ап. 1:14) – то је било у Јерусалиму, у соби у којој су се послије вазнесења Господа искупљали најближи Његови ученици. Ту су они жријебом изабрали Матеја за Апостола умјесто отпавшег Јуде, ту је на њих сишао Дух Свети у огњеним језицима, ту су они добили благодатне дарове и ушли у непрестано и реално молитвено општење са Богом. Ти први дани у животу Цркве били су дани сталне молитве. И када се општина хришћана брзо разрасла до неколико хиљада људи, молитвена основа њиховог живота остала је непромијењена: “и они стално бијаху у учењу Апостола, у општењу и преламању хљеба” (Дјела Ап. 2:42).

Када је даљи раст општине почео да одвлачи вјернике од молитве, пошто су се појавиле различите бриге о вођењу домаћинства општине, за то су изабрана посебна лица – ђакони, да би се Апостолима дала могућност да “стално” пребивају у молитви и у служењу Слову. Погледај даље живот те првобитне Цркве Апостолског времена, и у њој ћеш јасно и очигледно видјети исте оне црте, које данас ми везујемо за “манастир”. Њихов унутрашњи живот био је испуњен благодаћу и истинским Црквеним јединством. А ако се на њу примјене данашњи наши појмови – то је био идеални манастир, не видљиво, него унутрашње сазидан у свијету. “Сви, пак, вјерници бијаху заједно и имаху све заједничко” (Дјела Ап. 2:44). “А у мноштву народа који повјерова бијаше једно срце и једна душа; и ниједан не говораше за имање своје да је његово, него им све бијаше заједничко” (Дјела Ап. 4:32).

Они нису одлазили у пустињу. Код њих није било високих камених зидова, јер никакви камени зидови нису тако могли да ограде од “свијета” Свету Цркву, како је то чинио унутрашњи однос првих хришћана према свјетском животу. Духовна, невидљива ограда тог манастира била је сигурнија од икаквих зидова, зато што је она манастир постављала изван свијета – не у смислу спољне, физичке изолације, него у смислу јасног и свима опипљивог и осазнаног разликовања благодатне природе Цркве од злих стихија свијета, за које Апостол говори: “... ко хоће да буде друг свијету, тај постаје непријатељ Богу” (Јак. 4:4).

О томе – како је посебним начином живота живјела Црква, не мијешајући се са свјетским животом, мада је и пребивала у свијету, видимо из сљедећих ријечи Дјела: “А од осталих нико не смијаше приступити к њима...” (Дјела Ап. 5:13).

Они су проповједали свијету ријеч Божију, свједочили о Васкрсењу Спаситеља, носили том свијету благу вијест о спасењу, и број вјерника је растао сваким даном. “Народ их благосиљаше”. Али унутрашњи живот Цркве постајао је доступан само за оне који су већ постајали вјерници. У свој живот они нису пуштали свијет. И то се поштовало са највећом строгошћу.

“Ко код вас долази и не доноси ово учење, тог не примајте у кућу и не питајте се с њим” (1 Јн. 1:10). Те наизглед сурове ријечи биле су упућене свијету, и изговорио их је нико други, до – Апостол љубави, св. Јован Богослов! Али Црква се и даље увећавала по свом чланству. У њу су улазиле масе многобожаца. Мало–помало, губила се граница између Царства које није од свијета овога – Свете Цркве, и живота свијета који је то Царство окруживао. Све више и више је проницао у Цркву свјетски, хришћанству туђ дух. То је почело да оптерећује најревносније хришћане, који се стремили да у свој пуноћи сачувају унутрашњи црквени живот Апостолског времена, који одлучно нису хтјели да посвјетове Цркву. Ти ревносни хришћани, носитељи истинског Духа Цркве, почели су, у име чистоте хришћанске и црквеног живота, да кидају вањску везу са свијетом. Они су у своје осамљење односили од саблазна свијета чистоту првих хришћана и били истински свјетионици хришћанства. Мало–помало се такво стремљење ка физичком одвајању од свјетског живота распространило свуда, и Црква је против притиска свјетских стихија уздигла манастире, као тврђаву хришћанства, гдје се чистота Апостолске Цркве ограђивала вањским раскидом са свјетским животом. Поједини подвижници су одлазили и из манастирских монашких заједница, зато што су општежитељни манастири ипак живјели у додиру са свијетом, и у њих је неизбјежно проницао, макар и само дјелимично, дух свијета. То су били пустињаци, анахорете, столпници, затворници – велики подвижници, који су се уздизали изнад општег вијенца манастирских планина, као усамљени, недостижни врхови.

Непознати. Значи, Црква је била само у манастиру?

Духовник. Не. Једина Црква је била и у свијету, и у манастиру. Али манастир је за непријатеља била најнеуништивија тврђава њене светости.

Непознати. Али, ако је манастир – древна Апостолска Црква у својој чистоти – како су се појавили “игумени”, “старци”, “послушници”, па онда ти посебни монашки устави, манастирска “правила”, “петостотине”, поклони, једном ријечју, сво уређење манастирског живота? За шта ће све то? Јер, без свега тога је пролазио “манастир у свијету” – како си ти назвао Апостолску Цркву.

Духовник. Након што је отишао од свијета и почео да води у себе затворен, не само унутрашње, него и извана посебан духовни живот, манастир није могао да остане онакав какав је био у вријеме Апостола. Другачији је био однос са свијетом, другачије је протицала унутрашња борба, стварало се потпуно ново уређење живота. И манастир је почео да ствара своје методе за достизање духовних задатака, који су били прилагођени новим условима затвореног црквеног живота и новом унутрашњем самоосјећању људи који су кидали вањске везе са свјетским животом. “Монашки устав” – и богослужбени, и посни, и општежитељни, сва правила и сав строј монашког живота – све је то стварано духовним искуством, молитвом, подвигом. У манастиру све потиче од унутрашњег живота, а не од ума. У свему је вејање духа благодати Божије, која је обилно напајала изабране Христове ратнике. Они су пролазили пут хришћанског усавршавања у тим новим условима – и сваки је у ризницу манастирског устава остављао свој драгоцјени прилог.

Непознати. Али, можеш ли ти мени подробније испричати – шта конкретно је створио манастир, у смислу метода достизања и извршавања духовних задатака?

Духовник. Молитва, пост и послушање – то је оно чиме је живјело монаштво. За стварање богослужбеног и посног устава, као и за учвршћивање принципа послушања – заслужна је сва Црква, али се то првенствено може рећи за монаштво. Ипак, Црква и манастир нису супротстављени једно другом, и у суштини својој се не разликују. Манастир је дио земаљске Цркве; и Црква у свијету, пак, и Црква у манастиру, водиле су исту борбу, борбу против непријатеља људског спасења, и чиниле свака своје дјело; рјешавале су, по мјери својих снага, своје задатке.

Непознати. Волио бих да ми подробније испричаш о молитви, посту и послушању.

Духовник. Добро. Почећемо од молитве.

Молити се – то значи налазити се у оном нарочитом стању, у којем духовно начело човјека улази у тајанствени и непосредни додир са Господом Богом и оностраним, невидљивим свијетом. Бити у молитвеном стању могуће је у свим животним околностима. Али, с обзиром да њему смета све што је од свијета, најпријатније услове за молитву треба тражити у осамљењу. Господ Исус Христос нам је Сам указао тај и такав молитвени пут. Он је осамљен остајао када је хтио да се моли, одлазио је и од народа и од ученика, а некада је остајао са ученицима, удаљавајући се од народа. Према ријечима ап. Луке: “... А Он одлажаше у пустињу и мољаше се Богу” (Лк. 5:16). И Јевнђелист Марко говори: “А у јутро, уставши врло рано, изађе и отиде насамо, и ондје се мољаше Богу” (Мк. 1:35).

Јеванђелист Лука говори и о осамљеној молитви у друштву ученика: “Мољаше се на осамљеном мјесту и ученици бијаху са Њим”. Осамљено мјесто – то је вањски повољан предуслов за молитву. Шум свијета молитви смета извана. Али постоје и унутрашње препреке и сметње. Као неки унутрашњи шум. Тај шум у нама стварају наша привезаност свијету и плотске страсти. Због тога иза основног дјела монаштва – молитве – стоји унутрашња, невидљива борба са саблазнима, и са њима повезане врлине: немање у себи грамзивости, одрицање себе, безстрашће.

Монаштво је у искуству пролазило тај пут искорјењивања грамзивости, одрицања од себе и уништавања страсти, и у властитом искуству саздавало савршени молитвени живот. Све што је оно дало богослужбеном уставу, и све што се улило у форму “келијних правила” – није била некаква кабинетска измишљотина, него резултат великих молитвених подвига. Молитва је собом испуњавала готово читав живот манастира. Она је саздавала истинско небо на земљи. Монах је живио у храму. И из њега одлазио само када је извршавао ове или оне земаљске радове, које је носио трпељиво, као нешто неизбјежно за земаљским омотачем одјевеног човјека. Али испуњавање тих земаљских послова није успјевало да расије оно што је пунило душу у храму. Потреба за “непрестаном молитвом” је саздала посебни вид молитвеног подвига – мољење Исусовом молитвом: “Господи Исусе Христе, Сине Божији, помилуј мене грешнога”.

Та молитва, која, према предању, у Цркви живи још од времена Апостолских, коју су некада раније творили сви вјерници, касније постаје основа молитвеног живота монаха. Молитвени живот без те молитве монаху је постао просто немогућ. Она је увијек била код њега, и на устима, и у разуму, и у срцу. Она га је свуда пратила. Она је испуњавала молитву у Цркви, размекшавала му срце и отварала га да би оно могло да усвоји богослужење; она је замјењивала монаху храм када је био на послушању и када је морао да се бави земаљским пословима. Живјела је са њим у његовој келији, тјерала тугу, сјету, самосажаљење, помисли. Сабирала је блудећу мисао и расијана осјећања, и била најјаче монахово оружје у борби против страсти, нарочито приликом неизбјежних сусрета са свијетом. Исусова молитва је давала могућност души човјечијој да сво вријеме бива свјесна да стоји пред очима Божијим. Да човјек сво вријеме у дубини својег срца осјећа умиљење од сазнања безмјерног према нама милосрђа Господа Исуса Христа Који за гријехе наше пострада; да осјећа скрушеност за своје гријехе; да гаји наду на своје спасење. И то, наизглед сложено од више различитих осјећања, а заправо просто и јединствено осјећање, усељавало се у срце богомољца и тамо живјело стално, чак и онда када се не би изговарале саме ријечи молитве, и штитило душу од скврни и саблазна свијета. Молитва, као и све у животу духовном, има свој пут и своје степене успона. Не даје се увијек и у безусловној пуноћи молитвено стање човјеку. И овдје, као и у моралном животу уопште, много тога зависи од напора самог човјека, али главно и савршено, ипак, зависи од милости Божије, од благодати, као дара Духа Светога. У животу моралном сваки добар поступак већ јесте нешто позитивно на путу усавршавања, зато што иза њега стоји добра воља да се он оствари. И у животу молитвеном свака ријеч, макар и само устима изречена, већ јесте молитвено дјелање, зато што оно свједочи о жељи човјековој да се моли. Манастир је зато строго захтјевао да се поштује и извршава, макар и само вањски, молитвено правило. То није било требовање “слова закона”. У томе је била велика мудрост. Слово молитвеног правила је било неопходни почетни степен, који су неминовно пролазили сви, чак и највећи, подвижници. Правило је било оно што се тражило од свих. Даље успињање по унутрашњим степеницама молитвеног усавршавања препуштало се Благодати Божијој и подвизима сваког појединачног монаха.

И тако, дакле: монаштво је, настављајући дјело Спаситеља, Његових светих Апостола и првих хришћана, подвигом и благодаћу Божијом саздало савршену форму молитвеног Устава и, искуством пролазећи молитвени пут, учило како да њиме иду сви који траже спасења.

Друго дјело монаштва је пост.

Подвижници за молитву и пост кажу да су то два крила вјере, без којих се не може вазнијети над свјетовним и страсним животом. Неки од њих су подвиг поста сматрали за најтачније мјерило успјешног пролажења духовног пута. Пост – то је подвиг, усмјерен на борбу против наших страсти. Иза њега стоји добродјетељ безстрашћа. “Дај крв – и прими Дух”, – говори Апостол, под “крвљу” подразумијевајући све патње и искушења подвижничког пута. Под постом треба подразумјевати не само уздржавање у храни, него свеукупност свих подвижничких средстава у борби против страсти. Први и основни његов степен јесте уздржавање од одређене врсте хране, њеног обиља и сласти, а даљи степени се тичу унутрашњих задатака: уздржавање од сваке уопште скврни.

Црквени поглед на то се изражава ријечима: “Постимсја постом пријатним благоугодним Господјеви. Истини пост јест злих отчужденије, воздержаније јазика, јарости отложеније, похотеј отлученије, оглаголанија лжи и кљатвопреступљенија – сих осужденије пост истини јест и благопријатни”.
 Прећи одмах на такав пост, прескочивши први степен “посног устава” – исто је тако немогуће, као што је немогуће одмах доћи до умне молитве, не прошавши први степен, степен усне молитве. То није апстрактна богословска тврдња, него истина коју је утврдило искуство подвижника, и све ријечи о томе како је “боље не срдити се, не вријеђати, не завидјети, него не јести мрсну храну” – јесу испразне фразе.

Духовни живот без поста је немогућ. Та истина, као и све у монашком животу – није апстрактно–богословска, него подвижничка, за коју је плаћено крвљу. Вањски устав није савршени пост. Због тога се не смије ограничити њиме, али, ипак, унутрашњи, виши задаци поста једноставно нису могући без испуњавања вањског посног устава.

И овдје је, по човјештву Својем, Спаситељ указао, Својим примјером, значење поста, када није узимао храну у току 40 дана проведених у пустињи; и Апостоли су се молили са постом, и сва древна Црква је постила. Монаштво, настављајући дјело Спаситеља, Апостола и првих хришћана, својим подвижничким постом је саздало савршен посни устав, као најбољи пут у достизању унутрашњих циљева безстрашћа. Овдје је молитва неодвојива од поста. И пост је неодвојив од молитве.

А сад пређимо на послушање. То је основни темељ монаштва. Монашким ријечима речено – послушање је узвишеније од поста и молитве. На њему се зида сво велико здање манастира. Оно собом прожима сваки покрет монашког живота, оно је – највиша добродјетељ коју један монах може да пожели. Иза послушања стоји све – и молитва, и самоодрицање, и безстрашће, и смирење, и подвиг. Не говоре случајно свети оци да је послушање “добровољно мучеништво”. Тај, дакле, пут, пут добровољног мучеништва, пролази сваки монах. Он се одриче од своје воље и уручује је игуману и својем духовном оцу. Он распиње своју вољу, своје самољубље, своју гордост. Разум, жеље, осјећања – све се одаје на послушање. Послушање – то није сагласност са ауторитетним мишљењем, и није потчињење из принципа – то је унутрашње отказивање од сваке самосталне дјелатности. Отказивање – не зато што “мораш да слушаш, мада се и не слажеш”, него зато што не може бити никакве “несагласности”, – јер ја ништа не знам, него све зна, што мени треба чинити, духовни отац мој.

Непознати. Стани мало. А шта ако духовни отац чини грешке? Јер, он није Бог. Није ваљда да треба испуњавати и очигледно погрешне или бесмислене захтјеве?

Духовник. Да. Треба. Подвижници говоре да треба испуњавати чак и такве захтјеве, који подвижнику могу да се учине опасним за његово спасење. И то је истина. Јер, гдје је критика, несагласност, – тамо је моје знање, моја воља, моја одлука, што је супротстављено знању, вољи и одлуци старца, а истински послушник ништа не зна, воље своје нема и одлука он својих нема.

Непознати. А ако би старац захтјевао нешто што је супротно учењу Цркве, ако он отпада од православља, и тада га треба слушати?

Духовник. Разумије се – не треба. Отпадање духовника од Цркве – то је његова смрт, а мртвом се не повинују.

Непознати. Али зар погрешне инструкције, проузроковане неискуством или грешношћу духовника, не могу погубити послушника?

Духовник. Не могу. Истинско послушање ће све учинити спаситељним за послушника. Грешке у духовном руководству опасне су за оне који су лишени истинског послушања, оне могу да смету, па чак и да погубе неистинског послушника. Али послушник до краја – изван је опасности. Послушање ће све покрити и све претворити у благо. Најнеразумније и најштетније ће превратити у мудро и корисно. Јер, послушање – то је смирење, одрицање од себе, безстрашће и љубав. А те добродјетељи увијек су прави пут спасења. У послушнику, као у огњу, изгарају све свјетовне навике, надање на себе, самоутврђење, самовеличање. Послушање ослобађа срце од свјетовне самовоље, коју свјетовно ропство страстима приказује као слободу, и отвара пут ка истинском стању слободе, које се даје само благодаћу Божијом, смиреним Његовим слугама. Без послушања монаштва нема. Оно својим духом прожима сав монашки строј, сав устав и сав поредак монашког живота. Без послушања нема подвига, и сва привидна достојанства монаха – јесу самообмана. Самочинство поништава и молитву, и пост, и борбу са страстима, и чини бесплодним, чак и опасним, подвиг. Гдје нема послушања – тамо почиње страшна духовна болест, која се на језику монаштва зове прелест. Подвиг без послушања – то је пут ка гордости, који у једном часу у ништа претвара плодове дугогодишњих подвижничких трудова. Монах – то је, прије свега, послушник.

Апостоли су били послушници Спаситеља. На послушању Апостола утврђивала се првобитна Црква, послушањем, молитвом и постом је саздан манастир. Послушање, као и молитва, пост и свака добродјетељ, има своје степене успона, свој пут развоја. Не може човјек одједном да постане дјелатник умне молитве и безстрасни подвижник. Не може он одједном да достигне ни највише степене послушања. Манастир учи молитви, учи посту, учи послушању. Он ништа не захтјева на силу, и не слама, него спасава душу. Ето – то је монаштво. То је најсавршенија творевина хришћанства, а не његово изопачење. То је тврђава Црквина. Ограда од злих стихија свијета. Златни Апостолски вијек, брижно сачуван у православним манастирима и пронесен неповријеђен кроз дуге вијекове свјетске историје.

Непознати. И опет ћу да те питам: значи, сви морамо бити монаси?

Духовник. Не, не сви.

Непознати. Зашто не?

Духовник. Као прво, зато што је пут монашки (јер, монаштво се од свијета оградило каменом оградом) неизоставно пут безбрачних. А ти знаш да безбрачје није обавезни пут спасења, него само за оне који то могу да приме. Као друго, због тога што ратујућа Црква има посебне задатке у свијету. И како у рату не могу сви да се боре из тврђава, мада се оне и сматрају главним упориштима, тако и ратујућа Црква не побјеђује свијет само манастирским подвигом, него и друштвеним служењем. Коме је шта дато. Једни чувају тврђаву, други се боре на отвореном пољу. Једне Господ зове у пустињу, и они пролазе пут спасења у условима осамљеног манастирског живота, друге позива на служење истим тим вишим идеалима Богоусавршавања, али већ у другим условима, у другим вањским формама, не у манастирском, него у свјетском животу.

Непознати. Да, то је јасно. Али, поставља се питање о будућности. Манастир је очигледно дошао у фазу опадања, може се чак рећи и до уништења. А ако је уништено оно најјаче, оно што ти називаш “тврђава Цркве”, није ли очигледно да мора бити уништено и оно што је мање јако, то јест – Црква у свијету? И, како је Бог могао такво нешто да “попусти”?

Духовник. Вањска, нама до сада позната форма манастирског живота, можда, кажем, и може бити уништена вањским, историјским политичким системом, али монаштво неће бити уништено никада. Пајућим, оражав истински пророчким ријечима открива судбе монаштва св. Антоније Велики. Он говори: “Доћи ће вријеме, љубљена дјецо моја, кад ће монаси оставити пустиње и умјесто у њих потећи у богате градове, у којима ће, умјесто тих пустињских пећина и тамних келија, уздићи горда здања, која ће моћи да се надмећу са царским палатама, у којима ће умјесто ништости порасти љубав према сакупљању богатстава, и смирење ће бити замијењено гордошћу; многи ће се гордити знањем, али знањем голим, отуђеним од дјела која знању одговарају; љубав ће охладјети; умјесто уздржавања умножиће се угађање утроби, и многи, многи од њих ће се бринути о раскошним јелима, и то не мање од самих мирјана, од којих се монаси ничим другим, до одјећом својом и кукуљицом, разликовати неће: и без обзира на то што ће живјети усред свијета, називаће себе осамљеницима (монах значи: осамљеник). При том ће сами себе величати, говорећи: “ја сам Павлов”, “а ја Аполосов” (1 Кор. 1:12), као да се сва сила њиховог монаштва састоји у достојанству њихових претходника: они ће себе величати оцима својим, као Јудеји што су се величали оцом својим Аврамом. Али биће тада и таквих, који ће се показати много бољи и савршенији од нас; јер, блаженији је онај, ко је могао преступити а преступио није, и зло починити а починио није, него онај ко је ка добру био вучен масом ка добру устремљаних ревнитеља...”

Непознати. И како ти видиш будућност тог новог монаштва?

Духовник. Потпуно је јасно да св. Антоније овдје подразумијева монаштво у свијету. Оно неће бити физички одвојено од свјетовних саблазна, како је ограђено било оно у старом манастиру. Ти нови подвижници ће живјети у свијету, гдје би они “могли да преступе” а преступити неће, гдје би “могли починити зло” а зло починити неће. Овдје се не мисли на унутрашњи саблазан, нити на унутрашње чињење зла, као што је тај унутрашњи пад пријетио монаху у досадашњим манастирима и пустињама; св. Антоније у својим пророчанским ријечима супротставља старе монахе новим, и говори да ће ови посљедњи бити блаженији, зато што ће њихова задаћа бити тежа. Очигледно, ради се о близини и доступности саблазна, лакоћи са којом ће се моћи “преступити”, подати им се, зато што ће они бити ту, под руком, не иза ограде, него усред свијета, у којем ће живјети тај будући подвижник. И јасно је да то неће бити општежитељно подвижништво, него једно–лично, зато што тим подвижничким путем неће ићи “маса устремљених” ка спасењу, него само појединци. Историја ће да заврши као неки круг, вратиће се гоњењима првог вијека и манастиру првобитног хришћанства.

А ево шта се у ријечи Божијој говори о гоњењима вјерних пред крајем свијета. Господ је на Јелеонској гори Својим ученицима казао судбину која чека свијет и хришћанство: “...устаће народ на народ, и царство на царство, и биће глад, помори и земљотреси којегдје; а све то је само почетак болести. Предаваће вас тада на муке, и убијаће вас, и сви ће вас народи омрзнути због имена Мојега...” (Мт. 24:7–9).

А св. Лука наводи ове ријечи Спаситељеве: “Издаће вас такође и родитељи, и браћа, и рођаци, и другови, неке од вас ће и убити...” (Лк. 21:16). Гоњења ће, наравно, учинити да постане немогућ вањски манастир, и Цркву ће вратити у услове првобитног хришћанства. Али то ће бити Црква која је прошла сав свој славни земаљски пут, у њој ће бити сва духовна блага које је она стекла. Она ће бити “манастир у свијету”, као што је то била Црква Апостолска, и то не по томе што ће се одрећи од свега што је благодатним дејством Духа Светога стечено за протеклих двије хиљаде година, него по свом духовном стању и по свом односу према свијету.

Појединци ће и даље примати монаштво, давајући заклетву безбрачја и тиме успостављајући као неку духовно-крвну везу са великом прошлошћу монашког живота, али и они који ће примити постриг, и они који ће ступати у брак – сви ће да живе, не више у старим манастирима, него у свијету, онако, како је живјела и првобитна Црква.

Св. Јован Златоусти је указао на једно од главних духовних основа за тај наступајући манастир. У слову “О скрушености” он говори: “Ми морамо да тражимо пустиножитељстово не само у неким осамљеним мјестима, него и у самој својој слободној вољи; ми морамо – прије свега осталог – душу своју одвести у најненасељенију пустињу”.

Ето, та “унутрашња пустиња” ће и бити основа манастира у свијету. Неће само монаси, него ће сви вјерници одлазити у ту пустињу. Неће само монаси, него ће сви вјерници стати на пут послушања и духовног живота. Црква ће се поново, као у Апостолском вијеку, унутрашње оградити од свијета, и себе њему потпуно супротставити. Устаће невидљиви зидови, који ће бити тврђи од камених, и оградиће свету Цркву од свијета који ће лежати у злу. Те зидове ће уздићи молитва, пост, послушање, безстрашће, подвиг. Опет ће сви вјерници, као и у древној Цркви, постати дјелатељи молитве Исусове. Опет ће се вратити честом причешћењу Светих Тајни. Опет ће, као некада у Јерусалиму, “једнодушно сви пребивати заједно” и у свијету ће се они осјећати као у безводној пустињи. И нови ће подвижници превазићи древне. И Црква ће се преиспунити, као и Црква Златног вијека, благодатним даровима Светог Духа. Та пуноћа благодати у древној Цркви је потицала од тога што су били живи људи који су својим лицем гледали Господа, и све је било освештано Његовом недавном присутношћу међу људима. Црква која долази ће бити испуњена том благодаћу зато што ће бити пуна предосјећања другог славног доласка Његовог, и освештаваће се близином Христа Долазећег.

Непознати. Ти то говориш – као да је то питање људи који су временски близу нама.

Духовник. Не. Нама није дато да знамо времена и рокове. Али манастир у свијету се већ зида: то могу да не виде само слијепци.

Непознати. Да. Твоје посљедње ријечи разјасниле су много шта. Пред мојим очима се буквално отворио једини велики пут Цркве, који је она прошла од времена Апостолских до наших дана, и који јој предстоји проћи од наших дана до дана посљедњих, који ће бити налик на Апостолске. Али моја се питања, изгледа, никада неће прекратити, и ја се никада нећу излијечити од својих сумњи, за које ти кажеш да су порок. И ево, опет ја морам да те питам да ми одговориш на једно ново питање, и да умириш сумње које су се изнова појавиле.

Духовник. Потрудићу се. О чему хоћеш да ме питаш?

Непознати. У свему што ти говориш – о путу спасења, о унутрашњој борби, аскетским подвизима, о самоодрицању и одласку из свијета и, на крају, о одговорности пред Богом – ја видим признање “слободне воље”. Али Црква учи о Промислу Божијем, о томе како се све одвија по вољи Божијој. Како ни длака са главе човјекове не пада без воље Оца, и ја никако не могу да помирим учење о слободи воље са учењем о Божијем Промислу. Бојим се да ће то питање за мене тако и остати неријешено. У сваком случају, ја сам не могу да га разријешим. Помози, ако можеш.

Духовник. Добро. Сљедећи пут ти и ја ћемо говорити о Промислу и слободи воље.

Непознати. А послије тога ће остати само још једно питање.

Духовник. Нећемо трчати пред руду. Рећи ћеш га, у своје вријеме.

ДИЈАЛОГ ОСМИ

О ПРОМИСЛУ И СЛОБОДИ ВОЉЕ

Духовник. Шта те збуњује у питању о Промислу?

Непознати. Немогућност помирења појма слободе воље са црквеним учењем о вољи Божијој.

Духовник. Реци конкретније, шта тачно теби изгледа непомирљиво.

Непознати. Ево, слушај. Појам слободе можда и јесте непостижан за разум, и могуће је да си ти у праву када у том смислу провлачиш паралелу између “слободе” и “бесконачности”. Нека је непостижност бесконачности слична непостижности слободе, која је са формалне стране као нека “бесконачност” у области воље. Било како било, ми у појму слободе воље ипак постижемо момент “безузрочности”, мада то и не можемо да замислимо и осмислимо. Слобода за нашу свијест – то је, у сваком случају, могућност дјеловања које не зависи ни од каквих вањских побуда и услова. Када за неки поступак кажемо да је “слободан”, ми тиме хоћемо да кажемо да он није учињен по неопходности, него по личном извољењу човјекове воље. Зато морална одговорност, како си ти не једном говорио, увијек подразумијева слободну вољу. А како је човјек одговоран за сав свој живот, тим самим се претпоставља да се и сав његов живот састоји из низа слободних, никаквим вањским факторима не условљених поступака.

А ја, ево, отварам Јеванђеље, и читам: “Не продају ли се два врапца за један динар? А ни један од њих не може пасти на земљу без воље Оца вашега; а вама су и све длаке на глави пребројане” (Мт. 10:29–30). Та мисао о васцијелој зависности човјековог живота од воље Божије у савршеној пуноћи је изражена у шестој глави истог Јеванђеља. “Зато вам кажем: не брините се за своју душу, шта ћете јести, или шта ћете пити, ни за тијело своје, у шта ћете се обући. Није ли душа важнија од хране и тијело од одјеће? Погледајте на птице небеске: нити сију, нити жању, нити сабирају у житнице; и Отац ваш Небески их храни. Нисте ли ви много бољи од њих? А ко од вас, бринући се, може увећати свој раст барем за један лакат? И за одјећу што се бринете? Погледајте на љиљане у пољу како расту; не труде се нити преду. А Ја вам кажем да се ни Соломон у свој слави својој није облачио као један од њих. И кад траву по пољу, која данас јесте а сутра се у пећ баца, Бог тако одијева; а камо ли вас, маловјерни! Не брините се, дакле, и не говорите: шта ћемо јести, или, шта ћемо пити, зато што све ово незнабошци ишту; а зна и Отац ваш Небески да вам треба све ово” (Мт. 6:25–32).

Зар је такав однос према животу спојив са признањем слободе човјекове? Ако ниједан врабац не пада на земљу без воље Оца, ако ни једна длака са главе човјекове не пада без воље Божије, ако је човјек потпуно немоћан да сам, својом вољом промијени свој живот, ако не може “увећати свој раст барем за један лакат”, ако човјек сам по својој вољи ни за шта и не треба да брине, зато што Отац Небески зна шта коме треба, поставља се питање: гдје се ту испољава слободна човјекова воља? Наш живот сав зависи од Бога. Све се у њему одвија по Његовој вољи. Црква то назива Промисао Божији, али Промисао је неспојив са слободом. Признати то – значи неизбјежно доћи до учења о предодређењу. Ако се сваки покрет живота одвија по вољи Оца, онда Његова воља и одлучује о свему. Ако је Његова воља унапријед одлучила, онда је твоја воља – ништа. Са друге стране, као што признавање Промисла искључује могућност слободне воље, тако и признавање слободне човјекове воље искључује могућност Промисла. Навешћу ти овакав примјер: разбојник је напао моју кућу. Опљачкао је, демолирао, страшно наудио мојим ближњим. А ја вјерујем у Промисао Божији. Све је од Бога. Господ зна шта коме треба. Значи, и разбојник је од Бога? Али, авај: и разбојник је имао своју слободну вољу. Зашто је онда мене напао? Зато што је то био слободни избор његове воље, или зато што је таква била воља Божија? Ако је то била воља Божија, гдје је онда била слободна воља разбојника? А ако је разбојник сам тако одлучио, какве везе са тим има воља Божија? Одавде је јасно да признавање слободе воље разбојника апсолутно искључује учешће воље Божије у том злодјелу, а самим тим искључује и његов промислитељни смисао.

То би биле сумње које су се појавиле док си причао о тајанствима, моралном усавршавању и монашким подвизима. Ја нисам у стању да то сам разријешим.

Духовник. Да, твоје питање заиста треба детаљно објаснити. Оно је комплексно, из два разлога. Као прво, зато што дотиче читав низ побочних питања, а као друго, зато што се учење Цркве о Промислу често приказује у потпуно изопаченом облику.

Непознати. Па ја од тебе и очекујем да ми све то објасниш.

Духовник. Потрудићу се. Ми ћемо опет морати детаљно говорити о слободи. Ти већ знаш да је, према учењу Цркве, човјеку, који је саздан по образу и подобију Божијем, дарована слободна воља. Он није само честица материје која је организована тако да буде живо биће и која је потчињена, као и све у материјалном свијету, закону узрочности. Он је носилац тајанственог и непостижног нечела слободе, које његову вољу чини првоузрочником ових или оних поступака, не условљених ничим другим, до његовом вољом. Поступци човјекови нису механичке појаве физичког свијета. Они нису аутоматске посљедице неког узрока који се налази изван његове воље, и нису проста посљедица физичко–хемијских процеса у самом човјеку; њих одређује његова властита воља, јер је у узрочно–посљедичном низу појава његова воља, као слободно начело, узрок сам по себи. Човјек сам одређује овај или онај низ појава које се дешавају у његовом животу, и сноси моралну одговорност за своје поступке, зато што то, како ће он поступити – овако или онако, добро или лоше – зависи од његове сопствене воље, зато што он увијек сам изабира. И не по својој формалној дефиницији, него у суштини својој, слобода јесте једна од особина човјекове душе, која, јединствена у суштини, као подобије Бића Божијег, има и подобије Ипостаси, у суштини својој остајући јединствена и недјељива.

Непознати. Врло добро схватам све што си сада говорио о слободи човјекове воље; баш зато ја тебе и молим да ми објасниш – како се то учење о слободи може помирити са учењем о вољи Божијој.

Духовник. Стани мало. Упозорио сам те да је овдје неопходно дотаћи се многих побочних питања. Првородни гријех је био слободни акт човјекове воље. Човјек је сам изабрао пут који се не подудара са вољом Божијом; нарушивши од Бога дату заповијест, стао је на пут својевољног самоутврђивања. Тај акт, слободан сам по себи, довео је човјека до ропства, и по својим посљедицама је био губитак слободе која му је дарована. Дјело Искупљења било је дјело ослобођења, не зато што је уништен гријех, него зато што је уништена власт гријеха у свијету. Јер, кроз живот у Богу, сваки се човјек сједињује са Богом, по ријечима Апостола:: “... који се сједињује са Господом, један је дух са Господом” (1 Кор. 6:17). Првородни гријех је искупљен, и могућност сједињења са Богом је опет постала могућа. А самим тим је поново успостављена и слобода. Зато се у ријечи Божијој говори: “... стојте у слободи коју нам је даровао Христос, и не подвргавајте се опет јарму ропства” (Гал. 5:1). “Купљени сте скупом цијеном; не будите робови људи” (1 Кор. 7:23).

Непознати. Та слобода није реалност која је дата сваком, него само могућност?

Духовник. Не, та слобода је дата цијелом свијету као реалност, али човјек, онако како је слободно починио првородни гријех и тиме се одрекао од своје слободе, исто тако се он и данас одриче (или не одриче) од слободе која му је дарована Искупљењем.

Непознати. Шта ти подразумијеваш под одрицањем од слободе?

Духовник. Одрицање од вјере у Христа Васкрслог, јер само кроз вјеру ослобођен човјек остаје слободан, и не одаје опет себе у ропство гријеху и смрти. За рјешење питања о узајамном односу слободе човјекове воље са вољом Божијом веома је важно разјаснити себи сљедећу мисао. Невјерје и стање човјекове душе које из њега проистиче јесте одрицање од слободе и признање унутрашњег ропства. Тим одрицањем човјек, извана остајући човјек, себе поставља у исти ниво са битијем животињским, само у мало савршенији вид тог нивоа. Он не прави од себе “ствар”, али се одриче од вишег достојанства слободног човјека. Апостол говори вјерним: “Гријех не смије над вама господарити” (Рим. 6:14).

“Није ваљда да не знате да, коме дајете себе у послушање, робови сте онога кога слушате; или робови гријеха к смрти, или послушања к праведности?” (Рим. 6:16).

То стање робовања гријеху Апостол Петар је описао ријечима: “А они, као неразумне животиње које природа води и које су рођене да се ухвате и закољу, злословећи оно што не разумију, у погибији ће се својој истријебити” (2 Пет. 2:12). “Очи су њихове препуне прељубочинства и непрестаног гријеха; прелашћују неутврђене душе; срце је њихово научено лакомству: то су синови проклетства” (2 Пет. 2:14). “Јер говорећи надмене и празне ријечи они лове у плотске похоти и разврат оне који тек што су почели да бјеже од оних који живе у заблуди. Обећавају им слободу, а сами су робови тљења; јер, кога ко надвлада, тај му је и роб” (2 Пет. 2:18–19).

И обратно: “... ко проникне у закон савршени, закон слободе, и остане у њему, не као слушалац заборавни, него као извршилац дјела, тај ће бити блажен у дјелу своме” (Јак. 1:25).

Ето шта треба увијек имати на уму када се разматра питање о слободи човјекове воље и воље Божије.

Непознати. Ја и даље не могу да схватим – какве везе имају ове “уводне” тврдње са нашим питањем?

Духовник. Причекај. Сад ћеш да схватиш. Ти си навео ријечи Спаситеља из шесте главе Јеванђеља од Матеја: “не брините се за своју душу, шта ћете јести, или шта ћете пити, ни за тијело своје, у шта ћете се обући” (Мт. 6:25). Али си их завршио само стихом 32–им: “а зна и Отац ваш Небески да вам треба све ово”. А даље? Зашто си се баш ту зауставио? Јер, ријечи које си ти цитирао апсолутно су неодвојиве од сљедећег, 33–ег стиха: “Тражите пак најприје Царства Божијег и правде његове, а ово остало ће вам се приложити”. Како често људи гунђају и негодују што се не испуњава обећање Спаситеља “све, што затражите у име Моје, даће вам се”! Они памте само један, редуковани дио обећања: “све, што затражите, даће вам се”, а заборављају услов испуњења његовог: “у име Моје”. Апостол таквим људима поручује: “Молите, и не добијате, зато што молите не на добро, него да у сластима својим трошите” (Јак. 4:3).

Исто је тако и са питањем о вољи Божијој у нашем животу и о промислитељној о нама бризи Божијој. Да би воља Божија у свој пуноћи садржала наш живот, треба најприје тражити Царства Божијег и правде његове – и тада ће се све остало приложити.

Ако се то питање пренесе у сферу формално–логичку, може се рећи да онолико колико човјек успијева да очува своју слободу и колико се не подаје јарму ропства – толико се његова воља подудара са захтјевима воље Божије.

Непознати. Али живот није састављен од дејстава само моје воље. Претпоставимо да је моја воља слободна и да је она усклађена са вољом Божијом; али, шта је са вољом разбојника? Јер она такође одређује мој живот. Шта да се ради са његовом злом вољом, како схватити њено дејство на мој живот? Како њу помирити са Промислом?

Духовник. Да. Оно што сам до сада говорио, не рјешава то питање. Ми смо до сада говорили само о томе – да ли Божија воља ограничава људску вољу и да ли је тиме чини “неслободном”? На то питање одговарамо: не, не ограничава, зато што се истинско стање слободе и састоји у испуњењу Божије воље по слободном извољењу човјековом – тако слободан човјек, то јест, човјек који живи у Богу, прије и више од свега тражи Царства Божијег, и све остало му се тада даје.

А сада ћемо говорити о вољи Божијој у физичком свијету и о Божијем Промислу у односу на сав живот уопште, сво вријеме имајући на уму оно што нам је о слободи откривено у ријечи Божијој.

Навео си ријечи Спаситеља: “Не продају ли се два врапца за један динар? А ни један од њих не може пасти на земљу без воље Оца вашега” (Мт. 10:29–30). Шта значе те ријечи? У чему се изражава воља Божија у физичком свијету? Што се тиче свијета физичког, учествовање воље Божије у свему треба схватати у смислу да сами закони по којима протиче тај живот јесу изражавање воље Божије, и њихова непромјенљивост и непрекидност дејства могућа је само зато што Господ наређује да буде тако, то јест, садржи све то у Својој вољи.

Божија воља је васељени дала непромјенљиво устројство. Душа човјечија, пак, с обзиром да у себи има Богоподобно начело слободе, живи по другим законима. Ипак, и она, кроз ту материјалну основу свог земаљског битија, чини неку честицу материјалног свијета. Због тога физички живот може да овим или оним дејством утиче на наше душевно устројство, и због тога Божија воља може да помаже нашем спасењу кроз такозване “механичке законе природе”. Господ их усмјерава у складу са вишим циљевима нашег духовног живота. Е, оно што је у природном битију воља Божија у форми непромјенљивих закона који одређују живот васељене, то је у човјековом животу Божији Промисао.

Непознати. Ти говориш да Божија воља може да помаже нашем спасењу кроз механичке законе природе: шта под тим подразумијеваш?

Духовник. Као прво, свеукупност опажања која зависе од пет наших чула. Као друго, непосредно дјеловање на нашу физичку природу, као што су, напримјер, физичке болести или органски недостаци, и, као треће, знамења и чуда, пошто се и она облаче у форму физичку.

Непознати. Појам чуда ти доводиш у везу са учењем о Промислу Божијем.

Духовник. Разумије се.

Непознати. Објасни ми то.

Духовник. Чудо није нарушавање “закона природе” као неких сила које су туђе сили Божијој. Оно је дјеловање исте те Божије воље, али не у формама нама познатих, стално дејствујућих закона природе, него у форми одвојеног акта воље Божије, која дејствује непосредно само у датом тренутку. У чуду се привремено зауставља пројављивање воље Божије по којем материјални свијет живи увијек, и Господ нарочитим актом утиче на ову или ону појаву. Тај нарочити акт Бог увијек предузима у промислитељне сврхе. Али: “... род лукави и прељуботворни тражи знамења; и знамење му се дати неће...” (Мт. 12:39). Јер, свезнајући Господ зна да је чудо бескорисно за “род лукави и прељуботворни”. На тај начин, наша вјера у могућност чуда је основана на нашу вјеру у свемогућу силу Божију, наш разум утврђује ту вјеру, видећи у физичким законима дејство воље Божије, а у чуду – посебни акт исте те Божије воље, и наше осјећање налази потпуно задовољење у промислитељном значењу сваког чуда.

Непознати. Сад те схватам.

Духовник. Пређимо сада на питање о односу слободе људске воље и Промисла Божијег.

Опет морам да почнем са оним што ти је већ познато. Господ је човјеку дао слободу. Господ не води човјека ка спасењу механичким путем – тако што ће претворити у аутомат и све његове поступке тиме лишити моралног садржаја. Господ му даје слободу да сам за себе изабере пут спасења, и тиме омогући своје слободно сједињавање са Богом у вјечном животу. И ако човјек изабере пут зла, то јест, одласка од Бога – то није активно изражавање Божије воље.

Непознати. Стани мало! Значи, такав одлазак се чини без воље Божије? А шта је са оним “ни једна длака са главе”?

Духовник. Ја сам рекао да такав одлазак није активни израз Божије воље, али то уопште не значи да се он чини без Његове воље.

Непознати. Не разумијем.

Духовник. Божија воља попушта да се тај одлазак оствари, не пресијеца га Својом силом, и због тога ми утврђујемо истину: “све се дешава по вољи Божијој”. У сваком, чак и најгорем људском поступку учествује воља Божија, с обзиром да не прави препреке његовом остварењу.

Непознати. Молим те да ми то објасниш на конкретном примјеру. На примјеру, рецимо, оног разбојника о којем сам ти говорио.

Духовник. Одлично. Узећемо примјер са разбојником. Разбојник је опљачкао твоју кућу и починио злодјело. Да ли је то била воља Божија? Да, била је, али не у томе што је разбојник одлучио да опљачка твоју кућу, него у томе што је Господ попустио да се његова зла воља оствари и није зауставио њено дјеловање.

Непознати. А зашто није зауставио? У чему је онда ту Промисао Божији?

Духовник. О томе ћемо мало касније. Наставимо сада наше разматрање учења о Промислу. Човјеков живот не формира се само од његових поступака, него и од поступака људи који га окружују. Ти свој живот не одређујеш само својим поступцима; њега, у много већем степену, одређују људи који те окружују. Разбојник који те је напао може потпуно да промијени вањске услове твог живота; сав твој живот због тог догађаја може да пође у другом правцу. И ако узмеш у обзир да су људи који те окружују такође носиоци своје слободне воље, биће ти јасно да се и на све промјене у твом животу које потичу од туђих злих поступака не може гледати као на активно пројављивање Божије воље. Погледај епоху мучеништва. Шта, и то је била активно дејствујућа воља Божија? Не, то је била зла воља људи. А гдје је онда оно “на све је воља Божија”? Одговор је и овдје исти: сви догађаји који зависе од слободне воље људи који нас окружују нису активни израз Божије воље. Али с обзиром да Господ може пресјећи свако дејство човјека, свако, без изузетка свако пројављивање слободне човјекове воље у односу на нас зависи од воље Божије. Господ га попушта, не пресијеца га Својом вишом вољом.

Непознати. Али ако је воља Божија толико пасивна, какво је онда уопште значење такве воље у нашем животу? У чему се манифестује брига о нашем спасењу? Гдје је у нашем животу Божији Промисао? Јер, ако је у свему потпуна слобода човјекова, а Господ само “попушта” – то само значи да Промисла, као активно дејствујућег начела, заправо, и нема. Човјек је, на крају крајева, препуштен самом себи.

Духовник. Мало си се превише залетио. Ја уопште нисам говорио да је воља Божија само пасивна: ни у којем случају. Она је и активно, дјелатно начело. Али, и пасивно попуштајући, и активно дјелујући – она је у једнакој мјери промислитељна у нашем животу.

Непознати. Молим те, објасни ми то.

Духовник. Господ не пресијеца све зле поступке човјекове, зато што би га то лишило његове слободне воље, и претварало би његове поступке у узрочно–условљене појаве, којима би узрок била сила Божија. А тиме би се уништио сваки смисао живота који је Бог створио. Јер, тај смисао лежи у слободном самоопредјељењу човјека ка добру и у сједињењу његовом са Богом као посљедици тог самоопредјељења. Али то уопште не значи да се промислитељна брига о злим људима завршава само предостављањем њима потпуне слободе, и да се брига о људима над којима се зло врши састоји само у “попуштању” тог зла. Тада би, заиста, људи били остављени од Бога и били препуштени самим себи.

Непознати. Али у чему се онда састоји, ако се допушта чињење злих поступака, Божији Промисао? Ја то уопште не могу да схватим.

Духовник. Ево, сад смо дошли до тог питања. У чему се изражава Божији Промисао када Бог попушта зла дјела? У томе, што Господ промислитељно садејствује да се она преживе на добро нашег спасења.

Непознати. Не схватам. Какво може бити “добро” од злог поступка?

Духовник. Када нам човјек причињава зло, ми под тим злом видимо само његово душевно стање, ми видимо оне побуде које су њиме управљале. Разбојник који је напао кућу учинио је зло зато што је њиме управљала његова зла воља. Али за тебе – не са тачке гледишта свијета, него са хришћанске тачке гледишта – то може да буде зло, а може и да не буде зло, у зависности од тога како ти то преживљаваш, и шта то даје твојем унутрашњем животу. И пљачка, и насиље, и остала злодјела која су ти нанесена – за тебе могу бити извор озлобљавања и разарања твог душевног живота. Тада ће злодјело разбојника и за тебе бити зло. Али иста та пљачка, и насиље, и сво бешчашће које ти је почињено, макар оно и само по себи било злодјело у односу на злу вољу која га је починила – за тебе могу бити извор великог блага, уколико га ти преживљаваш на благо својег спасења, са трпљењем, неосуђивањем, свепраштањем... Тебе су слагали, оклеветали, увриједили – то јесу зли поступци, али их ти за себе можеш претворити у источнике добра. Ето зашто су свети мученици говорили: “Ви нас можете убити, али нам не можете нанијети зла”. Затвор – то је страшно зло, али, колико је људи он привео Богу. Мучење је страшно зло, али, колико је људи кроз њега постало свето. Нигдје се то не види тако јасно, као у промислитељној бризи Господа о светој Цркви. Колико ли су само зла нанијели Цркви њени гонитељи у епохи мучеништва! Али је Црква, преживљавајући све на благо своје, постала Црква светих мученика; рукама њених непријатеља, који су крв свету пролили по дејству Божанственог Промисла, створена је величанствена Црква. Много је било искушења у Цркви, и људи су често бивали поколебани дугим трпљењем Господовим. Нехотице се у њиховим срцима појављивало питање: “докле, Господе? Зашто попушташ злу да тријумфује? Зашто га већ једном не зауставиш Својом свемоћном вољом?” Али одговор на то питање у потпуности је дат у учењу о Промислу: ма какво да се зло чини у односу на Цркву – оно њу увијек води ка благу, увијек је чисти и велича. И најљући непријатељи њени, по дејству Божијег Промисла њој не могу учинити ништа, осим добра. Јер Господ не зида Цркву Своју само непосредним дјеловањем Божије силе, него и рукама непријатеља, попуштајући злу, које Црква преживљава на своје благо и на своје добро. Ето у чему је Промислитељни смисао зла које Бог попушта. Тај је смисао у очувању човјечије слободе, и у моралном задатку за сваког човјека, да свако зло које се чини у односу на њега претвори у извор моралног усавршавања и духовног својег развоја.

Непознати. Али ја опет не видим – у чему се ту испољава тај Промисао, то јест, Божија воља. Бог је попустио злу да се оствари, а човјек мора да то преживи на своје благо. Гдје је ту Бог? Све, окрени–обрни, зависи од човјека. Ако имадне снаге да на своје благо преживи зло које је Бог попустио – то ће бити феноменално. Али ако немадне – погинуће. Тако му и треба. Сам је крив. Али, гдје је Промисао? Ја опет видим само “попуштање”.

Духовник. Гријешиш. Божија воља нам активно помаже у испуњењу тог моралног задатка. Да не би лишио човјека слободе, Господ не пресијеца вољу онога који чини зло, али онима над којима се зло чини Господ помаже да га преживе на своје благо. И овдје Господ задњу ријеч препушта човјеку, да га не би лишио слободе, и не рјешава умјесто њега његов морални задатак, али му ипак помаже да га разријеши.

Непознати. На који начин?

Духовник. Разним путевима. Пребројати их не можеш. Кроз све Господ шаље помоћ човјеку. Јер, Промисао Божији се не смије схватати само у негативном смислу. Господ не само да даје човјеку слободу, и не захтјева Он само од њега извршавање одређених моралних задатака. Према учењу Цркве, Господ чува, поштује и брине се за сваку човјечију душу. Сваки човјеков покрет, сваку његову мисао, осјећање, намјеру – све Господ види и све што се може учинити а да се не наруши његова слобода – ради његовог спасења – чини, по неизреченој Својој љубави и милости. Ми не знамо све путеве по којима води Господ човјека ка спасењу. Али много тога и знамо, из ријечи Божије, из житија светих, и из искуства Цркве. Сав је живот човјеков испуњен, некада и за њега самог очигледном, а некада прикривеном, бригом Господњом о њему. Нас не треба да збуњује то што Он не пресијеца увијек злу вољу и не чини добра за нас Својом свемогућом вољом. И ту је Његова милост. И ту је Његова љубав. Јер, у супротном, живот би престао да буде живот. Овако, Он, не одузимајући слободу, помаже нашем добром извољењу, уразумљујући, указујући, просвјетљујући. На наш живот невидљиво у том смислу утичу оностране силе, јер свака душа има свог Ангела–чувара, који брижно води душу ка спасењу; ту су и угодници Божији, ту је и заступништво и помоћ Мајке Божије. Господ нас Својом вољом поставља у оне животне ситуације, које нам помажу да идемо по одговарајућем путу. Он утиче на нашу душу и тајанственим, нама непознатим путевима, и кроз свету Цркву, и кроз одређене људе које шаље на нашем путу. Милост Божија према нама, недостојним, толико је безмјерна, да неке од нас зна да удостоји и непосредног дејства – у форми знамења, виђења и чудеса.

Непознати. Али ако се “зла воља” која дејствује у нама покаже јача, ако зло нисмо у стању да преживимо на наше благо? Тада Бог “попушта” човјеку да погине?

Духовник. Никад. Према црквеном учењу, активна Божија воља, попуштајући зло, увијек пресијеца оно дјеловање зле воље на нас, кроз које се ствара искушење које превазилази наше снаге. Божанствени Промисао попушта зло само због тога што оно може бити преживљено на благо нашег спасења, и зато не допушта зло које ми нисмо у стању да поднесемо. Ако је Бог попустио зло – то увијек значи да је оно у нашем животу, као морални задатак – увијек “подношљиво”. Због тога и сваки човјек који га не преживи на благо – сам гријеши, и сам за то сноси одговорност пред Богом. Црква не познаје “неподношљивих” искушења. У Светом Писму се говори: “... вјеран је Бог, Који неће попустити да се искушавате више него што можете...” (1 Кор. 10:13).

Непознати. Још једно питање. А шта је са судбином злих људи? Шта значи Промисао Божији у односу на њих? Бог је попустио да они почине зло. Није пресјекао њихову слободну вољу: и шта? Због чега Божија воља “није пресјекла” – ја сам схватио. Бог није хтио да људе лиши слободе и учини од њих “механичке појаве”. Рецимо да је тако. Али Промисао је брига о спасењу. У чему се изражава та брига у односу на људе који чине зло?

Духовник. У истом оном, у чему се изражава она и у односу на оне којима се зло чини. Господ свима хоће спасења. И никога не лишава слободе. Не добре само, него и зле људе води Он ка спасењу, и све што сам говорио о активном значењу Божије силе у дјелу нашег спасења – односи се подједнако и на добре и на зле људе. Он и злим помаже да се ослободе од ропства гријеху, помаже и њиховом добром извољењу, уразумљујући, кажњавајући и просвјећујући, свакоме давајући потребно.

Непознати. Да, али тада се Бог претвара у некаквог “Оца”, готово потпуно у земаљском смислу, само што овај има на милијарде дјеце, и као каква свезналица–закерало се петља у све детаље и ситнице њиховог свакодневног живота. А то се некако баш и не уклапа у моју представу о Богу.

Духовник. Е, па, управо због тога ти и не можеш да осјетиш величанствено значење онога што Црква назива Промисао Божији. Зато тебе и збуњују привидне противрјечности у учењима о Промислу и слободи воље. Ти опет покушаваш да све обучеш у земаљске представе, и опет инертно земаљско тако јако заклања пред тобом више Божанствено, да ти видиш само спољни, материјални живот који те окружује. Али пробај да о животу судиш духом. Погледај на све изнутра. Заборави да је свијет само материја и да је живот душе само физичко–хемијски процес. Нека све што ми преживљавамо у току нашег земаљског битија за тебе не буде само бесмислени низ између себе ничим не повезаних факата. Сјети се да се тај други свијет налази, као у некој магли, иза слике овог свијета, да је наш овдашњи душевни живот само одбљесак живота иног, да је он сав обухваћен силом Божијом. Тада ћеш схватити да онако како Божанствена воља у непромјенљиво дејствујућим законима природе учествује у сваком, па и најништавнијем процесу физичког живота, тако и сила Божија која дејствује у Промислу Божијем учествује и садржи сваки корак живота човјековог. Јер, ти не питаш на који начин земља привлачи к себи сваки камичак, мада камења на земљи има бесконачно мноштво. И не питаш на који начин се свака честица воде, када је огрије сунце, претвара у пару, мада је немогуће измјерити све у пару претворене честице воде, зато што за то нико моћи нема. Не питаш, зато што овдје воља Божија дејствује у физичким, непромјенљивим законима; не питај онда ни на који начин сила Божија у промислитељној бризи обухвата сваки покрет човјековог живота, иако људи има “на милијарде”. Воља Божија све садржи и због тога у свему дејствује, а ако је “у свему” – онда за њено димензионисање нема ни броја, ни мјере.

Непознати. Да. То се може прихватити. Ја нисам тако замишљао учење о Промислу.

Духовник. То не само да се може прихватити, него се без тога не може истински живјети, јер вјера у Промисао даје истинску и тврду основу свом нешем животу. Немајући у свом срцу осјећања Божије бриге о нама, човјек се одаје власти слијепог хаоса без основе, реда и смисла. Он је обично зрнце пијеска које се врти у некаквом ковитлацу слијепих сила и које је немоћно да осмисли или промијени своје кретање. Сасвим је другачије када је срце озарено осјећањем Божијег Промисла. Човјек тада над собом осјећа тврду основу. Он зна да је живот човјеков у руци Божијој, и да га та свемоћна Рука води ка спасењу. Он иде по животном путу спокојно, радосно, са тврдом надом да милосрдни Господ види сваки корак његовог живота, да све што се дешава са њим – иде “на боље”, све има виши смисао, ништа није “случајно”, него разумно, јер у свему, увијек и свуда дејствује Божија воља и чува Његово Божије Промишљање.

Непознати. Да. Лични живот, заиста, као да добија основу у таквом схватању Промисла. Али ево још једно питање, које сам раније помињао, а остало ми је неразријешено.

Духовник. Је ли оно посљедње?

Непознати. Чини ми се да јесте. Ипак, немогућност да се на њега одговори може да сруши сво здање које си ти подигао.

Духовник. Какво је то питање?

Непознати. Мени никада није било јасно – у чему је, према учењу Цркве, смисао свјетске Историје? Ево, ти говориш о Промислу Божијем. О томе како Божија сила води човјека ка спасењу. Но, а живот свијета? По нашем учењу, истински живот је у Цркви. Свијет у злу лежи. Али Црква – то је шачица људи. Није ваљда да су култура, наука, умјетност, све чиме живи тај у злу лежећи свијет – испразна комедија? Није ваљда смисао постојања тог огромног, злог али прекрасног свијета само у томе да би саблазнио благочестиве хришћане? Није ваљда да је он само “проклет” и ништа више од тога?

Духовник. Предвидио сам твоје питање. И без одговора на њега наше здање заиста би било недовршено.

Непознати. Одговорићеш ми и на њега?

Духовник. На њега ће ти одговорити Црква. А ми ћемо покушати да извучемо одговарајуће закључке из тог одговоа.

Непознати. Мени није важан црквени ауторитет, него истина.

Духовник. Тамо гдје нема црквеног ауторитета – нема ни истине.

Непознати. Да, да. Сада ја више не протествујем против тога.

Духовник. Одлично. Сљедећи пут ћемо говорити о прогресу и крају свјетске историје. То ће и бити одговор на твоје питање.

ДИЈАЛОГ ДЕВЕТИ

О ПРОГРЕСУ И КРАЈУ ИСТОРИЈЕ СВИЈЕТА

Духовник. Шта је то прогрес? У чему је, са црквене тачке гледишта, смисао свјетске историје? Није ваљда да су култура, наука, умјетност – све што је створио свијет – испразна комедија? Ти си тако формулисао питање? Ја сам те добро схватио?

Непознати. Да, добро си ме схватио. И мислим да је то питање у исто вријеме смртоносни аргумент против хришћанства.

Духовник. Зашто тако мислиш?

Непознати. Зато што одговор на њега доводи наш разум у безизлазан положај. Или треба признати да је свјетска историја бесмислена комедија – и тада ће све што учи Црква испасти истина, или треба признати да је хришћанско учење бесмислено – и тада ће истина бити оно што је створио свијет. Али с обзиром да је величина хришћанства ипак много апстрактнија и много мање опипљива од величине коју је створио свијет, потпуно је јасно да човјек изабира ово посљедње.

Духовник. Да, огромна већина заиста и поступа тако. Она одбацује истинито учење Цркве и прихвата лаж свијета, али уопште не зато што ти мислиш. “Безизлазног положаја” о којем ти говориш, заправо, и нема. Историја свијета, са хришћанске тачке гледишта, уопште није “бесмислица”. И грешка невјерника уопште није у томе што они признају смисао историјског процеса, него у томе што они њега погрешно схватају.

Непознати. Али због чега онда огромна већина мора неминовно одбацивати истину?

Духовник. На то питање је у ријечи Божијој дат савршено одређен и јасан одговор.

Непознати. Какав одговор?

Духовник. “... Јер љубави истине не прихватише за своје спасење. И за то ће им Бог послати дејства заблуде, тако да ће вјеровати лажи...” (2 Сол. 2:10–11).

Непознати. Нека је и тако. Али од тога мени црквено учење о смислу историје свијета мени ни за грам није постало јасније.

Духовник. Наравно, ја ћу ти га мало касније разјаснити; ипак, за почетак ти мени одговори на једно питање: сам прогрес, као процес у којем се усавршава живот, ти прихваташ као несумњиви факат?

Непознати. Разумије се.

Духовник. Шта је то прогрес, са тачке гледишта људи–невјерника? У чему је смисао историје, ако ничега, осим материје, нема, и ако све животне појаве нису ништа друго до физичко–хемијски процеси, у којима се према непромјенљивим законима комбинују атоми материје?

Непознати. Атеисти на то питање одговарјау овако: смисао свјетског прогреса је у постепеном побољшању живота.

Духовник. Каквом се мјером одређује побољшање или погоршање живота?

Непознати. Наслађивањем. Култура повећава власт човјека над природом, усложњава потребе и даје потпунију могућност њиховог задовољења. А то живот чини све пријатнијим и садржајнијим. Блага културе још увијек нису доступна свима, али даљи прогрес ће уништити неједнакост, и тада ће се сви наслађивати подједнако. На тај начин, смисао прогреса лежи у постепеном повећању наслађивања животом и постепеном уништењу неједнакости у расподјели тих наслађивања.

Духовник. Критеријум “побољшања” који ти указујеш, потпуно је недовољан.

Непознати. Невјерујућим људима он изгледа сасвим довољан.

Духовник. Он је довољан само за практичне задатке које пред собом поставља већина, а не за стварно разјашњење смисла прогреса.

Већина не стреми ка достизању виших духовних стања, него удовољењу својим страстима; тако да увећање тих страсти и могућност потпунијег њиховог задовољавања, природно, тој већини личи на “прогрес”, односно, на “побољшање живота”.

Непознати. Али зашто повећање наслађивања не може дати смисао свјетском прогресу?

Духовник. Из три разлога. Као прво, треба још да се докаже да култура заиста повећава, а не умањује општу суму наслађивања. Јер, са културом се не повећавају само наслађивања, него и страдања. И једва да је могуће теоретски доказати да повећање наслађивања иде брже од повећања страдања. Као друго, појам “наслађивање” је крајње субјективан. Живот у великим градовима, у којима се може користити свим достигнућима културе, многима изгледа ужасан, и они од њега бјеже ка животу који је мање културан, али је у ближем контакту са природом. Значи, наслађивање благом културе не може бити критеријум једнозначан и општеобавезан. И, као треће, ако ту тврдњу (да се са развојем културе повећава наслађивање) и прихватимо као несумњиву и општеприхватљиву, то не може осмислити живот свијета, зато што ни најпрефињенија наслађивања не могу осмислити живот човјека–појединца.

Непознати. Ми, чини се, дођосмо на оно од чега смо почели.

Духовник. То је потпуно природно. Јер, живот свијета се формира од живота појединаца. И све што смо говорили о човјеку – директно се односи и на човјечанство. Видјели смо какво значење за смисао живота има идеја бесмртности. Ако је смрт крај битија уопште, ако човјеков живот нема оправдања у вишем циљу, онда је тај живот бесциљан, што значи и бесмислен. Такав циљ, циљ који даје смисао цјелокупном низу појава од којих се састоји наш живот, може бити само вјечност. Зато што само вјечност, као нешто што нема границу, може бити циљ сам у себи. Све то, у пуној мјери, важи и за живот човјечанства. И њему смисао може да да само виши циљ, који лежи иза граница промјенљивог низа појава. Разлика је само у овоме: када се говори о човјеку као појединцу, бесмисленост његовог таквог живота је очигледна, зато што је неизбјежност смрти свима пред очима. А када се умјесто “човјека” стави појам “свијет”, или “човјечанство”, неизбјежност смрти се одгурује у неодређену даљину, те се зато бесциљност живота човјечанства прикрива, као иза неке магле. Међутим, ма колико пута нулу сабереш са нулом, збир ће увијек бити исти: нула. И у ма какву даљину да помјериш бесциљност, она од тога неће постати циљ. Покушаји да се морални моменат уведе у атеистичко учење о прогресу – савршено су неосновани и безнадежни. И овдје, баш као и у питању о личном животу једног човјека, чим се све своди на физичко–хемијске процесе, ни о каквом моралу не може бити ни говора. Ако код појединаца нема слободног избора, ако су они само “комбинација атома”, ако је свако њихово дејство узрочно–условљено, као и свака друга појава физичког свијета, онда је и историја свијета – исти такав механички процес, гдје нема ни правих ни кривих, гдје нема ни циља ни смисла, ни прогреса ни регреса, него има само механичко редање узрочно–условљених факата.

Непознати. Рецимо да си у праву. Ја више уопште нисам склон да штитим материјалистичко поимање историје. Ипак, то што једна теорија не ваља, уопште не доказује исправност друге.

Духовник. Да, не доказује, и нисам због тога ја теби говорио о бесмислености појма прогреса у материјалистичком погледу на свијет. Ја сам само хтио да дефинитивно утврдим ово: свако позитивно рјешење питања о смислу историје свијета неминовно мора бити религиозно. И неслагања ту могу бити само у поимању тог религиозног смисла.

Непознати. Допустимо да је тако.

Духовник. Хришћанско поимање прогреса потпуно се разликује од поимања свјетовног. Зато треба почети од овога: треба се потпуно ослободити од свих “општеприхваћених” појмова, ријечи, суђења, оцјена. Треба заборавити горде и ништа не значеће фразе о “побједоносном корачању човјечанства по путу прогреса”, о “величини човјечанског генија”, о “тријумфу науке и технике”, о некаквим “натприродним достигнућима културе”... Све су то празне ријечи, када се говори о смислу прогреса. Људи могу да лете на авионима, као птице, могу, сједећи у својим кабинетима, видјети и слушати шта се дешава хиљадама километара далеко од њих, могу превратити свој живот у фантастичну бајку, у којој се на један замах чаробног штапића појављују најслађе посластице и најпрефињеније насладе, и у исто вријеме сва та запрепашћујућа култура ни у каквом степену неће сама по себи бити “прогрес”, и ни у којој мјери неће моћи да осмисли процес историје. Правилно поставити питање прогреса може само хришћанско учење, зато што само оно зна коначни циљ битија уопште, те зато може, када се говори о значењу историјског процеса, ради постизања тог циља, говорити о прогресу и његовом смислу.

Хришћанска теорија прогреса има иза себе велике истине вјере о стварању свијета и човјека, о првородном гријеху, о Искупљењу, о Цркви, о моралном усавршавању, о Промислу, о закону и благодати, о посљедњим временима, о јављању антихриста, о славном другом доласку Христа. Дати прави одговор на питање шта је то прогрес и какав је његов смисао – људски разум није у стању: то може учинити само Богом откривено Хришћанско учење у својој свеукупности.

Непознати. И како ти дефинишеш сам појам прогреса? Ја мислим да одређење појма остаје непромјенљиво, ма какав поглед на свијет стајао иза њега.

Духовник. Не: у зависности од општег погледа на свијет мијења се и сама дефиниција појма прогреса.

Непознати. Не разумијем.

Духовник. Сад ћеш разумјети. Сјети се шта си говорио о прогресу, са тачке гледишта једног атеисте. Прогрес – то је постепено повећавање наслађивања животом и постепено уништавање неједнакости у расподјели тих наслађивања.

Непознати. Потпуно тачно. То је, у исто вријеме, и дефиниција појма прогреса, и откривање његовог смисла.

Духовник. Исправно. Погледајмо сада како се одређује појам прогреса са тачке гледишта хришћанског учења. По хришћанском учењу, прогрес – то је такав процес мијењања живота, у којем се достиже општи циљ стварања свијета. Као што видиш, то је нешто сасвим другачије од онога што ти говориш. Из те дефиниције слиједи ово: схватити смисао прогреса – значи схватити коначни циљ стварања свијета, и разјаснити на који начин прогрес живота свијета води ка достизању тог циља. Слажеш ли се са оваквом формулацијом питања?

Непознати. У потпуности.

Духовник. Требало би рећи још неколико ријечи о овоме: због чега коначни циљ стварања свијета не може да се садржи ни у каквим материјалним промјенама живота. Због тога што су такве промјене, као и све што је материјално, повезане са појмовима времена и простора. Значи, ако се допусти да се смисао прогреса састоји у достизању највећег степена материјалног благостања, тада је даље приближавање том још увијек недоступном идеалу, очигледно, постављено у зависност од даљег кретања у времену.

Проћи ће још хиљаду година, људи ће постати још образованији, још више ће завладати природом, измислиће на десетине фантастичних машина, и тада ће се приближити идеалу тоталног земаљског благостања. Таква зависност прогреса од количине протеклог времена очигледно баца у воду и саму ту теорију. Уз негирање да је свијет створен Божијом силом, ми у прошлости имамо бесконачност у времену. Значи, ма каква количина времена се тражила ради виших достигнућа у материјалним промјенама свијета – она је већ дата у тој бесконачности и зато ово или оно несавршенство не може бити објашњено недостатком времена. Не може се говорити: ево, проћи ће још хиљаду година, и ми ћемо достићи нешто што нисмо могли достићи док није прошло тих хиљаду година. Не може се тако говорити, зато што су те хиљаде година, као и било која количина других хиљада година, већ биле у бесконачној прошлости. Савршено је јасно да изван зависности од времена може стајати само морални циљ стварања свијета, што значи да је могућ само морални смисао прогреса. Морални момент уопште није условљен узрочним низом појава. Апсолутно слободни акт воље не налази се ни у каквој зависности од количине протеклог времена, те зато бесконачност у прошлости нема никаквог утицаја на њега. Колико год миленијума одбројала историја, све док се слободни акт воље не оствари у датом тренутку, неће бити достигнуто оно што се тражи од достигнућа тог слободног акта. Ако свијет, без обзира на вјечност, наставља да се мијења, то уопште не свједочи да још увијек није прошло довољно времена да би се достигли којекакви материјални задаци, него свједочи да смисао свих промјена које се одвијају у животу свијета лежи у области моралној, која од времена не зависи и која временом свезана није. Такав циљ стварања свијета и такав смисао прогреса нама открива хришћанско учење.

Према хришћанском учењу, коначни циљ стварања свијета, као и циљ сваког појединог човјечијег живота, састоји се у томе да се кроз вјеру у Исуса Христа савршено васпостави јединство човјека са Богом, јединство које је било нарушено првородним гријехом. Јер “који се сједињује са Господом, један је дух са Господом” (1 Кор. 6:17). У то јединство требају да уђу не одвојени, ничим између себе неповезани људи, него људи који су обједињени у тајанствено Тијело Христово, у Свету Цркву. То мора бити јединство у Богу не само човјека, него и свег живота. Јер ће “и сама твар бити ослобођена од ропства тљењу, на слободу славе дјеце Божије” (Рим. 8:21). То мора бити јединство не само свег живота, него и све васељене, јер “...ми, по обећању Његовом, очекујемо ново небо и нову земљу, на којима правда пребива” (2 Пет. 3:13). Једном ријечју, “да буде Бог све у свему” (1 Кор. 15:28). Ето шта стоји на крају живота свијета, ето шта даје смисао историјском процесу, и само приближавање таквом циљу има смисла назвати прогресом.

Прогрес – то нису авиони, радио, чудеса технике и префињена наслађивања; то је страшна борба са свјетским злом, које омета достизање коначног циља свијета – јединства са Богом.

Погледајмо сада сам процес историјског живота, и како се у њему достиже тај коначни циљ.

Историјски процес – то је, са једне стране, зидање Царства Христова – свете Цркве Његове, а са друге, то је зидање царства антихриста.

Непознати. Шта ти подразумијеваш под антихристом – одређену личност, или опште морално стање свијета?

Духовник. У процесу живота свијета личности антихриста још нема, као што још нема ни Христа на земљу у слави дошавшег. Али дух антихриста дејствује у свијету, и постепено припрема на земљи такво стање зла, уз које ће постати могуће оваплоћење тог духа у одређену људску личност. “... Дух антихриста, за којега чусте да ће доћи, и сада је већ у свијету” (1 Јн. 4:3). Смисао свих промјена у свијету је у процесу моралне диференцијације, која ће коначно одвојити Царство Христово од царства антихриста.

Непознати. Али та је диференцијација остварена већ у првобитном хришћанству. Ти си сам говорио да су Црква и свијет одвојени једно од другог непробојним зидом. Шта ће онда ту “процес”?

Духовник. Црква и свијет су заиста били оштро одвојени у хришћанству првих вијекова. Али зар је све што је могла у себе да прими Црква било одвојено од свијета? Зар је то одвајање до краја расјекло сав свјетски живот? Зар није био потребан дуги процес, да би сав свијет прошао кроз то раздјељење? Сјети се ријечи Ап. Петра: “... него нас Он дуго трпи, јер не жели да ко од нас погине, него да сви дођу до покајања” (2 Пет. 3:9).

Да ли ће се свјетски историјски процес завршити благостањем? Црква на то питање категорички даје негативан одговор. Према учењу Цркве, свјетски ће се живот, у смислу земаљског благостања, све више погоршавати, док не дође ред и на праве катастрофе. Земаљску срећу човјечанство неће достићи никада. У том смислу никаквог прогреса нема. Ту зјапи велика провалија између материјалистичког и хришћанског погледа на свијет.

Хришћанско учење о прогресу на историјски процес не гледа као на постепено достизање материјалног благостања, него као на постепено унутрашње самоодређивање и самоодвајање добра од зла.

Прогрес се не састоји у стварању материјалних блага, него у међусобном одвајању супротних моралних начела. Спољашња историја свијета представља просту посљедицу тих унутрашњих судара, те борбе. Тај процес диобе прије свега се тиче узајамног односа Цркве са свијетом. Овдје диференцијација доводи до њиховог одлучног и тоталног међусобног супротстављања. Затим, процес одвајања добра од зла се тиче Цркве у њој самој: ту се чиста пшеница тријеби од кукоља. Даље, он пролази кроз сав живот свијета, и у процесу развоја природног морала једне приближава спасењу, а друге гура у бездан дефинитивне моралне изопачености. Због тога се тај процес тиче сваке људске душе; у њој се помијешана начела добра и зла све оштрије и оштрије дијеле, и све суровије се боре између себе. Тај процес у својим посљедњим стадијумима дефинитивно и неповратно прекида везу између Цркве и свијета, између Христа и Велијара. Цркву доводи до чистоте Апостолског вијека. Свијет – до коначног моралног пада. Свака појединачна душа се ставља у неминовност избора својег јединог господара.

Само ако се размотре сви путеви тог процеса, може се доћи до правилног поимања краја свјетске историје, јављања антихриста, посљедњих катастрофа и другог доласка Господњег, свега што је откривено у Божијем Откровењу.

Непознати. Молим те да причаш о свему за шта нађеш за сходно, да би ми колико је могуће подробније разјаснио ово питање.

Духовник. Добро. Дакле, Црква и свијет – то је основна подјела у процесу историјског развоја. То је прва и посљедња диференцијација добра и зла, јер “не дођох да донесем мир, него мач” (Мт. 10:34).

Поријекло Цркве је натприродно. Њена суштина – то је тајанствено Тијело Христово. Њен живот – то је благодатни живот у Богу, јер “Царство Моје није од свијета овога” (Јн. 18:36).

Унутрашњи живот Цркве се сав зида на истинској слободи, на духовном јединству, на моралном ауторитету. У њој се одлучно надвладава свако насиље, неједнакост и егоизам. “Књажеви народа господаре над њима, и велможе им командују; али међу вама да не буде тако...” (Мт. 20:25–26). “... Стојте у слободи коју нам је даровао Христос, и не подвргавајте се опет јарму ропства” (Гал. 5:1). “Купљени сте скупом цијеном; не будите робови људи” (1 Кор. 7:23).

У историјском процесу односи Цркве са свијетом принципијелно се нису мијењали никада. Али фактички нису остајали непромјенљиви. Смисао свих фактичких промјена лежи у постепеном одвајању Цркве од свијета, неопходном за достизање циља стварања свијета. Црква првих вијекова хришћанства је била у већем степену одвојена од свијета, него што је то било касније. Са тачке гледишта пуноће самоодређења и одвајања свега црквеног од свјетовног, може изгледати да се историјски процес у том смислу и не може окарактерисати као “прогрес”, јер се диференцијација није заоштравала и увећавала, него је слабила, граница између Цркве и свијета као да је ишчезавала, и Црква се јавно подавала посвјетовљењу.

Али процес не треба посматрати само у појединим његовим фазама, него у свој његовој свеукупности, и тада ће оцјена свих међуфаза бити сасвим друга. Као што у животу једног човјека многи догађаји, када се десе, бивају доживљени као негативни, и тек се касније, на крају живота, открије њихов позитивни смисао, тако и у процесу историјског живота – много тога што нама у датом тренутку изгледа као кретање уназад или у страну, у општем ходу историје, заправо, представља прогрес.

Црква првих вијекова хришћанства, тај “манастир у свијету”, била је потпуније одвојена од свијета, него што је то била Црква у временима која су наступила касније. Али свијет није био довољно диференциран на црквено и нецрквено, те је зато, прије него што ће доћи до дефинитивног самоодређења свега црквеног и свега свјетовног, морало да се деси много тога. Јеванђеље је морало бити распрострањено по свој земљи, и у сферу црквеног живота ушло је много народа. Тај процес је за собом повукао извјесно посвјетовљење земаљске Цркве. Из свијета је процурило у Цркву много тога за шта је речено “међу вама да не буде тако”. Али на тај се процес у општем току историје може гледати као на прогрес, зато што се кроз њега припремало дефинитивно одвајање свега свјетовног од свега црквеног, што је и било неопходно за остваривање коначног циља стварања свијета.

Свијет је у односу на Цркву на свој начин преживио исти тај процес. Он је почео од тоталног негирања Цркве. Епоха прогона била је епоха тоталног одвајања свјетовног од црквеног начела. Касније је тај притисак на Цркву ослабио, и заједно са тим је ослабила оштрина границе која је одвајала свијет од Цркве. Свијет је постепено, путем слијевања са Црквом, почео да стријеми ка власти у благодатном царству које није од свијета овога. Тај процес, ако се посматра изоловано, може да изгледа као повратак назад када се посматра чистота одвајања свјетовног начела од Цркве. Црква је добила могућност да утиче на живот свијета, али се и сама подвргла његовом утицају. Посљедица тога је била да се оштра подјела на свијет и Цркву разводњавала у односу на епоху гоњења на Цркву; ипак, у општем току историје и то служи дјелу посљедњег одвајања добра од зла, Цркве од свијета – зато што на крају историје доводи до најжешћег и најсуровијег негирања Цркве, што значи – до најпотпуније диференцијације.

Непознати. Одвајање Цркве од свијета ми је јасно. Јасан ми је и процес по којем се то одвајање одвија. Више од тога: сам одговор на питање проистиче, у значајној мјери, из те несумњиве противрјечности. Зато би мени било много важније да за себе разјасним – не процес одвајања Цркве од свијета, него процес њихове унутрашње диференцијације, и унутар Цркве, и унутар свијета.

Духовник. Знам шта хоћеш да кажеш. Али ово сам морао да испричам, зато што слика свјетског процеса, гледана из угла Цркве, не би била потпуна, када се не би јасно осликало то основно раздјељивање.

Непознати. Наравно, наравно; ја сам мало нестрпљив: то што си говорио о подјели на Цркву и свијет – ја сам замишљао управо онако како ти говориш; међутим, оно што очекујем од тебе да кажеш о диференцијацији Цркве и свијета у њима самим – ја уопште не могу да замислим. Али, молим те, настави да причаш онако како мислиш да треба. То је наш стари договор.

Духовник. Већ смо, значи, казали све што је потребно о одвајању Цркве од свијета; сад ћемо прећи на разматрање истог тог процеса у животу саме Цркве: и ту ћемо видјети исту ону борбу добра против зла, исто оно одвајање супротних начела, исти онај дух Христа, исти онај дух антихриста. Спаситељ је рекао ученицима: “Чувајте се да вас ко не превари. Јер ће многи доћи под Мојим именом говорећи: ја сам Христос. И многе ће преварити” (Мт. 24:4–5). Ријечи Спаситељеве су почеле да се обистињују већ у првим данима настанка Цркве. Већ за живота Апостола појавили су се јеретици, за које Апостол Јован рекао: “чусте да ће доћи антихрист, и сад многи антихристи посташе... Од нас изађоше, али не бијаху наши: јер да су били наши, остали би са нама: али они изађоше, да би се кроз то открило да нису сви наши” (1 Јн. 2:18–19).

То је била антихристовска гордост ума, која је покушавала да изопачи хришћанско учење. У даљој историји Цркве одиграли су се страшни унутрашњи потреси, који су Цркву нагризали много више од свих спољашњих напада на њу. Шта је лежало у основи тих унутрашњих напада? Дух антихриста. Покушај да се створи фалсификат истинске Цркве, да се испатвори Христос. То је било оно “Јер ће многи доћи под Мојим именом говорећи: ја сам Христос” (Мт. 24:4–5).

Шта је чинила Црква, надвладавајући те нападе? Одвајала се од антихриста, чистила се у том процесу унутрашње борбе. То је била та унутрашња диференцијација, у којој је Црква достизала своје све јасније и јасније самоодређење. Довољно је сјетити се педесетогодишње борбе против аријанства, или стогодишње борбе против иконоборства, да би се кристално јасно схватио смисао тог процеса. Дух антихриста – то је дух самоутврђивања, гордости, самости, ропства, лажи, страсти. Све је то чинило суштину и унутрашњих побуна против истините Цркве.

Аријанство је покушавало да непостижне, Богом откривене истине вјере фалсификује за ум разумљивом лажју. Црква се против јереси није борила силом оружја, него силом исповједања истине. Аријанска гоњења нису била ништа мање сурова од римских. А хришћани су им се супротстављали трпљењем, светошћу, непоколебљивом преданошћу светој Цркви Христовој. И – шта је Цркви дала та борба, ако не одвајање Христа од антихриста? А иконоборство? Зар и та јерес није била патворење? Зар антихрист није хтио да под видом борбе против паганства у Цркви, у име “истинске Цркве”, ужасавајућим насилништвом, лажју и клеветом изопачи истинито учење Цркве? И шта је дао тај процес унутрашње борбе против јереси, ако не просијавање чисте пшенице од кукоља? И шта је уопште сва епоха Васељенских Сабора, ако није борба Христа против антихриста у њедрима саме Цркве?

Борба се та није прекратила ни послије Васељенских Сабора, неће се прекратити до посљедњих дана земаљског битисања Цркве. Мијењају се само услови те борбе, у зависности од промјена у спољашњим условима живота; повод за борбу се мијења у зависности од тога на шта конкретно напада непријатељ, који са временом постаје све лукавији и лукавији, те због тога његове подвале бивају све теже препознатљиве, мада њихов дух и суштина напада остаје један те исти. Да ли ће се водити борба за чистоту истините вјере, или за чистоту Богопоштовања, или за канонични строј Цркве, или за унутрашњу слободу Христа у њој – у својој суштини ће она остати борба Христа и антихриста, све то ће бити процес одвајања истинске Цркве од њеног фалсификата. А резултат тог процеса ће увијек бити све веће самоодређивање истинске Цркве и све мање кукоља у пшеници.

Због тога се за тај процес може рећи да је он прогрес. У страшним искушењима и страдањима те борбе, одговарајући на насиље трпљењем, на лаж исповједањем истине, чуваће се у беспријекорној својој чистоти света Црква, до посљедњих дана свијета земаљског.

Лажецрква ће такође постојати до краја историјског процеса. Извана ће она бити јача и многобројнија од истинске Цркве. “Јер ће устати лажехристоси и лажепророци, и показаће велика знамења и чудеса, да би преварили, ако могу, и одабране” (Мт. 24:24). Али неће та, наизглед силна лажецрква, него ће гоњена, у свијету презрена, у пустињу отишавша Црква бити истинска Црква Христова.

Непознати. Да, све је то веома јасно, и – ко зна? – можда и јесте тако. Али све што ти говориш о Цркви уопште нас не приближава рјешењу мојег питања – о смислу живота свијета.

Духовник. Ниси у праву: и те како приближава. Ми смо већ видјели да свјетски живот није пасиван учесник у процесу диференцијације, што значи, нема пасивну улогу ни у достизању коначног циља стварања свијета.

Непознати. Али то није позитивно, него негативно одређење. А оно тешко да је довољно да би се могао оправдати сав историјски процес.

Духовник. Разумије се да није довољан, али ми о свијету још нисмо рекли све.

Непознати. Ја претпостављам да ти знаш са каквим нестрпљењем чекам шта ћеш даље да кажеш.

Духовник. Да. Али ми нећемо журити: то питање захтјева спокојно разматрање. Отворимо књигу Дјела Апостолских и прочитајмо прве ријечи Апостола Павла у атинској скупштини: “Атињани! По свему видим да сте ви врло побожни. Јер пролазећи и гледајући на ваше светиње, нађох и жртвеник на којем бјеше написано “Богу непознатоме”. Е, Тог, Којему се ви, не знајући Га, поклањате, ја проповједам вама” (Дјела Ап. 17:22–23).

Све што је позитивно у средини нецрквеној – у науци, у стваралаштву људског разума, у умјетности, у благородним стремљењима цијелих народа и херојским поступцима појединих људи – све то није ништа друго до служење Богу непознатом. Овдје се мисли на онај дио човјечанства, који није ушао у састав тајанственог Тијела Христовог – Његову свету Цркву – али који није изгубио образ и подобије Божије. Божанствено начело у човјеку, лишено додира са својим првоисточником, није бивало уништено; оно се само одавало у власт природном битисању. Изванцрквени свјетски процес због тога протиче на начин који је потпуно другачији од процеса по којем унутрашње живи Црква. Али у њему се одвија иста она борба, и исто оно дијељење.

Размотримо подробније тај процес.

Божанствено начело држи васељену непромјенљивим законима природе, који представљају израз Божије воље. И сав изванцрквени живот људски утврђује се на начелима која имају биолошку основу. Људи који живе изван Цркве не прихватају рођење с висине, не постају “причесници Божије природе” (2 Пет. 1:4). Они представљају честицу општег природног живота. Али човјек, чак и ако се одрекне од својег вишег достојанства, ипак не може себе лишити своје природне свијести, а са њом и одговорности пред Богом, те стога његов живот у свијету није сасвим идентичан са животом неразумне природе. Природни живот не познаје “морални закон”, те зато и не зна за “гријех” и “морално разлагање”. Тамо је сав живот – процес биолошки. Ванцрквени живот човјека – то је, са једне стране, природно, само људима својствено стремљење сједињењу са Богом, а са друге – пад, у смислу безусловног потчињавања нижим првоосновама физичке природе. И ето, дакле, на те двије стране ће се и подијелити живот свијета у процесу својег развоја. Позитивно у њој стварају и човјек и природа. Човјек – тако што служи Богу непознатом. Природа – тако што у свом природном развоју помаже развоју најбољег у биолошком смислу. Негативно у њој је оно што отпада од служења Богу непознатом, и што ствара препреке позитивном биолошком процесу.

Живот свијета изван цркве се базира на три принципа, и сва три имају биолошку основу. То су: власт, неједнакост и егоизам.

У животу Цркве ти се принципи надвладавају новим, благодатним рођењем. Тамо нема власти у свјетовном смислу организованог спољашњег насиља. Нема ни неједнакости, зато што су сви једнаки пред Богом. Нема ни егоизма, зато што је људима у Цркви дато јединство у духу, истини и љубави. Не мислим, разумије се, на појединачне људе, код којих су могући најтежи гријеси и падови, – него на живот Цркве. У свијету, пак, није тако. У свијету неизоставни услови природног развоја јесу власт, неједнакост и егоизам.

Живот изван Цркве, без спољашње организационе државне силе, одан у власт природним стихијама, непрепорођен с висине и необједињен у духу и истини – одмах би се распао, престао би да постоји као нешто цијело, и тиме био постављен изван општесвјетског историјског процеса. Због тога је власт, као позитивна сила изванцрквеног развоја свијета – од Бога. И не ова или она конкретна власт. Не – једна као боља, а друга као лошија, него – власт уопште, власт као институт.

Пред очима Апостола је била ужасавајућа власт римских императора. Да се гледало људски, лако би било тада подлећи саблазну да се у лицу те власти одбаци свака власт уопште. Тим прије што је у црквеној средини она била потпуно сувишна. Али није човјечији разум, него је Дух Божији открио Апостолима велику истину да “нема власти која није од Бога” (Рим. 12:1). У тим ријечима откривало се позитивно значење власти у историјском процесу као спољашње организационе силе, без које се не био могао развијати изванцрквени свијет. У Цркви неједнакост није могућа. Тамо се све утврђује не на биолошкој, него на натприродној основи. Пред Господом су сви једнаки. Нема ни богатих, ни сиромашних, ни славних ни неславних. Нема никаквих подјела на више и ниже. “Овдје нема разлике између Јудеја и Грка, зато што је један Господ код свих, богат за све који га призивају” (Рим. 10:2). Сви су једнако дјеца Божија и уди Цркве. Али живот природе гради се на неједнакости. Тамо развој подразумијева уздизање једних и унижење других. Неједнакост је тамо позитивно начело, зато што она у биолошком процесу ствара више врсте организама који су способнији и издржљивији за живот. Разлике у врстама настају као посљедице различитих вањских услова живота, и борба тих врста, која има биолошку основу, представља позитивну покретачку силу природног развоја. Лични егоизам у Цркви би представљао негирање самог бића црквеног јединства. У Цркви се све што је индивидуално ослобађа од егоистичне, природне основе и улази у црквено јединство без егоистичног самоутврђења, очувавајући само позитивни садржај индивидуалних разлика. Изван Цркве егоизам представља основну покретачку силу живота. Тамо лично благо, утврђивање својег, личног битисања, своје самости – представља биолошки факат, који се не може надвладати никаквим људским напорима. Он тјера да се уз напрезање свих снага стреми ка достизању постављеног циља, индукује борбу и условљује, у значајној мјери, општи смјер историјског процеса.

Дакле, диференцијација свјетског живота је процес у којем, са једне стране, дејствује Божанствено начело у човјеку који стреми ка Богу непознатом, као и основне покретачке силе природног развоја – власт, неједнакост и егоизам, а са друге – животињске потребе, које настоје да све покоре себи, и у том настојању својем се претварају у страст.

Непознати. Из твојих ријечи се може извести закључак да су власт, неједнакост и егоизам – са хришћанске тачке гледишта – позитивна начела историјског процеса. Како то? Власт као морално неутралан појам још и могу да допустим. Али како се може допустити позитивна оцјена неједнакости и егоизма – и то још са тачке гледишта хришћанског морала? Заиста не разумијем.

Духовник. Та начела имају позитивно значење у процесу диференцијације, а не сама по себи. Она се позитивно оцјењују само као фактори природног развоја, у којем појам “морала” уопште нема смисла.

Непознати. Нејасно ми је још и ово: у чему се састоји позитивни садржај онога што ти дефинишеш као стремљење Богу непознатоме.

Духовник. Пуноћа Божијег Духа, с обзиром да се она открива у свијету, садржи се у истинској Цркви, али се открива она и у природи. Открива се Дух Божији и у људској свијести, открива се и у стваралаштву, науци, умјетности. У свему што се зове култура. У природи нема моралног пада, нема зле воље, нема нарушавања моралног закона, нема дјеловања страсти. Због тога се у природи Бог открива изван воље и моралне свијести, у савршеној хармонији природног битија. А у људској свијести и у људском стваралаштву Божији се Дух одражава онолико колико није затамњен дјеловањем страсти.

Непознати. Значи, то одражавање Божанственог начела је изопачено?

Духовник. Да, и у Светом Писму је објашњен узрок томе. Човјечанство изван Цркве се у огромној својој већини супротставља Божијем начелу, и зато је нормално да је његов природни живот отрован дјеловањима страсти. Као што говори Апостол: “хуле на оно што не знају; а оно што по природи, као неразумне животиње, знају, тиме себе разлажу” (Јуд. 1:10).

Непознати. Значи, када би сав свијет постао Црква, култура не би била потребна?

Духовник. Она би била савршено другачија.

Непознати. Стани мало. Ја и даље не могу јасно да замислим и схватим позитивни садржај културе. Узмимо, напримјер, умјетност. Питање постављамо конкретно: Бетовен је потребан?

Духовник. Коме?

Непознати. Како коме? Уопште, објективно, да би се “Бог открио”?

Духовник. Не можеш тако постављати то питање. Тачније, на то питање, тако постављено, не може се одговорити ни са “да”, ни са “не”.

Непознати. Одговори како хоћеш.

Духовник. Добро. Бетовен је потребан, с обзиром да он у свом стваралаштву одражава Божанствено начело изван Цркве. Он је појава позитивна, с обзиром да има позитивно значење у процесу изванцрквеног живота. Али он није потребан онима који живе у пуноћи живота црквеног.

Непознати. Значи, када би сви живјели у Цркви, он не би био потребан никоме. Због чега онда ти говориш да би култура, а самим тим и умјетност, била другачија, када би сви живјели црквеним животом? Из твојих ријечи проистиче да тада ни култура, ни наука, ни умјетност и т.д. не би били потребни уопште.

Духовник. Ни у којем случају. Бог је дао човјеку одређене индивидуалне силе: ум, машту, стваралачку способност. Те силе му нису дате узалуд. Не ради задовољавања пусте знатижеље, не ради изума који би пружали утјехе плоти, не ради дјела која би наслађивала страсти. Човјек би могао да са благоговенијем проучава Богом саздану природу, да изучава њене законе, у њима видећи вољу Божију. И такво научно познање било би Богопознање. Човјек би могао покорити себи природу, да би вањски живот, пошто је то дато човјеку, помагао његовим унутрашњим задацима: тада би изуми људског разума представљали Богослужење. Човјек би могао да у умјетности и љепоти одражава тај Дух Божији, Који очи вјере виде и у природи, и у човјеку, и у васељени, а не да тјеши своју чулност и сластољубље: тада би умјетност била Богосозерцавање. Сва би култура била сједињавање Божијег и човјечијег, као и сам човјек, и сав живот уопште.

Непознати. Али реци онда – у чему се састоји процес диференцијације у свијету, у којем нема ничега од онога о чему си сада причао? На који начин та диференцијација приближава крајњи циљ стварања свијета?

Духовник. Да. Сада имамо довољно основе да бисмо одговорили на то питање.

У процесу свјетског живота одвија се дефинитивно одвајање добра од зла у изванцрквеној средини. Добро изван Цркве је све оно што у условима природног битисања изражава Божанствено начело и у својем стремљењу ка Богу непознатом се додирује са Богом истинитим. Тога има и у науци, и у умјетности, и у свим видовима човјековог стваралаштва, у достигнућима културе. Зло изван Цркве је плотско начело, које све више затамњује образ и подобије Божије у човјеку који се откривају у условима природног његовог битисања; то је начело које себи поробљује свјетски живот и тиме га доводи до страшног моралног суноврата. Такав је процес те диференцијације. Како он служи коначном циљу стварања свијета? Тако што све што је позитивно и што може да прими у себе истинска Црква одваја од свега злог, од свега што припрема долазак антихриста.

Непознати. Шта позитивно може у себе да прими Црква, и које зло припрема долазак антихриста?

Духовник. Црква може да прими у себе познање природе у свјетској науци, созерцавање љепоте у свјетовној умјетности, добра у култури и просвјети људи, мада не у свој пуноћи, како би могла да су сви они у Цркви, а не само дјелимично. И она одлучно одбацује све чиме наука и умјетност служе похоти и разлагању. Зато што је то оно зло које припрема долазак антихристов. Црква у природном процесу – власти, неједнакости и егоизму – види позитивни смисао, мада их и не прима у свој унутрашњи црквени живот, гдје се све гради на духовно–моралном ауторитету, једнакости и жртвеној љубави. Али она тврди да сва та начела, одана на служење страстима, представљају зло које припрема долазак антихриста. Начело власти – то је његово безгранично владичанство. Неједнакост – то је његово апсолутно самоуздизање. Егоизам – то је његово апсолутно самоутврђење.

Непознати. Шта онда, на крају крајева, позитивно даје свјетски процес који протиче изван Цркве?

Духовник. Диференцијацију добра и зла – као и сваки уопште процес. Приближавање изванцрквене средине Цркви путем служења Богу непознатом, и све позитивно у човјечијем стваралаштву, с обзиром да се у њему открива Божанствено начело.

Непознати. Наравно, то од културе не прави “испразну комедију”, али је ипак срозава са пиједастала.

Духовник. Да, то није гордо величање “културе” које, не видећи истинити смисао у човјековом животу, не може разумјети ни истинити смисао живота свијета; а и у личном човјечијем животу оно што је главно – тј. духовно стање човјечије душе – у свијету се гледа као на неку мало важну ствар, а оно што је заиста мало важна ствар – тј. вањско, материјално благостање, доживљава се као главна ствар у животу. Тако је у и животу свијета... За многе питање о судбини Цркве, као и питање о борби добра и зла, нису ништа друго до обичне тричарије, судбина свијета и достигнућа културе, пак, за њих је најважније и најнасушније дјело историје; међутим, то, иако је и важно, иако није “испразна комедија”, није, нити уопште може бити, од првостепеног значаја.

Непознати. Може ли се сматрати да је све што ти говориш о историјском процесу – учење Цркве и светих Отаца?

Духовник. Црква учи о крају историјског процеса и о појединим његовим моментима. Али то разоткрива и сав његов пут.

Непознати. Мислим да опште поимање свјетског процеса неће бити потпуно ако не кажеш нешто и о његовом крају.

Духовник. Потпуно тачно.

Непознати. Зато ћу и да те замолим да ми о томе што подробније испричаш.

Духовник. Овдје већ нећу више говорити ја: овдје нико неће дрзнути да говори од својег разума. Ријеч Божија и св. Оци рекли су о томе све.

Почнимо од општег стања свијета. До чега ће историјски процес довести свјетски живот? Господ је рекао ученицима: “...устаће народ на народ, и царство на царство, и биће глад, помори и земљотреси којегдје; а све то је само почетак болести. Предаваће вас тада на муке, и убијаће вас, и сви ће вас народи омрзнути због имена Мојега... због умножења безакоња у многима ће охладјети љубав...” “Биће тада велика скрб, какве није било од почетка свијета до сада, нити ће икада до тада бити” (Мт. 24:7–9, 12, 21).

Апостол о општем стању свијета пред његов крај говори: “Знај, пак, да ће посљедњих дана наступити времена тешка. Јер ће људи бити саможиви, среброљупци, горди, надмени, злорјечиви, непокорни родитељима, неблагодарни, непоштени, недружељубиви, непомирљиви, клеветници, неуздржани, жестоки, недоброљубиви, издајници, нагли, накинђурени, више сластољубљиви него ли богољубиви, привидно благочестиви, а од силе благочешћа ће се од одрећи”. “Сви који ће хтјети благочестиво да живе у Христу Исусу, биће гоњени. А зли људи и варалице ће напредовати у злу, одводећи друге у заблуду и сами се заблуђујући”. “Здравога учења прихватати неће, него ће по својим жељама бирати себи учитеље који ће им чешати слух; и одвратиће слух од истине и окренуће се ка баснама” (2 Тим. 3:1–5,12–13;4:3–4). Свети Оци као да су видјели пред собом те надолазеће страшне дане. Прочитај св. Јефрема Сирина и схватићеш како ће се завршити историјски процес, боље од икаквих теоретских конструкција: “Пречисти Владика је због бешчашћа људи попустио да свијет буде искушаван духом лести, зато што су тако захтјели људи, да одступе од Бога и пољубе нечастивог. Велики ће то бити подвиг, браћо, за вјернике, да остану у вјери, јер ће сама змија са великом влашћу чинити знамења и чудеса, и у страшним привиђењима себе показивати као Бога, и летјеће по ваздуху, и сви демони, налик на ангеле, винуће се на небо пред мучитељем”. “Тада ће тешко заплакати и уздахнути свака душа; сви ће тада увидјети како их неизречена скрб угњетава и дан и ноћ, и нигдје неће моћи наћи храну да утоле глад. Јер ће сурови надзорници бити распоређени на мјеста са храном, и само ће ономе који имадне на челу или десној руци печат мучитеља бити дозвољено да купи оно мало хране која буде на располагању. Тада ће новорођенчад умирати у крилима мајки, умријеће и мајка над својим дјетешцетом, умријеће такође и отац са женом и дјецом насред трга, и никога неће бити да их сахрани и у гроб положи. Од мноштва лешева, побацаних на улицама, свуда ће се ширити ужасни смрад, који ће страшно да погађа живе. Са муком и уздасима ујутро ће сваки говорити: “Кад ће више доћи вече, да одахнемо мало?” А кад вече дође, са најгорчим сузама ће сами за себе говорити: “Кад ће више да сване, да данемо душом од скрби која нас постиже?”. Али неће се имати куда побјећи или сакрити, зато што ће све бити у пометњи, и море и копно”. “Мноштво злата и сребра, и свилене хаљине, све то никоме користи донијети неће у вријеме ове скрби, него ће сви људи блаженим називати мртваце који су погребењу предати прије него ли је на земљу наишла та велика скрб. И злато и сребро ће се ваљати по улицама, и нико их се дотицати неће, све ће им омрзнути”. “Ридањем се срећу они један са другим, и отац са сином, и син са оцем, и мајка са кћерком својом. Другови на улицама, грлећи један другог, прекраћују животе. Браћа, грлећи браћу своју, умиру. Вене љепота лица у свакој плоти, и људи изгледају као мртваци. Омрзла и омражена постаде љепота женска. Увену свака плот и жеља човјечија. Сви, пак, који повјерују љутој звијери и на себе ставе печат њезин, приступиће јој и болећиво рећи: “Дај нам да једемо и пијемо, јер се истописмо, поморисмо се глађу, и одагнај од нас отровне звијери”. А тај биједник, немајући средства за то, са великом ће им суровошћу одговорити: “Одакле, људи, мени да вам дам да једете и пијете? Небо земљи неће кишу да да, и земља не даје ни жетве, ни плодова”. Заплакаће тада сва земља и сво море, заплакаће ваздух, и са њим дивље звијери и птице небеске; заплакаће планине и брда, и дрвеће на равнинама; заплакаће и видјела небеска о роду људском, зато што се све уклонило од светога Бога и повјеровало лести, и примило на себе, умјесто животворног крста Спаситељевог, цртеж погани и богоборни. Заплакаће земља и море, јер ће се одједном прекратити у устима човјечијим глас псалама и молитве; заплакаће великим плачем све Цркве Христове, јер више неће бити свештенослужења и приношења”. “Али прије него буде ово, Господ ће, по великоме Својем милосрђу, послати Илију и Еноха, да они кажу роду човјечијем шта је благочешће, да одважно свима проповједају богознање, да науче људе да не вјерују мучитељу због страха, да вапе и говоре људима: “То је лест, о људи! Нека јој нико не вјерује николико, и нека се нико не повинује богоборцу; нико од вас нека не пада у страх, зато што ће тај богобрац ускоро бити обезглављен. Ево, Свети Господ иде с неба да суди свима који повјерују знамењима његовим”. Међутим, мало ће који хтјети да послуша и повјерује овој проповједи Пророка” (Дјела Јефрема Сирина, дио II и III).

Такво ће бити опште стање живота пред долазак антихриста. О антихристу се у ријечи Божијој говори овако: “Откриће се тада безаконик, којег ће Господ Исус умртвити духом уста Својих и искорјенити свјетлошћу доласка Својега, онај, чији долазак ће, по дејствима сотониним, бити праћен великом силом и знамењима и чудесима лажним, и са свакојаким преварама неправде међу онима који ће гинути не примивши љубави истине да би се спасли” (2 Сол. 2:8–10).

И у Откровењу св. Јована Богослова о антихристу је речено: “И стадох на пијесак морски и видјех како из мора излази звијер са седам глава и рогова десет, и на роговима њезиним десет круна, а на главама њезиним имена богохулна. Звијер коју видјех бијаше као рис, и ноге јој као у медвједа, и раље јој као у лава, и даде јој змија силу своју, и пријесто свој, и власт велику”. “... И поклонише се звијери тој говорећи: ко је као звијер ова? и ко може ратовати са њом? И дата јој бијаху уста која говорише гордо и богохулно, и даде јој се власт да чини шта хоће четрдесет и два мјесеца. И отвори она уста своја за хулу на Бога, да хули на име Његово, и на дом Његов и на оне који живе на небесима. И даде јој се да ратује са светим, и да их побиједи; и даде јој се власт над сваким кољеном и народом и језиком и племеном. И поклонише јој се сви који на земљи живе, којих имена не бијаху написана у књизи живота Агњеца, закланог од постања свијета” (Откр. 13:1–2,4–8).

О личности антихриста св. Јефрем Сирин говори овако. “Он ће смутити васељену, помакнуће крајеве њезине, свих ће да притјесни, оскрнавиће душе многе; поступајући више не као човјек благоговејни, брижни, благи и њежни, него у сваком тренутку суров, жесток, гнијеван, раздражљив, слијепо устремљен ка своме циљу, непринципијелан, страшан, одвратан, омражен, мрзак, љут, лукав, погибељан, бестидан, својом суманутошћу ће да стреми он ка томе да сав род смртника суноврати у пучину бешчашћа, и произвешће велика знамења, многобројна страховања, показујући ово у привиђењима, а не стварно” (Дјела, дио II).

Приближавамо се посљедњем тренутку, катастрофи свијета, крају живота васељене. Ево шта је открио Спаситељ ученицима Својим на Гори Јелеонској: “И одједном, послије скрби дана тих, сунце ће да помркне, и мјесец неће дати свјетла својег, и звијезде ће пасти са неба, и силе небеске ће се поколебати; тад ће се јавити знамење Сина Човјечијег на небу; тада ће заплакати сва племена земаљска и угледати Сина Човјечијег, како долази на облацима небеским са силом и славом великом” (Мт. 24:29–30).

“...Као што муња излази са истока и види се чак до запада, такав ће бити и долазак Сина Човјечијег” (Мт. 24:27). Апостол Петар о другом доласку Спаситеља говори овако: “Доћи ће пак дан Господњи, као лопов по ноћи, и тада ће небеса са шумом да мину, стихије ће се, разгорјевши се, распасти, а земља и сва дјела што су на њој изгорјеће” (2 Пет. 3:10).

Тај страшни тренутак неће бити погибија, него преображење васељене. Према ријечи Апостола Петра: “...ми, по обећању Његовом, чекамо ново небо и нову земљу, на којима правда пребива” (2 Пет. 3:13)

Апостол Павле тај тренутак преображења назива тајном: “Говорим вам тајну: нећемо сви ми умријети, него ћемо се сви измјенити одједном, у трен ока, уз посљедњу трубу; јер ће да затруби, и мртви ће васкрснути нетљени, а ми ћемо се измјенити” (1 Кор. 15:51–52).

То непостижно преображење открио нам је св. Јован Богослов у слици Новог Јерусалима: “И вазнесе ме у духу на гору велику и високу, и показа ми град велики, свети Јерусалим, који силази са неба од Бога. И имаше он славу Божију. И свјетлост његова бијаше као драги камен, као камен јаспис кристални. И имаше зид велик и висок, и имаше дванаесторо врата, и на вратима дванаест Ангела, и имена написана на вратима, имена дванаест кољена Израелових...”. “...И темељи зидова градских бијаху украшени сваким драгим камењем...”. “И дванаест врата, дванаест бисера: свака врата бијаху од једног бисера. И улице градске бијаху злато чисто, као стакло прозирно. А храма ја не видјех у њему; јер је Господ Бог Сведржитељ њему храм, и Агњец. И град нема потребу ни за сунцем ни за мјесецем да би се освијетлио, јер га је освијетлила слава Божија, и свјетилник у њему је Агњец”. “И врата се његова затварати неће ни дању ни ноћу, а ноћи тамо неће бити”. “И неће у њега ући ништа нечисто и нико ко је предан мрзости и лажи, него само они који су написани у књизи живота Агњеца”. “И неће више бити ничега проклетог; него ће пријесто Бога и Агњеца бити у њему, и раби Његови ће Му служити” (Откр. 21:10–12,19,21–22,25,27;22:3).

Непознати. Да... Потресно. Пророчка сила! То су ријечи које, заиста, немају потребу за доказима.

Духовник. Напокон, напокон си рекао оно што сам ја толико дуго чекао од тебе!.. Али, можда имаш још питања?

Непознати. Да. Има још једно. Само, не знам... мислим да се на њега не може дати одговор брзо?

Духовник. Говори. Потрудићу се да, колико је у мојим силама, и на њега одговорим.

Непознати. Видиш... Истина, коју сам ја, чини ми се, напокон, увидио, има једну нарочиту особину. Барем ја тако осјећам. Она није таква да ју је довољно само “знати”. Мора се, неизоставно, почети живјети другачије.

Духовник. Апсолутно тачно.

Непознати. Е, дакле, питање је моје баш о томе: како од признавања истине прећи на нови живот? Како стећи праву вјеру, како се научити молитви, како за себе сазидати – да се окористим твојом терминологијом – манастир у свијету?

Духовник. Ти мораш да станеш на пут духовног живота.

Непознати. Шта за то морам да учиним?

Духовник. На то питање ћу ти одговорити сљедећи пут. 

ДИЈАЛОГ ДЕСЕТИ

О ДУХОВНОМ ЖИВОТУ

Духовник. Шта требаш да урадиш, да би стао на пут духовног живота? Ти, вјероватно и не слутиш – како је то тешко, и како је то, у исто вријеме, лако!

Непознати. Да је тешко – могу да претпоставим. Али због чега је лако – е, то не могу.

Духовник. Један оптински старац говори: “Монашки је живот тежак, то сви знају; али да је то најузвишенији, најчистији, најпрекраснији, па чак и најлакши – шта причам, најлакши? – више од тога: да је он неописиво привлачан, најслађи, најторжественији, најсвјетлији, вјечно радошћу сијајући – е, то је мало коме познато. Али истина је на страни малобројних, а не на страни већине”.

Он то говори за монаштво. Али исто то се може рећи и за духовни живот уопште. Зато је Спаситељ и рекао: “... јер је јарам Мој благ, и бреме је Моје лако” (Мт. 11:30).

А шта је то јарам Христов и шта је бреме Његово, ако није живот духовни! Код Апостола ми читамо: “Увијек се радујте”. А он ни о каквој другој радости не говори, до о радости у Христу Исусу. Ето, због тога је лако стати на пут духовног живота.

Исти оптински старац говори: “Господ је ученицима рекао: не бој се, мало Моје стадо, јер Бог изволи даровати вам – шта? Мислиш – весеље? богатство? наслађивање? Не! Него, ни мање више, до – Царство! У којем не само да су сва блага, и све могуће ризнице, и љепота, и слава, и свјетлост, и радост, и врела љубав, и Божији живот, и весеље вјечно. Царство је то – Царство свих вијекова, пред којим су и највећа царства свијета овога – дим и сумпор! И у том, у том Царству свјетлости и весеља теби и свим који су вазљубили Господа Исуса Христа је припремљено царско мјесто”.

Како уопште човјек може да се колеба у избору животног пута? Јер, имају само два пута: уски – пут спасења, и широки – пут погибије. Пут спасења – то је духовни живот. Погибије – живот плотски. Како говори Апостол: “ако будете живјели по плоти, умријећете, а ако духом умртвљујете дјела плотска, живи ћете бити” (Рим. 8:13).

Непознати. Што се тиче избора пута, ја се више уопште не двоумим. Када на живот гледаш онако како на живот ја гледам данас – избор је лако направити. То је потпуно тачно, али мене интересује друго: како стати на тај пут? Од чега почети? Ја сам свој живот готово до краја доживио идући по другом путу. Мени је у њему све разумљиво и на све сам се навикао. А онај први, духовни пут, мени је далек, туђ и потпуно непознат. Ја данас хоћу да живим другачије, у складу са истином коју видим. И питам те – како то да остварим?

Духовник. Да. Схватио сам те, не брини. Али сам хтио да почнем од почетка, да тако кажем, од првог слова духовне азбуке.

Непознати. Од чега?

Духовник. Да бисмо стали на пут духовног живота, морамо најприје јасно пред собом видјети оба пута: пут духовног живота, који води ка спасењу, и пут живота плотског, који води у погибију. И у највећој дубини својег бића чврсто одлучити да идемо путем духовног живота. Од те одлуке мора почети духовни живот сваког човјека који је постао свјестан да је скренуо са пута спасења. Тај први корак, ту одлуку – није тешко донијети, зато што је лако направити избор између живота и смрти. Свјесно изабрати смрт, а не живот, може само луд човјек. А ако си ти схватио да је живот свјетски, живот по плоти – смрт, и да је живот црквени, живот по духу – стварни живот, ти ћеш без колебања донијети непоколебљиву унутрашњу одлуку да станеш на пут живота црквеног. Та ће одлука по значају за твој унутрашњи живот бити једнака одласку у манастир. Ухватиће те ужас од твог досадашњег живота. Видјећеш колико је у њему било гријеха, прљавштине, сваке мрскости. Какав је он био празан, бесциљан. Твоја прошлост ће ти изгледати као неки кошмарни сан. И, ма колико година имао, учиниће ти се да поново почињеш да живиш. Запањићеш се том промјеном, и са огромним усхићењем ћеш се чудити: ама, како сам ја то живио до сада? Како сам могао да не видим то што данас видим, кад је све тако јасно, тако несумњиво? А заједно са тим, спопашће те осјећање неиздржљивог стида за сву твоју прошлост. Осјетићеш неодољиву жељу за покајањем. То је први корак на твом путу; међутим, овдје те чека и прво искушење: то осјећање стида и осазнавање гријеха може да те усмјери – било ка животу, било ка смрти. Ка животу – ако оно у теби изазове жудњу за спасењем, ако га озари нада на милосрђе Божије, ако оно у теби не убије вјеру да ће Господ поштедити творевину Своју и да ће те примити, као што је отац примио својег блудног сина. Ка смрти – ако те наведе на безнадежно очајање. Као што и сам можеш да примјетиш – од првог корака на путу духовног живота чекају те сплетке вражије! Оне вребају човјека на сваком степенику духовног успињања; непријатељ вреба да сваки добри покрет човјеков преокрене на зло, зато што све добро у нама има једну црту, иза које, када се прекорачи, то добро непримјетно претвара у зло. Ту црту човјек веома често није у стању да распозна сам. То је дјело благодати Божије; зато је самоувјереност најопаснији гријех, пошто се у њој крије потенцијална могућност свих осталих гријехова. У твом случају, непријатељ ће и добро твојег покајања покушати да доведе до злог очајања. Он ће ти на “духовно уво” шапутати ријечи безнађа, говориће ти да је за тебе већ касно да се поправиш, да ниси за то кадар. Да си окрени–обрни погинуо, да нема смисла ни почињати тај нови живот, да он није за тебе.

Непознати. Ја нисам ни започео нови живот, а те се мисли већ мотају по мојој глави.

Духовник. Тјерај их од себе. Не дај им да се задржавају у твом срцу. Оне су – од непријатеља. Јер, духовни живот не зависи од времена. Могуће је, као што видимо из примјера разбојника на крсту, добити спасење и у једном једином тренутку. О томе свједоче и многи примјери из живота светих. Увијек можеш почети да живиш испочетка. И нема на земљи таквог грешника, којем Господ не би могао да опрости. А године? Какве везе оне имају са питањем о духовном животу? Зар се човјек не налази подједнако близу смрти, независно од тога колико има година? И зар се погинути духовно не може у младости, и спасити се у старости?

Непознати. И шта ја морам да урадим након што постанем свјестан својих гријеха?

Духовник. Мораш да исповиједаш своје гријехе у Цркви и послије отпуштења гријеха да се причестиш Светих Тајни.

Непознати. Зар се баш од тога мора почети? Мени се чини да ја још нисам спреман за то да бих могао да се причестим. За то треба имати пуну вјеру и чист живот. Јер, иначе, и по црквеном учењу, моје ће причешћење бити мени “на суд и осуду”.

Духовник. Достојно причешћење – то није причешћење светих. Несавршенство у вјери не може да буде препрека за примање Светих Тајни. Јер, не треба доктор здравим, него болесним. И није Христос дошао само код праведних, него и код грешних, да их спасе. Причешћење – то је извор нашег савршенства и утврђења вјере наше: како онда можемо прво да тражимо савршенство у вјери и животу, а теко онда причешћење Светих Тајни!

Непознати. Али неки услов ваљда мора да има и за достојно причешћење?

Духовник. Има. Покајање.

Непознати. Али ти си сам говорио о томе како је ништавно наше покајање у поређењу са тежином наших гријеха.

Духовник. Да. Али и ту нашу нераскајаност треба такође исповједати као гријех. И ако у теби нема зле и свјесне жеље да останеш у гријеху, ако ти ниси пољубио гријех, него га се стидиш – света Црква ће, влашћу која је дата свештенику, скинути са тебе све твоје гријехе и бићеш достојан да се причестиш. Исто је и са немоћима вјере. Нека си ти и свјестан да је ништавна и слаба твоја вјера. Али ти хоћеш да вјерујеш. У својем невјерју видиш свој гријех. И зовеш: “Вјерујем, Господе! Помози мојем невјерју” (Мк. 9:24). И твоје ће причешћење, чак и уз маловјерје твоје, бити достојно. На пут духовног живота треба ступати кроз покајање и на њему се утврђивати тајанством Божанствене Евхаристије. Причешћивати се мора не једном у години, као што је то ушло у навику код посвјетовљених хришћана, него често, као у манастиру, зато што без честог причешћења није могућ духовни живот у свијету. Јер, твоје тијело се суши, постаје беспомоћно и слаби ако му не дајеш хране. Тако и душа: и њој треба давати небеску храну. Иначе ће и она да пресуши и ослаби. Без причешћења ће се угасити духовни огањ у теби. Затрпаће га старудије из свијета. Да би се ослободио од те старудије, потребан ти је огањ који ће спаљивати трње твојих прегрешења. Живот духовни – то није апстрактно богословље, него стварни и најнесумњивији могући живот у Христу. А како га можеш ти отпочети, ако не примиш, у том страшном и великом Тајанству, пуноћу духа Христовог. Како ћеш, не примивши плоти и крви Христове, живјети са Њим? И овдје ће ти непријатељ, као и код покајања, правити свакојаке смицалице. Направиће ти мноштво и вањских и унутрашњих препрека. Или ће се одједном испоставити да никако немаш времена, или се нећеш осјећати добро, или ће ти пасти на памет да мало одложиш све то, да би се “боље припремио”. Али ти не слушај и не обазири се на све то. Иди. Исповједај се. Причешћуј се. Јер, не знаш кад ће те позвати Господ.

Непознати. Да. Урадићу то.

Духовник. Духовни пут захтјева оцрковљења свег живота – и унутрашњег, а према могућностима, и спољашњег. Ако не повучеш оштру црту између свог живота и живота свјетског, свијет ће те низоставно савладати, опет ће те поробити. Господ је донио мач раздјељења: “Ви мислите да сам дошао да дам мир земљи? Не, говорим вам, него раздјељење; јер, од сада ће петоро у једној кући да се подијели, троје против двоје, и двоје против троје: отац ће бити против сина, и син против оца; мајка против кћерке, и кћерка против мајке; свекрва против невјесте своје, и невјеста против свекрве своје” (Лк. 12:51–53). Треба се, дакле, одвојити од свих и од свега што у себи садржи свјетско начело. Без тог унутрашњег одвајања, духовни живот је немогућ.

Непознати. Али, шта ти подразумијеваш под “оцрковљењем живота”?

Духовник. Је ли ти разумијеш разлику између манастира и свијета?

Непознати. Наравно.

Духовник. Ти разумијеш да је манастирски живот оцрковљен, и стога супротстављен свијету?

Непознати. Да.

Духовник. Е, саздати манастирски живот у свијету – то и јесте то оцрковљење које је неопходно за оне који желе да иду по путу духовног живота.

Непознати. Теоретски, ја разумијем твоју мисао о манастиру у свијету, али, како је практично остварити – не.

Духовник. Замисли да живиш у манастиру. Око манастира је високи зид. На капији је монах који не пропушта у манастир туђинце. У манастиру је храм у којем се молиш. Твој живот изван храма протиче у келији. Имаш келијно молитвено правило, читаш Свето Писмо, дјела св. Отаца, удубљујеш се у созерцавање Божанствених тајни. Када ниси ни у храму ни у келији, носиш послушање, понекад врло тешко: у пекари, на пољу, у штали... Имаш духовног оца, који руководи свим твојим животом, коме си на потпуно руководство одао своју душу, одрекавши се од својег самосталног дјелања и свјетске воље. Постиш по манастирском уставу, и сав склоп твог живота зида се по црквеним правилима. Монаштво – то је храм код којег су се размакли зидови и који је обухватио и у себе закључао сав твој живот. И ево, десило се да је тај манастир пренесен у свијет. Зидова манастирских више нема. Гдје је онда тај твој манастирски храм? За тебе је то храм у којем се исповиједаш свом духовнику и у којем се причешћујеш Светих Тајни. Можда ти не можеш да проводиш у њему онолико времена, колико би могао када би живио у манастиру, али је живот у том храму – нешто накважније у твом животу. Гдје је твоја келија? Пренесена је у шумне свјетске станове, али и у свијету је она остала келија, чак и ако ти заузимаш у њој само “ћошак”. У њој мора бити манастирска тишина и манастирски живот – иако је свуда унаоколо шум, и иза “зидова” у твоју келију не допире црквено појање, него свјетске пјесме, ускомешани разговори, пијана весеља. Твоја соба неизоставно мора остати келија, и у њој све мора бити прожето духом молитве и тишине. Ти имаш много вањских, свјетских дјела, али њих мораш извршавати као послушање, не лијепећи се за њих душом, као што би се у манастиру тешким трудом трудио у пекари или у штали. Живот свјетски тече по својим законима. Он има свој ритам и своја правила. Али ти, прихватајући тај свјетски живот – зато што је то вањско неопходно за твој живот у свијету – свој лични и унутрашњи живот мораш градити на начелима црквеним. У манастиру би био послушник. Мораш то остати и у свијету.

Ако све то оствариш и у свијету, сачуваћеш манастир. Само, тај унутрашњи манастир више нико неће моћи да уништи. Зато што се уништити може само спољашност; унутрашњост, пак, је човјекова неотуђива својина. То је, дакле, то “оцрковљење”, које је неопходан услов за истински духовни живот.

Непознати. Да. Схватам сада шта подразумијеваш под појмом “оцрковљење”. Али, хоћу ли ја имати снаге да саздам тај “неопходни услов” за духовни живот?

Духовник. А зашто не би имао? То само од тебе зависи.

Непознати. Можда. Али, јесам ли ја кадар за то? Хоћу ли моћи тек тако, одједном, да се одрекнем од свега свјетског? Ја сам превише навикао на свјетски живот, и превише тога ја још увијек волим у њему.

Духовник. Напримјер?

Непознати. Но, напримјер, ја много волим музику, белетристику, позориште... ја “по–свјетски” волим живот природе – цвијеће, птице...; волим да се смијем, да се шалим, да се разбрбљам у веселом друштву, на крају крајева – ја пушим... Наравно, све су то “тричарије”, али, од свега тога одрећи се  – одједном?! Ја, просто, не осјећам у себи снагу за то.

Духовник. А ко ти каже да мораш “одједном”?

Непознати. То говори Јеванђеље.

Духовник. Никад! У Јеванђељу се говори да је неопходно донијети чврсту одлуку да се иде за Христом. Говори се о идеалу којем човјек мора стремити. Говори се о томе шта је човјеку чинити да би достигао тај идеал. Штавише: тамо се говори да се Царство Божије силом узима, да они који се упињу то Царство и добијају. И Апостоли уче да нас чекају многе скрби док не уђемо у Царство Небеско. Значи – уопште не “одједном”. Подвижници, који су сами прошли пут спасења, и у властитом искуству познали све вражије замке непријатеља, открили нам унутрашњег човјека, изучили “невидљиву борбу” духовну, свјетлошћу благодатног разумијевања освјетлили сав пут духовног живота – развили су непобитно и неспорно учење Цркве; према том учењу, унутрашња изградња духовног човјека је, баш напротив, спор и постепен процес који захтјева велико стрпљење.

Непознати. А како са тим да се помире ријечи Спаситеља, речене човјеку који је хтио да, прије него што крене за Христом, оде и покопа оца: “...остави нека мртви укопавају своје мртваце”, или, другом, који Га је молио да га пусти да се опрости са својим блиским: “...ниједан који метне своју руку на плуг па се обазире натраг није спреман за Царство Божије” (Лк. 9:59–62).

Духовник. То и јесте тражење коначне одлуке да се иде за Христом, захтјев да се дефинитивно изабере пут, без освртања уназад, без двоумљења. Спаситељ нигдје не говори да се савршенство може достићи “одмах”; Он говори о дефинитивној одлуци, која не смије бити само у мислима, осјећањима или намјерама, него мора бити у вољи и у животу.

Непознати. Допустимо, теоретски, да је тако. Али ја не схватам – како се у пракси може спровести та постепеност? По мени, напримјер, ствари отприлике стоје овако: ако се у позориште не смије ићи – не смије се, и готово. Не смију се читати романи, и тачка. Замајавати се шупљом причом у испразном друштву са цигаретом у зубима се не смије – и готова прича. Не смије се ићи на плес, не смије се смијати, не смије се шалити, пјевати, играти, глумити. Једном ријечју – ништа се не смије. И ко ће мени сад да каже да се све то може оставити “постепено”? Какво вањски препознатљиво одличје ће красити “привремено допустиви смијех”, “привремено дозвољену забаву”, “привремено дозвољено профанисање”?

Духовник. Нико теби неће указати такво вањско одличје. А њега и не може бити, зато што је профанисање недопустиво уопште. Али овдје се не говори о допустивости посвјетовљења, него о томе – како се од њега избавити, и како постићи оцрковљење свег живота. Православље не говори о достизању оцрковљења одмах; оно говори о неизбјежности велике унутрашње борбе, о постепеном успињању по лествици савршенства. То “одмах” представља, заправо, страшну опасност, која истинско, благодатно стање светости може да замијени његовим спољашњим, фарисејским фалсификатом. Ти питаш: какво ће ти бити дато вањски препознатљиво одличје допустивих разонода? Теби ће се, наиме, дати нешто сасвим друго: даће ти се унутрашња основа процеса у којем се човјек стварно ослобађа од посвјетовљености. Та основа је духовни раст човјека. Вањско самоограничавање се овдје не смије спроводити по букви закона, него у складу са унутрашњим процесом раста духовног живота. Не може се рећи човјеку да се одједном отресе свих свјетских разонода. Али се не смије ни чекати да их он одбаци без труда, без борбе, када изгуби сваку жељу за њима. Треба препознати тренутак када су се створиле унутрашње претпоставке да човјек пред себе постави рјешење тог задатка. Треба знати не само шта у датом случају захтјева закон, него и да ли је човјек сазрео за рјешење таквог задатка. Формалистичко, “по букви закона” одрицање “одједном” од свега “свјетског”, зато што свети оци “у позориште не иђаху”, “цигара не димише”, и “у веселим друштвима не сјеђаху” – уз сву истинитост тих опаски – може да буде не само бесплодно, него и погубно за душу. Овдје није довољно само знати учење о савршенству, овдје треба имати духовно знање. Књига – то је велико дјело, али да би се користио њом правилно, не треба ти свјетска мудрост, него благодатна премудрост. Јер, ма како ми из подвижничких књига упознали невидљиву борбу, ма како на основу духовног искуства светаца изучили законе духовног живота – ниједан човјек није исти као било који други, и сваки живот људски јесте посебан, непоновљив и нов живот. Зато књиге и не могу да ти то кажу. Зато се оно живо, уникално, што се тиче само тог живота, не постиже свјетском мудрошћу, него премудрошћу Благодати. Православни манастири су до данашњих дана сачували живу праксу истинитог духовног руковођења. И ако хоћеш да истински разумијеш православно учење о путу духовног живота и успињању по лествици духовног савршенства – потруди се да увидиш какав је тамо дух владао. Чему су учили оци своју духовну дјецу? Да ли је то било само у ријечима, испуњавање мртвог формализма, тражење свега “одмах”, које изгледа тако узвишено, а у суштини својој је препуно спољашњег фарисејства? Ево, саслушај, како су велики оптински старци писали о “свјетским разонодама”. Те су ријечи биле упућене дјевојци која је живјела веселим свјетским животом, али која је стремила монаштву: “Тајанство чудновато и преславно видим ја на небу: небо – пећина; пријесто херувимски – Дјева; јасле – колијевка, и у њих би смјештен Онај Који се ни у шта на свијету умјестити не може...

Ваистину – чудо ужасно! И херувимски се ум ужасава – како је то могло да буде? Међутим, било је! И које је од ових чудеса најчудесније – ум није у стању да одреди. Зауставља се, запањен...

Да, велику је утјеху света Црква даровала умном човјеку. Могао би човјек цијели свој вијек да гледа у бездан смисла ова три реда ријечи. А колико је још бисера разасуто у црквеним пјесмама! Али авај: земаљски ум не пати за овим драгоцјеностима, јер их разумјети он не може. Шта ће пијетлу баснословни рубин? Њему дај зрно грашка, и он – пресрећан. А нама утјеху пружа подскакивање по паркету, к’о да смо каква јарад, нама дај да се кикоћемо док нам се вилице не искриве, да нам је какву њушку навући на лице, да се замашкарамо... колико ли је још таквих глупости и бесмислица, које гутају и затамњују тај свјетлолики поклон неба – ум наш. Међутим, не пишем ја теби ово да би ти, искрена моја, све њушке и балске украсе побацала и тиме огорчила своје ближње и даљње. Него ти говорим да би знала шта чиниш. А ако већ нешто и забрљаш – а ти иди па се исповједај Господу, и Он ће ти опростити”.

У другом писму јој пише: “Јуче или прекјуче о. М. ми рече да ти, плешеш ли, плешеш. Ја сам му савјетовао да ти напише и подсјети те на басну Крилова о цврчку и мраву. Таман је за тебе. И цврчак је волио празнике и на пост није мислио – само је плесао и плесао. Говорим ти ово – не да те укорим, него да знаш стварно стање ствари, и да не губиш главу...”

И још: “Ој, каква си ти мени сумњичавица! Опет ударила на мене, к’о да сам ја незадовољан тобом. Ама, и да си се и стварно заљубила у некога, како да ти не опростим? Сам сам грешан човјек. А ти се чак ни заљубила ниси, него тек онако, попричала. Па и Бог ће да опрости, а не ја: како ја да не опростим?...”

Да ли је он од свјетске дјевојке тражио да она “одмах” прекине са свим? Напротив, он је и саму мисао о таквом “хитном” мијењању живота тјерао од ње, као мисао вражију. “Али ја видим да ти желиш, – пише старац, – да бациш модерне салонске ципелице и балску хаљину, и да овог тренутка постанеш светица, преподобна, да се овог часа просвијетлиш. Не, сестрице, у дјелу духовном не иде тако. Ту на прво мјесто долази стрпљење, иза њега слиједи још стрпљење и, на крају, све то бива овјенчано опет – стрпљењем” (јеросхимонах Анатолије).

То је глас истинитог Православља. Тако су старци доживљавали процес човјековог духовног препорода. То није била теорија, него сам живот. Пет година послије тих писама, оптински старац пише истој тој дјевојци честитку поводом ступања на монашки пут, у којој се више не спомињу модерне ципелице и балске хаљине, него се говори: “Читај обавезно сваки дан св. Аву Доротеја или св. Јована Лествичника; у њиховим књигама је велико благо, права ризница лекција духовног живота. И ако будеш ишла путем који они указују, према својој мјери, нећеш погинути, и наслиједићеш Царство (Небеско) вјечно”.

Непознати. Значи, питање се преноси на унутрашње одрастање. Спољашња ограничења – то је, једним дијелом, потпора том одрастању, а другим – његова посљедица?

Духовник. Апсолутно тачно.

Непознати. Шта онда помаже том расту, у позитивном, а не у ограничавајућем смислу?

Духовник. Већ сам ти рекао: покајање, често причешћење. На то треба додати молитву, пост и унутрашњу борбу.

Непознати. Причај ми о томе мало подробније.

Духовник. Ми смо већ говорили о молитви и посту, када смо причали о монаштву. Али сад је вријеме да на молитвено дјело погледамо са стране твог питања: шта ће у оцрковљењу теби дати молитва, и како да научиш да се молиш? За молитву кажу да је то “духовна умјетност”. И ваистину – то јесте умјетност, која се мора дуго и стрпљиво учити. Молитву, као молитвено расположење, може да има свако. Али друга је ствар да се стекне молитва као стално и уобичајено духовно стање.

У молитви, као и уопште у животу духовном, човјекови подвизи јесу неопходни, али без Благодати Божије они су ништа. Молитвени пут са нарочитом пуноћом је показан у дјелима великих богомољаца и подвижника, још од древних времена. Ако слушаш њихове савјете, нећеш скренути са пута. Али многе збуњује изузетност вањских околности у којима протиче духовни живот у свијету. Молитва о којој говоре свети Оци протицала је у осамљености, у тишини, а не у ужасавајћој гунгули савременог живота, и молитва у свијету нама почиње да изгледа немогућа. Да, несумњиво, ту има тешкоћа које зависе од специфичности тих вањских околности. Али, молитва у свијету је могућа и неопходна, зато што је без ње немогуће изградити невидљиви манастир, зато што она ограђује и утврђује духовни живот: твоја соба неће за тебе постати твоја келија, све док у њој не буде молитве, све док се ти у бучном граду не осјетиш као да си иза манастирских зидина, све док се молитва не усели у твоје срце. Учити се молитви, када си скоро сав свој живот проживио без ње – то је изузетно тешко дјело, зато што човјек мора малтене да се учи да хода, иако осјећа да је одрастао. Али нека те то осјећање не збуњује. Како може дијете у вјери, које је једва почело духовно да живи, одједном, као одрасло, да сигурно корача по путу молитвеног дјелања? Наравно, оно мора да се учи. Молитва – то је у твом животу оно што “није од свијета овога”. Зато ће, чим почнеш да се молиш, свијет за тебе постати нешто друго, спољашње. Молитва, и све што је у твом животу везано за њу – то ће бити једно. А свијет, са свим својим свјетским дјелима – друго. И што се дубље будеш предавао молитви, тим ће дубље да се урезује бразда која пролази између твог унутрашњег живота и свијета, тим ће више и непробојније да се уздижу зидови твог невидљивог манастира.

Непознати. Али ја не могу ни да замислим – како да се латим за то дјело. Како да се молим? Да ишчитавам молитве које сам научио из молитвеника? Али, да ли ће те туђе, па још црквенословенске ријечи моћи да приме оно што се појави у мојој души, а што буде налик на молитвено расположење? Или се, можда, треба молити својим ријечима? А како се тим стварним, животно–свакодневним ријечима обраћати Богу, Чије постојање сам ја данас и спреман да признам, али Којег апсолутно нисам још научио да осјећам? Или Га треба замишљати сликовито, учинити Га реалнијим, уз помоћ визуелних представа? Разјасни ми ово, молим те.

Духовник. Мораш почети да се молиш без мудровања и без питања типа “а шта ће из свега тога да испадне”? Молитву не треба компликовати никаквим питањима “од разума”, који је код нас први самозванац и који ће, изопачен свјетском самовољом, трпати једно питање на друго. Постарај се да га не слушаш. Реци себи да ћеш се молити онако како Црква учи. Да је то твоја обавеза пред Богом. Како год да испадне – ти ћеш свој дио посла обављати. И обавезно имај келијно правило. Најмање, макар само неколико молитви. Да од ријечи пређеш на дјело. Тај прелазак ће бити таква промјена у твом животу, какву ти ни замислити не можеш. Човјек који се моли и човјек који се не моли – то су људи из два разна свијета. Молитва ће ти за почетак дати оно основно осјећање, да си ти “са ове стране”, гдје је Црква, на уској стази, у другом Царству, а не са њима, на оној страни, у царству свијета који у злу лежи. Када се молиш, не очекуј ништа спектакуларно и нека ти ништа не збуњује. И не задавај себи никакве изузетне задатке, осјећај се као дијете које још не умије хода. Гдје ће оно да философира и разноразна питања да рјешава. Њему је само да одстоји неколико секунди, и евентуално да направи пар незграпних корака. Тако и ти, пробај да закорачаш: пробај да не одвлачиш у страну своју пажњу од ријечи молитве, а када ипак одлуташ у мислима – враћај се назад. Прочитај молитву коју знаш, спокојно. Прекрсти се, и прије него што почнеш, поклони се до земље. Кад завршиш – исто. И биће ти пријатно на души. И Богу хвала за то. А ако и ништа не осјетиш, нема везе: не збуњуј се. Не труди се да изазовеш у себи никаква нарочита преживљавања, али, ако се она појаве, не тјерај их. Све препусти Господу. Може да се деси да одмах осјетиш тешко стање подвојености. Да почнеш себе да гледаш са стране – биће ти и чудно, и смијешно, што стојиш на молитви, читаш, крстиш се, клањаш се до земље. То ће кроз тебе свијет гледати на твоју душу, како се она за нови живот буди. А у теби је “свијета” много више него “духовног живота”, и учиниће ти се да сав ти гледаш на некакве “случајне” и “чудне” постпуке, који буквално као да нису твоји. Али ти пусти тог “другог”. Нека гледа. Свој ти посао. Јер, дјело је твоје велико и истинито. Мало–помало, са временом, проникнућеш у ријечи молитве. Јер, оне нису из главе измишљене, него из живота. Иза њих стоји подвиг, скрушеност због својих гријеха, борба са страстима, вјера, нада, љубав, благодатно озарење, живот у Духу Светом. Бојиш се да твоја осјећања неће моћи да стану у ријечи молитве? Е... у њих може сав свијет да стане, а камоли да не стану твоја душевна стања! Ах, само када би се твоја душа сјединила са осјећањима која стоје иза ријечи светих молитви!.. А ако осјетиш неку потребу и да својим ријечима, од срца кажеш нешто Господу – ни то не заобилази. Допуни тиме своје молитвено правило. Али никада не покушавај да замишљаш и визуелно представљаш оне којима се молиш: ни Господа Исуса Христа, ни Његову Пречисту Мајку, ни силе Бесплотне, ни свете угоднике Божије. Визуелно замишљање на молитви – то је демонско искушење које човјеку пријети духовном погибијом.

Непознати. Али ја морам некако да замишљам онога коме се молим. Јер за мене то није нека пуста ствар.

Духовник. У праву си. Није. Али твоје обраћање ономе коме се молиш не смије да протиче у машти, него у срцу, не смије да буде у слици – оно мора бити у осјећању. Пред тобом не смију да буду вањске црте, вањски облик; ти мораш унутрашње, у срцу да осјећаш онога онога коме се молиш. Оно спољашње, што ти је потребно за молитву, дато ти је у икони; када се молиш пред њом, ти се ономе ко је на њој представљен мораш обраћати – не замишљањем живог тјелесног облика, него кроз духовно стање срца. У супротном, захваљујући машти, теби ће се једног дана учинити да је пред тобом Сам Господ Исус Христос, са свим тјелесним цртама које ти замишљаш да Он има, и та ће ти се слика учинити јасна, као да стоји пред тобом, и одговарајућа осјећања усхићености ће се у теби винути навише; али то неће бити Христос Спаситељ, и сва твоја осјећања неће бити молитва, него демонска илузија. Може да се појави и топлота око срца, и сузе, и радост, – али све то неће бити стварно, него је то лаж вражија, у коју ће те увући непријатељ. А то ће бити примјетно само по вањским симптомима: по непослушању, гордости, духовном сљепилу. Теби самом, пак, биће јако тешко да то примјетиш. Нека те Бог сачува од таквих стања! Молити се “сликовито” – то је безумно дјело.

Непознати. Реци ми још – како уопште ићи по молитвеном путу? Како од првих корака прећи ка сљедећим?

Духовник. Тај прелазак се неће десити тако што ће твоја глава да одлучи о томе: то треба да буде посљедица самог духовног раста. Ако будеш живио црквеним животом – уз помоћ Божију ћеш се унутрашње удаљавати од свијета и све више се приљепљивати Господу. Заједно са тим, твоја ће се душа све више протезати ка молитвеном дјелању. Пожељећеш да све дуже и више остајеш у својој келији на молитви. У свијету ћеш почети да будеш “туђи”. А у храму и келији, на молитви, бићеш код куће. Молитва ће ти постати слатко дјело, на које ћеш журити, чим завршиш неопходна “свјетска послушања”, и келијно молитвено правило ће ти одједном постати тако кратко, да ћеш се с напором одвајати од њега. Провјери то осјећање. Није ли то случајно расположење? Је ли оно стално у теби? Када се увјериш да је оно стално, увећај своје молитвено правило.

Сваки подвижник се нада да ће стећи сталну молитву у срцу, да ће доћи у такво стање, када ће молитва увијек живјети и дјеловати у њему. Да ће се живи, неизречени благодатни дар молитве, који је и у ријечима молитве, и без ријечи, и у храму, и у келији, и у пословима свакодневним, па чак и у сну – увијек, као највећа драгоцјеност и најнепроцјењивија радост, осјећати у тајанственим и непостижним дубинама твојег духа. То је – нада. Али нека никада и нико не дрзне самовољно да сам у себи, својим силама, изазива такво стање. Нека човјек никада не говори: није ли мени вријеме да пређем на молитву без ријечи. Молитва не постаје умна и не усељава се у срце по одлуци човјечијој, него по милости и благодати Божијој.

Непознати. Да... схватам да је духовни живот без молитве немогућ, и постараћу се да извршим оно о чему ти говориш.

Духовник. Рецимо сада понешто о посту. Многима у свијету пост изгледа неважан. Навикли смо сви да у томе видимо искључиво монашко дјело. За мирјане пост није обавезан. Некакав закржљали остатак из прошлости. Празна, ни за шта непотреба формалност. Мртво слово устава. Наравно, црквеном човјеку није пријатно да каже “пост је непотребан”, али се према нарушавању поста сви односе толико снисходљиво, да се и без икаквих експлицитних ријечи огромна већина хришћана буквално напојила апсолутно ниподаштавајућим односом према посту. Авај: управо се ту и крије један од узрока посвјетовљења хришћана! И управо зато оцрковљење незаобилазно захтјева испуњавање посног устава. А знаш ли ти – како је Црква строго захтјевала да се мирјани придржавају поста? Знаш ли каквом је строгом казном ограђивала она пост? Према 69–ом Апостолском правилу: “Ако ли који епископ, или презвитер, или ђакон, или чтец, или појац не пости у свету четрдесетницу пред Васкрсом, или у сриједу, или у петак, изузев ако је спријечен немоћима тјелесним: да буде рашчињен. Ако је мирјанин – да буде одлучен”.

Неко мало важно дјело не би се санкционисало таквом строгошћу. О значењу поста у унутрашњем животу човјека смо разговарали када смо причали о монаштву. Погледајмо сада какво значење он има за извршавање унутрашњих задатака који тебе интересују.

Пост не само да помаже се ти осјећаш изузетно, он не само да је једно од најмоћнијих средстава у борби против страсти; он, попут молитве, уздиже нову преграду између твојег духовног живота и живота свјетског. Пост почиње са храном и долази до узвишеног – до безстрашћа, када се на својим највишим стадијумима сједињује са молитвом и Богосозерцавањем. Већ на првим стадијумима он те поставља изван свјетског живота, у којем је пост бесмислен и готово смијешан. Они – једу све. И на Велики Четвртак, када се врши Тајна вечера и када се предаје Син Човјечији, и на Велики Петак, када ми слушамо плач Богомајке код гроба распетог Сина. И на дан погребења. За њих нема ни Христа, ни Богомајке, ни Тајне вечере, ни Голготе. Какав они пост могу да имају? Ми скоро да ништа и не једемо у те дане, зато што је наш духовни живот заокупљен подсјећањем на страдања Христова. И ако ти нећеш да начиниш први корак који ће твој живот поново да слије у један са животом свјетским – никако не одустај од поста. Пости и поштуј пост као велику црквену светињу. Сваки пут када се уздржаваш од онога што је забрањено да се окуша у дане поста, ти, са свом Црквом, једном мишљу и једним осјећањем чиниш оно што је чинила сва Црква и сви свети угодници Божији од првих дана постојања Цркве. То ће ти давати снагу и чврстину у твом духовном животу. Ти ћеш, не стидећи се пред свјетским људима, који живе по свјетским навикама, храбро повући црту која ће те одвојити од њих, и то ће бити једна од непоколебљивих кула–тврђава твог невидљивог манастира.

Непознати. Да, вјероватно, са те тачке гледишта, пост се најлакше може прихватити тако. Међутим, ја сам спреман да га прихватим без икаквих поговора, чим је такво правило Цркве.

Духовник. Али најглавнији задатак на путу твог унутрашњег живота јесте борба са страстима, унутрашње ограђивање себе од свјетских начела. Тај задатак ће у коријену промјенити сав твој живот, даће му савршено нов садржај, поставиће те у савршено другачији однос према цијелом твом окружењу. До сада ти ниси знао ни за какву унутрашњу борбу са “гријехом”. Пред тобом се није постављало питање о “вјечном животу”. Земаљски живот зна само за оне моралне законе, који одређују узајамне односе људи у границама овдашњих земаљских интереса и овдашњих земаљских задатака. Гријех – то је нарушење закона Божијег, откривеног људима ради достизања вјечног живота, те зато и оно што људи мисле да заслужује одобрење може да буде мрско пред Богом. Ти се никада ниси загледао у своја душевна стања, у своје помисли, у своја осјећања, у своје поступке, у сав свој унутрашњи – а може се комотно рећи и у вањски – живот, са тачке гледишта тих високих захтјева Божијег закона. Сви твоји морални појмови и сав твој морални живот били су изван икаквог појма о спасењу. До сада си живио као честица свијета овога, по његовим схватањима и по његовим стихијама. Сада мораш почети да унутрашње посматраш сав свој живот. Са каквим ужасом ћеш видјети, уз ово ново просвјетљење, самог себе! Замисли неки храм неописиве љепоте. А у њега до крова натрпано смеће, одвратна прљавштина, свакојака нечистота... Драгоцјени украси пообарани у најзабаченији и најтамнији угао... Е, тај храм – то је твоје срце. Гдје је твој духовни живот? Гдје је драгоцјени дар Божији? Нису ли гомиле свјетске гадости затрпале све у њему? Ти, дакле, мораш, у покајању и причешћењу Светих Тајни, у молитви и посту, уздајући се у свему на милост и помоћ Божију – почети да чистиш своје срце, да од свјетске гвожђурије ослобађаш свој духовни живот. То неће ићи тако лако. Та борба изискује огормне напоре, стрпљење, вјеру. Она ће заокупљати сву твоју пажњу и испуњавати сав твој живот. Све твоје преокупације, све оцјене, сви укуси – све ће постати другачије. Добро за тебе неће бити оно што увећава твоје земаљско благо, него оно што помаже твом унутрашњем развоју. И лоше неће бити оно што умањује земаљско благо, него оно што прави препреке твом спасењу. Ти више никада нећеш осјећати досаду и празнину живота, нећеш више чезнути за површним општењем са људима, за празним разговорима, за испуњавањем свог живота спољашњим и чулним утисцима. Пред тобом ће стално бити велики задатак унутрашњег развоја, стремићеш да све што ти се дешава преживљаваш на добро својег спасења, и то ће испунити твој живот пуноћом моралног садржаја. Догађаји који у свијету изгледају грандиозни – за тебе ће бити мизерни. А оно на шта раније ниси обраћао пажњу – постаће ти велико и важно. Многи неважни догађаји у твом животу, обични сусрети са људима, ситне свакодневне непријатности, раздражујућа, зла ријеч, све што је раније за тебе била тричарија, постаће сасвим другачије, јер ћеш другачије гледати на душевна стања која стоје иза њих. Увидјећеш да се твоја душа налази у ропству страсти. Да је твој слободни дух изгубио своју истинску слободу. Да си ти роб самољубља, таштине, гордости, угађања утроби, зависти, гнијева, љубоморе, блуда.

Почети живјети духовним животом – то значи објавити немилосрдни рат страстима које те поробљавају. И, по мјери ослобађања од њих, ти ћеш се постепено одвајати од свијета и закључавати се у свој невидљиви манастир. Немој мислити да је то могуће достићи “одмах”, и не падај у очајање када видиш како се споро и слабо одвија твоје дјело. Мораш да знаш да и на највисочијим духовним нивоима вребају страшни падови, и да на најнижим степенима душу посјећује, по милости Божијој, благодат Божија. Због тога никада не буди горд и не мисли да си много тога достигао, јер све можеш да изгубиш у једном једином тренутку, и не очајавај због тога што имаш мало, јер је све у рукама Божијим. Него се труди, спокојно, без опуштања, стрпљиво. Никада не питај “хоћу ли још дуго изнемагати у борби и кад ће већ једном стићи толико дуго очекивано ослобођење?” Одговор се зна: до краја дана твојих, увијек, док те Господ не позове. И никада немој да бројиш плодове. Твоје је да мислиш о труду, а плодови су од Господа. Очекивање плодова родиће нестрпљење, нестрпљење – очајање, очајање – страсти, јер, ако човјек осјети безнађе, у једном тренутку ће од свега одмахнути руком и рећи: “и овако и онако ништа неће испасти од овога”, и на смјену његовог безнађа на духовном пољу ће се појавити жеља да се живи “к’о што сви живе”. Непријатељ нашег спасења често лови људе на томе. Онај који се подвизава мора од самог почетка да дјело свог унутрашњег развоја постави тако, да на саму помисао о плодовима и наградама гледа као на нечастиву. Очекивати духовне плодове од својих подвига – то значи уздати се на своје снаге. А у животу духовном све мора да се полаже на помоћ Божију, на Његову свету вољу, на благодат Божију. Зато са смирењем ради оно што од тебе захтјева Господ. И не само да не треба да чекаш кад ће доћи “плодови” и “награде”, него се и не збуњуј ако се очигледно не збива оно што си ти очекивао. Увијек памти ријечи св. Јована Златоуста: “Бог обично полаже вијенце не гледајући на крај подвига, него на духовно стање подвижника”. Ето, то духовно стање, као и трудови који од њега проистичу, траже се од тебе. Понекад Господ цијели живот испитује смирење и трпљење човјека. Не даје му благодатних стања. И тек на смртном одру га Господ дарује за све трудове подвижничког живота, по неизреченој милости Његовој.

Пут духовног живота је тежак. Али је само у њему истинити живот, јер само он доводи до спасења и живота вјечног. 

Међутим, пролазак тог пута, зидање невидљивог манастира – захтјева још један предуслов: духовно руководство. А духовно руководство претпоставља послушање. Оно што је за послушника у манастиру игуман или старац, за тебе мора бити твој духовник у свијету. Њему мораш на руковођење предати своју душу, и њему мораш бити обавезан послушањем.

Непознати. Али ја уопште не могу да замислим – како је изводљиво послушање у свијету? Јер, послушање подразумијева “благослов” духовника на сваки, и најмањи корак у животу. А како је то могуће у свијету, када ја свог духовника могу видјети максимално једампут или двапут у току седмице? Свјетски живот не чека. И често, чак и ако ја то желим, нећу имати прилику да питам духовника како да поступим у овој или оној ситуацији. Какво је онда то руководство? Какво је то послушање?

Духовник. Разумије се, и духовно руководство и послушање у свијету извана ће се на извјестан начин разликовати од руководства и послушања у манастиру, али са унутрашње стране они ће и у свијету остати непромијењени. Духовно руковођење није могуће само у манастиру, и не само ако у свијету постоје услови за стално или често општење са духовним оцем. Оно је могуће и у оним ријетким случајевима, када се вањско општење пресијеца сасвим. Старци и затворници су често руководили животом монаха и мирјана који су живјели далеко од њих и које никада нису лично упознали. Наравно, такво руководство се тицало најважнијих момената унутрашњег живота, и подразумјевало да је духовни живот таквог послушника на неки начин примљен у срце духовног оца, и да се он, иако није ни у каквој материјалној вези са послушником, сво вријеме налази у неком унутрашњем додиру са њим, који не зависи од растојања. А руководство у свијету, у обичним околностима, када постоји могућност општења са духовним оцем, мада и не стално, као у манастиру, тим је прије могуће, и то у пуној мјери. Што се послушања, пак, тиче, ту није најважније практично извршавање упутстава, него сама расположеност према послушању.

Непознати. Разјасни ми то.

Духовник. Мора се тврдо усвојити да је послушање добордјетељ. Нема ниједне добродјетељи за чије би стицање било довољно посједовати искрену жељу да је стекнеш. Али је та жеља прва претпоставка за њено стицање. Тако је и са добродјетељи послушања: она почиње од одлуке да се буде у послушању, а затим се она и достиже, благодаћу Божијом и личним човјековим напорима. С тим да је послушање једна од најтежих добродетјељи. На путу усавршавања у послушању увијек се води невидљива али сурова борба са непријатељем нашег спасења. Послушање није преданост другом човјеку, оно није одрицање од своје воље у корист друге, такође човјечије воље, мада оно, гледано са стране, може на то да личи. Послушање је преданост Богу и одрицање од своје воље у име воље Божије. Послушање се пролази ради Господа, и оно представља, на својим најузвишенијим степенима, потпуно отказивање од своје самости. Послушање није сагласност, и због тога оно не подразумијева самостално знање у свему што се тиче разумијевања, воље и осјећања. Знање послушника треба да буде самостално само када је у питању чистота учења Цркве. Због тога су нам свети Оци заповједили да будемо послушници духовним нашим оцима у свему, без икаквог расуђивања, чак и ако се нама чини да њихови захтјеви иду на уштрб нашем спасењу (Ава Доротеј), и да завјет послушања нарушавамо тек ако духовни отац почне да учи супротно учењу Цркве (св. Антоније Велики).

Непознати. А ако упутства духовног оца буду очигледно погрешна?

Духовник. У Житијама светих говори се о једном злом старцу, који се иживљавао и тукао свог послушника. Послушник тај, пак, остао је код њега у послушању до краја, и светост стекао управо кроз то послушање, што је било посвједочено чудом. Духовник ће за своје грешке, као и за гријехе своје, дати одговор Богу. А за послушника све посљедице таквих грешака ће бити покривене свеобухватним значењем послушања у духовном животу. Ето зашто је могуће и послушање у свијету, ето зашто његов значај за унутрашњи живот и у свијету остаје непромијењен. Првенствени значај послушања за духовни живот се не састоји у извршавању ових или оних упутстава, нити у њиховој непогрешивости, него је он у унутрашњој спремности послушника да испоштује и да се придржава датог завјета послушања. Унутрашње стање послушника, тј. његова спремност да буде у послушању, покриће штетне посљедице неправилних инструкција духовника и надомјестити физичку немогућност да се од њега стално траже и добијају упутства. Осим тога, и овдје је присутна, као и свуда, запамти то, велика брига Божија о нама. Господ види сав наш живот, шта ми нећемо а шта не можемо, и оно што је за нас немогуће али што морамо да испунимо – допуњује Он, промислитељном Својом о нама бригом. И ево, дакле, шта мораш ти да учиниш, да би од признања истинитости црквеног учења прешао на истинити духовни живот. Мораш “душу своју одвести у пустињу” (св. Јован Златоуст). Мораш принијети покајање Цркви, често примати Свете Тајне, молити се, придржавати се поста и устава Цркве, требаш да имаш духовног оца који ће руководити твојим животом и према којем ћеш имати обавезу послушања. И тада ћеш, с помоћу Божијом, по Његовом највећем милосрђу, добити оно за шта се интересујеш: почећеш да живиш на нов начин, стећи ћеш праву вјеру, саздаћеш за себе манастир у свијету.

Непознати. Да, сада видим да је то тако.

Духовник. Ипак морам да те упозорим на једну ствар. Непријатељ нашег спасења не воли да отпушта од себе ниједну човјечију душу, и сваког ко ступи на пут спасења на све могуће начине покушава да задржи у својим мрежама. Он ће учинити да пред тобом искрсну неочекиване препреке, и извана и изнутра, окомиће се на тебе свакојаким саблазнима, суновратиће те, само ако могне, у бездан гријеха. Правиће најневјероватније смицалице. Све то треба очекивати, и на све то треба бити спреман, према ријечима Апостола Петра: “Будите тријезни и будни, јер противник ваш, ђаво, као лав ричући хода и тражи кога да прождере” (1 Пет. 5:8). То је рекао Апостол који се сам три пута одрекао до Христа, три пута послије тога био позиван да пасе овце и постао Апостол Првоврховни, што је био и првобитни гонитељ Цркве, Савле, који је постао Првоврховни Апостол језик(
. Промисао Божији тебе је довео до Цркве. У њој је извор живота. Стани онда на пут спасења – одлучно, тврдо, без двоумљења, и почни да живиш испочетка.

Непознати. Да. Спреман сам. Видим да другог живота нема. Благослови ме на тај пут.

Духовник. Нека те благослови Господ, во Имја Отца и Сина и Свјатаго Духа. Амин.

ОБЈАШЊЕЊА

битије – егзистенција, постојање, биће, битисање.

благоговеније – осјећање љубави, помијешано са осјећањем дубоког поштовања, уважавања, пијетета, страхопоштовања, страха и трепета.
добродјетељ – врлина, добро дјело.

лест – обмана, лаж (најчешће у духовном смислу), заблуда, привид, ласкање иза којег стоји намјера одвођења у заблуду; одатле прелест – стање духовне заблуде.

мирјанин – хришћанин који је у свијету; уопште: човјек из свијета.

нетљено, нетљеност – види тљење.

оскврнити – испрљати, учинити нечистим, оскрнавити.

образ и подобије – лик и обличје; “слика и прилика”.
плот – крв и месо, тијело, тјелесност; у духовном смислу: онај дио наше душе, који се налази у највећој спрези са нашим тијелом.

подобије – обличје, сличност, “бити подобан” – “бити налик на”.

прелест – обмана, заведеност; стање или ситуација у којем заведено лице мисли да је удостојен неког вишег (духовног) дара, а у стварности га обмањује ђаво.

преластити – (од лест) преварити, обманути, завести.

пресушествљење – претварање, промјена суштине.

ријеч Божија – Свето Писмо

сасуд – посуда, овојница у коју се смјешта нека садржина (у духовном смислу).

сапричесник – заједничар, онај који се приопштава некоме или нечему.

скврн – нечистота, прљавштина.

скрб – патња, страдање.

созерцавање – разматрање, размишљање, контемплација, посматрање, опсервација; гледање духовним погледом у неки предмет духовне садржине.

твар – материја, ствар; уопште – све што је Бог створио.

тљење – распадање, труљење, разлагање; тљеност – трулежност, подложност распаду; нетљеност – нетрулежност, не–подлијегање распадању; нетљен, нетљени – који не подлијеже распаду, нетрулежан.
торжество – славље, тријумф, прослава.

устројство – уређење, поредак, унутрашња конструкција
� Успомене М.Б. Свенцицке: Рукопис.


� Архиепископ Алексиј II Молчанов (1913. – 1914.)


� Види “Актови Најсветијега Тихона, Патријарха Московског и све Русије, каснији документи и преписка о каноничком пријемству више црквене власти, 1917.–1943.” / М.Е.Губонин, М., 1994. с. 284.


� Види: Полипчук Е. Надахнути пастир // Московски журнал, 1992. број 10.


� Тај храм је срушен 1933. године. Данас је на том мјесту мали сквер.


� “Радост свих који су у скрби” (прим. прев.)


� Ако уђете кроз главну капију и кренете по старој алеји до стубова који означавају, са једне стране пету, а са друге стране седму и осму парцелу, скрените налијево, и стаза ће вас довести до ограде породичне гробнице, у центру које је крст са натписом “В.П. Свенцицки”. Ту се покоји приснопамћени о. Валентин.


� “Сву државу смрти низложивши, Син Твој, Дјево, Својим васкрсењем, Бог силни, вазнесе нас и обожи, за то Га и славимо у вијековима” (прим.прев.)


� “Подај му покајање, праштање и отпуштање гријеха, опраштајући му свако сагрешење, намјерно и ненамјерно. Помири и сједини га са светом Твојом Црквом, Христом Исусом Господом нашим.” (прим. прев.)


� “Благослови брак овај и подај слугама Својим живот миран, блага дјела, чедност, љубав међу собом, у савезу мира...” (прим.прив.)


� “Благослови их, дај им плодну утробу, добру дјецу, једноумље душа и тијела...” (прим.прив.)


� “Напуни куће њихове пшеницом, вином и уљем и сваким благостањем” (прим.прев.)


� “Умиј њену прљавштину тјелесну и прљавштину душевну и када се испуни четрдесети дан учини је да буде достојна причешћења часног Тијела и Крви Твоје” (прим. прев.)


� “Исцијели раба Твојег од тјелесне и духовне немоћи која га је обузела и оживи га благодаћу Христа Твојега” (прим. прев.)


� “И да, уставши уз помоћ Руке Твоје снажне, поради Теби са сваким благодарењем” (прим. прев.)


� “Робу Твојему који је у немоћи, духовној и тјелесној, исцјељење даруј, дарујући му остављење гријеха и опрост сагрешења, хотимичних и нехотичних” (прим. прев.)


� “благодаћу и широкогрудом дарежљивошћу Својег човјекољубља” (прим. прев.)


� “Постимо постом пријатним и благоугодним Господу. Истински пост је отуђење од зла, уздржавање језика, уклањање од гнијева, одлучење похоти, причања лажи и кривоклетства – овога осуда јесте пост истински, благи и пријатни”.


� језика – у смислу многобожачких народа, пагана (прим. прев.)

